
Elasta maso de varma vento nehaste ruliĝis renkonte al ni. 
Ĉio brilis, kvazaŭ jubilante: blua ĉielo, arbaraj bedoj de 
montetoj, disflugantaj en nebulan foron, helverdaj rubandoj 
de du riveroj malproksime malsupre, ludila, anguloze 
ŝvebanta akutpinta bloko de majesta Sveticĥoveli. Kaj — 
silento. Viva silento. Nur fajfetas en la oreloj vastaĵo, saturita 
per dolĉa ebrio de genisto, kaj impete ekplaŭdas, ondiĝante 
pro ventoblovoj, longa blanka robo de Stanjo. 


— Kia belo, — afekciite diris Stanjo. — Dio, kia belo! Ĉi tie 
eblas stari dum horoj... 


Iraklo kontente gruntis en sian barbon. Stanjo turniĝis, 
gardeme movis la fingropintojn laŭ kruda, flav-okra muro de 
la preĝejo. 


— Varma... 
— Suno, — diris mi. 


— Suno... Kaj en Peterburgo nun estas pluvo, vento, — ŝi 
denove karesis la muron. — Mil kvincent jarojn staras ĝi kaj 
varmiĝas ĉi tie. 


— Kelkfoje ĝi estis forte detruita, — diris Iraklo malgaje. — 
Persoj, araboj... Sed ni rekonstruadis, — kaj en lia voĉo 
aŭdiĝis sama fiero, kiel en la diskreta grunteto antaŭ 
minuto, kvazaŭ li mem, kun siaj proksimaj kamaradoj, 
rekonstruadis tiujn belaĵojn, projektis komplikajn parafojn de 
riveroj, starigis montan palisaron laŭ maldekstra bordo de 
Kurao. 


— Iraklo Georgieviĉ, ĉu estas vere, ke alto de preĝejo 
Gvari, — kaj ŝi denove, salutante la grandŝtonan aspran 


muron jam kiel malnovan amikon, movis laŭ ĝi la 
manplaton, — rilatas al alto de la monto, sur kiu ĝi staras, 
kiel kapo de homo al ties korpo? Mi ie legis, ke ĝuste tial ĝi 
aspektas tiel harmonie el ajna punkto de la valo. 


— Mi ne mezuris, Stanislava Solomonovna, — digne 
respondis Iraklo. — Artosciencistoj asertas, ke estas tiel. 


Ŝi ete kapjesis, jam denove rigardante en malproksimon, kaj 
paŝis antaŭen, forte ektirinte post si preskaŭ nigran sur 
sunverŝita pavimo makulon de sia stumpigita ombro. 
«Gar!..» — nevole komencis mi, sed ĝustatempe haltis. Se 
mi sukcesus diri «Gardu vin!», aŭ, des pli, «Gardu vin, 
Stanjo», ŝi tute povus aliri la randon mem de la deklivo kaj 
balanci la piedon super tricentmetra abismo. Eble, eĉ saltus, 
kiu scias. 


— Iraklo Georgieviĉ, — ne turniĝante al ni, ŝi montris per la 
mano dekstren, kontraŭ fluo de Aragvo, — kaj je-en tie, post 
riverturno... estas iuj ruinoj, ĉu? 


— Ruinoj de fortikaĵo Bebrisciĥe. Tie estas tre bele, 
Stanislava Solomonovna. Kaj estas vera inundo de tiom 
ŝatata de vi genisto, aero estas miela. Ankaŭ tien ni nepre 
veturos, sed alian fojon. Post tagmanĝo, aŭ eĉ Morgaŭ. 


— Apenaŭ post la tagmanĝo, — voĉis mi. — Stanjo ja estas 
ĵus post la vojaĝo. 


Al Ĝvari ni veturis survoje de la flughaveno. 


Stanjo turniĝetis kaj el sub la frunto rigardis min per vaste 
malfermitaj, mirigitaj okuloj. 


— Mi neniom laciĝis. 


Deturniĝinte, ŝi aldonis neglekte: 


— Nur se por la dua tagduono vi havas aliajn planojn... 


Kaj denove, kiel ĉiam pli kaj pli ofte dum lastaj semajnoj, mi 
eksentis min kvazaŭ je mil verstoj[L] for de ŝi; kvazaŭ je mil 
jaroj for de ŝi. Kvazaŭ en tombo for de ŝi. 


Ŝi nehaste ekiris laŭ rando de la placeto; ni, vole-nevole, 
sekvis ŝin. 


— Kaj tute ili ne bruas, kunfluiĝante,[2] — diris ŝi, rigardante 
malsupren. — Kaj ne brakumas. Oni brakumas jen kiel, — ŝi 
momente montris. Kiel angulozaj serpentoj ekflugis la 
brakoj, ŝi mem fleksiĝis, kurbiĝis malsupren risorte — kaj 
mia koro stumblis, la korpo memoris. — Sed tiuj ĉi pace, 
sensone, eĉ sen plaŭdeto eniras unu la alian. Kiel maljunaj, 
dum tuta vivo fidelaj geedzoj. Strange li vidis... 


— Kaj Ĝvari neniam estis monaĥejo, — subridetante, aldonis 
Iraklo. 


— La poeto bezonis — do, li pravis, — tuj respondis Stanjo, 
ne rimarkante, ke atakas ne tiom la replikon de Iraklo, kiom 
sian propran antaŭan. — Se poeto en apudvoja ŝtono ekvidis 
vespermanĝon — li faros el ĝi vespermanĝon, estu certa. 


— Sed ja la vespermanĝo estos papera, Stanislava 
Solomonovna! 


— Unutiu papera transvivos milon da viandaj. 


Kun gaja indulgemo lraklo disigis la manojn, agnoskante 
sian malvenkon — kvazaŭ lin konfuzus infano per 
argumento kiel «Sed ja feoj ĉiam venas ĝustatempe». 


— Ĉu mi ordonu hodiaŭ paperan sacivon,[3] — mediteme 
diris li poste, — paperan ahaŝenon...[4] — kaj palpebrumis 
al mi. 


Stanjo, iranta je paŝo antaŭe, eĉ ne turniĝis. Iraklo iom 
konfuzite ĉirkaŭglatigis la barbon. 


— Tamen, mi timas, ke mia kuiristo min ne komprenos, — 
balbutis li. 


lel nekonvene komenciĝas tiu longe atendita semajno, 
pensis mi. Tiu suna, tiu libera, tiu senzorga... Mi alflugis 
hieraŭ vespere, kaj mi kaj Iraklo preskaŭ ne dormis; babilis, 
ridis, trinketis junan vinon kaj kalkulis stelojn, kaj mi ankaŭ 
horojn kalkulis — kaj matene rapidege veturis de Saguramo 
al la aerodromo, kaj mi kalkulis jam minutojn, kaj diradis: 
«Jen nun Stanjo ekmovis aleronojn», «Jen nun ŝi eligis 
ĉasion»; dum lraklo, sibarite kuŝante sur la benko kaj per 
unu mano neglekte balancante la stirradon, sincere ridegis 
kaj per libera manplato montris ĉiujn tiujn aviajn manovrojn. 
Kaj jen — interpikado. Iraklo videble same sentis streĉon. 


— Mi pensas foje, — diris li, evidente penante forigi la 
streĉon kaj paroligi Stanjon, — ke la Rusia kulturo de la 
antaŭa jarcento multon perdus sen Kaŭkazo. Se oni 
fortranĉus ĝin, aperus tia vundo... Elfluus tuta sango. 


— Ne elfluus, — neglekte respondis Stanjo. — Mickiewicz,[5] 
ekzemple, restus, kia estis. Lin malmulte interesis palmoj kaj 
gazavat-oj.[6] 


— Aĥ, nu eble Mickiewicz, — kun troigite heligita mieno 
ekkapjesis Iraklo. Senteblis, ke li estis incitita. — Kiel mi 
povis forgesi! 


— Certe, ĝi eniris en karnon kaj sangon, — pacige diris mi. — 
Kaj ne nur en la antaŭa jarcento, — ankaŭ en la nuna... 
Eblas opinii, ke ĉi tie estas unu el koroj de Rusio. 


— Dio, kiaj floroj! — ekkriis Stanjo kaj impetis de la placeto 
malsupren laŭ malkruta deklivo; kaj la longa blanka robo 


kiel senpeza nubo ekbolis malantaŭ ŝi, kvazaŭ ŝi levis dum 
kurado lanugon de milionoj da leontodoj. Ŝiros ŝi la modan 
ĉifonon, pensis mi, ĉi tie estas ja ne polaj veluraj herbejoj... 
Sed tion mi ne diris laŭte, certe. 


— Ĉamo, — sekvante ŝin per rigardo, diris Iraklo — ĉu kun 
ironio, ĉu kun admiro. Plej verŝajne, kun ambaŭ. 


Certe, ŝi kroĉiĝis. Ŝi abrupte haltis tiel, ke preskaŭ falis. Sed 
jam momenton poste iu ajn dirus, ke ŝi haltis ĝuste tie, kie 
deziris. 


— Konfesu, Stanislava Solomonovna, — kriis Iraklo, — en vi 
fluas ankaŭ guto da kartvela sango! 


Ŝi turniĝis al ni — preskaŭ ĝis la zono en malmola herbo kaj 
flamantaj floroj. 


— En mi estas miksita tiom da ĉio — ne eblas memori! — la 
voĉo sonoris. — Sed naskiĝis mi en Varsovio. Kaj tute fieras 
pri tio! 


— Vere, — voĉis mi. — Kaj la nazeto estas tia... kun ĝibeto. 
— Ordinara juda nazaĉo! — firme obĵetis ŝi kaj forturniĝis, 
brilante, kvazaŭ neĝa, meze de varmega ĉielarka ŝaŭmo de 
sunigita deklivo. 


— Ĉu ne estas tie iuj venenaĵoj? — demandis mi, penante ne 
montri maltrankvilon per la voĉo. lIraklo oblikve rigardis al mi 
per bruna okulo kaj komencis kalkuli: 


— Kobroj, tarantuloj, karakurtoj... 


— Mi komprenis, — suspiris mi. 


Dum ioma tempo ni silentis. La tago arde spiris, fajfetis 
vento. Iraklo prenis cigaredojn, proponis al mi. 


— Dankon, mi ne fumas dum ripozo. 


— Mi memoras. Simple al mi ŝajnis, ke nun vi deziros, — li 
eltiris longan, kun ora cirklo ĉe filtrilo, «Mtkvari». Kaptinte 
ĝin per la lipoj, li klakis per fajrigilo. Varmega vento 
forblovadis la flamon. Tamen, li fajrigis. 


— Pro kio ni vere povas perdi la tutan sangon, — diris mi, — 
tio estas pro impetemo. 


— Kiel do? 


— Mi eĉ mem ne tre bone komprenas. Ekokupiĝi kune, atingi 
rapide kaj ekdormi sur laŭroj. Nur ĉe ni povus aperi 
proverbo: «Laboro farita — ripozo merita». Ja laboron, se ĝi 
estas vera laboro, okupiĝo, sed ne mallongdaŭra glorago, 
finfari ne eblas, ĝi daŭras kaj daŭras. Sed ne! 


Iraklo kun dubo balancis la kapon. 


— Ne, ne, eĉ la lingvo tion fiksas. Prenu ilian «millioner» 
(milionisto) kaj nian «millionŝĉik» (milionulo). Milionisto, 
juĝante laŭ la finaĵo, estas tiu, kiu faras ion kun milionoj. 
Sed milionulo estas tiu, kiu havas milionojn, kaj fino. En la 
centro de la atento estas ne agado, sed atingita senmova 
posedo. 


Iraklo enspiris fumon, mediteme per duonfermitaj okuloj 
rigardante al la ok-edra tamburo de la preĝejo. Ŝajnis, la 
tamburo fandiĝas en ora fajro. Deskuante cindron, li frapetis 
la cigaredon per meza fingro. Denove balancis la kapon. 


— Unue, ni parolis pri Rusia kulturo, sed vi parolas pri rusa 
nacia karaktero. Jam tio estas substituo. Kaj due, pro kio tiu 


karaktero vere povas perdi la tutan sangon — tio estas, 
pardonu, pro ia ekstaza emo al memvipado. Vi eĉ 
pretekstojn elpensas, kiel speciale, kvankam ili eltenas 
nenian kritikon. Se sekvi vian logikon — eblas pensi, ke 
«pogonŝĉik» («bruto-pelulo») estas tiu, kiu havas epoletojn 
(«pogony») sur ŝultroj, — li facile frapis min je la ŝultro, 
tegita per senmanika ĉemizo, — sed tute ne tiu, kiu pelas 
brutaron.[7] 


— Kaptis, — diris mi, silentinte. — Ĉi tie vi min kaptis, — 
ridetis Mi. — Kaj kie! En la medio de mia lingvo! 


— La propra lingvo estas tro kutima. Dio scias, kion eblas 
elpensi, se ronĝas minuskomplekso. De ekstere pli 
videblas, — li denove enspiris fumon kaj denove oblikve 
rigardis al mi, ĉi-foje singarde: ĉu li ne ofendis. — Kvankam 
kion signifas de ekstere... Per unu piedo — de ekstere, per 
alia — de interne. Kiel multaj en tiu ĉi lando. 


Nun jam mi tuŝis per la manplato lian ŝultron. 
— Aŭskultu, Iraklo. Jen tiuj montoj... 

— Ĉu maldekstre? 

— Ĵes, tiuj, kien la Tiflisa tunelo foriras... 


— Aŭskultu, Aleksandro, — samtone diris li. — Kiam caro 
Vaĥtango Gorgasal, laciĝinte dum ĉasado, deĉevaliĝis apud 
nekonata fonto kaj decidis lavi la vizaĝon, li mergis la 
manojn en akvon kaj mirigite ekkriis: «Tbili»! «Varma»! De 
tio venis la nomo de la urbo. Memoru, mi petas. 


— Pardonu. Bone, sed kial vi al mi plendas, sed en 
Peterburgo kaj kie ajn aŭdas dekfoje dum tago «Tifliso» kaj 
ne kontraŭdiras eĉ vorton? 


Li ĵetis la cigaredstumpon kaj zorgeme enbatis ĝin per 
kalkanumo en sekan teron, por ke ne restu eĉ ĝia spuro. 


— Ĉar fremduloj ĝin eĉ Pnom-Peno nomu. Vi ja ne estas 
fremda. Cu vi komprenis? 


— Komprenis. 
— Ĉu vi diros ankoraŭ «Tifliso»? 
— Amaze laparakic ki ar ŝendzleba! 


— Pri tio ne indas eĉ paroli... — aŭtomate tradukis li; li 
ekhavis tian afekciitan aspekton, ke mi ekridis. — Ba! Cu vi, 
kara, la kartvelan lernas? Kaj kiel vi trejnis prononcon! 


— Ho ve, nur fragmentojn, — konfesis mi. — Foliumis 
frazaron antaŭ la flugo. Sed se mi havus tempon kaj 
kapablojn — ĉiujn lingvojn ellernus, honestan vorton. Venu 
ĉu al Revelo, ĉu al Vernyj — kaj al mi estus plezuro, kaj al 
homoj estus respekto. Sed... 


— Krevos via kapo pro tia skalo, — subridis Iraklo. — Jen vere 
rusa karaktero. Se lerni lingvojn — do ĉiujn samtempe. Kaj 
se ne ĉiujn — do neniun. En plej bona okazo — de ĉiu po 
frazo. Imperia animo via... Indulgu vin. 


— Didad gmadlobt.[8] 
— Ne dankinde. 


— Mi jen kion intencis demandi. En tiujn montojn — ĉu eblas 
iri promeni? Ĉu estas vojetoj? AŬ tie estas tro krute? 


Iraklo nehaste movis rigardon al Stanjo. Ŝi estis jam je 
kvindek paŝoj. 


— Jes, jes, mi parolas pri ŝi. 


— Nu, Stanislava Solomonovna ja, kiel mi vidas, ĉie 
trairos, — li deiris de mi je paŝo kaj kun afekta skeptiko 
ĉirkaŭrigardis min de la kapo ĝis la piedoj. Mi ekridetis. 


— Vi ofendas min, amiko lIraklo. Certe, post mia tridekjariĝo 
mi iom dikiĝis, sed en juna aĝo mi iradis kaj laŭ spegulo de 
Uŝbo,[9] kaj sur la pinton de Komunismo...[10] 


— Ho, nu certe! Kiel mi povis forgesi! Ne eblas, ke ortodoksa 
komunisto ne grimpus sur sian Fuĝi-monton! 


— Kara, kiel ĉi tie rilatas Fuĝi-monto! — ekbolis mi. — Simple 
malfacila interesa itinero! Simple tiel okazis, ke plejmulto da 


knaboj, grimpintaj tien unuafoje kaj donintaj en la dudek 
oka jaro la nomon, apartenis al nia konfesio! 


Li ekridis, brilante per blankaj dentoj el la nigra barbo. 


— Evidentiĝas, ke ankaŭ vin eblas kolerigi, — diris li. — 
Sincere dirante, rigardante, kiel kun vi kondutas iuj 
ĉeestantoj, mi pensis, ke vi estas anĝelo de kvieteco. 


Mi forturniĝis, rigardante al Mcĥeto. Kuntiris la ŝultrojn. 


— Ja al vi estas tiel malfacile, ĉar vi ĉion perceptas 
serioze, — nelaŭte diris Iraklo. — Kaj por tiuj, kiuj estas kun 
vi — same ĉio estas serioze. 


Mi kuntiris la ŝultrojn denove. 
— Kaj kiel fartas Liza? — demandis li. 


— Ĉio estas bona. Ŝi kondukis min hieraŭ preskaŭ ĝis la 
aviŝtuparo. 


— Ĉu vi tial flugis en malsamaj avioj? 


— Nu, ni ne parolis pri tio entute, sed, eble, Stanjo estis 
certa, ke mi estos kondukata. Si mem elpensis ian 
prokraston, por flugi hodiaŭ... eĉ ne diris, kian. 


— Kaj Paŭlinjo? 


— Kaj Paŭlinjo kondukis. Dum tuta vojo rakontis fabelon pri 
sia insulo, jam ne fabelon, sed tutan novelon. Sur unu duono 
loĝas homoj, kiuj ankoraŭ scipovas iomete pensi, sed nur pri 
tio, kie trovi manĝaĵon, kaj sur la alia — kiuj pensi jam tute 
ne scipovas. «Kial?!» — «Paĉjo, nu kiel vi ne komprenas? Ja 
Merlin donis al ili sufiĉe da pano, kaj nun ili tute forgesis 
pensi, ĉar la tuta insulo longe malsatis kaj la homoj 
komencis pensi nur pri manĝaĵo!». Jen, vidu... Tio jam estas 
ne fabelo, tio jam estas filozofia traktaĵo. 


— Ĉu ŝi aĝas dek unu? 
— Baldaŭ estos dek tri, Iraklo. 
— Sankta Georgo, kiel flugas tempo. Kaj ĉu Liza... scias? 


— Foje al mi ŝajnas, ke ŝi konjektas pri ĉio kaj decidis ignori, 
ja mi ne foriras. Hieraŭ ŝi tiel rigardis... Kaj diris tiel 
trankvile: «Ripozu tie bone, nin ne forgesu... Al Iraklo 
transdonu riverencon. Anĝelo gardu vin en la vojo». Foje 
ŝajnas, ke ŝi konjektas, sed pelas tiujn pensojn, ne kredas. 
Kaj foje — ke ŝi eĉ pensi pri tielaĵo ne povas, kaj se ŝi 
ekscios, ŝi simple murdos min tuj, kaj pra... 


— Ŝ-ŝ. 


Alvenis Stanjo — nehaste, kontentigite: grandega brakpleno 
da floroj kuŝis kiel bebo sur brakoj. Di-patrino. Kaj unu floron 
ŝi, certe, enpikis super la orelo — delikata blank-roza pafo de 
lumo en nigraj, iomete krispaj haroj. Ĉapelon al ŝi, pensis mi. 
Sub tia suno trovarmiĝos la kapo... 


— Kia bela floro. Kaj kiel konvenas al vi, Stanjo. Kiel ĝi 
nomiĝas? 


— Vi tutegale ne memoros, — respondis ŝi kaj, ne haltante, 
preteriris nin, laŭ ombra muro de la preĝejo al vojeto, 
kondukanta al demontiĝo. Iraklo, oblikve rigardante al mi, 
malaprobe, sed sensone klakis per la lango. Mi kun pena 
indulgemo ridetis: kion fari, se ŝi havas tian humoron. Sed 
en la animo estis tristo. 


— Ĉiu virino estas prokrastita mino, — kliniĝinte al mi, 
mallaŭte konsolis Iraklo. — Oni neniam scias, en kiu 
momento ŝi enuos demonstri fidelon kaj ekdeziros demonstri 
sendependecon. Sed tio nenion signifas. Nur... — li 

subridis. — Nur eble kruron forŝiros eksplodo, ne pli. 


Mi silentis. 
Fidelon antaŭ aliuloj Stanjo neniam demonstris. 


Antaŭ la demontiĝo ŝi turniĝis, mirigite rigardis al ni iomete 
el sub la frunto. 


— Kion do vi?.. Ni iru. 
Ni ekiris. La bebo balancis centon da diverskoloraj kapetoj. 


Adiaŭe mi ĉirkaŭrigardis la diafane belan vastaĵon malsupre 
— ankoraŭ unu paŝo, kaj la pinto, sur kiu staris Ĝvari, 
konveksante malantaŭ niaj dorsoj, ŝirmus la valon. La koro 
ekdoloris pro amo al tiuj lokoj. Ĉu amo povas esti 
senresponda? lIraklo... liaj amikoj... «Miaj amikoj estas viaj 
amikoj!» De kie do venas tiu nigra sento, ombranta 
blindigan lumon de suda tago — sento, ke tiu ĉi belo jam ne 
estas mia, ke mi vidas ĝin lastan fojon? Kiu sendis al mi tiun 
mallumon? Strange, sed mi estas certa: ĝi venis el ekstere, 
el nekonataj al mi malvastaĵoj, ĝi estas fremda... 


Ni komencis malleviĝi. Renkonte al ni, elfalante el grandega 
turista aŭtobuso, per densa vico leviĝis homoj, sur kiuj 
pendis amaso da vidaparataro, aŭdiĝis multevoĉa hispana 
parolo, kaj mi ekĝojis, kiel ni bone sukcesis — ni estis ĉe 
Ĝvari nur triope. 


La aŭto de Iraklo atendis nin ĉe vojrando, tie, kie ni lasis ĝin 
antaŭ horo, — luksa, neĝblanka kabrioleto «Russo-Balt», kun 
forigebla supro. La supro estis forigita, la pordoj — 
malfermitaj, ŝlosilo kun sukcena breloko, montranta kapeton 
de Egle la Kolubra Reĝino — sendube donaco de iu balta 
belulino — defie fideme elstaris el la regpanelo. En tio estas 
la tuta Iraklo. Kvankam, verŝajne lian aŭton oni konas en la 
regiono. 


— Iraklo Georgieviĉ, permesu, ke mi sidu apud vi, antaŭe? 
— Mi opinios tion honoro, Stanislava Solomonovna. 
Ŝi donis al mi la bebon. 


— Tenu vi, bonvolu. Ĉi tie ĝi ne lokiĝas, ŝirmas la stirradon. 
Se simple ĵeti sur la benkon, ĝi disfalos. 


— Certe, mi tenos, ne dubu. 


Neniun homon eblas renkonti dufoje, pensis mi, solece 
eksidante sur vastan malantaŭan benkon. Dum homo vivas, 
li Ŝanĝiĝadas ĉiusekunde, eĉ se li mem tion ne rimarkas ĝis 
iu tempo — kaj jen pasas semajno, eĉ eble kvin tagoj, kaj li 
estas alia, vi renkontas jam ne tiun, kiun adiaŭis; saman 
alton li havas, samajn kutimojn kaj emojn, sed li mem estas 
alia, li vin ne memoras; kaj — ĉio rekomenciĝas. Kaj kun mi 
ja okazas sama inferaĵo; ja ankaŭ mi vivas kaj, sekve, 
Ŝanĝiĝas ĉiusekunde. Tiel estas malhoneste! Mi ne deziras! 


Sed ŝajnigi sin antaŭa, por ne vundi tiun, kiun renkontis post 
kvintaga disiĝo — ĉu estas honeste? 


Do, digna homo devas esti malhonesta, por kompensi 
malhonestecon de la mondo. Ja ĝi estas fia, fia mondo, se ĝi 
estas konstruita tiel: gardema — mensogas, honesta — tuj 
vundas per vero... 


Varmega jubilanta vento, ĉirkaŭante ventoŝirmilon, blovis en 
la vizaĝon. Disverŝaĵoj de floroj ĉe vojrandoj kuradis kaj 
anstataŭis unu alian. Siblante, la vojo dancis renkonten, kiel 
serpento. 


Bela malhonesta mondo. 


Iraklo brave bremsis ĝuste apud pordego de sia Sagurama 
vilao. Elsaltis el la aŭto, galante malfermis pordeton flanke 
de Stanjo. 


— Mi petas. 


Poste, subridante, malfermis pordeton por mi. Kun la bukedo 
mi estis tute senhelpa. 


— Mi petas ankaŭ vin. 


Premante per ambaŭ manoj, li mem malfermis antaŭ ni 
klapon de la aĵura pordego. Malkrute supren en la malluman 
profundon de la ĝardeno estis foriranta vojeto. 


— Bonvenon al la azilo de suomo povra.[11] 


Amuze, li jam ne unuan fojon nomas tiel sian familian 
neston. Mi neniam kuraĝis demandi, pri kio temas. Mi 
suspektas, ke la ludo aperis jam antaŭlonge, danke al 
multjara familia amikeco de princoj Ĉavĉavadze kun baronoj 
Mannerheim. Ĝiaj radikoj foriras en, verŝajne, tridekajn 


jarojn. Ankaŭ lIraklo siatempe longe servis kune kun Urho. Mi 
neniam estis aparte proksima al Urho, kaj neniam havis 
okazon viziti lian palaceton apud Viipuri, sed, mi opinias, se 
tio okazus, ĉe pordego li nepre invitus eniri en malriĉan 
kabanon, alkroĉiĝintan al kruta deklivo de alianca montaro. 
[12] Aŭ ion similan. 


Finfine ombro. Nur en la ĝardeno mi komprenis, kiel, 
malgraŭ tuta mia amo al suno, pro malkutimo mi laciĝis de 
ĝi. Vera malvarmo ne estis, tamen, eĉ ĉi tie — seka varmigita 
aero langvore ludis per foliaro, blovetis inter arboj, bizare 
ĵetante ondojn de odoroj de unu al alia, tiel, ke, pasante 
preter oleandro aŭ jasmeno, ni subite sentis aromon de 
glicino, kaj apud la glicino subite traflugis strieto de viskoza 
melaso de genisto. Aperis deziro sidiĝi sur teron, apogi sian 
dorson kontraŭ trunko de ekzemple jen tiu pistakarbo, fermi 
la okulojn kaj spiri, spiri... 


— Mi volas atentigi vin, Stanislava Solomonovna, — jen 
antikva fonto. Gi estas sorĉa. Jam antaŭ pli ol tricent jaroj 
homoj rimarkis, ke ĉiu gluto forigas unu pekon. 


— Ho-o! Mi ĝuste nun havas tian soifon! Necesas trinki kaj 
trinki! 


Ŝi rapide alkuris altan blokon el ruĝaj brikoj, en kies niĉo 
apenaŭ aŭdeble lirlis kristale pura akvo. Penante stari 
malproksime de ĝi, por ne malsekigi la robon, kaj eĉ metinte 
unu manon malantaŭ la dorson, per manplato de la alia ŝi 
ĉerpis kaj trinkis, trinkis. Nur ŝi ne malvarmumu... Tuj post 
sunardo, kaj ŝia gorĝo estas malforta, mi sciis. 


Ŝi forturniĝis, rektiĝis, forskuante akvon de la mano. La 
vizaĝo estas feliĉa, la okuloj brilas, kaj tremetas sennoma 
floro en nigraj bukloj. Kaj humide briletas la mentono. 


— Bongusta! Kaj dudek sep pekoj estas for! Ĉu mi povas 
ankoraŭ, ĝi ne sekiĝos? 


— Kiom via animo deziras, Stanislava Solomonovna. Mi 
vidas, vi estas granda pekulino. AŬ vi decidis rezervi por 
estonteco? Nur ne malvarmumu. 


Li kvazaŭ legis miajn pensojn. 
Eble, li vere legis iomete. Amiko. 


— Aleksandro hieraŭ same komencis trinkegi, — Iraklo ruze 
rigardis al mi kaj denove palpebrumis. — Sed poste rapide 
komprenis, ke ekzistas trinkaĵoj multe pli kuracaj. 


Stanjo tute infanece tiris la kolon, por ke de la mentono ne 
falu gutoj sur la robon. 


— Ankoraŭ dek kvin, — ŝi denove turniĝis al ni, viŝante la 
ridetantajn lipojn per malantaŭa flanko de la manplato. — 
Cu? Ne, pli kuracaj ne ekzistas. 


— Sed Ĉu junaj vinoj? — evidente ofendiĝis Iraklo. 
— Dankon, Iraklo Georgieviĉ, sed tio estas ne por mi. 
Ĉu io okazis al ŝi? 

Ŝi subite aliris min. Rigardis iomete el sub la frunto. 


— Ĉu ĉi tie eblas preni duŝon, Saĉjo? Ĉu mi sukcesos antaŭ 
la tagmanĝo? 


— Sendube. Mi tuj vin kondukos. 


Finfine aperis io konata en intonacioj. Kaj tuj forflugis la 
tristo, restis nur miro: pri kia mallumo mi deliris, el kia kesto 


de Pandora? Ja ĉio estas bona, ĉio estas mirakla. Trankvilo, 
suno. Spiri... 


— Kiel bele estas ĉi tie, — diris ŝi. 

— Jes. Mi sciis, ke al vi plaĉos. Ni iru. 

— Ĉu vi scias, kion mi pensis tie, ĉe Ĝvari? Estas absolute 
necese foje vidi per propraj okuloj tiujn belajn lokojn, pri kiuj 
antaŭ tio oni nur legis kaj nur de poetoj sciis, kiel ili estas 
belaj. Konvinkiĝi, ke ili ne estas elpensitaj. Tiam tuj iĝas 
klare, ke ankaŭ ceteraj belaĵoj, pri kiuj ni legas — 
konscienco, fidelo, amo — ankaŭ ne estas elpensaĵo. 

— Ĉu al vi foje ŝajnas, ke ili estas elpensaĵo? 

Ŝi kuntiris la ŝultrojn. 

— Same kiel al vi. 

— Nu, ne-e... 

Ŝi subridis kun malgaja ĉionindulga supereco. 


— Rakontu al iu alia. Mi ja scias. 


Maljuna oĉjo Revaz', kvazaŭ elsaltinta el pentraĵoj de 
Pirosmani, sidis en plektita fotelo apud enirejo, en ombro, 
svingante por ventumo per lasta numero de «Apolono», kaj 
evidente atendis nin — ekvidis kaj tuj ekstaris. 


— Gamarĝobat,[13] sinjorino! Gamarĝobat, batono knjaz! 
[14] 


— Saluton, oĉjo Revaz'. 


«Revaz» kaj «knjaz», danke al lia prononco, konsistigis, laŭ 
mi, idealan rimon. Mi oblikve rigardetis al Stanjo — ĉu ŝi 


rimarkis? Ĉu ne naskos ĉi tiu detalo, ekzemple, epigramon? 
Al mi ĉiam estis treege agrable kaj eĉ flate, se en ŝiaj versoj 
mi divenis eĥojn de impresoj, de kiuj mi estis se ne 
kaŭzanto, do almenaŭ atestanto. Ne, ŝia vizaĝo restis 
malatenta. 


— Tio estas Stanislava Solomonovna, granda talento, — diris 
mi. — Tio estas Revazo Vahtangoviĉ, granda animo. 


— Saluton, Revazo Vaĥtangoviĉ. 


— Eniru dom', mi petas. Dom' estas malvarme, — li parolis 
kun forta misprononco, sed al mi eĉ la misprononco plaĉis, 
eĉ la misprononco estis saturita je suno. Li faris paŝon 
flanken, preterlasante Stanjon al ŝtupetoj, kaj, kiam ŝi trairis, 
kliniĝis al mi. Diris duonvoĉe: — Al vi depeŝo venis, batono. 
En kovert', — kaj, ŝovinte la manon en poŝon de vasta 
pantalono, trovis la koverton. Donis al mi. 


— Dankon, oĉjo Revaz', — mi deŝovis la dekstran kubuton, 
kaj oĉjo Revaz' metis la koverton sub mian akselon — mi 
alpremis ĝin al la flanko kaj, plu portante la centkapan 
bebon, enmanigitan al mi de Stanjo, eniris en la domon. 


Ĉi tie, en vere malvarmeta antaŭĉambro, Stanjo kaj 
princineto Tamriko jam turtumis, sukcesinte konatiĝi sen mi. 


— Viroj ĉiam hastas ne tie, kie necesas, kaj ĉiam malfruiĝas 
ne tie, kie necesas, — diris la princineto, ekvidinte min. — Mi 
jam ĉion scias — kaj kiel nomiĝas nia gastino, kaj pri Ĝvari, 
kaj ke necesas duŝo. Vi estas libera, Saĉjo. 


Jes. Stanjo scipovis esti fulmorapida, mi ja havis okazon tion 
sperti. 


— Tiam mi vere leviĝos en mian ĉambron por minuto kaj 
almenaŭ liberigos la manojn. 


— Mi ordonos porti al vi vazon kun akvo, — la princineto per 
rigardo de sperta eksperto mezuris la bukedon. — Du 
vazojn. 


— Metu ĝin dume singarde, — diris Stanjo, starante dorse al 
mi. — Mi venos — aranĝos. 


Mi faligis la bukedon surtablon, ŝiris la koverton laŭ rando. 
Certe, la papero ŝiriĝis ne tie, kie necesas, — la fingroj hastis 
kaj senpaciencis; saltanta en la okulojn surtajpo «Al princo 
Trubeckoj A. L. en proprajn manojn» kun krako duoniĝis. 


Kiel mi suspektis, nura ciferaĵo. Dum kelkaj sekundoj, 
mordante la lipojn, mi sensence okulumis elfalintan el la 
koverto malgrandan malmolan folieton kun ses kolumnoj de 
kvinciferaj nombroj, poste ekstaris. Mi malfermis ŝrankon; el 
flanka poŝo de la jako prenis komp-ĉifrilon, aranĝitan kiel 
notlibreto. Enmetis en la fendon la folieton kaj premis per la 
fingroj sur nerimarkeblaj punktoj de ĵakoj de la rekonilo; 
dum du sekundoj la rekonilo legis miajn fingrospurojn, 
indekson de ŝvito... Poste sur malhela ekraneto ekŝprucis 
saltantaj sensencaj literoj kaj, treminte dum momento, 
enviciĝis en stabilan linion: «Ricevinte ĉi tion vi devas 
senprokraste reveni ĉefurbon partopreni enketon treega 
graveco. Vicministro ŝtata sekureco Rusio l. V. Lamsdorf». 


Mi demetis la ĉifrilon. Ekster kontakto kun mia mano ĝi tuj 
estingis la tekston. 


Mi leviĝis kaj malrapide aliris al malfermita fenestro, 
kondukanta en la ĝardenon. Apogiĝis per ambaŭ manoj je 
larĝa fenestrobreto. Sunlumo foriris de ĝi, eble, antaŭ 
duonhoro, la suno kaŝiĝis malantaŭ domangulo, sed la 
fenestrobreto ĝis nun estis pli varma, ol la manoj. De ĉi tie, 
de sur dua etaĝo, super brilanta foliaro la valo videblis je 


dekoj da verstoj — tio estis preskaŭ ĉiuj ĉefaj teroj de 
antikva Kartli. 


Jen, ripozis mi. 
Jen, restis mi kun la amatino en paradizo. 


La ebriiga odoro de pitosporo,[15] kiu floris sub la fenestro, 
tuj iĝis ne mia. Fora, kiel rememoro. 


Ne, tamen necesas ekfumi. Mi ekturniĝis laŭ la ĉambro, 
serĉante cigaredojn; trovis. Denove venis al la fenestro kaj 
blovis aĉan fumon en bonodorantan vastaĵon. Estis aŭdeble 
kiel malsupre, malantaŭ angulo, ŝercas kartvele knaboj, 
trenantaj pakaĵon de Stanjo el la aŭto en la domon. 


Afablega Ivano Volfoviĉ! Por ke li sendu al mi tian ĉifraĵon, 
devus okazi io vere eksterordinara. Ja mi intervidiĝis kun li 
nur hieraŭ matene, kaj li, tirante siajn eksmodajn 
vangoharojn, pufigante ilin per la montrofingro, tiel sincere, 
tiel hejmece enviis al mi. «Kiaj lokoj! Kia lingvo! Cinandali, 
kvareli, kindzmarauli... ĉiu vorto estas plena je profundega 
senco! Ripozu, kara, ripozu. Vi havas plenan rajton. La afero 
de Tarbagatajaj narkobaronoj forvoris de vi duonjaron da 
vivo», 


Kaj jen, bonvolu. «Ricevinte ĉi tion...» 

Ne, sufiĉas. Ja povus ni plu promeni ĝis la vespero! Kaj oĉjo 
Revaz' povus, ekzemple, ekdormi, ne atendinte nin. Ja ĉiel 
povus esti! Gis la mateno mi ne moviĝos el ĉi tie! 


Sed — kio do okazis? 


Mi ne volas, ne deziras pensi pri tio! Jam forgesis! 


Sed ja io terura... Kaj ĉu morgaŭ, ĉu postmorgaŭ — mi 
denove plonĝos en tion kun la kapo. 


— Amiko Aleksandro! — laŭte kriis Iraklo de malsupre. — La 
tablo estas aranĝita! 

— Vi laciĝis, amata. 

— Ne. 

— Ja laciĝis. Kisas jam sen forto. 

— Ne, Stanjo, ne. 

— Mi ja sentas. 

— Ĉu vi jam ne deziras? 

— Mi ĉiam deziras. Ĉiam kuŝus ĉi tiel. Sed vi ripozu iomete. 
Kiel karese ŝi prononcis tiun «ĉ-t». Varsovio. 
— Mi ja nenien malaperos, Saĉjo. 

— Mi malaperos. 


— Vi malaperos. Sed mi ne. Kiam mi necesos — mi ĉiam 
estos apude. 


Ŝi ne mensogis. Sed ankaŭ ne diris veron. Ŝi simple — diris. 


Ŝi eksidis. Mallevis la piedojn al lanugeca, vasta je la tuta 
planko, tapiŝo. Zorgeme rigardis al la fenestro. La vastaĵo 
kovriĝis per miela nebulo. 


— Kiel vi pensas, ĉu ne estis aŭdeble, kiel mi ĉi tie jelpetis? 
— Estas mole dirite... — balbutis mi. 


— Ja mi sopiris pri vi, — klarigis ŝi kaj ekstaris. Malrapide 
aliris la fenestron. Mi rigardis. Si sentis mian rigardon, certe, 


kaj ne turniĝis — malhaste iris kaj permesis al mi admiri ŝin. 
Preskaŭ dancis. Elasta, fleksema, brunhaŭta — por momento 
mi ŝajnis al mi fakiro kun fluto, sorĉanta... kiun? 


— Vesperiĝas, — diris ŝi. Silentis iom; mi admire rigardis. — 
Nun ni al Bebriscihe jam ne veturos, certe. 


— Al mi vere aperis aliaj planoj por dua tagduono. 


Ŝi ne respondis. Verŝajne, ŝi jam ne memoris tiujn siajn 
vortojn. 


— Sed morgaŭ matene, — reve prononcis ŝi post paŭzo. — 
Imagu, dum tuta semajno ni estos ĉi tie! Mi tiel dankas vin. 


Kaj subite, levinte manojn, ŝi ekturniĝis laŭ la ĉambro. Nigraj 
haroj disflugis per rapida karuselo, la mamoj tente tremis. 
Jam denove aperis deziro premi ilin perla manplato. 

— Kiel bone! Kiel bone! Mi estas fe-li-ĉa! 

«Ricevinte ĉi tion...» 

Mi jam ne memoras! Ne memoras! 

— Belegajn bukedojn vi faris. 

— Jes, tion mi scipovas, — ŝi turniĝis al mi kaj iom mirigite 
ĵetis rigardon el sub la frunto. Kvazaŭ por ŝi estis surprizo: 
mi rigardas al ŝi, sed ne al la bukedoj. — Kiel vi rigardas... 
— Kiel? 

— Bone. Ĉu mi similas al Liza? 

La gorĝo spasmis. Mi glutis. 


— Tute ne similas. 


— Kaj ĉu en lito similas? 

— Tute ne similas. 

— Ĉu vi diverse sentas kun mi kaj kun ŝi? 

— Tute diverse. 

— Ĉu ne tutegalas? 

— Ne. 

— Ĉu vi estis feliĉa kun ŝi, ĝis ni ne kunpuŝiĝis? 
— Mi eĉ nun kun ĉi feliĉas. Kaj kun vi feliĉas. 

Ŝi ridetis iom malestime. 

— Vi devus akcepti islamon, sed ne komunismon. 
— Tiam mi ne povus trinki vinon. 


—OJ, stultulino mi estas! — ŝi svingis la manojn. — Molestas 
per paroloj, sed la viro, nature, volas ankoraŭ drinki! Ĉu vi 
volas, mi surmetu ion kaj kuru malsupren, tie sur la tablo 
restis botelo. 


— Vi estas tro zorgema. 


— Ne ekzistas «tro». Jam antikvuloj diris: nobla virino post 
kuniĝo devas zorgi pri amato, kiel patrino pri infano — ĉar 
virino en kuniĝo naskiĝas, sed viro mortas. Kaj sportistoj 
rimarkis: post tiu afero rezultoj de virinoj pliboniĝas, sed de 
viroj — fi! 


— Mi penu elvivi, — respondis mi kaj, etendinte la manon en 
fendon inter la litkapo kaj la muro, eltiris preskaŭ plenan 


botelon da «aĥaŝeno». Pardonu, Ivano Volfoviĉ, mi nenion 
memoras. Stanjo ekridis. — Cu vi trinkos? 


— Ne. Mi de vi estas ebria, tio sufiĉas. 


Mi verŝis por mi du glutojn en pokalon, trinkis. Demandis 
singarde: 


— Ĉu vi estas en ordo? 


— En absoluta. Ja ne maltrankviliĝu vi, simple estas sana 
vivmaniero. Mi ankaŭ fumi ĉesis. 


— Sed kio okazis? 


Ŝi ekridis ruze. Karesis unu el bukedoj. Al ŝi vere plaĉis, kiel 
mi rigardas al ŝi, kaj ŝi paŝadis, promenis laŭ la ĉambro — de 
la ŝranko al muro kun ponardoj kaj sabroj, de la sabroj al 
muro kun familiaj fotoj, poste al grandega surplanka vazo... 
El la haroj super la orelo, tremante, plu elstaris forgesita 
trunketo de anonima floro, nuda kaj orfa, al ĝi ne konvenis 
nudeco; ĉiujn ĝiajn petalojn ni fordraŝis je la kuseno. 


— Ja vi min tiel petegis! Tian konvinkan argumenton donis! 
— Kian? 

— Mi ne diros. 

— Jam antaŭ duonjaro mi rezignis petegi... 


— Min argumentoj atingas, kiel ĝirafon.[16] Ne 
maltrankviliĝu, Saĉjo. Simple mi pensis: mi estas je kvar 
jaroj pli aĝa, ol ŝi, mi devas tre-e observi min. Almenaŭ 
subteni egalecon, — kaj subite ŝi montretis dum momento la 
langopinton. — Ja mi eĉ ne scias, kiel ŝi aspektas. Kaj 
Paŭlinjo. Vi almenaŭ fotojn montru. 


— Por kio? 
— Ja parencaj homoj. 
— Setio ne estus vi, mi decidus, ke virino senlime paradas. 


— Tio signifas, ke mi senlime bele sentas. Kaj sentas mi, ke 
mi senlime amas vin. 


— Kun vi estas malfacile paroli. Vi tiel posedas vortojn... 


— Vi posedas min, kaj mi posedas vortojn. Do, vi posedas 
vortojn prokure. Reĝu silente, kaj parolos mi. 


Ŝi eksidis sur la fenestrobreto, per nuda dorso al la ĝardeno, 
superverŝita per flav-roza lumo. 


— Vortoj... Ili, damnitaj, estas kreitaj ĝuste por trompo. 
Homoj estas diversaj, ĉiu havas sian amon, sian malamon, 
sian timon. Kaj vorto estas unu sama por Ĉiuj. Tiu, kiu 
parolas, subkomprenas tute ne tiun amon kaj ne tiun timon, 
kiun subkomprenas, aŭdinte, la alparolato. Tial estas pli 
bone silenti pri tiuj temoj... aŭ paroli nur por ĝojigi tiun, kiu 
estas apude... aŭ, se diri serioze, klarigadi ĝuste sian amon. 
Ja nur por tiu sola vorto necesas tutan romanon, tutan 
poemon verki. Mi jen, dum flugis, — ŝi ridetis, — du 
versaĵojn pri vi verkis. Tamen, tion, ke ili estas pri vi, neniu 
komprenos. 


— Kaj ĉu mi? — stulte fierante, demandis mi. 
— Kaj vi, — ŝi denove ridetis, — des pli. 

— Legu. 

— Ne. 


— Legu. 


— Ne, ne. Mi ne deziras nun. Ja ju pli oni maĉas sian 
komprenon, des pli oni foriras de la aliula. Por kio vi foriru de 
mi? Jen vi, apude. Tio ne tre ofte okazas. Baldaŭ vi denove 
forveturos ien, kaj mi dume publikigos — tiam legu, — ŝi 
metis unu kruron al la fenestrobreto, ĉirkaŭvolvis ĝin per la 
brakoj. — Kia mirakla aero iras de ekstere, — profunde 
enspiris ŝi. — Ni ankoraŭ promenos antaŭ vespermanĝo, ĉu? 
El la fonto trinkos. 


— Nepre. Kaj antaŭ vespermanĝo. Kaj antaŭ dormo. 
— Antaŭ dormo tio estas aparte necesa. 
«...Senprokraste reveni ĉefurbon...» 


Mi verŝis plenan pokalon kaj eltrinkis, ne deŝirante. El la 
pokalo ekscite venis odoro de vinberĝardenoj, naĝantaj en 
suna oceano. 


— Ĉu al la aerodromo vi veturis el la hejmo? 


— Hejmo... — la suna oceano ekverŝiĝis en la sangon. — 
Hejmo estas loko, kie eblas ne adaptiĝi. Ne kontroli vortojn. 
Esti laca, kiam laciĝis, silenti, kiam silentemas — kaj dum tio 
ne timi, ke ofendos. Ne ŝajnigi sin eĉ je momento — nek per 
gesto, nek per rigardo... 


— Tiel neniam estas. 

— Eble. Tial mi neniam havis hejmon. 

— Sed eble, simple vi neniam estis hejme? 
— Sukcesa bato. 


— Saĉjo, mi ne volis ofendi! Vi estas la plej bona, mi ja scias! 
Simple mi tre volas esti via hejmo... kaj al mi ŝajnas, mi 


povus. Sed kiam mi pensas, ke vi vizitos la hejmon du-tri- 
foje monate, kaj ceteran tempon estos en la alia... kaj eble, 
eĉ en la tria — jen tie, jen tie hejmoj aperados kaj defalados 
de vi, kiel folioj, sekiĝantaj pro manko de vi... Ho ne, ne. 
Ĉiam mi diras stultaĵojn. Kapricas. Ne aŭskultu. Tio estas, ĉar 
mi malstreĉiĝis, ja mi nun tro bone fartas. Kaj se mi subite 
naskus de vi, ĉu vi min forlasus? 


— Ne, certe, — malrapide diris mi. 


— Ne? Ĉu vere ne? — ŝia voĉo eksonoris, kaj eklumis la 
vizaĝo. 


— Stulta vorto — forlasus... Ja vi estas mia familio. Mi estus 
kun vi, kiom povus. Sed, vidu... jam rompita. Car neniam plu 
sentus min digna homo. 


— Sed Ĉu nun vi sentas? 


Tio estis vangofrapo. Vangofrapo sub la zonon, tiel scipovas 
nur virinoj. Jes, ne mi parolu pri honesteco. Kun peno, 
kvazaŭ boateto, naviganta kontraŭ forta fluo, mi demetis la 
pokalon malproksimen; en paradiza silento abrupte ektintis 
vitro. 


— Ne tre. Sed dum mi donas al vi pli da ĝojo ol da malĝojo — 
ja vi mem tiel diras... 


— Jes, certe jes! Do — kio? 
— Do tio havas almenaŭ ian sencon. 
— Sed tiam mi havus eĉ pli da ĝojo, Saĉjo! 


— Sed li? Ja mi ne povos doni al li tiom da atento, kiom... li 
meritas. 


— Al mi vi same ne ĉiam donas tiom da atento, kiom mi 
meritas. Sed kiu diros, ke mi al vi kreskas malbona? 


Uragano. Vortoj estas ne pli, ol flugantaj laŭ vento folioj. Se 
venis uragano — la folioj devas deŝiriĝi kaj flugi, sed ilia 
flugo nenion signifas. Ĝi signifas nur, ke venis uragano. La 
uragano foriros — kaj ili falos. Kaj stultulo, ne, sadisto estos 
tiu, kiu, veninte al naĝanta en koto folieto, ekriproĉos ĝin: 
«Ja vi jam flugis, nu, ek, ankoraŭ, ja tio estas tiel bela!» 


Do, ĉu vere estas pli honeste silenti, ne ĵetante al vento 
vortojn, kaj silente fari tion, kion oni deziras; simple penante 
laŭeble ne malutili dum tio al aliuloj, same silente? 


— Stanjo, vi mem ne komprenas, kion vi parolas. 


— Certe, ne komprenas, mia afero estas virina. Sed vi, 
masklo, diru sincere — Ĉu vi ne estus almenaŭ flatita? 


Mi nur balancis la kapon. 
— Nature, se sen kvereloj kaj skandaloj — mi treege fierus. 


Ŝi ekstaris de la fenestrobreto, ridetante. Nehaste alvenis 
min. 


— Kontraŭ via volo mi neniam ion ajn faros. 

Sidiĝinte ĉe miaj piedoj, ŝi kliniĝis. Hipnotigite rigardis, kiel 
mi, tremetante, ŝvelas sub ŝia rigardo — kaj mem senkonscie 
tremetis kun mi. 


— Nu jen, — diris ŝi preskaŭ adore, — vi denove min deziras. 


Ŝi tuŝis per la fingropintoj. Poste, ekstarinte super mi sur 
genuoj, tuŝis per la brusto. Poste per la lipoj. Denove 


deŝoviĝis, enrigardante. La disvolvitaj haroj pendis preskaŭ 
ĝis la littuko. 


— Ĝi rememorigas al mi idon de iu raba birdo. Postulema kaj 
sendefenda. lomete kreskis — kaj jam emas beki! Sed mem, 
sola — nenion povas, necesas alflugi, el ajna foro alflugi al ĝi 
kaj nutri, nutri... 


Ŝi levis la vizaĝon. La okuloj brilis. 

— Mi amas vin, Stanjo, — diris mi. 

— Mi alflugos. El ajna foro, almenaŭ portago, por horo, por 
kiom vi diros. Alflugos, alflugos! — ŝi movis la fingropintojn 
laŭ la duonmalfermitaj, sekiĝintaj pro kisoj lipoj. — Cu vi 
deziras ĉi tien? 


— Ne. Prefere donacu al la masklo inon. 


Per rapida elasta fulmo ŝi turniĝis al mi per la dorso, falis sur 
la flankon — nur risorte ektremis la matraco. Pikanta kirlo de 
haroj brulvundis mian vangon. 


— Ĉu tiel? 

Al la programo «Tempo»[L7] ni malfruiĝis ĝuste je minuto. 
Kiam, petole finridante kaj finflustrante, ni malleviĝis en la 
salonon, Iraklo kaj Tamriko jam sidis antaŭ la televidilo, kaj 
mi tuj komprenis, ke okazis io terurega. Iraklo turniĝis al la 
sono de la paŝoj, lia vizaĝo estis tute griza. 


— ... Je la deka kaj dek sep laŭ Peterburga tempo, — per 
morta voĉo informis la anoncisto. — Gravitavio «Carido» iris 
de bazo Tjuratamo, kie grandprinco Aleksandro Petroviĉ 
troviĝis kun inspekta vojaĝo, al flughaveno Pulkovo. 
Cirkonstancoj de la katastrofo sendube atestas pri tio, ke 
okazis atenco... 


— Dio! — ne sukcesis reteni ekkrion la princineto. 


Mi malvarmiĝis. Mi ĉion ekkonsciis momente — eĉ tion, ke 
ekzistas nek savo, nek prokrasto por mi kaj Stanjo. Mi 
rigardis al ŝi — ŝi aŭskultis, etendinte la kolon, kiel antaŭe 
ĉe la fonto, kaj ŝia frunto estis sufere faldita. Mi prenis el la 
poŝo la ĉifrilon kun la depeŝo, tuŝis per la fingroj la ĵakojn kaj 
montris al ŝi la ekraneton. Dum sekundo ŝi nekomprenante 
legis, poste kun teruro ekrigardis en miajn okulojn. 


— Tion mi ricevis tage, — diris mi. — Intencis prokrasti ĝis 
morgaŭ. 


Ŝi prenis mian manon kun la ĉifrilo, alportis al la lipoj kaj 
kisis. 

— Dankon pro la hodiaŭo. 

Mi ekiris al la telefono. Prenis la parolilon, ekklavumis 


numeron. Malantaŭ mia dorso Stanjo ion klarigadis al la 
gastigantoj — mi ne aŭdis. 


— Fraŭlino, kiam vi havas la plej proksiman flugon al 
Peterburgo? Je la dudek dua kaj kvindek? 


— Ni sukcesos, — abrupte prononcis Iraklo. — Mi veturigos. 
— Rezervu unu lokon... 

— Du! — despere ekkriis Stanjo. 

Mi konfuze turniĝis al ŝi. 

— Stanjo, eble vi ankoraŭ iom ripozu sub la suno... 

Ŝi eĉ ne donis al mi respondon. Eĉ forturniĝis. 


— Du lokojn. Kaĵinskaja Stanislava Solomonovna, Trubeckoj 
Aleksandro Lvoviĉ. Ne, ne Levonoviĉ, simple Lvoviĉ. Jes, je 
duonhoro pli frue, mi komprenis. Gmadlobt dahmarebisatvis. 
[18] 


Mi surmetis la parolilon. Ĝi preskaŭ elglitis el ŝvitaj fingroj. 


Iraklo aliris min. Peze mallevis la manplatojn sur miajn 
ŝultrojn kaj forte skuis. Li iel tuj malaltiĝis. 


— Trovu ilin kaj mortigu, — kun firma raŭko diris li. 
— Mi penos, — respondis mi. 
— Mi kafon kuiros al vi, — mallaŭte diris Tamriko. 


Jam en la aŭto, meze de stela aroma nokto — maldiketa 
lunarko naĝis tiel trankvile — Stanjo demandis, kiam Iraklo 
deiris por fermi la pordegon: 


— Ĉu Liza vin renkontos? 


— Ne. lli eĉ ne scias. 


— Bone. Do, ni sukcesos tie interkisi por adiaŭo. 

— Mi venos, Stanjo! — mia gorĝo spasmis pro tenero kaj 
kompato. Mi sciis, tio estas malvero, neniu povas veni al iu 
ajn dufoje. — Mi venos! 

— Mi estas via hejmo, — respondis ŝi. 


En karesa mallumo jen tie, jen ĉi tie pulse sonoretis cikadoj. 


Peterburgo 

La reto de orbitaj gravitiloj, nutrataj de sunbaterioj, en nura 
horo trenis la sepcentlokan gigantan liniŝipon laŭ balistika 
kurbo de Tbiliso ĝis Peterburgo. 


Dum la vojo ni preskaŭ ne parolis, nur interŝanĝis iujn 
negravajn replikojn. «Ĉu vi deziras al la fenestro?» — 
«Tutegale estas mallume». «Via vizaĝo sukcesis iomete 
sunbruniĝi, la vangoj brulas» — «lli pro vi brulas, Saĉjo». — 
«Ĉu ni trinku ankoraŭ kafon?» Pri la afero, atendanta min, mi 
penis ne pensi; estas stulte konstrui apriorajn versiojn, 
nenion sciante, — ties multajn fragmentojn mi aŭdis kaj en 
la vico por registriĝo, kaj en la vico al la aviŝtuparo, ĉiuj estis 
stultegaj. Najbaroj susuris per gazetoj, jen tie, jen ĉi tie 
ekflamadis obtuzaj konversacioj, turniĝantaj ĉirkaŭ la 
katastrofo — mi ne penis kapti rigardon de Stanjo, mi 
rigardis al ŝi deflanke, sed ŝi sidis, fiksrigardante antaŭen kaj 
kvazaŭ ŝtoniĝinte, kaj nur per ambaŭ manoj glatigadis, 
karesis, trankviligadis mian manplaton, senespere 
alpremiĝintan tra nesentebla blanka ŝtofo al la varma 
rondaĵo de ŝia femuro. Nur kiam la piloto dekroĉiĝis de la 
gravita tiro, kaj, korektante la kurson en aerodinamika 
reĝimo, komencis preparon al la alteriĝo, Stanjo, ĝis nun ne 
deziranta renkonti mian rigardon, subite komencis deklami. 
Eĉ ŝia voĉo ŝanĝiĝadis pro versoj — iĝis malalta, iomete 
raŭka. Pasia. Kvazaŭ de aglino. Tio estis voĉo de ŝia naturo, 
tiel Ŝi ĝemis en lito, kaj mi fieris: al mi ŝajnis, ke tio signifis, 
ke mi povas doni al ŝi saman feliĉon, kian donas al ŝi la 
fundamento de ŝia vivo, la akso de turniĝo de la ekstera 
vantaĵo — ŝia talento. «Kvazaŭ la devon mi plenumas. 
Kvazaŭ de l' koro mi forflugas de la amitoj, de l' amatoj». Ŝi 
havis plurajn tekstojn, verkitajn kvazaŭ de viraj personoj. 
Verŝajne, de tiuj, kun kiuj ŝi estis; mi konjektis, ke da viroj ŝi 
havis pli, ol mi da virinoj. Se tiu ĉi teksto estis el tiuj, kiujn ŝi 


verkis dum la vojo ĉi tien, do, tiel Ŝi imagis min. La animo pli 
peziĝis — ŝi eraris. Kun ŝi mi ne plenumis ian ajn devon; 
verŝajne mi simple timigis ŝin, tro ofte kaj kun tro granda 
pieco uzante vortojn «devo», «devas»... Kiel ŝi koleris, kiam 
mi, anstataŭ ol diri «Vespere mi volas veturi al vi» diris 
«Vespere mi devas veturi al vi»; dum por mi tio estis 
sinonimoj. De ŝia koro mi nenien forflugis kaj ne povis 
forflugi. Mi simple tion ne scipovis. De viraj personoj ŝi 
ankaŭ verkis pri si mem. 


La ĉefurbo renkontis nin per malbona vetero. La avio haltis; 
Stanjo, leviĝinte, surmetis pluvmantelon. Ĝi ankoraŭ estis 
malseketa. Kaj ŝia pakaĵo ankoraŭ estis malseketa — la sama 
oblikva, malvarma pluvo, kiu malsekigis ĝin matene, verŝiĝis 
sur ĝin nun, vespere, kiam portisto, grakĝemante kaj 
kriante: «Atenton!», rulis ĝin al taksia haltejo. La pluvo jen 
ĉesis, jen, obeante koleran frenezon de ventoblovoj, denove 
ĵetiĝis el malvarma mallumo, ĝi verŝiĝis onde, kaj la ĵusa 
kartvela sunbrilo jam ŝajnis efemera ĉielarka ekbrilo, vidita 
en sonĝo. Ŝovinte la manojn en la poŝojn de la groŝkosta 
ĉina pluvmanteleto, neglekte surmetinte la kapuĉon, kaj eĉ 
ne peninte butonumi sin, Stanjo en malpezaj ŝuetoj paŝis 
rekte laŭ la glacia bolo de nigraj flakoj. 


— Ne malvarmumu, Stanjo. 


Ŝi kvazaŭ ne aŭdis. En freneza lumo de alterigaj lumiloj ŝia 
vizaĝo fantome fajreris. Ŝi ĝis la fino ne turnis sin al mi. Ni 
ne interkisis por adiaŭo. Kvankam min neniu renkontis. 
Super ni de tempo al tempo kun longa sibla bruo glisis 
alteriĝantaj ŝipoj, iliaj poziciaj lumoj apenaŭ penetris tra 
aero, saturita per akvo. Mi kun la portisto transŝarĝis la 
pakaĵon de Stanjo, mi donis al la ulo rublon («Multajn 
dankojn, sinjoro...»), Stanjo silente paŝis en la aŭton, silente 
batfermis la pordeton kaj la taksio ekveturigis ŝin en la 
modestan loĝejon, kiun ŝi jam duan jaron luis en la tria 


etaĝo de deca domo en Kamennoostrovskij; kaj mi, per la 
manplato forigante akvon de la vizaĝo, revenis en 
flughavendomon, fordonis en deponejon mian vojaĝsakon — 
mi sentis, ke mi baldaŭ denove flugos, kaj el aŭtomata 
telefono vokis la ministrejon. 


— Ha lo? 
— Ivano Volfoviĉ! 


De la lango preskaŭ elflugis kutima «Bonan vesperon!». Mi 
sukcesis kapti ĝin ĉe la vosto. 


— Jes, estas mi. Parolu! 

— Tio estas Trubeckoj. Mi estas en Pulkovo. 

— Aĥ, kara mia, ni vin longe atendas! 

— Ĉu mi tuj venu? 

— Ja nature tuj. Ne konvena estas tago por prokrastoj. 


Finfine ankaŭ mi kaŝiĝis de la pluvo en aŭto. El la poŝo de la 
tute malseka jako mi prenis tute malsekan tukon, komencis 
froti la vizaĝon, la kolon, la harojn. Lumo de lanternoj 
flagretis sur kurantaj laŭ la vitroj akvostrietoj, la tegmento 
de la aŭto tondris kiel tamburo. 


— Al la Palaca placo, ŝoforo. 


Kaj same kiel mi dum lastaj du horoj pelis for pensojn pri la 
afero, atendanta min, diligente ne aŭskultante atingantajn 
min fragmentojn de konversacioj, turniĝantaj ĉirkaŭ la 
malfeliĉo, samtiel nun mi, kvazaŭ polvon el tapiŝo, komencis 
batforigi el la memoro la febre karesajn manojn de Stanjo kaj 
ŝian mortan, forflugintan en vakuon rigardon. 


Grandprinco Aleksandro Petroviĉ. Tridek kvar jaroj... estis. 
Skrupule digna homo, talenta matematikisto kaj bona 
organizanto. Revulo. Oficiale li estis estro de Rusia parto de 
Rusi-Nordamerika projekto «Ares-97», fakte — dekstra mano 
de la maljuna Koroljov; li kaptis ĉiun vorton de la granda 
inĝeniero, ĉiam estis preta helpi al la afero kaj per sia morala 
aŭtoritato, kaj per sia ŝtata influo. Mi havis okazojn kelkfoje 
renkonti lin en diversspecaj oficialaj kaj neoficialaj aranĝoj, 
kaj post tiuj renkontoj ĉiam restis varma sento; li estis rare 
agrabla homo. Ne eblis imagi, ke li havis malamikojn. Tiajn 
malamikojn. 


La taksio turniĝis al Transbalkana avenuo. La juna ŝoforo 
neglekte turnadis la stirradon kaj ion apenaŭ aŭdeble, 
morne fajfetis. Brilanta kaĉo de gutoj faladis tra la lumo de 
la aŭtolanternoj. De tempo al tempo sub la pneŭmatikoj 
mallonge kaj sovaĝe graŭlis flakoj. 


«Ares-97». De la momento, kiam iĝis klare, ke termonuklea 
motoro estas afero malproksima, oni decidis moviĝi laŭ tiu 
provita vojo, laŭ kiu ekde fino de la kvindekaj jaroj oni iris Ĉi 
tie, sur la planedo. Sur stabilajn suncentrajn orbitojn en 
spaco inter la orbitoj de Tero kaj Marso estis proponite per 
ordinaraj senpilotaj aparatoj kun likvaĵaj motoroj ĵeti du 
seriojn da potencaj gravitiloj, kiuj, en certa pozicio — ĝi 
ripetiĝus nur fojon dum jaro kaj duono — provizus moviĝon 
de ŝipo kun praktike ajna tunaro kun konstanta akcelo dek 
metrojn dum sekundo je sekundo. La inercia fazo de la flugo 
tiamaniere estus tute likvidita, kosmonaŭtoj renkontus nek 
la senpezecon, nek ĝiajn malagrablajn konsekvencojn, kaj 
daŭro de la flugo malplilongiĝus de pluraj monatoj ĝis — en 
la plej malbona okazo — semajnoj. Krome, unufoje 
pendiginte en la kosmo ĉenon de tiraj gravitiloj, la 
problemon de trafiko inter Tero kaj Marso eblus solvi unufoje 
por ĉiam — ĉiuokaze, ĝis aperos iaj principe novaj ebloj kiel, 
ekzemple, trapikado de tridimensia metriko. Ĉiun jaron kaj 


duono, sen ajnaj ekstraj elspezoj, ne trabruligante la 
multesuferantan atmosferon per novaj eliggasoj de duzoj kaj 
minimume influante ankoraŭ ne tute esploritajn, sed jam tre 
timigajn geofizikajn efektojn de flama trabatado de la ĉielo, 
iĝos eble, se aperos deziro, sendi al Marso ŝipon ĉu kun 
dudek, ĉu kun tridek homoj, aŭ eĉ tutajn eskadrojn po ok aŭ 
dek ŝipoj kun kvinhoraj intervaloj; kaj fervoruloj jam revis pri 
koloniigo de la ruĝa planedo. La tira ĉeno devis konsisti el 
dudek ĉeneroj — dek gravitiloj provizus akceladon for de 
Tero kaj kontraŭan bremsadon survoje al Tero, aliaj dek — 
bremsadon survoje al Marso kaj kontraŭan akceladon for de 
Marso. Se atenti, krome, ke dum tridek jaroj da ekspluatado 
de la orbita ĉeno de gravitiloj neniu ŝipo averiis dum la tira 
fazo de flugo, tia varianto de ekspedicio aspektis ne nur pli 
ekologiema, ne nur malpli multekosta, sed ankaŭ multege 
pli fidinda, ol ajna reakcia — eĉ se Livermoro aŭ 
Novosibirsko donus, finfine, la termonuklean motoron. La 
flugo estis planita por septembro de la naŭdek sepa jaro. La 
realigo de la projekto okazis kun ĉiuj eblaj reciprokaj 
riverencoj kaj respektosignoj de la gvidaj landoj; kun 
ceremonia, vera azia ĝentileco oni sekvis plenan egalecon. 
Kapon al kapo, gravitilon al gravitilo — ni faris unu, kaj ili 
faris unu, proksimume foje dum duonjaro, sed ne nepre je 
unu sama tago. Ni la akcelan, kaj ili la akcelan. Ni la 
bremsan, kaj ili la bremsan. Por la unua duono de julio estis 
planita vica lanĉo — de la kvina kaj la sesa el la apudtera 
dekopo; la dato estis ankoraŭ precizigota kaj konsentigota 
kun la usonanoj. Restinte du monatojn senvojaĝe en la 
Tjuratama kosmodromo, la grandprinco liberiĝis por du tagoj 
kaj ekveturis al la ĉefurbo, por raporti pri preteco de la afero 
antaŭ la caro, Dumo[19] kaj ministraro. Necesas tuj 
komunikiĝi kun la usonanoj kaj ekscii, ĉu ne okazis ĉe ili 
provoj de diversioj aŭ atencoj. 


AŬ tio estis iu ilia patrioto skizofrenia... 


Deliro. 

Cu triaj landoj... Estas fragmentaj informoj pri ekzisto de 
rondoj en Japanio, en Germanio, ofenditaj pri malgranda, laŭ 
ilia vidpunkto, partopreno de iliaj ŝtatoj en la internacia 
projekto de la jarcento. Laŭ ilia opinio, tio mallevas prestiĝon 
de iliaj nacioj. Fi-naciistoj, hundo ilin formanĝu. Estas bone, 
ke ili estas malmultaj, kaj ke ilin kutime neniu aŭskultas. La 
germanoj siatempe tre insistis, ke «cele de plena balanco de 
partopreno de la ĉefaj flankoj» ĉiuj lanĉoj plenumiĝu de unu 
sama kosmodromo, kaj tiu estu de iu tria lando, kaj tuj kun 
senĝena insisto proponis sian kosman bazon en maro de 
Bismarck — ne proksime estas veturigi tien trans la oceano 
ĉiujn materialoj kaj por la usonanoj, kaj por ni! 


Ne, ne. Estas sensence nun konstruadi versiojn. Mi nun 
neniel diferencas de kretenoj, posedantaj nulan informon, 
balbutantaj pri frankmasona komploto kaj pri tio, ke di- 
sinjoro punis orgojlon de la homo, ekdezirinta grimpi sur la 
ĉielon. Aŭdis mi hodiaŭ tielaĵojn — rigardis al Stanjo, sentis 
Stanjon, sed aŭdis pretere. 


Ĉio. Stanjo jam estas hejme, en varmo, jam sendube prenis 
banon, kuŝiĝis sub litkovrilon kun iu libro aŭ manuskripto, 
aŭ televida ekrano flagretas per io distra kontraŭ la lito — 
tiel bone estas kuŝi apude, brakuminte unu la alian, vangon 
ĉe vango kaj senpense-ĝoje spekti ĉian sensencaĵon... 
Sufiĉas! Kion ŝi nun pensas pri mi — mi tion de ĉi tie ne 
Ŝanĝus, eĉ se forronĝus mian pugnon. 


AŬ mi tro fieriĝas, kaj ŝi nun tute ne pri mi pensas? 


Sed nur antaŭ iuj kvin horoj ŝi gorĝe, longe ekkriadis sub 
mi... kaj dancis: mi estas feliĉa! 


Sed — matene? Kiel malestime ŝi kondutis matene, ĉe Ĝvari! 


Dio, ĉu tio estis? Ĉu tio estis hodiaŭ — varmego, ĉirpado, 
blua vastaĵo? Kaj la plej granda tragedio estis tio, ke la kara 
virino kondutas fremdece. 

Ĉio, sufiĉas. 


Ni alveturis. 

La Ministrejo de Ŝtata Sekureco troviĝis en maldekstra alo 
de malnova domo de la Ĝenerala Stabo. Montrinte al kozako, 
iomete mirigita de mia aspekto, la malsekiĝintan 
paspermesilon, mi surkuris laŭ larĝa ŝtuparo sur la trian 
etaĝon — blanka jako, helblua ĉemizo kun malfermita 
kolumo, blanka pantalono, blankaj someraj ŝuoj; tipa 
milionulo sur ferdeko de propra jaĥto. En la ŝuoj plaŭdetis 
akvo. Ne, ne milionulo, certe — pelulo. Servodeva oficiro. 


La koridoroj estis malplenaj, kaj, ŝajnis, la domo dormas, kiel 
devus esti en tiu ĉi horo. Sed laŭ apenaŭ kapteblaj signoj, 
kiujn, certe, ne rimarkus fremdulo, mi sentis, ke tie, 
malantaŭ ĉiu fermita pordo, estas disŝovita formikejo. 
Nature. Tielaĵoj ne okazis en Rusujo ekde tempoj de grafo 
Palen.[20] Kvankam, estis ankoraŭ Karakozov[21] — tute 
malsana homo... Kaj ankaŭ minuskompleksa Pestel[22] 
rezonadis, ŝvebante en nuboj, pri murdo de caro por popolaj 
liberoj. Interese, se lasi lin kun Aleksandro Pavloviĉ[23] solaj 
— Ĉu vere li kuraĝus? AŬ li al servutuloj prokurus — vi, 
Ivaĉjo, unue laŭ mia ordono per falĉilo sentripigu la cezaron, 
kaj poste vi ricevos liberon... La revemaj antaŭuloj timigis 
Nikolaon Pavloviĉon[24] tiel, ke li dum la tuta cetera vivo 
singultadis pro vorto «libero» — nu, kaj li kondutis adekvate, 
forbalais pensulojn el la ŝtataparato, lasis nur solajn 
nekontraŭdiremajn ŝtelulojn; preskaŭ forfekis Rusion... 


La sekretario estis bravulo; eĉ la brovon ne movis, ekvidinte 
inter ĉi tiuj severaj muroj tian ekzotaspektan miraklon, kiel 
nuna mi. 


— lvano Volfoviĉ atendas vin, sinjoro kolonelo. Mi petas. 


Kaj malfermis antaŭ mi pezajn pordoklapojn. 


Lamsdorf ekstaris malantaŭ tablo kaj, aŭdeble krakante per 
densa ŝtofo de gladita uniformo, ekiris renkonte al mi, 
etendis ambaŭ manojn. Lia osteca baltgermana vizaĝo 
malgaje longiĝis. 


— Kia vi estas suda, kara mia, kia vi estas malseka... 
Pardonu min, maljunulon, ke mi tiel senceremonie plukis vin 
el la kartvelaj floraĵoj en nian marĉon. Vi estros la enketon. 
Kaj tion difinis ne mi, — li pikis per la fingro supren. — Estas 
faktoroj... Sed ne pensu, je Kristo, — li serioze ektimis, ke 
diris sentakte, — ke mi al vi ne konfidus... Sed ja laciĝis vi 
dum la printempo, kiel diablo ĉe fajrujo, ja mi scias!... 


«Ĉi tien, kara, sidiĝu. Ni tuj varmigilon ŝaltos, vi sekiĝos, — 
grakĝemante, li elrulis olean varmigilon el malantaŭ de 
malnovega ĉina ekrano, ŝirmanta ripozanguleton — tableto, 
elektra tekruĉo, skatoletoj kun dolĉaĵoj; la generalo estis 
fama dolĉemulo. Li enpikis la kontaktilon en la 
kontaktingon. — Ĉu vi deziras teon? 


— Dankon, lvano Volfoviĉ, mi tiel tagmanĝis ĉe princo lraklo, 
ke nun dum du tagoj povos nek manĝi, nek trinki. Pli bone ni 
turnu nin rekte al la afero. 


— Aĥ, bone, aĥ, bravaj knaboj! Almenaŭ tagon sukcesis 
akapari. Kia bedaŭro, ke princo lraklo tiel frue demisiis! 


— Por li sufiĉas aferoj en la kartvela parlamento. 
— Jes, mi ja povas imagi... Ĉu tie estas varme? 
— Varme, Ivano Volfoviĉ. 

— Ĉu ĉio floras? 


— Oĥ, floras. 


Li malĝoje suspiris, eksidis ne ĉe la tablon, sed en la fotelon 
kontraŭ mi. Metis la kruron sur la kruron, senkompate tirante 
la maldekstran vangoharaĵon tiel, ke ĝi preskaŭ atingis la 
epoleton. En nigran, duonkovritan per pezaj kurtenoj 
fenestron frapadis pluvo. 


— Al la afero, vi diras... Terura afero, kara Aleksandro Lvoviĉ, 
terura... Mi eĉ ne scias, kiel komenci. 


Mi atendis. De la varmigilo komencis polomete flui polv- 
odora varmo. 


— Je la oka kaj kvardek tri elflugis la carido el Tjuratamo. 
Kun li estis sekretario, profesoro Korĉagin, vi lin konis... 


— Ne proksime. Konsultis dufoje. 


— Nu jes, nu jes. Kiam vi reprezentis nin en la ŝtata 
komisiono pri la averio en la Kramatorska gravitmotora 
uzino. Mi memoras, certe, — li ekfrapadis sin per la 
montrofingro laŭ la vangoharaĵoj, poste denove ektiris la 
maldekstran al la ŝultro. — La kuracisto, du gardaj oficiroj kaj 
du pilotoj, ĉiuj homoj estas niaj, kontrolitaj, konstantaj, estis 
dum pluraj jaroj kun la carido... 


— Ĉu neniu saviĝis? — stulte demandis mi. Ankoraŭ vivis iu 
freneza espero, malgraŭ ĉio aŭdita. lvano Volfoviĉ eĉ grakis. 
Ofendite strabis al mi. Ekstaris, kunmetis la manojn 
malantaŭ la dorso, kaj ekiris diagonale laŭ la kabineto. 
Knaretis la pargeto sub eluzita tapiŝo. 


— Kara mia, — sufere ekkriis la generalo, haltinte apud la 
tablo, — ili ja de tri verstoj faladis! De tri verstoj! Komprenu 
do! 


Kun bruo eltirinte unu el la kestoj, li prenis staketon da fotoj 
kaj revenis al mi. 


— Jen rigardu la rompaĵojn! Aerfotoj... 


Jes. Mi rapide trarigardis la fotojn. Vere. Per iuj fragmentoj 
tero estis plugita je kvin metroj profunde. 


— La disĵeteco de la rompaĵoj proksimas al elipsa, je unu 
versto kaj duono laŭ la granda akso. Kaj ili ja ne simple 
faladis, ja okazis eksplodo, kara mia! La tuta motora sekcio 
estis detruita! 


— Ĉu mino kun horloĝa meĥanismo aŭ simple kunigita kun 
lu manovro? Ekzemple, je unua movo de alerono — 
ekfunkci... 


— Aĥ, kara mia, — suspirinte, Lamsdorf forprenis de mi la 
fotojn kaj, ebenigante la staketon, kvazaŭ kartaron, kelkfoje 
frapis ĝian eĝon je malfermita manplato. — Ĉu eblas nun 
kompreni? Tamen, la rompaĵoj, certe, estos ankoraŭ skrupule 
esploritaj. Sed, dirante honeste, ĉu tio tiel gravas? 


— Gravus difini por komenco, kia estis la mino, kies 
produkto, ekzemple. 


— Jen, ĝuste vi okupiĝu... Oĥ, kio do mi, idioto maljuna! — 
subite ekvigliĝis li. Svingante per la staketo, kvazaŭ per 
aldona naĝilo-akcelilo, li preskaŭ saltante revenis al la tablo, 
levis parolilon de unu el la telefonoj kaj rapide klakumis 
triciferan numeron. Do, la internan. 


— Lamsdorf vokas, kiel vi ordonis, — balbutis li kulpe. — Jes, 
venis nia princo, jam antaŭ dudek minutoj. Mi enkondukas 
lin en la aferon poiomete. Jes, ni atendas. 


Li surmetis la parolilon kaj suspiris faciligite. 


— Nu, kion ankoraŭ pri tio... Eksplodis ili jam alflugante, 
nemalproksime de Lodejnoje Pole ili estis disĵetitaj. Post ses 


minutoj ili devis malkroĉiĝi de la gravita tiro kaj transiri al la 
aerodinamika reĝimo... Do, pri aleronoj, aŭ pri kio vi deziris 
— ne konvenas, Aleksandro Lvoviĉ. Aliflanke — ankaŭ en 
Tjuratamo oni jam iomete trovis. De la momento de 
antaŭfluga teĥnika kontrolo ĝis la momento de la starto — 
tio estas intervalo je dudek minutoj — al la ŝipo teorie havis 
alireblon kvar homoj. Ĉiuj estas aerodromaj teĥnikistoj, 
homoj ne hazardaj. Unu estis ekskludita tuj — teorie li havis 
alireblon, sed tiun eblon, se eblas tiel diri, ne uzis — laboris 
en alia loko. Tio estas konfirmita samtempe de kvin 
atestantoj. Dum la tuta mateno li finriparadis post ĝenerala 
riparo lokan serĉan avieton. Kio koncernas tri ceterajn... 


Mole malfermiĝis pordo en fino de la kabineto. Ne tiu, tra kiu 
oni enlasis min. Eniris nealta, tre rekte tenanta sin, tre pala 
homo en civila, funebra vestaĵo; en profundo de liaj okuloj 
glaciiĝis silenta doloro. Mi abrupte ekstaris, penis klaki per 
la kalkanumoj de la plaŭdantaj ŝuoj. Ĝislarme mi hontis pri 
mia maldeca ripoza vestaĵo. 


— Saluton, princo, — mallaŭte diris la enirinto, etendante al 
mi la manon. Mi gardeme premis ĝin. La koro doloris pro 
kompato. 


— Siro,[25] — diris mi, — hodiaŭ kune kun vi funebras tuta 
Rusio. 


— Tio estas perdo por tuta Rusio, ne nur por mi, — aŭdiĝis 
nelaŭta respondo. — Aleks estis talenta kaj bonkora knabo, 
via samnomulo, princo... 


— Jes, Siro, — nenion alian mi trovis por respondo. 


— Ivano Volfoviĉ, — diris la imperiestro, iomete turniĝinte al 
Lamsdorf, — ĉu vi permesos al mi kaj Aleksandro Lvoviĉ resti 
solaj dum duonhoro? 


— Sendube, via cara moŝto. Ĉu mi eliru? 


— Ne necesas, — la imperiestro ridetis per solaj lipoj. La 
okuloj tutegale restis, kiel de batita hundo. — Ni uzos vian 
malantaŭan akceptejon, — kaj li faris al mi invitan geston al 
la pordo, tra kiu li eniris antaŭ minuto. 


Tie okazis prokrasteto; li tralasis min antaŭen — mi, 
konfuziĝinte, preskaŭ stumblis. Li milde prenis min je la 
kubuto kaj insiste puŝis en la pordon unua. 


En tiu ĉi ĉambro mi neniam estis. Ĝi ŝajnis negranda — estis 
pli ĉeleto, ol Ĉambro; malklare flagretis laŭ la muroj vitrizitaj 
bretaroj kun libroj; en la angulo, malproksima de la kovrita 
per kurtenoj, tremigata de la pluvo fenestro, staris malalta 
ronda tableto kun du molaj foteloj kaj orfa, virge pura 
cindrujo meze. Lampo, mediteme klininte super la tableto 
sian kloŝon, ĵetis malsupren flavan faskon de kaŝiga lumo. La 
imperiestro okupis unu el la foteloj, per gesto proponis al mi 
eksidi en la alia. Li silentis iom, kolektante pensojn. Prenis el 
la pantalona poŝo pezan arĝentan cigaredujon, malfermis 
kaj proponis al mi. 


— Fumu, princo, mi petas. 

Fumi mi ne deziris, sed rifuzi estus sentakte. Mi prenis, 
ankaŭ li prenis; kaŝinte la cigaredujon, li proponis al mi 
fajron. Ekfumis mem. Liaj fingroj tremetis. Li alŝovis la 
cindrujon — pli proksime al mi, ol al si. 


— Ĉu bonfartas princino Elizabeta Nikolavna? — subite 
demandis li. 


— Dankon, Siro, bone, danke al dio.[26] 


— Kaj la filino... Paŭlinjo, se Mi ne eraras? 


— Vi ne eraras, Siro. Mi estas bonstata. 
— Ĉu vi ankoraŭ ne informis ilin pri via reveno el Tifliso? 
— Mi ne sukcesis, Siro. 


— Eble, dume ne necesas por ajna okazo... A! — kun 
ĉagreno pri si mem li svingis per la mano kun la cigaredo kaj 
rompis la frazon. — Tio estas ne mia afero. Kiel pli bone 
atingi sukceson, pensu vi, profesiuloj, — li silentetis. — Mi 
proponis, ke vi, princo, estru la enketon, pro kelkaj rezonoj, 
mi ilin malkovros iom pli poste. Kaj dume... 


Li profunde enspiris fumon, penseme rigardante al mia 
vizaĝo per konveksaj, tristaj okuloj. Tra luma konuso super la 
tableto, dormeme ŝanĝante formojn, vojaĝis fumaj ameboj. 


— Diru, princo. Vi ja estas komunisto? 

— Mi havas tian honoron, Siro. 

— Ĉu donas via kredo al vi kontentecon? 
— Jes. 

— Ĉu ĝi donas al vi fortojn por vivo? 

— Donas, Siro. 

— Kiel vi rilatas al aliaj konfesioj? 


— Kun maksimuma bonkoreco. Ni opinias, ke sen kredo je iu 
valoro, supera rilate de la propra persono, homo ankoraŭ ne 
meritas nomon de homo, li estas nur treege ruza kaj tre 
vorema besto. Eĉ pli, ju pli multenombraj estas kredoj, des 
pli diversa kaj riĉa estas paletro de la Homaro. Estas alia 
afero — kiel tiu supera valoro influas ilian konduton. Se 
kredo je via dio, je via popolo, je via komunismo aŭ je 


ankoraŭ io sublimas vin, donas fortojn tutanime donaci kaj 
pardoni — estu glora via dio, via popolo, via komunismo. Sed 
se la kredo tiel malsuperigas vin, ke igas vin perforti kaj 
forpreni — nur groŝon kostas via dio, via popolo, via 
komunismo. 


— Jes, digne. Ĉu ne tro ĝenos vin en malmultaj vortoj rakonti 
al mi, en kio, propre, konsistas via instruo? 


Por tio mi neniel estis preta. Mi devis serioze alsuĉiĝi al la 
cigaredo, poste nehaste forskui en la cindrujon neĝblankan 
cindron. 


— Siro, mi estas ne teoriisto, ne skolasto... 


— Vi estas bonega laboranto kaj sendube fidela al Rusio 
homo — tio sufiĉas. Rezonadoj de teologoj min ĉiam tre 
malmulte interesis, senrilate al ilia konfesia aparteno. 
Teoriumi eblas longe, se teorio estas via profesio; sed en 
ĉiutaga korbatado ajna kredo redukteblas al kelkaj simplaj 
kaj plej gravaj vortoj. Mi aŭskultas, princo. 


Mi ankoraŭ prokrastis, serĉante vortojn. Li rigardis kuraĝige. 


— Ĉiuj gregaj bestoj, Siro, havas certajn normojn de 
konduto, direktitajn al tio, ke oni ne Malutilu senpravigite 
unu al la alia, kaj al elementa unuigo de penoj en komunaj 
agoj. Tiuj normoj aperas tute spontane — tiel laboras en 
kolektivo la instinkto de memkonservado. La homa etiko, 
ĉiuj ĝiaj specoj, estas ne pli ol vica stadio de komplikiĝo de 
tiuj normoj tiugrade, kiugrade la homo estas vica stadio de 
komplikiĝo de la animala regno. Tamen individuisma, 
ambicia racio, aperinta al la homo laŭ volo de la naturo, 
ekstaris sur la vojo de tiuj normoj. Ĝuste pro tio iĝis necese 
apogi ilin per diversaj elpensitaj sanktaj aŭtoritatoj, kuŝantaj 
kvazaŭ ekster la specio Homo Sapiens, kvazaŭ super ĝi. Kaj 
tamen, kiom ajn estu aŭtoritata tiu aŭ alia dieca fonto de 


alvokoj al bonkoreco kaj kompato, ĉiam troveblis homoj, por 
kiuj tiuj alvokoj estis nura vana sono, rita ludo. Aliflanke, 
ĉiam troveblis homoj, kiuj bezonis nek sanktigon, nek ritigon 
de etiko; en sia simpleco ili entute ne povas konduti 
maletike, ili organe abomenas trompon, por ili fia kaj fremda 
estas perforto... Kaj tio, kaj alio estas ludo de genoj. Unu 
homo estas talenta en violonludado, alia — en malkovrado 
de sekretoj de atomaj nukleoj, tria — en trompado, kvara — 
en bonfarado. Sed nur per la kvaraj plene riveliĝas genetike 
programita strebo de la specio konservi sin. Ni estas 
konvinkitaj, ke ĉiuj kreintoj de etikaj religioj, inklude la 
mondajn — budaismon, kristismon, islamon — apartenis al 
tiuj kvaraj. Ja, esence, iliaj postuloj redukteblas al unu 
integra postulato: bono por proksimulo estas super la mia. 
Ĉar «mi», «mia» signifas individuajn, egoismajn ambiciojn, 
kaj «proksimulo», ajna, tutegale kiu, personigas la specion 
Homo. Diverĝoj komenciĝas jam sur rita nivelo, tie, kie tiun 
ĉi bazan biologian dogmon necesas enskribi en kuntekston 
de konkreta civilizo, konkreta socia strukturo. Sed malfeliĉo 
de la etikaj religioj estis en tio, ke ili, por firmiĝi kaj konkeri 
amasojn, devis tiel aŭ alie kunfandiĝi kun aparato de 
perforto — ŝtato, kaj komencante inkludi en siajn ordonojn 
postulojn de perforto, en tiu aŭ alia grado transformiĝis en 
sian malon. Ĉiu religio strebis iĝi ŝtata, ĉar en tiu situacio 
ĉiuj ĝiaj malamikoj iĝis malamikoj de la ŝtato kun ĝia 
potenca aparato de premado, armeo kaj kaŝesplorado. Sed 
en tiu sama situacio ĉiujn malamikojn de la ŝtato la religio 
devis deklari siaj malamikoj — kaj okazis nekorektebla etika 
rompo. Tion bone konfirmas tio, ke ju pli poste aperis religio, 
tio estas, ju pli evoluintaj, rigidaj kaj fortaj ŝtataj strukturoj 
ekzistis en la mondo en la momento de ĝia apero — des 
plian ŝtatecon demonstras la religio. De la sufiĉe fremda al 
ŝtato budaismo, tra la kristismo, pretendinta al supereco 
super mondaj cezaroj, al la islamo, kreinta tutan vicon da 
rektaj teokratioj. 


— Tre logike, — diris la imperiestro. Li aŭskultis atente, iom 
ŝoviĝinte antaŭen kaj ne movante atentan rigardon for de 
mia vizaĝo. Malvigle fumis la forgesitaj cigaredoj. 


— Ni plene rezignis ajnan ritaron. Ni tute ne strebas al 
organizita interagado kun monda potenco. Ni apelas, 
esence, nur al tiuj, kiujn mi nomis la kvaraj — al homoj kun 
etika dominanto en la konduto. Ilia vivo dum ĉiuj tempoj 
estis malfacila, ĝi restas malfacila ankaŭ nun. Ili tute 
neintence ricevas por si la unuan baton en ajnaj sociaj skuoj, 
ĝis la fino penante stari inter tiuj, kiuj strebas buĉi unuj la 
aliajn — kaj tial, nemalofte, ilin buĉas kaj unuj kaj la aliaj. Ili 
ofte aspektas kaj montriĝas malpli fortaj en ĉiutagaj 
peripetioj... Ni kolektas ilin, armas per scioj, klarigas al ili 
ilian rolon en vivo de la specio, hardas kapablon manifesti 
abstraktan bonkorecon de sentoj en konkreta bonkoreco de 
konduto. Ni ankaŭ penas faciligi kaj fari honora similiĝon al 
tiuj homoj por tiuj, kiuj ne havas klare esprimitan etikan 
dominanton, sed pro tiuj aŭ aliaj kaŭzoj inklinas al ĝi. Tio 
estas nemalmulte. 


— Pri kio do okupiĝas viaj... Mi jam ne scias, kiel diri... 
teoriistoj? 


— Ho, porli sufiĉas aferoj. Nu, ekzemple, diri: «Bono de 
proksimulo pli gravas» — tio estas simple. Simple ankaŭ 
estas realigi tiujn vortojn, kiam vi kaj la proksimulo estas sur 
neloĝata insulo. Sed en nia vanta mondo, kie da proksimuloj 
estas sendube pli ol unu, ĉiuhore antaŭ homo ekstaras 
problemoj multe pli komplikaj ol tiuj, kiujn solvadas 
matematikistoj en taskoj pri pluraj korpoj. 


— Ĉu ankaŭtie vi opinias ebla ellabori iujn regulojn? 


— Regulojn — neniaokaze, Siro. Sed psiĥologiajn 
rekomendojn — sendube. Certaj trejnadoj, meditaj 


praktikoj... sed Mi ne kompetentas pri tio, Siro, mi petas 
pardoni. 


— Bone, — li finfine forskuis en la cigaredujon longan 
blankan vosteton de cindro, jam kurbiĝintan sub propra 
pezo. — Mi iel preterlasis... Ja la komunismo komenciĝis kiel 
ekonomika teorio. 


— Ho! — mi neglekte svingis la manon. — Eŭropo, 
freneziĝinta de riĉeco! Ŝajne, komence en la kapon de 
Markso nenio venis, krom aliulaj vaporkaldronoj kaj milionaj 
havaĵoj! «Batas horo de kapitalisma propraĵo. 
Senproprigantoj estas senproprigataj»! En tio, ke komunistoj 
rezignis la vulgaran ideon de komunigo de propraĵo kaj 
leviĝis al la ideo de komunigo de interesoj, estas granda 
merito de komunistoj de via regno, Siro. 


— Lenin... — singarde, kvazaŭ gustumante la vorton, 
prononcis la imperiestro. 


— Ĵes. 
— Komunigo de interesoj — tio sonas iel... timige dubsence. 


— Pardonu, Siro, sed eĉ vorto «arkanĝelo» iĝas insulta, kiam 
ĝin prononcas satano. Temas, certe, ne pri tio, ke oni al ĉiuj 
altrudu unu komunan intereson, sed pri tio, ke ĉiu individua 
intereso atentu interesojn de ĉirkaŭantoj kaj, aliflanke, ke 
ĉiu individua intereso, tuta ilia spektro, estu egale grava kaj 
estiminda por ĉiuj. Tio estas idealo, certe... kiel ĉiu religia 
idealo. 


— En junaĝo mi legis iujn verkojn de Lenin, sed mi konfesu, 
princo, ili ne interesis min, ne absorbis. 


Mi silentis iom. 


— Mi riskos supozi, Siro, ke tiutempe vi estis juna kaj 
memfida. La vivo ŝajnis al vi gaja hazardludo, en kiu vi 
havas ĉiujn asojn. 


— Eble, — la imperiestro ridetis per anguletoj de la lipoj. — 
En aliaj cirkonstancoj mi kun plezuro konversacius kun vi pri 
tio, vi estas bona interparolanto. Sed unue ni finu tion, kion 
ni komencis. En la eksponita de vi mi ne vidas religian 
elementon. Tute prudenta, tute materiisma, treege 
humaneca etika instruo, kaj ne pli. Post kelkaj minutoj vi 
komprenos, kial mi tiel interesiĝas pri tio. Diru al mi jen kion. 
Ĉu eblas religia fanatikismo en la komunismo, kaj kiajn 
formojn ĝi povus havi, se la komunismo mem religian 
elementon, kiel al mi ŝajnas, ne havas? 


— Via cara moŝto, per kio diferencas etika religio de etika 
instruo? Nur pertio, ke ĝiaj dogmoj apogiĝas je iu sankta 
aŭtoritato, je iu nefindirita vero, kiu, esence, ĝuste estas 
objekto de la kredo — kaj ĉiuj ceteraj ordonoj tute 
materiisme sekvas el ĝi. Sankta aŭtoritato por ni estas la 
specio Homo. Nepruvita vero, je kiu necesas kredi tutkore, 
estas tio, ke tiu specio meritas ekziston. Ja tio el nenio 
sekvas logike. Neniu skribis tion per kometoj sur ĉieloj. 
Homoj kondutis kaj kondutas ofte tiel, kvazaŭ por ili estas 
tutegale, ĉu naskiĝos sekva generacio aŭ ne. Malestimo al 
homoj kuŝas en fundamento de tia konduto — subkonscie 
enradikiĝinta, speciale, ankaŭ protio, ke ĉiuj religioj 
rigardas nian ekzistadon nur kiel preparan kaj pekan etapon 
de la eterna ekzistado. Ekkredi je tio, ke tiu ĉi peka formikejo 
estas supera valoro, estas malfacile, kaj por kelkaj eĉ 
abomene. Tio, kion mi rakontis antaŭe, estis de racio — kaj 
jen tio mallonga kaj ĉefa el la koro, pri kio vi petis, Siro, 
siaspeca simbolo de kredo. La homa gento bezonas ekziston, 
do, ĉiu mia konscia ago devas porti al iu utilon. Kaj temas ne 
nur pri filantropeco aŭ senpensa memoferado. Se nia 
komplika socio por sia plenvalora vivo postulas milojn da 


diversaj aferoj, plej bone helpi al homoj mi povas, farante 
kiel eble plej bone mian aferon. Do, ĉiu mia sukceso estas 
por homoj, sed neniuokaze — homoj por mia sukceso. 


— Digna kredo, — diris la imperiestro, — mi povus, tamen, 
disputi pri la peka formikejo kiel supera valoro — sed 
disputo pri vereco de nepruveblaj veraĵoj... aŭ ni diru eĉ tiel 
— egale pruveblaj veraĵoj, estas okupiĝo por koleraj 
stultuloj, serĉantaj pretekston por interbatado. 


— Vere tiel. 


Ar 


— Kaj entute vi tiom alloge kaj konvinke tion eksponis... Ĉio 
ŝajnas tiel natura kaj evidenta, ke mi pretus akcepti viajn 
votojn. 


— Mi estus feliĉa, via cara moŝto, — diris mi. — Sed mi 
timas, ke por Rusia caro tio estas nepermeseble formala. 


Li denove subridetis. 


— Mi multe aŭdis pri tio, ke plejmultaj viaj kamaradoj estas 
bonegaj homoj kaj treege fidindaj laborantoj. Mi ĝojas vidi, 
ke influo de via konfesio ade kreskas, ĉar ĝia bona influo al 
ĉiuj sferoj de vivo de la lando estas nedisputebla. Kaj nun mi 
pli bone komprenas, kial. Sed jen en kio estas la afero... 


Liaj okuloj malleviĝis, nun li evitis renkonti mian rigardon. 
Silentinte, li denove prenis kaj malfermis la cigaredujon. 
Etendis ĝin al mi. Mi negative balancis la kapon. La 
imperiestro, pensinte, klakfermis la cigaredujon kaj formetis 
ĝin. 


— Ivano Volfoviĉ jam diris al vi, ke en la rondon de la 
suspektatoj ekde la komenco trafis nur kvar homoj. Unu 
estus tuj ekskludita. Du aliaj estas jam trovitaj, 
pridemanditaj kaj liberigitaj: estas evidente, ke ili ne estas 


kulpaj. Kelkaj strangaĵoj, kiel oni al mi diris, estis rimarkitaj 
antaŭ nelonge de la katastrofo en konduto de la kvara... 
vidu, kia koincido — en mia kalkulo, samkiel en la via, li 
estas kvara. Kaj tiu kvara malaperis. 


— Kiel malaperis? 


— Li estas nenie. Lin oni trovis nek en laborejo, nek hejme, 
nek en klubo... Li ne forveturis el Tjuratamo. Kaj, ŝajnas, li ne 
estas en Tjuratamo. Kaj li... li estas komunisto, Aleksandro 
Lvoviĉ. Via kamarado. 


Mi kunplektis la fingrojn. 
— Nun mi komprenas. 


— Mi proponas al vi, ĝuste al vi, okupiĝi pri tiu afero, ĉar al 
mi ŝajnas, ke vi plej bone povos kompreni psiĥologion de tiu 
homo, analizi liajn ligojn, imagi motivojn... Dio scias, kion 
ankoraŭ. Sed ĝuste tial mi donas al vi ankaŭ rajton tuj 
rezigni la aferon. Neniuj mallaŭdoj sekvos. Revenu al 
Kartvelio, revenu hejmen, kien vi volas, vi meritas ripozon. 
Se la konscienco ne permesas al vi estri la enketon, kie la 
ĉefa suspektato tuj iĝis ano de via konfesio... 


— Permesas, — iom pli akre, ol mi volis, diris mi. — Eĉ pli, mi 
devas esplori tion. Ĉi tie estas io stranga. Mi ne kredas, ke 
komunisto povus atenci la princon-heredonton... eĉ simple 
homon! Mi ekokupiĝas. 


— Mi dankas vin, — diris la imperiestro kaj ekstaris. Mi tuj 
eksaltis. — Kiel orfiĝinta patro dankas, — li silentis iom. — 
Pro la Tarbagataja afero, atentante antaŭajn meritojn, la 
ministro prezentis vin al ordeno de sankta Andreo 
Unuevokita. Dumon la ordono jam trapasis, kaj ĝi estas jam 
sur mia tablo. 


— Tio estas nemeritita honoro por mi, — decideme diris 

mi. — La unua kavaliro de la ordeno estis generalo-admiralo 
grafo Golovin, unu el la unuaj — caro Petro... — mi permesis 
al mi iomete rideti. — Ĉiuj miaj antaŭaj, kaj eĉ estontaj 
meritoj estas apenaŭ kompareblaj kun agoj de Petro la 
Granda. 


— Kiu scias, — ĵetis la imperiestro. — Sed mi atendos 
subskribi la ordonon ĝis fino de tiu ĉi enketo. — Li afekte 
prokrastis. — Por ne foratentigi vin per ceremonio de 
dekoraciado... Kaj nun — Dio estu kun vi, princo. Iru. 

Estis ĉirkaŭ la tria, kiam mi eniris mian kabineton. Laco jam 
montris sin, kaj turniĝis la kapo — preskaŭ sendorma gaja 
antaŭa nokto, Ĝvari kaj Saguramo, Iraklo kaj Stanjo, 
kindzmaraulo kaj aĥaŝeno; kaj poste, spasmimpete, kvazaŭ 
iu per kozaka sabro hakis buntan teatran dekoracion, 
denove MŜS kaj tiu stranga aŭdienco... Kiom da ĉio lokiĝis 
en unu tagnokto! 


Sed mi dankis la sorton, ke tiun aferon ricevis mi. 
En ĝi estis io stranga. 


Mi boligis iomete da akvo, faris densegan kafon, metinte en 
la tason pro malbona humoro tutajn kvar kulerojn. Dum la 
bolanta densa likvaĵo estis malvarmiĝanta ĝis tiu stato, ke 
eblus trinki, ne bruliĝante, mi malgraŭ ĉio elfumis ankoraŭ 
unu cigaredon. Trinkaĉante, mi obtuze kontemplis, kiel 
rampas en aero, serpentumante, diafane-grizaj rubandoj. 
Mia vestaĵo jam sekiĝis, pro la kafo mi finfine varmiĝis tute. 


Vata silento ŝvelis en la kabineto. Eĉ la pluvo ĉesis kaj el la 
placo, de la fenestro, ne aŭdiĝis eĉ sono. 


Stanjo, verŝajne, jam dormas. Se nur ŝi ne suferas, 
kompatinda, pro sendormeco denove. Tamen, apenaŭ, ja ŝi 
hodiaŭ tiel laciĝis. Min oni kvazaŭ denove ĵetis en bolaĵon: 
antaŭ la elturmentitaj, trosekiĝintaj okuloj subite blindige 
ekflamis pli reale, ol la realo mem: en miela lumo de suda 
vespero ŝi movas la fingron laŭ la ĉerizaj, iomete ŝvelintaj 
lipoj: ĉu vi deziras ĉi tien? La telegramo jam kuŝis en la 
ĉifrilo — sed mi pensis, ke estas tuta nokto antaŭe. Jen ĝi, tiu 
nokto. Verda tempo sur ekraneto de surtabla elektronika 
horloĝo egalmezure transflugadis de unu cifero al alia. La 
tria kaj dek du. 


Kaj Liza dormas, certe. 


AŬ mi nenion komprenas, kaj ŝi, jam delonge kompreninte 
ĉion, solece kuŝas sen dormo kaj pense vidas min tie, en 
cipresa paradizo, brakumanta ne ŝin? 


Mi eĉ timas telefoni matene. 


Jen ĝi, mia cipresa paradizo. Ne deteninte min, mi forte batis 
per la manplatoj la tablon. La sono estis nenature laŭta. 


Kaj Paŭlinjo, sendube, dormegas. Se nur ne enrampis sub 
litkovrilon kun lampo kaj libro, se nur ne malutilas denove al 
la okuloj, fiulino. Kiomfoje mi kaj Liza kaptis ŝin je tio, 
klarigis, admonis — ne, ĉio vanas. 


Mi subite komprenis, ke mi jam sopiras pri ili. Ĉu mi veturu 
hejmen tuj? Ci tie estas proksime. Eble, ili ĝojos. 


Ja tutegale ĝis la mateno labori ne eblas. 


Ne eblas. Ne eblas, ke komunisto iĝis murdinto. Mi ne 
kredas. Ci tie estas io stranga. 


Prove mi premis per la fingroj butonojn de interna 
komunikilo. Kaj, tute kontraŭ ĉiaj atendoj, raŭketa voĉo de 
Kurakin tuj respondis: 


— Mi aŭskultas. 


— Teodoro Vikentiĉ, kara! Mi neniel atendis trovi vin nun Ĉi 
tie... 


— Aleksandro Lvoviĉ! Kiel do ne atendis, ĉu Lamsdorf ne 
diris al vi? Li ja kategorie malpermesis al mi foriri, jam fine 
de la tago telefonis kaj diris, ke vi estos tre baldaŭ, kaj ke mi 


nepre estos necesa al vi. Dormu, diris, se estos tre necese, ĉe 
la tablo. 


— Kaj ĉu vi dormis? 
— Ĵus dormetis dum horo, — li tuse purigis la gorĝon. 
— Bonege. Venu al mi. 


Post minuto mia anstataŭanto jam eniris en la kabineton; la 
vizaĝo estis vigla, kvazaŭ li ne dormis ĵus, kurbiĝinte en 
oficeja brakseĝo — kiu diris, ke servuto estas abolita? 


La uniformo estis kvazaŭ ĵus el sub gladilo, estis agrable 
rigardi. Ne tiel, kiel Ĉe mi. Kurakin eniris kaj, ne deteninte 
sin, familiare ekridis. 


— Jes, eltiris vin oni, evidente, el klimato multe pli bona, ol 
la nia. 


— Tamen tiel por ĉiuj estas tuj videble, kiel mi hastis. Ni 
kune enketos la katastrofon de «Carido», mi gratulas vin. 


— Do, vi prenis la aferon, Volfoviĉ diris, ke tio estis ankoraŭ 
ne decidita. 


— Jam decidita. Ja eksidu, Teodoro Vikentiĉ, vi laciĝos stari. 
Des pli en tia tempo. Cu vi parolis kun la ŝtatsekureca sekcio 
de Lodejnoe Pole? 


— Plurfoje. 
— Ĉu ili finis kolektadon de fragmentoj? 


— En momento de la lasta interparolo — tio estis je la dudek 
unua kaj nul du... 


Ĝuste kiam mi kaj Stanjo, intermurmurante, estis 
malleviĝantaj en la salonon. 


— ...he finis. Estas tro multe da malgrandaj fragmentoj, la 
grundon foje necesas laŭlitere kribri. Kaj tie ankoraŭ estas 
riveretoj, Marĉoj... 


— Bone. Tio estas, malbone, certe, sed pli vaste ol pantalono 
ne eblas paŝi. Morgaŭ matene necesas komunikiĝi kun iu el 
projektestroj kaj ekscii takte: ĉu ne povus, diablo prenu, la 
motoro mem doni tian efekton. Nu, almenaŭ unu ŝanco el 
miliono — eble io subite forbrulis tie, trovarmiĝis, 
malkontaktiĝis... 


— Lamsdorf jam komunikiĝis. Profesoro Efraimson el la 
katedro de gravitmehaniko ĵuris, ke tio estas absolute 
ekskludenda. 


— Sciencistaj kapoj estas saĝaj, Teodoro Vikentiĉ, sed 
kvadrataj. Ĉi tie necesas praktikulo. Ho! Mi mem 
komunikiĝos kun la Kramatora gravitmotora, tie oni min 
devas memori, ni konversacios neoficiale. Plue. Necesas 
sendi unu aŬ du niajn ekspertojn por skrupula esploro de la 
fragmentoj. Ili trovu restaĵojn de la mino. Kies mino? Kia? 
Kiel konstruita? Se ili tiujn restaĵojn tute ne trovos, ili 
almenaŭ kalkulu, kian karakteron havis la eksplodo, kian 
forton... Kaj — urĝe! Kaj ĉiujn fragmentojn — al ni, ĉi tien. 
Kun ili ni umados, mi pensas, ne unu kaj ne du fojojn. 


— Komprenite. 


— Morgaŭ mi elflugos al Tjuratamo. Tie oni ion interesan jam 
trovis, mi tiel komprenis Lamsdorf-on, sed ĉio ĉi estas 
«difektita telefono». 


— Kiun vi volus preni? 


Mi silentis iom. 


— Tute mi stultiĝis en la sudo. Jungas Ĉaron antaŭ ĉevalo. 
[27] Ni skizu rondon de personoj, partoprenontaj en la afero. 
Kaj krom ili jam estu neniu. Havu ni, ni diru, kvar grupojn. Vi 
estas mia anstataŭanto, kaj plu estos tiu; mi kaj vi membros 
neniun grupon. Ĝenerala gvidado, tiel ni diru. Grupo «Az»: 
[28] ekspertoj, cerba centro. Fakulo pri gravitmeĥaniko, 
fakulo pri eksplodaj aparatoj kaj... jen kio ankoraŭ. Fakulo 
pri ŝanĝitaj statoj de psiĥo. 


La brovoj de Kurakin iomete tremeris. 
— Kio estas tio? 


— Verdire, mi mem ne tre bone scias. Serĉu inter kuracistoj- 
narkologoj, eble... lu, kiu komprenas pri afekciaj agoj, pri 
hiponoprogramado, jen! Tio estas eĉ pli bona. 


— Komprenite, — kun dubo diris Kurakin. 


— Tri homoj. Grupo «Buki»[29] — ni diru, ankaŭ tri homoj. 
Ilia sorto estu fosi en arkivoj, sliparoj, forblovi, kiam necesos, 
polvon de pasintaj jaroj. Grupo «Vedi»[30] — ordinaraj 
detektivoj. Nu, ne ordinaraj, certe, sed pli bonaj. Mi pensas, 
ke por ni oni aranĝos «liberan vojon», donos ĉiujn, kiujn ni 
petos. Kvar homoj. Kaj grupo «Dobro»[31] — ni diru, ses 
homoj. Nia gardo. Kaj sur iliajn ŝultrojn falos, okaze de 
bezono, perforta interagado kun kontraŭulo. 


Mi intence preterlasis la kvaran literon de la alfabeto. En 
similaj okazoj mi ĉiam agis tiel. La nomo mem rememorigu al 
niaj batalistoj pri la celo, pri la senco de ilia agado. Ja scias 
mi — kun pistolo en la manoj, sub kugloj, estas tre facile fali 
en sensencan malamegon. Estis precedencoj. 


— Prilaboru la liston laŭnome, Teodoro Vikentiĉ. Kaj mi 
rigardos. Ĉu horo al vi sufiĉos? 


— Mi provos. 

— Provu. Mi estos ĉi tie. 

— Permesu foriri. 

— Jes, certe. Nun ne estas tempo por formalaĵoj. 


La pordo malfermiĝis post li, kaj denove kvazaŭ oni ŝovis en 
ĉiun orelon po tuta bulo da vato. La okuloj brulis. Kaj 
komencis dolori la kapo — io pulsis ĉu en la nuko, ĉu en la 
verto. Plej verŝajne, en ambaŭ. Malantaŭ la fenestroj ne 
heliĝis, kvankam jam proksimiĝis la kvara horo. Kiel ofte 
okazas, anstataŭ blankaj noktoj la naturo donis al ni nigrajn 
nubojn. 


Mi jam tre deziris telefoni al Liza. Kaj al Stanjo. Al ambaŭ. 
Simple ekscii, kiel ili fartas. Ne, eble, unue al Stanjo. Pri ŝi mi 
maltrankvilis pli, Ŝi povus malvarmumi en la flughaveno. 


Kion mi tiam diraĉis al la caro, pri malfacilaĵoj, kiujn suferas 
matematikistoj dum solvado de taskoj pri pluraj korpoj? Jen 
vere. Pluraj korpoj. 


Ne, je tiu horo telefoni hejmen — ĉu en tiun, ĉu en la alian — 
estas nepenseble. Kaj mi telefonis al la sekcio de Lodejnoe 
Pole — ja tie sendube iu ne dormas. 


Tie oni vere ne dormis, eĉ pli, estis atendantaj telefonvokon 
el la ĉefurbo. Kolektado de fragmentoj de la katastrofo estis 
ĉesigita je la dudek tria kaj kvardek sep. Tion, kion oni ne 
trovis, jam trovos neniu, eble nur hazarde — pluvas, la 
grundo malsekiĝis, marĉoj ŝvelis. Ĉio, kion oni sukcesis trovi, 
kun maksimuma gardemo estas stokita sub tegmento, en la 


akceptejo de la sekcio kaj sur la ŝtuparo. La Lodejno-Pole- 
anoj mem eĉ ne penis iel analizi la trovaĵojn, timante ion 
preterlasi aŭ neintence ŝanĝi. Mi aprobis kaj diris, ke ne pli 
poste ol tagmezo venos la ekspertoj. 


Jes, mi preskaŭ forgesis. Tio estas — tute forgesis: komence 
pensis, sed poste forgesis en vanto — kaj estas 
kompreneble, kial. Pri laborkapablo de tiu Ĉi versio mi ne 
kredis. Sed por purigi la konsciencon mi decidis ellabori ĝin 
ĝis la fino. Kiu scias... 


Mi telefonis al la ĉifra fako — tie oni deĵoras tutan tagnokton, 
ne tiel, kiel hejme. 


Tamen, la hejmo havas aliajn avantaĝojn. 
— Trubeckoj parolas. 
Tie oni jam sciis, kion tio signifas. 


— Al Vaŝingtona ataŝeo Karavajĉuk. «Strikte sekrete. Urĝe. 
Penu, kiel per oficialaj kanaloj, tiel per aliaj atingeblaj al vi 
rimedoj ekscii, ĉu ne okazis iam, speciale lastatempe, penoj 
de diversioj aŭ terorismaj agoj en sfero de Nordamerika 
parto de la projekto «Ares-97». Ĉu ne havas FBI informojn 
pri preparataj nun aŭ preventitaj antaŭe similspecaj agoj. La 
motivo ne estas kamuflata: MŜS de Rusio lige kun la 
katastrofo de gravitavio «Carido» prilaboras version, laŭ kiu 
iuj fortoj rezistas al realigo de la tuta projekto. Centro». 
Senprokraste ĉifru kaj sendu. 


Ankaŭ tio dume estas finita. 


Kial do mi havas tian strangan senton pri la afero? Blinda 
konvinkiteco pri tio, ke kunbatalanto ne kapablas je krimo — 
tio estas, certe, liriko; kvankam ankaŭ ĝin ne indas neglekti, 
sed opinii, ke homo, iam votinta «per ĉiu sia penso kaj ago 


laŭ fortoj kaj scioj strebi al plia gloro de la homa gento», 
povas murdi, nurnure freneziĝinte — tio estas tro. Sed estis 
ankoraŭ io... Kiel diris la caro? «Strangaĵoj estis rimarkitaj en 
lia konduto antaŭ nelonge de la katastrofo». Jen. Kiaj 
strangaĵoj? Kial Lamsdorf nenion diris? Ah, stulte, estas 
bone, ke li nenion diris, necesas flugi kaj esplori memstare. 
Ankoraŭ kvar horojn necesas atendi. Ekzistas nenio pli 
malbona, ol atendado. Kaj kio estas la plej ofenda kaj peza: 
nun mankas okupiĝo, kaj kiam venos la mateno, mi devos 
disŝiriĝi: kaj Liza, kaj Stanjo, kaj Tjuratamo, kaj Lodejnoe 
Pole... 


La pordo malfermiĝis, kaj enkuris, svingante paperan 
folieton, ĝoja Kurakin. 


— Estas tia fakulo! — kriis li, grandpaŝe irante al la tablo. Li 
eksidis, ĵetis la kruron sur la kruron, kaj sendis al mi laŭ la 
tablo la folion kun vicoj de nomoj. — Estas eĉ strange, ke ni 
ne tuj komprenis. Pro sendormeco, ne alie. Mi komence eĉ 
ofendiĝis — jen neplenumebla ordono, pensis. Iru nesciate 
kien. Sed ja kompo[32] ĉion memoras. Voldemaro Kruus, ĉu 
vi memoras? Li malblokis memoron al amneziuloj, kiuj estis 
en la afero «Zombioj». 


Certe mi memoris. Vere estas strange, ke ni ne rememoris 
tuj. Ankoraŭ ne eniris laboran reĝimon. Kruus estas brila 
psihologo. 


— Estas alia afero, — Kurakin ŝanĝis la tonon, — mi ne 
komprenas, por kio tio al vi necesas... en tiu ĉi okazo. Jen la 
listo, rigardu. 


— Mi jam rigardas, — respondis mi, legante la nomojn. — Jes, 
«Az» — bonege... a ha... 


Kurakin evidente estis kontenta pri si. Li sukcesis je 
kvaronhoro antaŭ la tempolimo. 


— «Buki» — mi konsentas. Brave, Teodoro Vikentiĉ. 


Li floris. De dormema ŝveleco de liaj vangoj, kiun mi rimarkis 
antaŭ horo, ne restis eĉ spuro. 


— «Vedi» — mi konsentas. Bonegaj knaboj. «Dobro»... stop'. 
Cu Tarasov?! 


— Kaj kio? — konfuziĝis Kurakin. Mi levis la vizaĝon de la 
listo. Nur tiaj eraroj al ni ne sufiĉis en la komenco mem. Mi 
treege ne deziris mallaŭdi tiun, kiun antaŭ minuto mi 
laŭmerite laŭdis, sed... 


— Li ja estas budaisto! 


La majoro silentis, svingante okulharojn. Ŝajne, li ankoraŭ ne 
komprenis. 


— Kiu donis al vi rajton, majoro Kurakin, meti homon en 
situacion, en kiu preskaŭ nepre li devos elekti inter devo al 
lia kredo kaj devo al la afero kaj kamaradoj? Ĉu vi ne 
komprenas, kian psiĥan traŭmon tio povas kaŭzi? 


Kurakin sub miaj okuloj estis ruĝiĝanta, kiel kuirata kankro. 


— Mi eĉ ne parolas pri interesoj de la afero. Tarasov estas 
bonega detektivo, sen disputoj, sed okaze de pafa kontakto 
kun ebla kontraŭulo li tute povas fuŝi. 


Eĉ la frunto de la kompatindulo ŝvitiĝis. Kaj la okuloj tuj 
estingiĝis kaj iĝis, kiel de morta fiŝo. 


— Mi kulpas, sinjoro kolonelo, — senespere diris li. 


— Tiaj bagateloj povas multe kosti. Sed li estas bona 
kandidato, ni movu lin al «Vedi». Kaj anstataŭ li ni metu, 


ekzemple, Venĉjon Libkin. Mi lin memoras laŭ Tarbagatajo. Li 
estas bonega batalanto. 


— Li ferias, — mallaŭte diris Kurakin. 


Mi levetis mian sekiĝintan tropikan jakon kaj svingis ĝiajn 
manikojn, kiel flugilojn. 


— Verdire ankaŭ mi ferias... Nu, ne gravas. Estu iu alia, 
rigardu vi mem. Venĉjo ja laciĝis. 


Mi residiĝis, apogis la zumantan kapon per ambaŭ pugnoj 
kaj eklegis plu. 


La liston finis Ramilo Raĥĉiev, kaj mi denove ridetis. Aŭ per 
tio la majoro volis plezurigi min, aŭ la knabo jam hieraŭ, 
aŭdinte, ke la aferon oni donas al mi, anticipe petis, ke oni 
direktu lin al mi. Li penis ĉie esti proksima al mi, kaj, sincere 
dirante, mi mem havis al la juna krimea tataro ion similan al 
patraj sentoj. Kun la patro de Ramilo, fama oceanologo Fazilo 
Raĥĉiev, mi konatiĝis antaŭ ok jaroj; la cirkonstancoj de la 
konatiĝo ne tre helpis al amikeco, iu el ŝipanaro de 
sciencesplora marŝipo «Vitjazj», uzante tion, ke scienco ne 
havas limojn kaj la ŝipo vizitas diversajn havenojn, sendis 
sur ĝi spionajn informojn por, kiel ni rapide sukcesis trovi, 
Irana speciala servo — kaj, kiam ni kaptis la malamikon ĉe la 
vosto, li lerte kaj sukcese penis suspektigi nin pri Raĥĉiev, 
ĉar li estis la sola islamano sur la ŝipo. Sed mi ne trompiĝis, 
kaj mi kaj Fazilo amikiĝis, kaj mi iĝis dezirata gasto en lia 
domo, en krimea vilaĝeto Otuzo. 


Rave kaj reve ridetante al la paperfolio, mi pendigis la kapon 
inter la pugnoj. Dum sinsekvaj tri someroj mi kun Liza kaj 
Paŭlinjo gastis ĉe ili, luis duĉambran someran dometon kun 
verando je duonversto de la maro, en komfortega Otuza 
valo, apud Karadago[33] mem. Kiel dolĉe estis veturi al 
kutima, rapide iĝinta parenca loko — ruliĝi laŭ ŝoseo de 


Simferopolo tra Karasu-bazar al Feodosio, post Uzun-Sirt 
turniĝi maldekstren... kaj sur ĉiu vojkruciĝo trabakitaj de la 
suno krimeaj tataroj rekte el malfermitaj pakaĵujoj de siaj 
aŭtoj interrompante unu alian proponadas glacie malvarman 
kumison kaj aromajn mielajn melonojn. La maro estas 
mirakla, la naturo mirinde belas; sur remboateto ni navigis 
kun jelpanta pro ekstazo Paŭlinjo al Satana Pordego, en ora 
tagiĝa aŭreolo ni grimpis sur Karadagon, al rokoj-Reĝoj, por 
renkonti kviete emergantan el malantaŭ Kiik-Altam sunan 
diskon, banis nin en Karadagaj golfetoj ĝis langvoro... kaj, 
kuŝiginte Paŭlinjon dormi, forkuradis kun Liza malantaŭ 
Mielan rokon, situantan je du paŝoj de la vilaĝo, sed jam en 
sovaĝa, scita stepo, kaj rekte sub steloj, odorantaj je seka 
absinto, junece amoris nin. Kaj matene Paŭlino-dikulino, 
arogantulino — tiutempe ŝi vere estis, mole dirante, diketa, 
kvankam nun ŝi longiĝis, kiel vimeno — ŝteliris al la mastra 
domo por subrigardi, kiel la fama oceanologo, sterninte sub 
la genuojn tapiŝeton kaj turniĝinte per la vizaĝo al sud- 
oriento, ĉirkaŭglatigante la mallarĝan barbon, ion sensone 
parolas kaj de tempo al tempo klinas sin; kaj, reveninte, ŝi 
montris terurajn okulojn kaj per tondrelaŭta flustro rakontis: 
«Kaj poste li faras, ĉu vi scias kiel? Li faras jen kiel! Kaj poste 
jen tiel per la frunto — bum! Tute ne kiel ni! Kaj per la lipoj 
ĉiam bu-bu-bu! bu-bu-bu! Tiel bele! Paĉjo, se mi jam estas 
baptita, Ĉu mi rajtas iĝi islamanino?» — «Panjon 

demandu». — «Panjo?» — «Ne rajtas» — «OJ, kiel domaĝe! 
Nu kial ne eblas samtempe kaj tio, kaj tio, kaj tio?!» Kaj 
vespere ni dum horoj sidadis ĉe longa tablo de la mastra 
domo, sub vinberaj arkaĵoj — «iomete manĝis»; Roza 
Raĥĉieva rakontis pri sekretoj de tatara kuirarto, Liza — pri 
tiuj de la rusa kaj balta; Fazilo rakontadis pri maroj, mi — pri 
spionoj, kaj finanta lernejon, rapida kaj forta, kiel pantero, 
Ramilo aŭskultis, pensis, kaj elektis min heroo. Kiel do li estis 
feliĉa, kiam, fininte la superan militan lernejon, li trafis al 
Peterburgo, apud min. 


Kaj post longa vespermanĝo, kuŝiginte Paŭlinjon dormi, mi 
kaj Liza forkuradis bani nin en luna vojeto, kaj rekte sur 
fama Karadaga ŝtonetaro, aŭ eĉ en akvo... 

— Sinjoro kolonelo! 


Kurakin singarde tuŝis min ĉe la ŝultro. Mi tremeris; kaj ĝuste 
tiam mia kapo finfine falis inter la disiĝintaj pugnoj. 


— Ha? Kio? 


— Sinjoro kolonelo, vekiĝu! 

— Lizanjo, bonan matenon! 

— Saĉjo, kara! Saluton! De kie vi? 

Pro faciliĝo eĉ miaj genuoj moliĝis. Mi sidiĝis sur la tablon, 
sentante, ke la lipoj per si mem komencas rideti. La voĉeto 
estis proksima, ĝojigita, kvieta. Cio estas bona. 

— Imagu, mi estas ĉi tie. Sed ne por longe. 

— Ĉu io okazis? 


Kaj ŝi ekmalkvietiĝis tute parence. Ne foriĝante, sed 
proksimiĝante. 


— Ja ne, bagateloj. Mi alkuros hejmen por horo. Eble, vi ne 
iros al la universitato hodiaŭ... aŭ almenaŭ prokrastos? 


Somere Liza konsultigis abiturientojn pri eŭropaj lingvoj en 
la universitato. Dum cetera jaro ŝi instruis samtie. Estas kaj 


bona okupiĝo, kaj ioma aldona mono. Ne ekzistas superflua 
mono. 


— Mi penos. Mi tuj telefonos al la katedro. 
Kaj faris neniun superfluan demandon, saĝulino mia. 
— Kiel estas Paŭlinjo? 


— Ĉio estas bona. Ŝi novan fabelon verkas! Tiujn, kiuj 
scipovis pensi nur pri manĝaĵo, atakis giganto-manĝegulo... 


— Fajne! Oĥ, bone, kial ni telefone... Mi kuras! 


— Ĉu vi estas malsata? 


— Mi ne scias. Eble jes. 
— Mi tuj ordonos. Mi atendas! 


Kutime mi iradis hejmen perpiede. Monumentaj lokoj, 
spirantaj per norde diskreta imperia digno; el ĉiuj urboj, 
kiujn mi vidis, tian aŭreolon emanas nur Peterburgo kaj 
Stokholmo. Tra Palaca placo, sub fenestroj de «restadejo de 
la rusa car'», kiel skribis iam Aleksandro Sergeiĉ,[34] kaj por 
elekto: aŭ trans ponton al la Universitato kaj Belarta 
Akademio, aŭ laŭ kajo preter la leonoj,[35] al Sinodo, aŭ tra 
Admiraleja ĝardeneto kaj Senata placo, kaj poste same trans 
ponton, ĉi-okaze la Nikolaan. Poste, frapetinte per la mano la 
postamenton de meditema Kruzenŝterno.[36] iomete plu laŭ 
pompa kajo kaj dekstren, al negranda, prizorgata palaceto 
en Deksesa linio[37] Sed nun mankis tempo, kaj mi vokis 
aŭton. 


Brakuminte ŝin, mi ne povis deŝiriĝi. Ŝi estis hela, freŝa, 
tenera, kaj eĉ anguloza ligna kruceto el sub ŝia ĥalateto 
pikis mian bruston parence. Ŝi kaŝis sian vizaĝon sur mia 
brusto kaj staris trankvile; kaj pensis, verŝajne, pri 
kompatindaj abiturientoj, kiuj venos je difinita horo kaj kun 
incito ekscios, ke la leciono estas movita al tagmezo. Mi 
aŭdis, kiel batas ŝia koro, kaj mem perdis spiron. Glitis per la 
mano laŭ ŝia fleksebla dorso, poste pli malsupre, alpremante 
ŝian korpon al la mia. La ekscitiĝo de tiu sovaĝa tagnokto 
montriĝis en ĉio; Liza, obeeme alpremiĝinte per la femuroj, 
iom kliniĝis malantaŭen, levis la rozkoloriĝintan vizaĝon, 
rigardante en miajn okulojn, kaj kun petoleme afektita 
mirego demandis: 


—OJ, kio tie estas tia akra? 


Pro la frumatena bruo el la pordo de la koridoreto, 
kondukanta en la infanĉambron, eltiriĝis Paŭlinjo, kaj, dum 


momento kompreninte la situacion, kun jelpo ruliĝis laŭ la 
ŝtuparo al ni. Baldaŭ ŝi la panjon atingos per alto. Ŝi vaste 
dismetis maldikajn braketojn kaj kaptis en brakumon nin 
ambaŭ. Ŝi ekde frua infaneco tre ŝatis, kiel ni brakumas nin, 
kaj ĉiam strebis aliĝi. Eĉ foje Ŝi mem komencis gvidi: «Nu, 
kial vi sidas kiel gefratoj? Ek, brakumu vin! Kisu!» Kaj kiam 
ni, ridetante, kuntuŝis niajn lipojn, ŝi ravite kaj rabe ekjelpis, 
saltis sur niajn genuojn, per unu brako brakumis je la kolo 
min, per la alia — la panjon, kaj ŝovis sian vizaĝeton al ni, 
por kisiĝi triope. 


— Paĉjo alveturis! Patreto! Nia amata! Kaj mi ne sukcesis 
verki la fabelon! Kaj ĉu vi jam ripozis? 


— Jes, Paŭlinjo, — respondis mi. — Mi jam ripozis. 
— Bonege, panjo, ĉu? Kiel rapide. 
— Ĉu necesas longe, se oni scipovas, — diris Liza. Ŝi havis 


feliĉan vizaĝon. Si leviĝis sur la piedpintoj kaj kisis mian 
nerazitan mentonon. 

Zumo. Zumo. Zumo. Ankoraŭ zumo. Ĉu ŝi sukcesis ien foriri? 
Malklara nebulo de centoj da obtuzigitaj interparoloj kaj 
centoj da skrapantaj paŝoj pendis en grandega halo, de 
tempo al tempo ĝin trapenetris sibla voĉo de laŭtparoliloj, 
anoncantaj flugojn. Senemocia doktoro Kruus, tenante en 
longa mano diskretan valizeton, staris iom malproksime, kaj 
ofte rigardis la horloĝon. Ne, ĝis la enŝipiĝo restis ankoraŭ 
ok minutoj. Klimov kaj Grigoroviĉ el grupo «Vedi», pasie 
gestante, ion pruvadis unu al la alia, sidante rekte sur 
ŝtuparo, kondukanta al la dua etaĝo. 


Klako. 
— Stanjo, ha lo! Bonan matenon! 


— Saĉjo! — la voĉo estis turmentita, malsana. — Ho dio, nu 
ne eblas ja tiel! Mi tutan nokton ne dormis, atendis, kiam vi 
telefonos... 


Jen al vi. 
— Kaj mi, male, timis veki vin, pensis, ke vi ripozas. 


— Jes, ja, ripozis, kredu min. Eĉ al malamiko mi tion ne 
dezirus. Kie vi estas? 


— En flughaveno. Ni nun forflugas por aferoj. 
— Ĉu por longe? 

— Precize mi ne scias. Por kelkaj tagoj, ne pli. 
— Ĉu vi sukcesis dormi? 


— Jes, certe. 


— Ĉu hejmen vi alkuris? — la demandoj estas zorgemaj, sed 
la tono estis fremda. «La devon mi plenumas... De l' koro mi 
forflugas...» Eble, ŝi jam plenumas devon? Kun tia tono eblas 
respondi nur, ke ĉio estas en ordo. 


— Ĉio estas en ordo. Alkuris, certe. 

— Ĉu oni vin manĝigis? Ĉu vi alivestiĝis en sekan vestaĵon? 
— Ĉio, ĉio estas en ordo. Kiel estas vi? 

— Bagateloj. 


Tio povus signifi kaj ke la humida vetero denove atakis ŝiajn 
bronkojn. Kaj ke iu gazeto denove prokrastas pagon, kaj 
hejme mankas mono. Kaj kion ajn. Tre plursignifa estas vorto 
«bagateloj», kiam oni prononcas ĝin tiel. Sed pridemandi ŝin 
pri detaloj estas senutile — ŝi neniuokaze diros. Restas nur 
senforte divenadi ĝis zumado sub la kranio, aŭ svingi per la 
mano, tutegale mi nun per nenio povas helpi. Sed se tiel 
svingi unu fojon, duan fojon, trian — kaj jen proksima homo 
iĝas fremda. Kaj se divenadi unu fojon, duan, trian — eblas 
freneziĝi. Vasta elekteblo. 


— Stanjo, kiam mi revenos, mi tuj telefonos. 
— Telefonu. 


— Sciu, mi treege deziris alkuri al vi ĝuste meze de la 
nokto... 


— Kial do vi ne alkuris? 
Mi glutis aeron. 


— Stanjo, sed vi tiel foriris en la haveno... 


— Ordinare mi foriris, per la piedoj. Saĉjo, verŝajne vi jam 
devas iri, — ŝi kvazaŭ vidis el sia Kamennoostrovskij, ke 
Kruus denove rigardis la horloĝon, kaj, takte ne rigardante al 
mia flanko, faris signon al la detektivoj; tiuj leviĝis, Klimov 
metis sur la ŝultron rimenon de bunta junulara sako kun 
pentritaj sur ŝvelinta flanko palmoj kaj knabinoj en 
bankostumoj, Grigoroviĉ, movinte la ŝultrojn, pli oportune 
lokis sur la dorso eksmodan dorsosakon. Konspirantoj. 


Mi ne sciis, kion diri. Pro senhelpeco aperis larmoj. 


— Gardu vin, Saĉjo, mi petegas, — obtuze diris Stanjo kaj 
surmetis la parolilon. 


Tjuratamo 


1 
Varmego. 


Onde tremas la horizonto. La stepo ankoraŭ ne estas 
forbruligita, ankoraŭ ne iĝis morte-bruna kaj polvoza, sed 
jam estas tuŝita de malmola flaveco. Ardas helblua 
antaŭvespera ĉielo; mankas nubetoj sur ĝi, nur malhela 
punkteto de akcipitro fluas tra zenito. 


De Kaspia maro ĉi tien, de ĉi tie al Altajo, tra Altajo en 
Mongolion kaj pluen, pluen, finiĝante nur kun la kontinento, 
etendiĝas tiu ĉi admirinda, ne havanta egalajn al si, 
dissternita kaj presita per miljara suna inundo herba oceano. 


La granda stepo. Grandioza kaldrono, bolinta dudek 
jarcentojn. Kiomfoje ĝi elverŝis ondojn, bruligantajn la lok- 
sidan mondon! Granda kulturo; ne tiom, eble, laŭ siaj finaj 
atingoj — kvankam ĉu ni, ŝtopiĝintaj en pezajn klifojn de 
senmovaj domoj, juĝu pri tio — kiom laŭ originaleco kaj 
daŭro de tiu originaleco. 


Venas huna car' Atilo... 


le ĉi tie — nu, eble, iomete pli sude — trapasis iam tiuj, kiuj, 
komence inundinte duonon de Rusujo per sango, poste 
elteninte ondon de responda ekspansio, delonge iĝis kun tiu 
Rusujo kvazaŭ du flankoj de unu medalo; altvalora medalo, 
per kiu avara je premioj historio dekoracias tiujn, kiuj 
sukcesis elvivi kaj kunviviĝi. 


Sankta tero. 


Kvazaŭ meditante deirinte for de la ceteraj kaj kaptinte 
momenton, kiam oni ne rigardis al mi, mi surgenuiĝis kaj 
rapide kisis tiun sekan kaj firman, kiel arbo, teron. Leviĝis. 


De la hangaroj jam rapidis, saltetante sur nevideblaj de ĉi tie 
malglataĵoj, malfermita ĵipo; jam videblis estro de la 
Tjuratama sekcio de ŝtatsekureco kolonelo Bolsoĥojev, 
staranta en la aŭto apud ŝoforo kaj videble saltetanta kune 
kun la ĵipo. Per unu mano li kroĉiĝis al la ventoŝirmilo, per la 
alia tenis kaskedon ĉe viziero. 


Mi malrapide ekiris renkonte al li. La Ĵipo eksaltis kaj, 
skuiĝinte per la tuta korpo, haltis senmove; Bolsohojev, kun 
anticipe etendita mano, elsaltis sur teron. Ni manpremis. 


— Saluton, Jaĥonto Aldabergenoviĉ. 


— Saluton, Aleksandro Lvoviĉ, bonvenon, — li tuŝis la 
kaskedon, antaŭe, verŝajne, surmetitan tro streĉe, por ĝin ne 
forblovu vento. — Jes, Ibrajo vin tre precize alterigis. Ĝuste 
el tiu ĉi loko estis elfluganta «Carido». Ĝis la hangaroj estas 
tricent dudek metroj. La tiraŭton, kiu elrulis la gravitavion el 
la stacio sur la kampon, stiris Usmano Ĝumbajev. Kaj laŭ liaj 
propraj vortoj, kaj laŭ ĉiuj atestoj — al la aparato li ne 
proksimiĝis. Li kondukis la tiraŭton el la garaĝo — jen niaj 
garaĝoj, maldekstre — ne elirante el la kajuto; atendis, ĝis 
oni alkroĉos; elkondukis sur la kampon, atendis, ĝis oni 
malkroĉos, same ne elirante el la kajuto, kaj kun teĥnikisto 
Kislenko revenis al la garaĝo. 


Dum la konversacio ni nerimarkite aliris la avieton, 
veturigintan nin el Vernyj. Mi prezentis al Bolsoĥojev miajn 
homojn, kaŝiĝintajn de suno en ombro de negranda, duone 
vitrizita stacidomo. 


— Ĉu mi ankoraŭ necesas, Jaĥonto Aldabergenoviĉ? — 
demandis la juna piloto, elŝoviĝinte el la kajuto. Bolsohojev 
demande rigardis min. Mi geste resendis la demandon al li. 


— Tjuratamo estas jen, je tri verstoj, — diris Bolsoĥojev, 
svinginte la manon al masivo de neĝeblankaj plurloĝejaj 


domoj, etendiĝinta al norda horizonto kaj degelanta en suna 
vualo. — Tie, — la kolonelo montris per la fingro al sud- 
okcidento, — estas startaj kapsuloj, tio estas pli fore, je 
ĉirkaŭ dek sep verstoj. Sed, kiel mi komprenas, al ni ne 
necesas tien iri? 


— Dume ne necesas. 


— Tiuokaze, flugu, kara, — diris Bolsoĥojev al la piloto. Tiu 
kapjesis, adiaŭe movis la manplaton, kaj entiris la kapon en 
la kajuton. Parabolaj riceviloj sur kresto de la avieto 
ekmoviĝis, viviĝante, direktis sin en unu punkton, kaj la 
avieto senbrue ekflugis supren. Ĉiam pli rapide... jen 
blindige trembrilis respegulo de suno, reflektita de iu el 
vitroj de la kajuto, jen ĝi iĝis malhela punkto, kiel la 
akcipitro — kaj malaperis. 


— Rakontu plu, Jaĥonto Aldabergenoviĉ, — petis mi. 


— Steĉjo Ĉereviĉnij dum la tuta mateno umadis en najbara 
al «Carido» nesto, — kapjesinte, daŭrigis Bolsoĥojev. — Unu 
nia serĉavio, «Pomo», antaŭ tri tagoj revenis post ĝenerala 
riparo, kaj Steĉjo estas tia pedanto... lu sensilo malbone 
funkciis, ne kontaktis, ŝajne, kaj li estis esploranta la 
skemon. Ĝis «Carido» al li estis sufiĉe fari nur unu paŝon. 
Sed en la hangaro ja ĉiam estas homoj. Aliaj teĥnikistoj, kaj 
krome gardisto, starigita ĉe «Carido» post la teĥnika 
kontrolo, ĵuras, ke Ĉereviĉnij el la motora sekcio de «Pomo» 
ne eliris. Post forflugo de la grandprinco li tie ankoraŭ 
umadis dum ĉirkaŭ kvar horoj, eĉ malfruis por tagmanĝo. 
Fine, la gardisto mem, Vardvano Nuriev. Dudek jaroj da 
senriproĉa servado. En depozicioj de atestantoj estas, certe, 
truoj je unu aŭ du minutoj, sed ĝenerale ĉio montras, ke 
proksime al la gravitavio li ne aliris. Kaj krome: duonhoron 
antaŭ surposteniĝo, li venis al la laborejo, tra paskontrolo 
venis, kun tute malplenaj manoj. 


— La eksplodaparaton al li povus transdoni, ekzemple, tiu 
Cereviĉnij. Gi povus esti anticipe kaŝita, ni diru, ie en 
«Pomo». Sufiĉas nur duonminuto... 


— Jes, tiel ankaŭ povus esti. Versioj estas pluraj, sed la plej 
probabla ŝajnas alia. Tamen, se vi permesos, Aleksandro 
Lvoviĉ, unue Mi volus fari al vi demandon. 


— Je dio, Jahonto Aldabergenoviĉ, bonvolu. 


— Ĉu la fakto de minado de «Carido» estas absolute 
pruvita? — Bolsohojev per voĉo substrekis la vorton 
«absolute». — Cu ne estos tiel, ke ni vane... 


— Sed kial vi demandis, Jahonto Aldabergenoviĉ? Ĉu vi 
havas iujn dubojn? 


— Nu, kiel diri... — ĝenite balbutis la kolonelo, kaj subite, 
decidinte, diris: — Ne nur dubojn, sed mi simple ne povas 
imagi! 


Kruus kompreneme kunpremis la lipojn, kaj forturnis 
rigardon, bedaŭre balancante la kapon. Klimov nazgruntis, 
turmentante per flavaj dentoj malmultekostan cigaredeton, 
havantan malbonsignan aspekton. Grigoroviĉ, kovrante sin 
de la suno per la manplato, observis la akcipitron, dronantan 
en blanka ĉielbluo. 


— Jen ni parolas nun kvazaŭ pri io sufiĉe ordinara, afero kiel 
multaj... sed mi sentas min kiel en deliro, kiel en koŝmara 
sonĝo! Jen tiel, simple, murdi kvin homojn — kaj eĉ pli, 
Aleksandron Petroviĉ-on! Ja lin ĉiuj amis ĉi tie... Eble, tamen 
estis malfeliĉa akcidento? 


— Ho ve, Jaĥonto Aldabergenoviĉ, — respondis mi. — 
Formale tio ankoraŭ ne estas pruvita, sed la fizikistoj 
kredigas, ke la motoro neniel povis doni eksplodon. Mi 


matene en Kramatorskon speciale telefonis, parolis kun tri 
inĝenieroj de la gravitmotora uzino — ne. Ĉiuj unuvoĉe: ne. 
Nu, kaj kio koncernas la fakton — miaj homoj frumatene 
elflugis al Lodejnoe Pole, por skrupule esplori kolektitajn 
fragmentojn de la ŝipo. De vi ni provos telefoni tien — eble, 
ili jam ion trovis. 


Bolsoĥojev silentis iom. 


— Do, en la aŭton, ĉu? — diris li malgaje. — Ĉu ni veturu al 
la hangaroj? 


Ne hastante, ni ekiris al la ĵipo. Unua komprenis Klimov: 
— Ni ne lokiĝos. 


— Jes, vere, — Bolsoĥojev eĉ stumblis. — Pardonu... mi vin 
solan atendis, Aleksandro Petroviĉ. Oni min iel malĝuste 
informis. 


— Ni iru perpiede ĉiuj kune, — proponis mi. — Ĝuste laŭ vojo 
vi sukcesos priskribi la situacion. 


Bolsoĥojev kun preteco kapjesis kaj faris al la ŝoforo, 
atendanta en la ĵipo, liberigan geston per la mano. La ĵipo, 
mallaŭte graŭletinta en atenda reĝimo, estrece ekgraŭlis kaj 
eksaltis de la loko; abrupte turniĝis, kliniĝante kaj risorte 
saltetante, kaj ekimpetis al la garaĝoj. 


— Suspektoj falas antaŭ ĉio sur Igoron Fomiĉ Kislenko nur 
tial, ke li, diference de la menciita de mi triopo, malaperis 
senspure tuj post la forflugo de «Carido», — ekparolis 
Bolsoĥojev. — Aliflanke, li dufoje dum lastaj minutoj antaŭ la 
starto restis kun la aparato praktike sola — nek el la aparato, 
nek el la tiraŭto li estis videbla. En la hangaro li sola kroĉis 
je pruaj hokoj du trenkablojn; tiam lin, verdire, povus vidi la 
gardisto. La gardisto tiun operacion reale ne estis 


observanta, sed Kislenko pri tio ne povis scii. Preterpasanta 
meĥanikisto Guŝĉin vidis pretere, kiel Kislenko umas kun la 
dua kablo, sed ion suspektindan en liaj agoj ne rimarkis — ni 
konversaciis kun Guŝĉin tre skrupule. Kaj, fine, la plej 
probabla momento — malkroĉo de la trenkabloj. Tio estas du 
aŭ tri minutoj, kaj neniu estis ĉirkaŭe. Magnetan, ekzemple, 
minon alkroĉi ie ĉe la poŭpo — estas sekunda afero, se scii, 
kie al ĝi ne minacas deŝiro per aerfluo. Kislenko, spertega 
teĥnikisto, tian kaŝitan lokon sendube povus elpensi. 


Vere, estis en ĉio ĉi io de koŝmara sonĝo. En la konversacio 
jen kaj jen flugis vortoj: spertega teĥnikisto, senriproĉa 
servado, kontrolita homo, fidinda laboranto... Kaj ja alie ne 
povus esti — Tjuratamo! Sed samtempe sep tute senkulpaj 
homoj pereis per terura morto. 


Kaj kion nun sentas la grandprincino Anastasia? Belulino, 
saĝulino, vera amiko; mi havis okazon danci kun ŝi en lasta 
Kristnaska balo — kiel li kaptadis rigardon de la edzo! 


Kion sentus Liza aŭ Stanjo, se min... 
Kaj — mi, se ŝin aŭ ŝin? 


Kiel sengarda estas homa korpo! Eĉ karesante, eblas fari 
doloron; kion do diri pri intenca malutilo. Kiel tiu dieca 
guteto bezonas zorgon; kiomaj blindige belaj sentoj kaj agoj 
pendas sur hareto, en plena sklaveco de maldikega haŭteto, 
de mizeraj kotaj buletoj sur vandoj de angioj, de iu sinovio, 
de kaŝita fonto de hormonoj — ni gardu, gardu nin reciproke, 
helpu kaj pardonu, zorgu, kiel malsanulojn, ja ni ĉiuj 
malsanas je tiu karno, rompebla, kiel konko de heliko, kaj 
vivavida, kiel avidas sunon verda folio. Alie simple ne eblas 
elvivi! 


— Sed kion tio, fakte, signifas — malaperis? — demandis mi. 


— Malaperis — tio estas malaperis, kaj ĉio, — suspiris 
Bolsoĥojev. — Baldaŭ post la forflugo li iris hejmen por 
tagmanĝi, — li loĝas ĉi tie relative nemalproksime, en la 
proksima rando de Tjuratamo; de la haltejo de buso, kiu 
kursas inter la flughaveno kaj la urbo, estas distanco je tri 
minutoj de paŝado; tial li kutime tagmanĝis ne en la kantino, 
sed hejme... Kaj jen — ni ricevas mesaĝon el la ĉefurbo. Nu, 
dum ni ekturniĝis, pasis horo, ne malpli. Ni serĉas tie kaj tie 
— mankas Kislenko. Ĉiuj estas apude, sed lin, kiel oni ĉe vi 
en Rusio diras — kvazaŭ bovino per lango forlekis. El la 
laborejo foriris, al la hejmo ne venis. Ni iris al la fervoja 
stacio, al la busa stacio, al la pasaĝera flughaveno, al ĉiuj 
kasistoj, al ĉiuj postenaj policanoj montris foton — ne, ne 
memoras. Certe, tio ne estas garantio — li povus tragliti, kaj 
oni lin ne memorfiksis, aŭ li fuĝis sur preterirantaj aŭtoj, ĉio 
povus esti... Sed estas strange, tamen. Kaj, jen kia ankoraŭ 
strangaĵo — li, kiel montris traserĉo, tiumatene antaŭ ol iri el 
la hejmo al la laborejo, ĉiujn legitimilojn neniigis. 


— Kiel do? — konsterniĝis mi. 


— Konduklicencon li forbruligis — oni trovis pecon de 
bruligita kovrilo en cindrujo, kaj nenio pli restis. Pasporton li 
turmentis, kvazaŭ freneziĝis — deŝiradis ĉiun paĝon kaj 
bruligis, la aglon tranĉis per tranĉilo kaj same volis bruligi, 
sed la kovrilo nur rande karbiĝis, ĝi estas malmola... En la 
sama cindrujo ankoraŭ estas cindro, jam ne eblas kompreni, 
de kio. 


— Kiel do li trafis en la laborejon? 
— Nu, la paspermesilon li evidente konservis. 


— Kaj ĉu vi tiun paspermesilon ne provis serĉi en la urbo? En 
rubo, en urnoj... kaj simple, sur iu trotuaro, sur ŝtuparo? 


— Verdire, ne. 


— Se esti logika, li, tuj post la afero, devus forigi ankaŭ la 
lastan el la tiom malamegataj de li legitimiloj. Ekzemple, 
rekte en la buso ĵetis sub seĝon, kaj eĉ per kalkanumo 
premis... aŭ en kanaleton ĉe vojrando. Ne, verŝajne ne eblas 
trovi, se en kanaleton. Sed en la buso — verŝajne eblas trovi, 
Jaĥonto Aldabergenoviĉ! Kaj en urno eblas! 


Li kun dubo balancis la kapon. Tamen Kruus kontentigite 
eksnufis, ekkapjesis. 


— Kaj ĉu en malsanulejoj vi lin serĉis? 


— Certe! En ĉiuj tri hospitaloj, en ĉiuj traŭmohelpejoj, en 
profilaktejo... eĉ en kadavrejoj ni rigardis. Mankas. Kaj okazis 
neniaj incidentoj — nek interbatado, nek aŭtosubpremo, nek 
murdo, nek akcidento. Pri tio, ke tuj post la afero lin iu 
likvidis, ni tuj pensis. Nenie, nenio. 


— Jes, mi komprenas. Sed... mi diris pri io alia. Ĉu psiĥiatria 
malsanulejo estas en Tjuratamo? 


Bolsoĥojev mirigite ĵetis oblikvan rigardon al mi. 
— Ne. 
— Kaj ĉu urĝaj narkologiaj helpejoj? 


— Certe, estas, sep. Foje aperas ebriuloj... kaj ankaŭ 
narkotaĵoj penetras foje el Centra Azio. Ĉu vi pensas, ke 
unuaranga teĥnikisto Kislenko, eksplodinte la princon- 
heredonton de Rusio, tiel ebriiĝis pro ĝojo en la plej 
proksima stratangulo, ke eĉ la hejmon ne sukcesis atingi kaj 
jam dum tuta tagnokto ne povas rekonsciiĝi? 


— Ne tute tiel. Sed jen kio maltrankviligas min. Krimo, kiu 
aspektas ne motivita, tute ne nepre devas havi nekonatan 
por ni motivon. Gi vere povas esti ne motivita. 


Malantaŭ mia dorso aŭdiĝis kontentigita snufado de Kruus. 
Bolsohojev konsternite movis la manplaton laŭ la vizaĝo. 


— Mi preteratentis, — konfesis li. — Ne venis en la kapon. Ja 
vere: Aslanov, la lasta, kiu vidis Kislenkon antaŭe, menciis, 
ke tiu estis ia stranga! 


— Jen. Necesos tre skrupule paroli kun ĉiuj, kiuj vidis lin dum 
la lasta tagnokto antaŭ la katastrofo. Kaj kun liaj parencoj. 
Cu li havas parencojn? 


— Edzinon kaj du knabojn. 


— Do, ankaŭ kun la edzino. Kaj nun jen kio, — ĝis la 
hangaroj restis tute malgranda distanco, kaj mi volis 
priparoli tiun tiklan por mi demandon, dum ĉirkaŭe estas 
minimumo da homoj. — Oni diris al mi, ke Kislenko estas 
komunisto. 


— Ĵes. 

— Ĉu delonge? 

— Dum dek du jaroj. 

— Kiu akceptis liajn votojn? 


— Altanses Erkinbekova, — la voĉo de Bolsoĥojev iĝis 
estima, preskaŭ adora. 


— Ĉu ĉi tie, en Tjuratamo? 
— Ĵes. 
— Ni devos konversacii kun ŝi. 


— Tio ne eblas, Aleksandro Lvoviĉ. Antaŭ tri jaroj ŝi 
mortis. — Bolsohojev mediteme strabis min, verŝajne 


pensante, kiel mi komprenis sekundojn poste, ĉu ne opinios 

mi tion, kion li intencis diri, mallerta peno flati al ĉefurba ulo 
— lin, certe, oni jam informis, ke la sendito de la centro estas 
samkonfesiano de la suspektato — kaj poste decideme finis: 

— Ŝin entombigis la tuta urbo, kiel sanktulinon. 


— Tiuokaze necesos konversacii kun la nuna prioro de la 
Tjuratama stelo, — senemocie diris mi. 


La konversacio rompiĝis. Lastajn tridek metrojn ni paŝis 
silente; suferanta pro varmego nordano Kruus, ne povanta 
plu deteni sin, ofte viŝadis la vizaĝon per vasta, iomete 
parfumita tuko. Malferminte antaŭ ni pordon de la 
administra alo, Bolsoĥojev, kaŝante okulojn, balbutis 
malklare: 


— Kaj tamen, vidu... Kislenko estis abstinulo. 

En kabineto de estro de flughavena gardistaro, kie ni 
provizore instalis nin, estis relative malvarmete; susuris kaj 
turnadis diafane tremantan kapon ventolilo. Kruus-on, 
kondukatan de unu el lokaj laborantoj, juna kozaka 
kapitano, evidente feliĉa pro tio, ke li ricevis okazon 
partopreni la enketon de tiom ŝoka krimo, mi sendis al la 
narkologiaj helpejoj; Grigoroviĉ-on — al la hejmo de 
Kislenko, ordoninte traserĉi ĉion ne simple, sed ĝuste kun 
celo trovi aliajn spurojn de anomala, mallogika konduto de la 
suspektato, ja min treege maltrankviligis tiuj bruligitaj 
legitimiloj; al Klimov mi ordonis rigardi la laborlokon de 
Kislenko, serĉante ajnan kaŝlokon, aŭ spurojn de produktado 
de la mino. Tri knaboj de Bolsoĥojev ekiris, kompatindaj, 
serĉi la paspermesilon — teda kaj malmulte perspektiva 
laboro, sed ni ne rajtis neglekti ion ajn. La kabineto 
malpleniĝis — restis Bolsoĥojev mem kaj mi. Li, anhelante, 
iomete demande ĵetis oblikvan rigardon al mi kaj 
malbutonumis sian militjakon, poste superan butonon de la 
ĉemizo. Li eksidis kontraŭ la ventolilo, domaĝe balancante la 
kapon pro ĉiuj ĉi aferoj, kaj dum iu momento ŝajnis al mi 
mirinde simila al la ventolilo — sama ronda, plata, malĝoje 
klinita kaj bonkora vizaĝo. Nur de la ventolilo blovetis freŝo, 
sed de Bolsoĥojev — varmego. Mi viŝis la ŝvitan frunton per 
dorsa flanko de la manplato, eksidis sur randon de tablo 
apud telefonoj, metis la manon sur parolilon. 


— Jen pri kio mi ankoraŭ volis vin demandi, Jaĥonto 
Aldabergenoviĉ. 


— Mi aŭskultas vin, Aleksandro Lvoviĉ. 


— Fakte, se io estus, vi mem al mi dirus... Ĉu ne okazis iaj 
provoj malhelpi laboron sur la lanĉejoj, aŭ... iuj atencoj 


kontaŭ okupitaj en «Ares» fakuloj... 


— Certe, mi dirus, — respondis Bolsoĥojev. — Tio estis ĝuste 
la unua, kio venis en mian kapon. Kaj se la unua — do, 
malĝusta, tiel la tuta mia sperto montras. Tute nenio okazis, 
Aleksandro Lvoviĉ. Ĉio estas pura. Se okazus, mi scius... kaj 
tutegale mi parolis pri tio kaj kun la estro de gardistaro de la 
kosmodromo, kaj kun la uloj, respondecaj pri sekureco de 
gvidaj fakuloj. Nenio. Nek ĉantaĝo, nek minacaj leteroj, nek 
atencoj, nek diversioj. Tio estas ne «Ares». 


— Sincere dirante, mi opinias same, — diris mi kaj levis la 
parolilon. Klavumis kodon de Lodejnoe Pole, poste 
telefonnumeron, tuj poste — kodon, ŝaltantan ekranadon de 
lineo. Meze de la klavaro ekbrulis verda lampeto, kaj en la 
parolilo aŭdiĝis alta, interrompiĝanta fajfeto — do, la 
interparolo ekiris tra ĉifrilo, kaj subaŭskultado iĝis neebla. 


Mi bone sukcesis. Tuj alvenis Serĉjo Staĉinskij el la grupo 
«AZ», 


— Tio estas Trubeckoj. Kio estas ĉe vi, Serĉjo? Ĉu vi rigardis? 


— Jes, Aleksandro Lvoviĉ, ĉio estas ĝusta, estas neniaj duboj. 
Diversio. 


Jes. Mi por sekundo fermis la okulojn. Nu, fakte, neniu ja 
dubis. Sed pravas ja Bolsoĥojev — ne eblas imagi. Duobliĝo 
de personeco: mi jam dum dek sep horoj okupiĝas pri la 
krimo, sed en profundo de la animo ĝis nun ne povas 
ekkredi, ke tio vere estis krimo, sed ne malfeliĉa akcidento. 


— Ĉu vi estas certa? — mi tamen ne sukcesis min deteni. 
Staĉinskij silentis iom. 


— Sinjoro kolonelo, nu ne turmentu vin, — diris li milde. — 
Duboj malestas. 


— Kia mino? Kies? Ĉu vi sukcesis determini? — mi superŝutis 
lin per demandoj, kaj la tono, ŝajne, estis iomete tro abrupta 
— sed mi tre malvolis aspekti deprimita. 


— La fragmentoj, certe, estas en terura stato, — respondis 
Staĉinskij. — Ni transportos ilin al Peterburgo kaj ĉion 
esploros ankoraŭfoje en la laboratorio. Sed anticipa 
konkludo estas tia: memfarita mino, produktita amatore. 
Kartoĉo kun likva oksigeno plus acida eksplodigilo plus 
magneto plus ĉirkaŭfluiga kesto. Ĉio genia estas simpla. Per 
tia aĉaĵo nin ĉiujn eblas ekstermi, se ekprodukti ĝin amase. 
Ĝi estis alkroĉita sub maldekstra tira paraboloido — la 
paraboloido estis forrazita dum ono de sekundo, la 
gravitavio ekturniĝis ĉirkaŭ laŭlonga akso... ĝenerale, jen 
tiel. 


— Komprenite, — diris mi. La voĉo iomete raŭkiĝis, mi 
singarde tusetis. 


— Kio? — ne komprenis Staĉinskij. 


— Nenio, Serĉjo, mi simple tusas. La gorĝo spasmis pro tiaj 
novaĵoj. Kiam vi intencas moviĝi al Peterburgo? 


— Eble, post tri horoj. Mi ĵus finis la esploradon. Ni nun 
komencas paki ĉion — kiam pakos, tuj elflugos. 


— Vi tie... esploru la ŝipon antaŭ la elflugo. 


— Tjfu-tjfu-tjfu.[38] Vere, tiel eblas komenci timi propran 
ombron. la infera malicaĵo. 


— Ankoraŭ demandon, Serĉjo. Kiom da tempo necesas, por 
kroĉi tian surprizon sur ŝelo de avio? 


Staĉinskij snufis. 


— Du sekundojn kaj duono. Sekundon, por ŝovi la manon al 
brusto aŭ en pendantan sur ŝultro sakon, sekundon, por 
elmeti, kaj duonsekundon, por leviĝinte sur piedpintoj, fari 
«plaŭd'!»., 


— Komprenite, — denove diris mi. — Bone... Kia vetero estas 
tie? 


— Dankon, ke almenaŭ ne pluvas. Kaj ĉe vi? 


— Kaj ĉe ni — ŝvito pluvas de ni, — respondis mi. — Nu, 
sukceson. Se en la laboratorio io aldone montriĝos — 
telefonu. Mi dume ne intencas reveni. 


Mi surmetis la parolilon kaj levis la okulojn al kviete 
atendanta Bolsoĥojev — tiu duonfermis la okulojn, 
submetante la vizaĝon al la ventolilo; liaj haroj, nigraj kaj 
malmolaj, hirtiĝis kaj dancis en aera fluo. 


— Nu jen, — diris mi. — Eksploda aparato, kiun povus 
konstrui eĉ infano. Estas bone, ke ĉe ni maloftas infanoj kun 
similaj inklinoj. Oksigena kartoĉo kaj acida kapsulo. 


Bolsoĥojev malfermis la okulojn kaj denove domaĝe 
kapjesis. Poste subite ekvigliĝis, iom lame — verŝajne ŝvelis 
la piedo pro sidado — alkuris la telefonon kaj kaptis la 
parolilon. Mi deŝoviĝis, por ne malhelpi. Bolsoĥojev klavumis 
iun mallongan numeron kaj, atendinte, kiam tie oni levos 
parolilon, temperamente ekparolis kazaĥlingve. Mi deŝoviĝis 
pli; ĉi tie, diablo min prenu, mi ne povus diri eĉ «didad 
gmadlobt». Abomena sento estas senlingveco; oni tuj sentas 
sin fremda kaj sensignifa. Bolsoĥojev faris kulpajn okulojn, 
kaj, kaptinte momenton, kovris la mikrofonon per la mano 
kaj flustris: 


— Pardonu, Aleksandro Lvoviĉ. La hodiaŭa stapla deĵoranto 
ne komprenas la rusan. 


— Lasu, Jaĥonto Aldabergenoviĉ. Ne li ne komprenas la 
rusan, sed mi ne komprenas la kazahan. Bedaŭrinde. Mi al vi 
venis. 


Bolsoĥojev iomete ekridetis, jam aŭskultante, kion oni diras 
al li de tie. Poste ion diris, balancinte la kapon, kaj surmetis 

la parolilon. Silentis iom. Dum ioma tempo ni silente rigardis 
unu al la alia. 


— Ne pli frue ol antaŭhieraŭ Kislenko ricevis en la staplo 
likvan oksigenon. Dek ok kartoĉojn. Por hieraŭa tago estis 
planita longa superalta flugo de ekologia sondilo «Ozono», 
tio estis por ĝi. 


— Necesas spuri sorton de ĉiu kartoĉo, — diris mi. — Ĉu ne 
povus iu krom li... 


— Ni sekvos, — respondis Bolsoĥojev. Paŭzis. — Ja tio estas 
li, li, Aleksandro Lvoviĉ. 


— Kaj klarigi, kiu ordonis al Kislenko ricevi la oksigenon kaj 
kiam, — mi denove frotis la frunton. — Oĥ, vidas mi, ke estas 
li... Invitu la atestantojn, Jaĥonto Aldabergenoviĉ. Kaj la 
unua estu tiu, kiu vidis, ke Kislenko aspektis «iel strange». 


Riparisto Aslanov depoziciis, ke antaŭhieraŭ, t.e. en tago 
antaŭ la katastrofo, li renkontis Kislenkon ĉe la pas-kontrolo. 
Verŝajne, tiu revenis el la hejmo post tagmanĝo. Li staris 
apud la interna elirejo, jam sur la teritorio de la aerodromo, 
kaj rigardadis sian paspermesilon, evidente, ĵus montritan al 
la gardisto. Aslanov tiam ŝercis: ĉu vi vin mem ĉesis rekoni 
sur foto, ĉu maljuniĝis, dikiĝis? Kislenko levis al li la okulojn, 
kaj ili estis iaj strangaj, estingiĝintaj kaj obtuze- 
nekomprenemaj, kvazaŭ la teĥnikisto eĉ Aslanov-on, sian 
malnovan kamaradon kaj ĉiaman kunludanton je domeno 
kaj damoj, ne rekonis, pli ĝuste, ne tuj rekonis, sed kun peno 
rememoris. Aslanov-on afekciis la vizaĝo de Kislenko — ĝi 


estis laca kaj ĉu krueliĝinta, ĉu malfeliĉa. «Mi eĉ pensis, ke 
almenaŭ lia edzino estas mortanta», — diris Aslanov. Tamen, 
tiu vizaĝesprimo post momento malaperis, Kislenko ekregis 
sin. Li ion balbute ŝercis — Aslanov eĉ ne memoris, kion 
ĝuste, sed diris strangan, memoriĝintan frazon: «Ĉu ĉiuj 
freneziĝis...» Aslanov, iomete ofendiĝinte, eĉ petis precizigi, 
sed Kislenko, verŝajne jam fine rekonsciiĝinte, ekridis, frapis 
lin laŭ la ŝultro kaj diris: «Tion mi pri miaj aferoj diris». Poste 
li ekiris al la hangaroj. Ĝenerala opinio pri Kislenko estas plej 
pozitiva: bona kamarado, bonega laboranto, vera komunisto. 


Elektroteĥnikisto Ĉonia depoziciis, ke vespere de la sama 
tago renkontis Kislenkon en la metiejo, tiu estis ion tornanta 
per tornilo. Krom li, en la ejo estis neniu. Al Ĉonia, veninta 
en la metiejojn hazarde, serĉante perditan notlibreton — li 
poste trovis ĝin en tute alia loko, en la kantino — ŝajnis, ke 
Kislenko estis konfuzita kaj maltrankviligita de la renkonto. 
Ĉonia pri nenio lin demandis, sed Kislenko mem komencis 
klarigi: diris, ke fabrikas por la fileto donacon por 
naskiĝtago... Interalie, la filoj de Kislenko havas 
naskiĝtagojn en novembro kaj marto. Sed dum la interparolo 
Ĉonia pri tio ne rememoris — li estis zorgigita de la perdo kaj 
rapide foriris. Ĝenerala opinio pri Kislenko estas plej 
pozitiva: tian justan, kompateman, ĉiam pretan helpi homon 
oni malofte povas renkonti. 


Samtempe tri atestantoj depoziciis, ke en la mateno antaŭ la 
katastrofo Kislenko aspektis forte ekscitita. Sed tiam oni tion 
ne atentis — ĉiuj estis en bona humoro, sciante, ke okazos 
renkonto kun la grandprinco, homo, kiun, kiel mi 
ankoraŭfoje konvinkiĝis, ĉiuj ĉi tie profunde estimis. 


Tamen, reveninte el la kampo sur la tiraŭto, Kislenko 
ŝanĝiĝis — el li oni kvazaŭ elmetis iun risorton, li 
ĉirkaŭrigardadis, kvazaŭ ne tre bone komprenante, kie li 
estas kaj kion li ĉi tie faras. Li ektremadis pro ajna brueto; 


kiam oni al li alparolis el malantaŭ la dorso, li ekkrietis. 
Tamen, li preskaŭ tuj foriris. Por tagmanĝi, tiel decidis ĉiuj. 
Opinioj pri Kislenko estas plej pozitivaj. 


En la regeneracian sistemon de la flugopreta «Ozono» estis 
instalitaj ĉiuj dek ok kartoĉoj. La lanĉo estis nuligita nur pro 
tumulto, komenciĝinta pro la pereo de «Carido». Elementa 
kontrolo montris, ke unu el la instalitaj kartoĉoj estas 
malplena, jam eluzita. La kartoĉojn instalis Kislenko. 
Fakturon pri ricevo de oksigeno subskribis estro de 
meteologia servo de la kosmodromo Sapgir. Tiaspecaj flugoj 
estis sufiĉe ordinara praktiko: meteologoj skrupule 
observadis staton de la atmosfero sur diversaj altoj super 
Tjuratamo, penante unusignife klarigi, ĉu malboninfluas al 
ĝi, aŭ tamen ne, lanĉoj de grandaj ŝipoj. 


Ĉirkaŭ la oka vespere mi kun Bolsoĥojev permesis al ni 
interrompi laboron kaj trinki po glaso da kafo kun sandviĉoj. 
Sed ne sukcesis mi eĉ la unuan gluton trankvile fari, kiam 
ekŝutiĝis vicaj novaĵoj. 


Revenis la knaboj de Bolsoĥojev kaj fiere donis al Jahĥonto 
Aldabergenoviĉ la paspermesilon de Kislenko. Ili trovis ĝin 
en unu el busoj, kursintaj de la aerodromo al la urbo kaj 
reen; ili trovus eĉ pli frue, sed malfeliĉe ĝuste hodiaŭ tiu 
buso ne kursis, io paneis en transmisio. La paspermesilo 
kuŝis sur planko sub unu el seĝoj, duonkovrita per kaŭĉuka 
substernaĵo, dekroĉiĝinta de la metala fundo. Ĝi estis tute 
sendifekta; evidente, Kislenko jam ne turmentadis ĝin. 
Trinkante kafon, mi kun domaĝa miro rigardis la vizaĝon sur 
la foto — ordinaran vizaĝon de bona mezaĝa homo, timigite 
streĉitan, kiel tio ĉiam okazas sur fotoj en oficaj dokumentoj, 
kun miopaj sulketoj ĉe la okuloj, kun malgranda nevuso sur 
maldekstra vango, kun molaj lipoj; sub la maldekstran 
paraboloidon tiu homo metis minon. Mi ne komprenas, 
pensis mi, ne komprenas. «Ĉu ĉiuj freneziĝis...» Ne 


komprenas. Kaj tiam venis Grigoroviĉ — Klimov, nenion 
trovinte, venis jam pli frue kaj silente sidis en la angulo, sole 
kun siaj teruraj cigaredoj. Grigoroviĉ same nenion trovis — 
neniajn strangaĵojn, krom kovrilojn de bruliĝintaj legitimiloj. 
Kaj la edzino de Kislenko, jam serioze maltrankviligita de 
malapero de la edzo kaj de nia aktiveco, nenion interesan 
sukcesis rememori por li. Kvankam, dum la nokto antaŭ la 
katastrofo Kislenko preskaŭ ne kuŝis; ŝi lasis lin en la 
kabineto, kun nekomprenebla atento studantan lernejan 
lernolibron «Historio de Rusio dum nova tempo», 
prunteprenitan de la pli aĝa filo, — li legas kun ia mirego, 
levas la okulojn, movante lipojn, poste denove legas. Sed ĉu 
tio estas riproĉinda? 


Kaj ĝenerale li estis, kiel ĉiam. Nur tre laca. Tre. la 
malplenigita. Sed ŝi decidis, ke simple estis multe da laboro 
pro la forflugo de la grandprinco, kaj nenion demandis. 


Unu strangan frazon li diris al ŝi, kaj pro tiu frazo nun, post 
la okazintaĵoj, eblis terurigite krii. Jam forirante matene al la 
laboro en la tago de la katastrofo, kisinte la edzinon je la 
vango, li ridetis iel nekutime severe kaj diris: «Nu bone. Mi 
repagos anstataŭ vi ĉiuj, puremuloj beataj. Bedaŭrinde, lin 
mem mi jam ne atingos». Ŝi demandis, kion li volas diri, sed 
li ne respondis. 


Mi denove celis mian sandviĉon, kaj eksonoris telefono. 
Bolsohojev prenis la parolilon, halo-is, aŭskultis, kaj donis 
ĝin al mi. 

— Kruus, — diris li. 

— Trubeckoj, — diris mi en la parolilon. 

— Ni trovis lin, — pro evidenta emocio Kruus pli forte, ol 


kutime, tiris siajn kaŭĉukajn estonajn vokalojn. — Venu, tio 
estas kvina urĝa narkologia helpejo. Kislenko estas tre 


malbona. Kaj la plej malbona estas tio, ke mi ne komprenas, 
kio kun li okazas. 

Kislenkon oni trovis ĉirkaŭ la dua horo sur strato, 
nemalproksime de haltejo de buso, kursanta inter la 
aerodromo kaj la urbo, sed ne tiu, sur kiu li kutime eliris, sed 
je du haltejoj poste; verŝajne, la sian li simple preterveturis. 
Verŝajne, en la buso li eksentis sin malbone, li komencis 
perdi konscion — sed iel elrampis, vagis ĝis kaŝita sur bordo 
de kanaleto, en arba ombro, benko, kaj tiam fine 
senkonsciiĝis. Kiam tio okazis — ne eblas diri precize; 
Tjuratamo estas urbo labora, tage sur strato eblas renkonti 
malmultajn homojn. Trovis Kislenkon du gimnazianoj, irantaj 
hejmen post lecionoj. Ili vokis policanon. Jen bildo: falinte 
flanken, sidas sur la benko homo, el la buŝo fluas strieto de 
salivo, odoras je alkoholo, la pantalono estas malseka pro 
urino. Certe, la policano decidis, ke la homo estas ebria ĝis 
senkonscia stato. Li vokis «rikoltistojn de ebriuloj». Tiuj, 
kvankam okazo estis rara, ne tre cerbumis; veturigis en la 
helpejon, faris klisteron, injekton kaj lasis dormi. Dum la 
transportado Kislenko ion balbutis, kvazaŭ deliris, sed kiu ja 
aŭskultas en tiaj okazoj? Tamen, unu sanitaristo, el junaj, al 
li Ĉio Ĉi ankoraŭ ŝajnis nova, fiksmemoris treege, el lia 
vidpunkto, absurdan frazon — ĝuste pro sia absurdeco ja ĝi 
fiksiĝis en la memoro. Malklare balbutinte ion pri, kiel li 
nekompreneble esprimis, «demokrataj fiuloj», Kislenko 
subite tre klare diris: «La popolo malsatas, kaj al vi ĉi tie ne 
sufiĉas ordinaraj estroj, ankoraŭ carojn vi denove establis...» 


Du aliaj sanitaristoj ne povis konfirmi la depozicion de la 
juna kolego, sed unu necerte kapjesis: jes, pri la caro estis 
io, sed kio ĝuste — ne fiksiĝis en la memoro. 


Nur matene kuracistoj ekmaltrankvilis serioze — Kislenko ne 
rekonsciiĝis; li jam evidente ne dormis, sed estis sen 
konscio, kaj de tempo al tempo terure ekkriis. Oni faris 


analizojn. Spurojn de narkotaĵoj oni ne trovis, spurojn de 
alkoholo — trovis en minimuma kvanto. Tiom homeopatia 
dozo neniel povus kaŭzi similan efekton. Verŝajne, tiel mi 
pensis, Kislenko simple trinkis kvindek gramojn por kuraĝo 
antaŭ la afero aŭ tuj post ĝi, por malstreĉiĝi. Ne pli. Sed 
malstreĉiĝi li ne sukcesis. 


Oni penis lin rekonsciigi. Provis ĉion — de la plej elementaj 
rimedoj, kiel salamoniako, ĝis komplikaj kompleksaj injektoj 
— ĉio estis vana. Oni penis determini personecon, sed ne 
trovis iujn ajn legitimilojn, kaj kiam, poiome ekkomprenante, 
ke la okazo estas ja tro netriviala, oni informis la urban 
polican administrejon, tiam jam Kruus venis. 


— Por purigi la konsciencon mi ripetis ĉiujn analizojn, — 
rakontis Kruus, kaj mi rigardis la renversitan, sekiĝintan, jam 
kovritan per grizetaj vangoharoj vizaĝon de Kislenko sur 
kuseno. Ĝi tiom ne similis la foton en la paspermesilo... 
Kvazaŭ la teĥnikisto pasis tra iu katastrofo, tra terura, 
mezepoka milito, kie oni senhaŭtigas vivajn homojn, kie 
suĉinfanojn oni ĵetas en flamon. De tempo al tempo liaj lipoj 
sensone moviĝis. Lumo de surtabla lampo, staranta sur 
norma hospitala ŝranketo ĉe la litkapo, elhakis el la vizaĝo 
akrajn nigrajn ombrojn, ili ŝajnis truoj. — Nenio, ĉio estas 
pura. Estas neniaj spuroj de psiĥomimetikaj, halucinogenaj 
drogoj, de drogoj, plialtiĝantaj sugestieblon... Entute estis 
neniaj drogoj, krom tiuj, kiujn oni injektis al li ĉi tie. 
Memorante vian implicite eldiritan hipotezon, mi penis 
malbloki lian memoron, — la lipoj de Kruus ektremetis. 
Ŝovinte la manon ien profunde sub evidente fremdan 
ĥalaton, kaj umadinte ĉe la brusto, li eltiris sian larĝan 
naztukon kaj viŝis la vizaĝon. Pretere mi rimarkis, ke la 
naztuko jam perdis sian aromon. Ĝi odoris je medikamentoj, 
je malseka kahela planko, je homa korpo, suferanta sur la 
lito — sed ne plu je parfumo. — Kaj tiam, Aleksandro Lvoviĉ, 
mi preskaŭ trafis sur apudan liton por longe. 


— Kiel? 
Kruus ŝovis la tukon reen. 


— Li rekonsciiĝis. Li malfermis la okulojn, sidiĝis sur la lito. 
Mi memoras, ke mi sukcesis ekĝoji — ja ĉio iras glate, ni tuj 
komencos esplori... Kaj tiam li ekkriis: «Ne! Mi ne volas! Ja li 
estas viva! Li ridetas al mi!» Mi konfesu al vi, ke tian suferon, 
tian malesperon mi observis neniam dum mia vivo. Li provis 
desalti de la lito. Lin kun peno tenis du sanitaristoj. Tiam li 
komencis krii: «Mortigu min!» Kaj mi, parte pro timo, parte 
dezirante almenaŭ iel trankviligi liajn evidentajn, kvankam 
tute nekompreneblajn al mi suferojn, rapidis endormigi lin. 
En trankviligan, malstreĉigan dormon. 


— Ĉu liajn kriojn vi iel fiksis? 


— Ĉio estas en la diktofono. Kaj ankoraŭ tie estas frazo, kiu 
sendube plikompletigos kaj plibeligos vian liston de strangaj 
frazoj, diritaj de Kislenko dum la lasta tagnokto. Li ekdormis 
momente, sed ial dormis maltrankvile, baraktis, kaj kvazaŭ 
luktis kontraŭ iu. Kaj subite klare ekkriis: «Pro kio vi la 
virinon?... OMON[39] bugrita, kiun vi defendas? Ili, Judasoj, 
Rusion vendas, kaj vi ĉi tie kun bastonegoj!» Poste li 
sensone ankoraŭ ion balbutis — mi penis legi laŭ la lipoj, sed 
sencon ne kaptis — kaj subite tiel mallaŭtete, senhelpe: «la 
flagon, la flagon supren... ili vidu nian, ruĝan...» Kaj jam 
poste — nenio. 


Mi eĉ per la dentoj ekknaris. «Mallaŭtete», «senhelpe» — kio 
do okazas! Kompatinda, kompatinda homo! 


Kiel diris Iraklo? «Trovu ilin kaj mortigu». Jen, mi trovis. 


— OMON, — malrapide ripetis mi nekonatan vorton. 


— Kion signifas tiu vorto, mi ne scias, — tuj diris Kruus. 
Diablo pikis min je la flanko. 


— Kaj kion signifas la sekvanta post ĝi, ĉu vi scias? 
Kruus digne premis la lipojn. 


— Pf! Ĉu mi ne estas rusiano, Aleksandro Lvoviĉ? — 
demandis li kun penema volga akcentado je «o».[40] 


— Nu bone, bone, Voldemaro Olgerdoviĉ, pardonu. Ĉu vi 
estas certa, ke vi ĝuste aŭdis? 


— Kislenko tre klare akcentas vokalon «o», pli forte, ol mi ĵus 
montris. Ne povas esti iaj duboj. Du «o» kaj akcento sur la 
lasta silabo. 


— Eble, io en kriminala slango? Necesos konsulti 
krimfolkloristojn... Kvankam de kie teĥnikisto Kislenko 
scius?.. 


— Eble, tio estas nomo? — supozis siavice Kruus. — Tio estus 
tre sukcese... Kvankam... — samkiel mi, interrompis li sin, — 
tiuokaze kial poste staras pluralo: «kun bastonegoj»? 


— Kion vi opinias pri fumpaŭzo, Voldemaro Olgerdoviĉ? — 
demandis mil. 


— Volonte. Al mi tiu ĉambro jam iom... — li ne trovis vortojn, 
kaj eĉ ne penis fini la frazon, — eĉ sen tio ĉio estis 
komprenebla. 


— Mi sidos ĉi tie, — diris Bolsoĥojev. En la ĉambro lokiĝis sep 
litoj, kaj ĉiuj ili estis liberaj, krom tiu, sur kiu suferis en sia 
nekomprenebla senkonscia stato Kislenko. La kolonelo, 
kunkroĉinte la fingrojn kaj ĝibetiĝinte, sidis sur apuda lito 
orfe kaj malgaje. — Eble li ankoraŭ ion diros. 


Ni eliris en la koridoron. Ni iris preter kulpe rigardantaj 
kuracistoj — unu el ili tuj eniris en la pordon malantaŭ niaj 
dorsoj, por anstataŭi Kruus-on; iris preter ploranta edzino de 
Kislenko, iam, verŝajne, bela, sed jam forte dikiĝinta taĝikino 
— Kruus, tubforme kunpreminte la lipojn, negative 
balancetis la kapon responde al ŝia senespera rigardo. 


La narkologia helpejo estis kaŝita profunde de malgranda, 
sed densa kaj pompa ĝardeneto, kaj rufa lumo de 
stratlanternoj ĉi tien ne penetris. Ni deiris malantaŭ 
angulon, por ne frapu la okulojn lumo de forta lampo super 
la enirejo, kaj eksidis sur benketon en mallumo, sub 
grandegaj steloj, tralumantaj de la velura ĉielo tra truoj en 
arabeskaj linioj de platanoj. 


La manoj de Kruus tremis, mi donis al li fajron. Ekflagris 
oranĝkoloraj fajretoj. 


Estis silento. 
— Ĉu hipnota programado? — demandis mi. 


— Mi komprenas, — nehaste ekparolis Kruus, — ke vin, kiel 
nefakulon, ĉio pensigas pri tio. Vere, ni konas kelkajn 
okazojn, kiam krimuloj, por fari iujn agojn per aliulaj manoj, 
per manoj de hazardaj homoj, kiujn eĉ ne eblas suspekti, 
uzis tiun teruran trukon, — li nervoze enspiris la fumon, kaj 
tiu movo montris klaran kontraston al afektita trankvileco de 
la parolo. — Kiel tio okazas? Unue homon oni akcelite 
sugestias, kutime anticipe enmetinte en la organismon 
drogojn, plifaciligantajn tiun operacion. Kun manĝaĵo, 
trinkaĵo, aŭ — per aerosolo... Ekzemple, 
heksametildekstraliserginbromidojn, aŭ ion similan, ne 
gravas. Gravastio, ke iliajn spurojn eblas detekti en la 
organismo eĉ post du aŭ tri semajnoj post la enmeto — sed 
mi ilin ne trovas. Kaj nur antaŭ semajno neniu — tion vi 


mem al mi diris — sciis, ke la grandprinco ekveturos al 
Peterburgo. Plu. Pri la ricevita sugestio la homo ne memoras 
kaj vivas senzorge. Sed en certa momento, sub influo de iu 
anticipe enkondukita en la programon prajmo — koda vorto, 
poŝtkarto kun certa bildo, apero de homo kun certa aspekto, 
finfine, post specifa batado de horloĝo, estis tia okazo — por 
kelka tempa intervalo la homo iĝas roboto kaj faras vicon de 
kelkaj, strikte difinitaj agoj. Lia kapablo varii ilin depende de 
konkreta situacio estas minimuma. 


— Ĉu vi volas diri, ke por tio, ke Kislenko konstruu oksigenan 
minon, ĝuste tiun tipon de mino devus enmeti en lian 
konscion la krimulo? 


— Tute prave, — kapjesis Kruus. 


— Do, la krimulo devis anticipe scii, ke antaŭ la forflugo de 
«Carido» Kislenko ricevos en la staplo la oksigenon? 


— Sendispute. 


— Sed la decido pri lanĉo de la pilotata sondilo «Ozono» 
okazis kelkajn tagojn antaŭ ol iĝis sciate pri la forflugo de 
«Carido». 


— Jen, vidu, denove malkonformo. Sed la plej grava sekvos. 
Plenuminte la programon — transdoninte, ekzemple, 
pakaĵon al iu, aŭ instalinte minon — jes, minon, okazis 
precedencoj — la «peono» nenion memoras pri siaj agoj kaj 
plu vivas senzorge. Kaj eĉ se oni lin pridemandas, li negas 
ĉion kun maksimuma natureco. Mi neniam eĉ aŭdis, ke la 
programo estis konstruita alie, por krimuloj tio estas la plej 
alloga varianto. Post malblokado de memoro, se ĝi estas 
sukcesa — ĉe mi ĝi kutime estas sukcesa, — modeste 
enŝovis Kruus, — la «peono» rememoras pri tio, kion li faris 
en senkonscia stato kaj eĉ foje rememoras la sugestian 
operacion mem. Kvankam tio okazas malpli ofte, ja tie staras 


la plej fortaj blokoj... Kaj en ĉi tiu okazo, mi petas rimarki, ĉio 
estas mala. Kislenko preskaŭ tagnokton antaŭ la krimo 
aspektas, kvazaŭ li rekonsciiĝis en nekonata mondo. Sed 
aspektas li tute inteligente, nur perpleksite — sed «peono» 
aspektas, male, stultete, aŭtomatece, sed pri nenio miras. 
Poste Kislenko rapide adaptiĝas, lia tuta memoro estas je lia 
dispono, kaj li kondutas ne nur inteligente, sed, pardonu, 
inĝenie — el evidente hazarde trovitaj materialoj produktas 
eksplodan aparaton. 


— Eble, tamen, Sapgir, aŭ iu el superaj estroj de la 
administracio de la aerodromo? — tute perdante firmaĵon 
sub la piedoj, senhelpe supozis mi. — lli ja sciis pri la 
planata flugo de «Ozono»... 


Sed ne pri baldaŭa flugo de «Carido», — tuj interrompis mi 
min mem. Pri tio neniu sciis. La grandprinco decidis flugi 
subite — komprenis, ke povas permesi al si du tagojn. 


— Plue, — ne aŭdante min, prelegis Kruus. — Farinte la 
agon, li, anstataŭ forgesi ĝin kaj iĝi normala, iĝas eĉ pli 
malnormala. Fakte, li estas en ŝoko kaj, plej probable, ĝuste 
pro la farito. Kiam mi penas malbloki lian memoron, anstataŭ 
rememori sin krimanta, li, juĝante laŭ lia sovaĝa krio «Mi ne 
volas! Li estas viva!», iĝas antaŭa, kutima si, bona kaj 
kompatema homo, kiu nun ne plu povas vivi kun tia pezo sur 
la konscienco. Kiam mi lasas lin, li daŭras lukti kontraŭ 
nekompreneble kiu, troviĝante en iu iluzia mondo. Kio estas 
tiu mondo, laŭ kelkaj fragmentaj frazoj ne eblas diri, sed mi 
kredigas vin, ke en la korpo de Kislenko ekloĝis nun iu alia. 
Kaj kontraŭ antaŭa Kislenko li luktas ĝismorte. 


— Skizofrenio... — balbutis mi. Kruus kuntiris la ŝultrojn. — 
Kaj la legitimiloj? — rememoris mi. — Kial li bruligis la 
legitimilojn? 


— Kion mi povas diri? — denove kuntiris la ŝultrojn la 
psiĥologo. — Necesas transporti lin al Peterburgo — tie, kun 
tuta aparataro, ni provos kompreni. Kaj necesas hasti. Li 
laŭlitere forbrulas antaŭ niaj okuloj. 


El la silento aŭdiĝis rapide proksimiĝanta bruo de aŭto. 
Hastema, malsupra lumo de aŭtolanternoj lekis delikatan 
haŭton de arboj — verdetaj dum tago trunkoj elsaltis el la 
mallumo kiel morte-blankaj fantomoj kaj ree kaŝiĝis. 
Deĵetinte la cigaredstumpon, mi ekstaris por rigardi, kiu 
alveturis. 


Ĝuste kiel mi atendis, tio estis Grigoroviĉ. Forveturante de la 
aerodromo ĉi tien, mi sendis lin konversacii pri Kislenko kun 
prioro de ĉi-tiea stelo de komunistoj. La konversacio donis 
neniajn rezultojn. Bonega homo, honesta, skrupule digna, 
ĉiam strebanta helpi kaj defendi. Ne kapablas ofendi eĉ 
muŝon. Post la morto de Altanses Erkinbekova li estis unu el 
kandidatoj al Tjuratama prioro. Apenaŭ ne elektiĝis. 


— Jes, — diris mi kun malfacila suspiro, — ĉi tie por ni ne plu 
estas aferoj. Certe, ni esploru la version pri la estro, sed... 
Doktoro, ĉu transportado ne malutilos al nia suferanto? 


Kruus longe serĉis sian tukon. Finfine trovis. Viŝis la lipojn. 
Poste la frunton. 


— Mi absolute ne scias, — poste respondis li. 


Denove Peterburgo 

Ŝin mi amis tute alie. Ŝi estis, kiel knabino: verŝajne tia ŝi 
restos ĉiam. Kaj komence, longe, mi kvazaŭ estis 
trankviliganta kaj karesanta infanon, kaj ŝi estis fidanta min 
kaj alpremiĝanta; sed en iu momento, kiel ĉiam, tiu senlima 
vira potenco super la delikata, elasta, ĝoja, subite rompis 
kluzojn, kaj mi ekbolis; kaj ŝi jam ne simple estis obeanta — 
ŝi avide submetadis sin, kaptadis kun jubila krio, kaj mi estis 
malfermanta translimajn profundojn kaj reversiĝanta, 
penante fordoni al tiu di-benita abismo la tutan animon kaj 
esencon; kaj vere por momento estis mortanta... 


Per speciala avio ni ekflugis nokte kaj, iomete atinginte la 
sunon, venis al Pulkovo en malfrua vespero. Rekte el la 
flughavena domo mi telefonis al Stanjo — neniu respondis. 
Kaj nun, kvankam, antaŭ ol revenis spiro, revenis ankaŭ 
ronĝanta maltrankvilo pri ŝi — ĉu ŝi ne ekmalsanis, kie ŝi 
povas esti en tia malfrua horo, ĉu funkcias la telefono — mi 
estis feliĉa, ke mi venis al Vasiljevskij. 


— Karulo mia... 

— Ĉu? 

— Bela mia... 

— Ĵes, tia mi estas. 

— Vi sopiris pri mi, Mi sentas. 
— Tre. 

— Kiel tio plaĉas al mi. 


— Kaj al mi. 


— Kiel al mi plaĉas ĉio, kion vi faras kun mi! 
— Kiel al mi plaĉas fari tion kun vi! 


— Eble, vi ankoraŭ manĝi deziras? Vi ja ne manĝis bone 
dum la tuta tago! 


— Mi amas vin, Liza. 

— Ho Dio! Kiom longe vi ne diris tion al mi! 
— Ĉu? 

— Tutajn dek du tagojn! 

— Kaj ĉu vi... 


— Mi tre-tre forte vin amas. Ĉiam pli kaj pli forte. Se tio 
daŭros, en kvindekjara aĝo mi iĝos simple blanka veruko ie 
sub via akselo. Car mi ne povas deŝiriĝi de vi. 


— Mi ne deziras verukon. Mi deziras knabinon. 

— Kaj kiel vin Paŭlinjo amas! Ĉu vi scias, al mi ŝajnas, ke jam 
iomete kiel viron. Al ŝi estos malfacile, mi timas, forgesi pri 
via bildo, kiam venos ŝia tempo. 


— Kiam gepatroj amas unu la alian, la infanoj amas la 
gepatrojn. 


— Prave. Ŝi rigardas min, kaj vin amas; rigardas vin, kaj min 
amas... 


— Ĉu al vi ne estas malfacile kun mi, Liza? 
— Mi estas tre feliĉa kun vi. Tre-tre-tre. 


Folioj sur vento. 


Sed ĉu kulpas ili, ke ne scipovas flugi mem? Kiu aŭdacos 
kapti ilin el vento kaj ĵeti en koton kun krio: «Via flugo estas 
mensogo, vin tiras la vento! Tio, ke vi flugas nun, tute ne 
signifas, ke vi povos flugi ĉiam...»? 


Tra la kurtenoj el la fenestroj likis avara griza lumo. En la 
manĝoĉambro, malantaŭ ne tute fermita pordo, egalmezure 
tiktakis la horloĝo. Senfunde malhelis malsupre la tapiŝo, 
kiel fumaj fantomoj staris la speguloj. La hejmo. 


Ŝia spiro tiklis miajn harojn sub la akselo — tie, kie ŝi 
intencis alkreski. Preskaŭ metinte ŝin sur min, mi brakumis 
ŝin per ambaŭ brakoj, forte-forte, preskaŭ spasme — kaj 
tutegale mi deziris fari tion eĉ pli forte, eĉ pli proksime. 


Kaj, kiel Ĉiam post amoro, mi por ioma tempo iĝis malkutime 
babilema. Mi deziris ĉiujn pensojn rakonti al ŝi, ĉiujn 
nuancojn... almenaŭ tiujn, kiujn eblas. 


— Vi neniam rakontis tiel detale pri viaj aferoj. 


— Ĉar tiu afero estas ne tia, kiel la aliaj. Ĉu vi komprenas, mi 
ĉiam pensas — verŝajne, ne hazarde tio estis ĝuste li. Tia 
justa, tia honesta, tia preta helpi al ĉiu humiligita. Ja li eĉ en 
la deliro plu defendis iun, plu batalis poriu nur al li sola 
komprenebla idealo. Jen en kio estas la afero. Simple tiu 
idealo iĝis monstre perversa. 


— Mi ne povas imagi tion. 


— Ankaŭ mi. Sed li, mi sentas, imagis. Tio estis por li natura. 
Kvazaŭ iu iomete ŝanĝis iujn akcentojn en lia animo — kaj 
tuj tiuj kvalitoj, kiujn ni kutimis, kaj prave kutimis, taksi plej 
supere, iĝis monstraĵoj. Sciu, mi antaŭe pensis, ke homo ne 
havas kvalitojn tute malbonajn aŭ tute bonajn, ke tre multo 
dependas de situacio. En unu situacio mildeco estas utila, 
sed en alia ĝi montriĝos sia malo kaj iĝos salivemo kaj 


senhelpa humileco, kaj tiuj situacioj havas egalajn rajtojn 
okazi. En unu situacio severeco egalas al krueleco, sed en 
alia ĝuste ĝi estos vera bonkoreco. Pardonu, mi ne povas 
dume formuli pli bone, la penso drivas... Nun mi ekpensis, 
ke ĉio estas tute alie. Situacioj, kie bonkoreco estas pereiga, 
kaj savas krueleco, ne havas ekzistorajtojn. Se la mondo 
faras el fiereco malmildecon, el fidelo altrudemon, el fidemo 
stultecon, el helpo perforton — tio estas malbenita mondo. 


Ŝi suspiris. 


— Certe, Saĉjo. Vi rompas malfermitan pordon. Bonkoreco 
sen Dio estas salivemo, fiereco sen Dio — malmildeco, helpo 
sen Dio — perforto... 


Mi ridetis kaj karesis ŝian kapon. 
— Saĉjo, ĉu ve ne sentas, ke mi pravas? 


— Kislenko ankaŭ antaŭe ne kredis je dio — kaj estis bonega 
homo. Kaj poste plu ne kredis tute same — kaj iĝis rabia 
hundo. 


— Se li kredus je Dio, lin ne ricevus diabloj. 


— Kiomajn kredantojn ili ricevas, Liza! Kaj kiomajn ateistojn 
— ne ricevas! 


En la manĝoĉambro, interrompinte pacan tiktakadon, 
eksonoris la telefono. 


— Kiu tio povus esti? — timigite demandis Liza. — Estas 
preskaŭ la tria horo... 


Kaj mia koro stumblis. Kvankam Stanjo neniam telefonis al 
mi hejmen, kaj des pli neniam telefonus nokte, la unua 
freneza penso estis — kun ŝi io okazis. 


Ne, ne kun ŝi. Telefonis Kruus. 


— Pardonu, ke mi ĝenas, — diris li per senkolora pro laco 
voĉo, — sed vi, kiel mi scias, matene raportos en la 
ministrejo, kaj mi volis, ke vi sciu. Kislenko mortis. 


— Ĉu li ankoraŭ ion diris? — post paŭzo demandis mi. 
— Eĉ ne vorton. Bonan nokton. 


— Bonan nokton, Voldemaro Olgerdoviĉ. Mi dankas vin. Iru 
ripozi. 


Mi surmetis la parolilon. 


— Ĉu io okazis? — tre trankvile demandis el la dormoĉambro 
Liza. 


— Ankoraŭ unu korpo ne eltenis disduiĝon inter justo homa 
kaj justo diabla, — diris mi. 


— Kio? 


— Liza... Pardonu. Ĉu vi permesos, kiel escepton... mi rekte 
ĉi tie fumu, Ĉu? 


— Certe, Saĉjo, — momente respondis ŝi. Kaj post paŭzo: — 
Sed pli bone vi tion ne faru, vere. 


Mi eĉ ridetis kontraŭvole. En tio estis ŝi tuta. Amata mia. 
— Jes, vi pravas. Mi ne fumos. 
— Pli bone venu al mi. Mi vin facilete ĉirkaŭkisos. 


Mi ekiris al ŝi. Ŝi sidis en la lito, etendiĝinte renkonte al mi; 
sur la delikata brusto, jaspe brilanta en mallumo, mallerte 
malhelis anguloza ligna kruceto. 


— Ĉu Liza estas tiu, kiu lispas? — demandis mi. 
— Ĝuste tiu. 


Mi sidiĝis sur randon de la lito, kaj ŝi tuj brakumis min per 
ambaŭ brakoj. Mallaŭte demandis: 


— Li mortis, ĉu? 

— Ĵes. 

— Ĉu vi lin tre bedaŭras? 
Plaŭd'-plaŭd'-plaŭd'. 

— Tre. 

— Ja li estas murdinto, Saĉjo. 


— Li trafis iun teruran muelilon. Mi fordonos la vivon, por 
ekscii, kio lin tiel kripligis. 


— La vivon ne fordonu, — petis ŝi. — Vi ja min mortigos. 

— ...Do, por mi estas senduba, ke ni renkontis treege 
rapidan, tute novan, aŭ, almenaŭ nenie antaŭe registritan 
manieron de krimcela influo al homa psiĥo. Mi ne ekskludas 
tion, ke kun similaj okazoj nia, kaj eĉ la monda praktiko jam 
renkontiĝis, sed ne sukcesis ilin identigi, ĉar, kiel vi vidas, 
identigado ĉi tie estas treege malfacila. La influita objekto 
ne robotiĝas. Li plene konscias sin, li konservas bazajn 
trajtojn de sia karaktero — sed konduta reago de tiuj trajtoj 
terure misformiĝas. Kaj, aldone, se juĝi laŭ la okazo kun 
mortinta Kislenko, baldaŭ post plenumo de krima ago la 
influita objekto mortas pro io simila al cerba inflamo, kaŭzita 
de psiĥa ŝoko. La ŝokon, siavice, kaŭzas, kiom eblas juĝi, 
kreskantaj spasmaj osciloj de la psiĥo inter du ĝeneralaj 
variantoj de konduto. Esence, ekde momento de apero de 
tiuj osciloj la homo estas destinita al morto — ambaŭ 
variantoj estas kondiĉitaj de la plej esencaj karakterizaĵoj de 
lia egoo, kaj samtempe ili ne nur estas reciproke ekskludaj, 
sed eĉ pli, el pozicio de ĉiu el ili la alternativa varianto estas 
abomena, humiliga, atestas pri plena morala degenero de 
egoo, pri plena socia degradiĝo. 


— Eble, tio tamen estas ia malsano? — demandis Lamsdorf. 
Malgaja, li sidis trans tablo kontraŭ mi, apogante la kapon 
per la manoj. Tra fendoj inter la fingroj ridinde kaj 
kompatinde hirtiĝis liaj famaj vangoharoj. 


— La fakuloj kredigas, ke ne, — respondis mil. 


— Mistera afero, sinjoroj, — diris el sur divano la ministro. Li 
sidis en angulo, metinte la kruron sur alian kruron, kaj estis 
ekfumanta pipon. Samkiel mi antaŭ tagnokto, li venis al la 
ministrejo rekte el aerodromo — pro la katastrofo de 
«Carido» li devis ĉifi programon de lastaj tagoj de sia 


Aŭstralia vojaĝo — kaj li same estis vestita ne oficiale. — 
Mistera kaj timiga. Cu kontaktojn de Kislenko vi jam 
esploris? 


— Mi lasis homojn en Tjuratamo, — respondis mi. — Kun 
kazaĥaj kolegoj ili esploros lastajn tagojn de la vivo de 
Kislenko laŭ minutoj, estu certa. Kaj samtempe mi ne tre 
kredas, ke tio ion donos. 


— Kial? — levis la brovojn la ministro. 


— Kislenko vivis simple, malfermite. Hejmo — laboro, laboro 
— hejmo... Kaj ankaŭ tablo en korto — domeno kaj damludo. 
Hazardaj homoj en Tjuratamo praktike ne ekzistas. 


— Sed iu ja ĝin prilaboris? 
Mi kuntiris la ŝultrojn. 
— lu prilaboris. 


— Kiel vi interpretas tiun frazon... e-e... — la ministro prenis 
kunpinglitajn paĝojn de kuŝanta apud li sur la divano 
raporto; pli firme preminte la pipon en la buŝangulo, per 
libera mano li elprenis el surbrusta poŝo okulvitrojn kun 
rompitaj arketoj kaj alportis al la okuloj: — «Bedaŭrinde, lin 
mem mi jam ne atingos»? 


— Mi timas, ke same, kiel vi, Anatolo Feofilaktoviĉ, — 
penante paroli senemocie, respondis mi. — Atentante, 
aldone al ĉio cetera, la fakton de kripligo de la legitimiloj, 
atestantan pri subite riveliĝinta patologia malamego al la 
cara familio kaj ties simbolaro, mi inklinas opinii, ke per tiu 
frazo Kislenko esprimis bedaŭron pri neeblo plenumi 
terorisman agon rilate de lia imperiestra moŝto. 


— Dio savu kaj absolvu nin! — timigite balbutis Lamsdorf kaj 
faris krucosignon. 


— Ĉu vi opinias, kolonelo, ke ni devas plifortigi gardadon de 
la dinastianoj? 


Mi kun dubo balancis la kapon. 


— Eĉ la plej etan spuron de sisteme funkcianta organizo ni 
ne trovis. 


— Vi trovos, sed estos jam malfrue! — ekkriis Lamsdorf. 


— Aliflanke, — respondis al si mem la ministro, mediteme 
spireginte per la pipo, — kia, je diablo, povas esti plifortigo 
de gardado, se plej kontrolita homo povas jen tiel freneziĝi 
senkaŭze kaj elpafi al la imperiestro tutan ŝargilon... 


— Vi, ekzemple, — sufloris mi. 
Li silente ekrigardis al mi. 


— Vi, homo decidema kaj principema, aktive ŝatanta 
justecon, samtempe arda patrioto de via patra Kurska 
gubernio, — klarigis mi, — subite rimarkis, ke lasta el la 
aprobitaj de Dumo kaj konsentitaj de la imperiestro ukazoj 
iel limigas rajtojn de Kurskaj kamparanoj. Nu, ekzemple, vica 
elektrolinio trairos ne tra Kursko, sed tra Belgorodo, kaj en 
Belgorodaj vilaĝoj elektroenergio kostos je duonkopeko 
malpli. Gvidata de via principemo, simple bolante pro 
indigno, vi dum la plej baldaŭa aŭdienco alvenas la 
imperiestron kaj, manpreminte, silente sendas eksplodan 
kuglon en lian ventron. 


— Kion vi diras, princo! — indigne ekvigliĝis Lamsdorf. 


— Pardonu, lvano Volfoviĉ, tio ne estas preparitaĵo, mi 
improvizas. Sed tio, kiel al mi ŝajnas, estas tre bona 
ekzemplo de tio, kio okazis al Kislenko. 


— Jes, jenaj aferoj, — post paŭzo diris la ministro, kaj, 
grakĝemante, kun peno ekstaris. Ekiris laŭ la kabineto — 
malrapide, iom ŝanceliĝante. Verŝajne, li tro sidis en seĝo de 
avio Kanbero — Peterburgo. — La aferoj bonas, kiel fulgo 
blankas...[41] 


Lamsdorf konsternite balancis la kapon. 


La ministro dum ioma tempo paŝadis tien-reen, de tempo al 
tempo ellasante per la pipo grizviolajn nubetojn de aroma, 
miela fumo. Poste li haltis antaŭ mi. Mi ekstaris. 


— Ĵa sidu vi... 
Tiam mi permesis al mi sidi. 
— Mi ja sidi jam ne povas, je Dio... Kion vi intencas fari plu? 


— Nu, unue, prilabori la kontaktojn de Kislenko; ĉiel ajn, tio 
estas deviga proceduro. Ni pri tio jam parolis. Due, mi volas 
retrospektive evidentigi analogiajn krimojn, se tiaj okazis. 
Statistiko estas granda scienco. Eble, ni sukcesos trovi ion, 
eĉ iajn leĝojn riveli. Kaj, trie, estas ankoraŭ unu ideeto... kiel 
aldona sukeraĵo. 


— Kio? — demandis la ministro. 


— Min maltrankviligas la deliro de Kislenko. Ja ĝi estas 
treege sencohava, kaj fakte, priskribas iun tute konkretan 
bildon. Kontraŭ iu li batalas, defendas iun virinon... kun 
sama ardo, kun kia vi, Anatolo Feofilaktoviĉ, viajn Kurskajn 
kamparanojn. 


Lamsdorf foliumis kuŝantan antaŭ li sur la tablo 
ekzempleron de la raporto, ekkuris per la okuloj laŭ linioj. 


— Kaj plue. La lastaj vortoj, kiujn diris Kislenko dum sia vivo. 


— «La flagon, la flagon supren... ili vidu nian, ruĝan...» — 
laŭte legis Lamsdorf. — Cu tio? 


— Jes, tio. 

— Supozinde, la flago estas ruĝa? — precizigis la ministro. 
— Supozinde. Ĉu vi ne havas iajn asociaĵojn? 

— Sincere dirante, ne. 


— Mi same, — diris Lamsdorf. — Kvankam tio, certe, estas 
kroĉaĵo. En la indikilo de Hagelstrom... 


— Stop', stop', Ivano Volfoviĉ. La afero estas en tio, ke la 
ruĝa simbolaro estis vaste uzata de fruaj komunistoj en tiu 
epoko, kiam la komunismo — prakomunismo, pli ĝuste — 
penis en diversaj landoj kontesti potencan regon de historie 
kreiĝintaj administraj strukturoj. Tio estis stultaĵo, certe, 
kvankam kaŭzita de katastrofaj sociaj moviĝoj de la dua 
kvarono de la antaŭa jarcento... sed se tio estus sukcesa — 
tuj al la komunismo venus fino. Baldaŭ iĝis klare: ju plian 
perforton propagandas instruo aŭ movado, des pli da 
kriminalaj elementoj iĝas ĝiaj adeptoj, senrevene 
transformante la tutan konfesion en kriman bandon, — ĉar, 
ju pli perforto estas rangigata kiel reordigo de la mondo, des 
pli oportuna rimedo por profitcela perforto iĝas la instruo aŭ 
la movado. 


— Mi ie legis tiun frazon... 


— Sendube, lvano Volfoviĉ! En la jura fakultato vi ja devus 
ĝin legi! «Kio estas la «popolamikoj» kaj per kio ili minacas 
al la popolo», Vladimiro Uljanov. Eklezia nomo — Lenin. 


— Al mi lia stilo Ĉiam ŝajnis tro peza, — pale ridetis 
Lamsdorf. 


— Ankaŭ pro «Agni-jogo» kapo doloregas, — ofendiĝis mi. 


— Al la afero, sinjoroj, al la afero! — senpacience diris la 
ministro. 


— Ja mi ĝuste pri la afero parolas, Anatolo Feofilaktoviĉ. Sub 
ruĝa flago, ekzemple, heroe pereadis sur barikadoj Lionaj 
teksistoj en mil-okcent-tridek-kvara jaro — tute ne krimuloj, 
sed simplaj, justaj, malesperigitaj de mizero laboruloj. Estis 
ankaŭ aliaj ekzemploj. Kaj jen. Povas esti, eblas, ne 
ekskludeblas, ekzistas ia probablo — ke konserviĝis ia 
hermetika sekto, konservanta instruon de komunismo en 
primitiva sovaĝeco kaj tute degenerinta... nu, io simila al la 
Irlandaj fanatikuloj, kiuj jam meze de nia jarcento 
eksplodigadis Londonajn magazenojn. 


La ministro penseme spiregis per la pipo, plu starante meze 
de la kabineto, apoginte unu manon Je la flanko kaj faltis la 
vizaĝon. Tamen la vizaĝo de Lamsdorf sereniĝis: 


— Kiel sukcese estas, ke la imperiestro komisiis tiun ĉi aferon 
al vi! 


— Mi volus tiel pensi, — diris mi. 


La ministro subite ekmoviĝis antaŭen kaj, plu faltante la 
vizaĝon, aliris proksime al mi. Mi denove leviĝis. Li prenis 
mian kubuton. 


— Se estas tiel, povas malkovriĝi tute monstraj misteroj, — 
mallaŭte kaj abrupte diris li. — Kolonelo, ĉu vi estas certa?.. 
Ĉu vi estas preta plu esplori tiun ĉi aferon — aŭ vi, kiel 
komunisto... 


— Mi estas pli ol preta, — respondis mi. — Tio estas afero de 
mia honoro. 


Dum ankoraŭ sekundo li atente rigardis en mian vizaĝon, 
poste deiris kaj eksidis, denove metinte la kruron sur la 
kruron. Tiam ankaŭ mi eksidis. 


— Kion vi intencas fari por prilaboro de tiu versio? — 
demandis li. 


— Mi intencas konsulti rekte la sesan patriarkon de 
komunistoj de Rusio, — decideme respondis mi. 


Denove miaj interparolantoj dum ioma tempo silente 
digestis tiujn vortojn. Poste Lamsdorf demandis: 


— Sed ĉu tio estas deca? 


— Tio estas neevitebla. Eĉ se li nenion scias pri tio — mi 
inklinas pensi, ke ne scias, — tiam, almenaŭ, li pli bone ol 
ĉiuj ceteraj kapablos montri al mi homojn, kiuj povas ion scii. 
En la patriarkejo ekzistas fako pri ligoj kun eksterlandaj 
eparkioj — por ke ĝiaj laborantoj komencu doni al mi 
informojn, mi ankaŭ bezonos subtenon de la patriarko. 
Krome, ekzistas tia riĉega afero, kiel onidiroj kaj legendoj — 
kaj same ili ne preteriras la patriarkon. 


— Do, tio estas racia, — diris la ministro. — Kiam vi intencas 
veturi al Simbirsko? 


— Mi esperas sukcesi jam hodiaŭ. Ekstremokaze — per la 
unua matena flugo, je la sesa kaj dek kvar. Tempo estas 


kara. lo sugestas al mi, ke tempo estas kara. 


— Dio al vi helpu, Aleksandro Lvoviĉ, — diris la ministro kaj, 
elpreninte el la poŝo «bulbon» de horloĝo, rigardis al 
ciferplato. Leviĝis. 


— Dankon, Anatolo Feofilaktoviĉ. Nun ankaŭ mi havas al vi 
demandon. Ĉu mi agu kiel reprezentanto de MŜS, aŭ simple 
kiel privata persono, kiel konfesiano, strebanta al 
konversacio? 


La ministro ekpensis, ŝajne — kun ioma malplezuro. Verŝajne 
la demando ŝajnis al li rekta ĝis sentakteco — li deziris, ke 
mi faru oportunan por la kabineto de ministroj decidon 
memstare. 


— Pli bone turnu vin kiel privata persono, — nevolonte diris 
li post longa, ĝena silento. — Komprenu... ekflaros gazetistoj 
kaj leviĝos ondo — jen, imperia servo denove enmiksiĝas en 
aferojn de konfesioj. Ekgrumblos Sinodo, el Dumo ekŝutiĝos 
interpelacioj. Al ili nur preteksto sufiĉas... Pruvu poste 
kvindekan fojon, ke vi ne estas fiulo. 


— Bone, Anatolo Feofilaktoviĉ, mi ĝuste tiel agos, — diris mi. 
Li abrupte reenŝovis la horloĝon en la poŝon. 


— Ĝis la funebra ceremonio restis kvardek minutoj, kaj mi 
ankoraŭ devas razi min kaj alivestiĝi. Ivano Volfoviĉ, ĉu vi 
iras? 


— Jes, certe. 
— Do, ni renkontiĝos malsupre. Kaj vi, Aleksandro Lvoviĉ? 


— Mi esprimos miajn kondolencojn al la pereintoj per 
akcelita enketado de la afero, — diris mi. 

Super Lepora insulo ventre murmuregis basoj de adiaŭa 
saluto. Alte tintetis vitroj. La funebra procesio etendiĝis de 
Isaaka katedralo laŭ la tuta kajo kaj tra tuta Triunua ponto. 
Venis reĝino de Grandbritio kun pli aĝa filino, bela kaj avara 
je demonstro de sentoj — ŝin oni siatempe opiniis ebla 
fianĉino por la grandprinco; venis la kronprinco de 
Germanio, ne tro sukcese kaŝanta sub malvarma masko sian 
afekcion pro la tragika pereo de la kuzo — Vilhelmo- 
Frederiko mem jam ne kapablis forlasi la Potsdaman 
palacon; kvazaŭ plenmano de Kristnaskaj piceaj ornamaĵoj 
moviĝis, tenante sin proksime unu al la alia, parencaj 
monarkoj de Skandinavio; la prezidanto de Tutĉinia Kunveno 
de Popolaj Reprezentantoj respektoplene subtenis la 
kubuton de Pu | — jam tute kadukiĝinta, sekiĝinta, kiel grilo, 
ĉirkaŭvolvita ĝis la okuloj, sed tamen riskinta persone 
demonstri lastan omaĝon; decidinte ne prokuri la aferon al 
la filo, venis mikado, kaj post li — multenombraj reĝoj de 
Indoĉinio. Preskaŭ ĉiuj kronoj de la mondo, malĝoje klinitaj, 
kiel unu familio defilis laŭ tiuj lokoj, kie mi kutime perpiede 
paŝadis hejmen, kaj ilin vipis malseka balta vento. 


Rigardante sur ekranon de televidilo, staranta en angulo de 
la kabineto, mi antaŭ ĉio vokis al mi la estron de la grupo 
«Buki» leŭtenanton Papazjan. 


— Jen, ankaŭ por vi aperis laboro, Azero Akopoviĉ. Kaj ne nur 
por vi persone, sed por la tuta grupo. Tiel estos pli gaje. Faru 
por mi ekstrakton el ĉiuj eblaj kriminalaj informoj laŭ jen 
proksimume kia principo: murdatencoj aŭ provoj de 
diversioj, inklude sukcesajn, kun ne tute klaraj kaj tute 
neklaraj motivoj. Unuavice serĉu okazojn, kiam kriminto 
post la krimo iĝis psiĥe nevalida aŭ pereis, aŭ mortis en 
neklarigitaj cirkonstancoj. 


— Komprenite, — kapjesis la leŭtenanto. Mi sentis, ke li 
impetas al la laboro: la enketo estas sensacia, la grupo 
ekzistas jam dum pli ol tagnokto, sed ankoraŭ ne ricevis eĉ 
unu taskon. — Laŭ kiu regiono? 


Mi malgaje rigardis al li kaj silentis. 
— Ĉu laŭ tuta Rusio? — penis diveni li. 


— Laŭ la tuta mondo, — diris mi. Li fajfetis. — Sed laŭ Rusio, 
certe, antaŭ ĉio. 


— Dum kia periodo? — juĝante laŭ la voĉo, lia entuziasmo 
iomete estingiĝis. 


Mi malgaje rigardis al li kaj silentis. 


Lia vizaĝo etendiĝis. Ankaŭ li silentis — diveni li jam ne 
kuraĝis. 


— Dum ĉirkaŭ cent kvindek jaroj, — diris mi finfine. — Kiom 
sufiĉos fidinda statistiko. Moviĝu en direkto, kontraŭa al la 
kronologia: la nuna jaro, la antaŭa jaro, la antaŭantaŭa jaro 
kaj tiel plu. 


Li kuraĝe aŭskultis, rimarkeble serioziĝinte. Kaj tiam mi, por 
jam fine mortbati lin surloke, neglekte informiĝis: 


— Ĉu du horoj al vi sufiĉos? 


— Sed timu ja dion, sinjoro kolonelo!.. — ekkriis li, sed mi 
rapide etendis la manon kaj tuŝis lian manplaton, 
streĉiĝintan sur la tablo. 


— Ne, Azero Akopoviĉ, tio jam estis mia ŝerco. Mi iomete vin 
gajigas antaŭ la atako. La laboro estas infera, mi bonege 
komprenas. Ne hastu, faru skrupule. Sed ankaŭ ne 


prokrastu. Mi tuj donos al vi kopion de mia raporto pri 
Kislenko — elporti el la kabineto Mi ne permesos, rigardu Ĉi 
tie. Tiam vi pli bone komprenos, kion mi serĉas. Kaj vi 
memstare faros selekton de faktoj, kiujn trovos viaj knaboj. 
Mi ne havas por tio tempon. 


Dum Papazjan, lokiĝinte en angulo, kun profesia rapideco 
foliumis la raporton, mi telefonis al ĉifristoj kaj demandis, ĉu 
ne venis al mia nomo raportoj de Karavajĉuk. Tiuj venis. Kiel 
estis atendite, okazis neniaj incidentoj en Usona parto de la 
projekto «Ares». Tamen, la usonanoj kun treega afablo 
dankis pro la averto, promesis pligrandigi gardadon de 
okupitaj en la projekto personoj kaj esprimis esperon, ke ni 
trovos eblon informi ilin pri rezultoj de la enketo, se tiuj 
rezultoj, el nia vidpunkto, tuŝos interesojn de Nord-Amerikaj 
Ŝtatoj. Sur la version «Ares» eblis meti finan krucon. 


Tute serioziĝinta pro la legito Papazjan redonis al mi la 
raporton, kaj foriris, kaj mi direktis min al lingvistoj. Kaj 
ankaŭ tie ĉio estis malbona. La vorton «OMON» sciis neniu. 
Komputila prilaboro de la termino montris, ke plej probable 
ĝi estas mallongigo, kaj ni por nelonge retrovis esperon — 
sed kiam la kompo komencis elŝuti sennombrajn variantojn 
de malĉifrado, de ankoraŭ tute simplaj «Obeanta Majoro 
Observanta Naturon» kaj «Ordeno de Monda Ordigo de 
Nacioj» ĝis tute nedigesteblaj, mi kaj la operatoro nur kraĉis 
sen anticipa interkonsento; kaj se priatenti, ke la mallongigo 
povus esti alilingva? Unuvorte, tiu fadeno same nenien 
kondukis. 


Tiam mi revenis en mian kabineton. 

— Ho, saluton! Kie vi estas? 
— En la oficejo. 

— Ĉu vi jam revenis? 


— Jam hieraŭ. Tuj post la dekdua mi provis telefoni al vi el la 
flughaveno, sed neniu alvenis. 


— Ha, do ankaŭ vi telefonis? 
— Ĉu vi estis hejme? 


— Jes, mi kuŝis senforte. Kaj, kiel ĉiam, iu simple disŝiradis la 
telefonon, sed mi preferis morti, ol ekstari. Tre malfacila estis 
tago, mi kuradis ĉie, kiel ĉevalo — serĉis, ĉu ne bezonas iu 
haki lignaĵon. 


— Pardonu, mi ne komprenas. 


— Laboron mi serĉis, Saĉjo, kio ja ĉi tie estas 
nekomprenebla. Mono necesas. 


— Stanjo, — singarde diris mi, — eble mi tamen povus... 


— Ŝajne ni jam parolis pri tio, — seke interrompis ŝi. — Ni ne 
rekomencu. 


Helpon per monbiletoj ŝi neniam akceptis en ajna formo. Eĉ, 
kiel tio nomiĝas, por mastrumado. EĈ prunte: de aliuloj ŝi 
opiniis sin rajta pruntepreni, sed de mi — ne. Ŝi povis 
pretere mencii, ke en la hejmo laŭlitere mankas manĝaĵo, kaj 
tuj aranĝi por mi caran tagmanĝon aŭ vespermanĝon; kaj ŝi, 
sidante kontraŭe kaj bekante el sia telereto, informis 
intertempe, ke mono restis por du tagoj, kaj se iu «Nova 


vorto», ekzemple, prokrastos honorarion, do necesos meti 
dentojn sur breton — kaj en mian gorĝon ne povis trairi 
peco, kvankam kuiris ŝi ĉiam mem kaj ĉiam bonege. Unufoje 
mi provis silente submeti sub paperon sur ŝia skribotablo 
ducentrublan monbileton — matene, jam surstrate, mi trovis 
tiun monbileton en palta poŝo. Mi preskaŭ forbrulis pro 
honto. 


— Do, ĉu troviĝis hakenda ligno? 


— Imagu, jes. Ŝajne mi ricevos postenon de malsupera 
redaktisto en literatura sekcio de «Rusa hebreo». Kaj kio 
estas tre valora — ne necesas ĉiutage iri al la oficejo. Eblas 
alkuri unu aŭ du fojojn dum semajno, preni tekstojn — kaj iri 
hejmen. 


— Sed kio okazis, Stanjo? Kial subite akriĝis monbezono? 


— Venis tia momento. Por ŝpari por estonta vivo. Nu, estas 
neinterese rakonti, Saĉjo. 


Kaj ĉio. Ŝi aludas al malfacilaĵoj, sed neniam rakontos, en kio 
ili estas. lam, kiam tiu trajto nur komencis riveliĝi en ŝi — en 
unuaj monatoj estis nenio simila — al mi ŝajnis, ke ŝi faras 
tion intence. Poste mi komprenis, ke alie ŝi ne povas, en tio 
estas ŝi tuta. Konscii, ke ŝia vivo ne estas paradizo, mi, certe, 
devas, sed scii ion konkretan por mi estas senutile, ĉar ja 
tutegale mi ne povas iel helpi, kaj ŝi eĉ ĝeni min ne deziras, 
ŝi mem sukcesos... Foje al mi ŝajnis, ke mi falas de glacia 
muro; mi kroĉiĝas, penas teni min, ĝissange rompante la 
ungojn, kaj ne povas — ili glitas laŭ polurita blendo. 


— Ĉu vi venos hodiaŭ? 
— Mi tre volus. 


— Kiam? 


— Eĉnun. 


— Bonege. Sed sciu, mi havas al vi peton, pardonu. Hodiaŭ 
al mi neatendite venas Janusz Kwiatkowski — Ĉu vi 
memoras, mi rakontis, tiu redaktoro el Lodzo. Tio estas ne 
homoj, sed krokodilidoj. Matene li telefonas kaj diras, ke 
elflugas. Ĉi tie li havas aferojn por tri tagoj en fonduso de 
subteno de okcident-slavaj literaturoj, do, anstataŭ pagi por 
hotelo, li min informas, ke loĝos ĉe mi, kaj jen ni, malnovaj 
amikoj, finfine bone intervidiĝos. En novembro li vizitis min 
preterveturante, vidis, ke mi havas du ĉambrojn... Vespere li 
venos, ĉu vi imagas? 


— Kun peno, sed imagas. 

— Ĉu mi povas, ĉu ne — li eĉ ne demandis. Kaj mi, ĝenerale, 
iomete malsanas, kaj en la hejmo ĉio mankas. Ĉu vi ne 
povus aĉeti ian manĝaĵon? 


— Sendube, — diris mi, — certe. Vi povus ne klarigadi tiom 
longe. Post horo mi elveturos. 


— Dankon, vere! Kaj jen kio ankoraŭ: ĉu la ŝlosilojn vi havas 
ĉe vi? 


— Certe. 


— Mi nun havas tute truan kapon, tial mi diras, dum 
memoras — lasu ilin, mi donos ilin al li por tiuj tri tagoj. Ne 
sidos ja mi apud la pordo, aŭskultante lian sonorilon... 


— Certe, — diris mi. — Atendu. 
— Kison. 


— Reciproke. 


Mi trairis preter deĵoranto, grumblinte: «Mi estos post tri 
horoj»; furioze skrapante per la kalkanumoj je asfalto, 
preskaŭ kuris al mia aŭto. La ŝlosilo eniris en la startigilon 
nur post tria provo. La motoro ekronkis, ekgraŭlis. Mi 
preskaŭ forgesis signali turniĝon. Turnis al Miliona strato, 
kun fajfa rapido traveturis preter la palacoj, preter Marsa 
Kampo, kaj enfluis en densan torenton, kiu, kiel senfine 
longa, artika testudo rampis laŭ Sadovaja-strato suden. 


Esence, tiuj ĉi radaj benzinaj aŭtaĉoj jam estas anakronismo. 
Jam dum longa tempo oni ellaboradas projektojn pri 
konvertado de individua transporto al gravita tirado, same 
kiel ĉe aeraj ŝipoj — ne necesas vojoj, ne necesas benzino, 
ne estas bruo, ne estas eliggasoj, rapido laŭ ajna malfermita 
spaco estos tricent, eĉ kvarcent verstojn hore. Sed tio 
postulos plenan anstataŭigon de la tuta aŭtaro — unue; 
treege malfaciligos vojregadon — due; krome, aŭtaj kaj vojaj 
magnatoj rezistas, kiel tricent spartanoj — trie; nu, kaj kvare 
— necesos minimume kvinoble plidensigi la reton de orbitaj 
gravitiloj. Ankaŭ tio kostas multe kaj postulas multajn 
klopodojn. Kaj dume ni veturas, odoraĉas, bruligas 
altvaloran nafton, likas tra kapilaroj de vojoj. 


Apud Inĝeniera Kastelo mi turnis al Fontanka kaj laŭ la kajo 
ekveturis pli rapide. 


Kiom mi komprenis, antaŭ kvar jaroj ŝi havis tute frenezan 
amon kun tiu Kwiatkowski. Rekte ŝi ne rakontis, sed laŭ 
preteraj mencioj, kaj eĉ simple konante ŝin, eblis diveni. Du 
ĉambroj! Kaj kiom da litoj? Kvankam en la manĝoĉambro 
staras malnova otomano. AŬ ŝi sternos al li sur apudporda 
tapiŝeto? 


le tute proksime, maldekstre, freneze ekhurlis sonsignalo kaj 
ekjelpis bremsoj. Grandega ombro de buso, tremante, pendis 
iom super mia aŭteto kaj tuj malaperis malproksime. 


Fu, diable. Evidentiĝis, ke mi traveturis sub ruĝa lumo kaj eĉ 
ne rimarkis. Tio nomiĝas — dio savis. 


Bone. Mi ekkoleris kontraŭ mi mem. Ja kiu mi estas? Eble, ŝi 
nun havas lastan eblon reveni al tiu, kiun ŝi ĝis nun amas? 


Ĝenerale, kiam mi estis ekscianta, ke al tiu aŭ alia homo 
Stanjo bone rilatas aŭ, des pli, iam lin amis, tiu homo tuj 
kreskis en miaj okuloj. Eĉ ne vidinte lin, mi komencis rilati al 
li iel... amikece, eble; mi komencis lin pli estimi. Mi ne scias, 
kial. Eble, subkonscie laboris logiko: ja ne senkaŭze ŝi lin 
amis. Eble, tio estis io parenca al tio, kiel diris en Saguramo 
Stanjo pri Liza kaj Paŭlinjo, mi jam ne scias, ĉu sincere aŭ 
nur dezirante plezurigi min — ho, se sincere! — «ja parencaj 
homoj». Simple mi nun freneziĝis, ĉar tro neatendite tio 
okazis. Mi tro nervoziĝis dum lastaj tagnoktoj, kaj pri Stanjo 
maltrankvilis — jen ŝi preskaŭ nudpieda paŝadas laŭ 
malvarmaj flakoj, jen ne respondas nokte... kaj ĝenerale ŝi 
malproksimiĝas... 


Necesus legi dum libera tempo, kion tiu Kwiatkowski verkas. 
Ekzistas, verŝajne, tradukoj en la rusan. 


Sed kie ĝi estas, tiu libera tempo? 

Publikigu li ŝin en sia Lodzo... Kaj monon pagu pli... 

Sed la animo estis peza. Malgaja. 

Unue mi veturis al la flughaveno kaj prenis restintajn en la 
deponejo du apetitajn botelojn da «Aragvo»,[42] kiujn 
donacis al ni por adiaŭo lIraklo. Mi ilin de ĉi tie eĉ ne prenis 
antaŭe — sciis, ke ili necesos al mi kaj Stanjo. Jen, ili 
necesas. 


Mi veturis reen. 


Ho dio, nu certe, ŝi estas malfeliĉa kun mi, por ŝi tio estas 
humiliga, por ŝi tio estas malofta... ŝi estu feliĉa sen mi. Mi 
deziras, ke — al — ŝi — estu — bone! 


Sed la animo estis peza. 


La plej proksima al ŝia hejmo supermarkto — stulta vorto, mi 
ĝin malamas, sed ĝi enradikiĝis, kaj eĉ rusan analogon nun 
ne eblas trovi; tamen, kiel tion demandis, ŝajne, ankoraŭ 
Ĵukovskij:[43] por kio ni bezonas fremdan vorton «kolono», 
se estas belega rusa vorto «fosto»? — estis la Torĵoka. Mi 
traveturis sub fenestroj de Stanjo, preteris pontojn kaj parkis 
la aŭton. 


Mi ĝojis almenaŭ ion fari por ŝi. 


Rabobeste kaj fiere mi rulis mian kradan ĉareton laŭ 
senhoma labirinto inter brilantaj magazentabloj, plukante de 
ili retsakojn kun elitaj, pure lavitaj terpomoj el Polesje, 
paketojn kun Poltavaj brustaĵoj kaj femurpecoj, kun 
Astraĥanaj fiŝaĵoj, vazojn kun Muromaj peklitaj kukumoj kaj 
Valdajaj peklitaj fungoj, danaj marinitaj petromizoj kaj ĉinaj 
salaj spicoj, Kamĉatkaj kraboj kaj Hokajdaj kalmaroj, feste 
kolorigitajn skatolojn de Konstantinopolaj ĉokoladaj 
sortimentoj kaj Lubekaj marcipanoj, sunajn faskojn de 
Marokaj oranĝoj kaj pezajn, lilajn grapolojn de taĝika 
vinbero. Per tio, kion mi prenis, eblis kvin malsatajn 
amantojn manĝigi ĝis dispepsio. Al ŝi sufiĉos por du 
semajnoj. Kaj ie sur fundo de torento de senordaj pensoj 
batiĝis: Ŝi nur provu redoni al mi monon protio Ĉi... nur 
provu... Ŝi tutegale tiom ne havas. 


Al mi mem apenaŭ sufiĉis. 


— ... Saĉjo, vi freneziĝis! — ekkriis ŝi, apenaŭ malferminte la 
pordon. Si estis freŝa, ripozinta, evidente ŝi ĵus banis sin; 
pezaj nigraj haroj estis ĉirkaŭligitaj per ĉarma rubandeto; 


facila malfermita bluzo preskaŭ malkovris la bruston; 
mallonga jupeto tegis ŝin. Transformiĝis virino, atendas 
gaston. Eĉ estas strange, ke ŝi min rekonis — en amaso da 
pakaĵoj mi tute perdiĝis, kiel perdiĝas en ornamaĵoj ornamita 
kun sengusta malavaro Kristnaska piceo. 


— Kun vi ja eblas freneziĝi, — anhelante, diris mi. — Kien 
elŝarĝi? 


Ni iris al la kuirĉambro; ŝi preskaŭ dancetis, irante, kaj de 
tempo al tempo retrorigardis al mi — energio simple bolis en 
ŝi. Mi komencis elŝarĝi, kaj ŝi — tuj ordigi sian ĉielan 
manaon: 


— Aha, tion mi manĝos kun vi... ankaŭ tion kun vi... la 
terpomojn mi tuj ekkuiros... Cu vi estas malsata? 


— Ne, certe ne. 


— Tio estas bona... — malferminte malvarmujon, ŝi daŭre kaj 
skrupule densigis vazojn kaj pakaĵojn, parolante, preskaŭ 
kantante: — Mi ne uzurpas — ja mi venis hejmen, kaj mi ne 
servas — ne bezonas panon. Mi 'stas pasio via, via ripoz' 
dimanĉa, mi estas sepa tago, via ĉielo sepa... Ĉu al 
Vasiljevskij vi sukcesis alveturi? 


— Certe. 
— Kiel fartas Paŭlinjo? 


— Ĉu vi scias, mi ŝin eĉ ne vidis. Kiam mi venis — ŝi jam 
dormis, kiam foriris — ŝi ankoraŭ dormis. 


— Liza? 


— Ĉio estas en ordo. 


— Dankon al dio. 


Rememoro pri la nokto kiel malrapida fajra blovo ruliĝis tra 
la korpo. 


— Stanjo, ĉu vi kredas je dio? 


— Mi ne scias... — ŝi fermis la malvarmujon kaj malfleksiĝis, 
rigardis en mian vizaĝon. Ŝia rigardo brilis milde, mole. 
Malofte okazas tia. — Kredi kaj deziri kredi — ĉu tio estas 
samo? 


— Ami kaj deziri ami — ĉu estas samo? Savi kaj deziri savi — 
ĉu estas samo? 


— Nu jen. Mi jam preskaŭ ekkredis, ke vi estas dio, kaj vi ĵus 
pruvis, ke dio ne ekzistas... Sed por kio konjako? 


— Kiel «por kio»? Ja Iraklo donacis al ni, do ĝi ĉe vi atendu 
okazon. Kaj, eble, la homo post vojaĝo deziros drinki. 


— Li sendube formanĝos, sed kiu ja al li donos...[44] Mi eĉ 
ne montros, — enpreminte en ĉiu mano po botelo, ŝi 
ekbaraktis en la kuirĉambro, cerbumante, kie aranĝi 
kaŝlokon. Ne trovis; starigis dume rekte sur la tablon. La 
konjako, kvazaŭ densa bruna suno, lumis malantaŭ vitro. Mi 
ekdeziris drinki. 


— Kaj jen ankoraŭ, — mi prenis el la poŝo ŝlosilojn de ŝia 
loĝejo, kiujn mi tutegale preskaŭ neniam kuraĝis uzi — 
simple portadis, kiel dolĉan simbolon de posedo; kaj 
gardeme metis sur la malvarmujon. Neniam plu mi ilin vidos, 
kiel proprajn orelojn.[45] 


— Kia saĝulo! Kaj mi tute forgesis... Ĉu vi ne helpos al mi 
senŝeligi terpomojn? 


Mi ŝanceliĝis. Antaŭ minuto, kiam ŝi rigardis tiel milde, al mi, 
stultulo, ŝajnis dum momento, ke ŝia viglo, ŝia alvoka 
vestaĵo estas por mi. Trofieriĝis vi, Trubeckoj, trofieriĝis. Ŝi 
rapide trovis kuirejan tranĉilon. 


— Mi helpus kun ĝojo, Stanjo, sed mi nun devas reveni al la 
laboro. Pardonu. 


Ŝi honeste faris ĉagrenitan vizaĝon. 


— Lasu! Jam vesperiĝas, kion vi tie povos fari? Janusz post 
horo kaj duono estos ĉi tie, mi vin konatigos; vere, tiam vi 
drinkos duope, vi malstreĉiĝos iomete. Vi havas tre lacan 
vizaĝon, Saĉjo. 


— Mi ĉi tie nur malhelpos. Li estas via malnova amiko, 
kolego... 


Ŝi ĵetis oblikvan atentan rigardon — tranĉilo estis en unu 
mano, terpomo en la alia. 


— Saĉjo, ŝajne vi min ĵaluzas. 
— Certe. 
— Jen bonege. Ja mi jam pensis, ke al vi estas tutegale. 


Mi montris per la manoj hokajn ungegajn manegojn, levis 
ilin super ŝi kaj per voĉo de Ŝer-ĥano tire muĝis: 


— Tio estas mia predo! 


Lerte turnante terpomon sub tranĉila klingo, Ŝi superece 
subridetis, kaj mi bonege komprenis ŝian subridon: ja tio 
estas ankoraŭ nesolvita demando — kiu estas kies predo. 


— Ne maltrankvilu, — diris ŝi poste, — mi estas tre fidela 
knabino. Kaj krome, tute ne uzebla. 


— Ĉu «aperis la luno purpura»?[46] 


Ĉi-foje ŝi turnis al mi la kapon kun nekomprenebla por mi 
miro; poste sekreteme ridetis. 


— Ne, nurla humoro ne konvenas. 
— Nu, mi esperu, — diris mi. 


Kaj la ektintintan tranĉilon, kaj obtuze frapintan terpomon ŝi 
simple faligis — kaj ekplaŭdis per la manplatoj: 


— Li ĵaluzas! Saĉjo ĵaluzas! Tiun minuton mi atendis dum 
duonjaro! Hu ra! 


La terpomo, turniĝante kaj frapante, ekruliĝis al rando, sed 
decidis ne fali. 


Laŭ mi, la humoro de Stanjo estis tute konvena. 
Kompatinda mia amatino. Ĉiam scii tion pri mi, ĉiutage... 
«Cu al Vasiljevskij vi sukcesis alveturi? Cu oni vin 
manĝigis?» 


La gorĝo spasmis pro admiro de ŝi. 


— Nu, diru finfine, kiel al vi ŝajnas mia nova hararanĝo? Ĉu 
plaĉas? 


Mi sopiris ŝin ĝis langvoro kaj tremo — sed, se mi kisos ŝin 
nun, ŝi respondos, sed mem estos pensanta, ke jen la 
Varsovia avio eligis ĉasion, kaj jen Janusz aliras al taksia 
haltejo. 


— Tre plaĉas. Same kiel ĉio cetera. Al vi ĝenerale konvenas 
knabina stilo. 


— Simple vi ŝatas knabinojn. Tial mi penas konformi. 


Ŝi deturniĝis, levis la terpomon kaj la tranĉilon. Sur min 
kvazaŭ iu metis cent pudojn[47] — tiel premis sento de 
adiaŭo por ĉiam. Kaj tutegale estis tia tenero... Mi brakumis 
ŝin ĉe la ŝultroj, facile alpremis ŝin ĉe la dorso al mi kaj 
mallevis la vizaĝon en aromajn, purajn harojn: la malfermita 
bluzo, vestita sur nuda korpo, senhonte vokis la manplaton 
tra klaviklo malsupren, al la brusto — mi estis apenaŭ 
detenanta min. 


— Trubeckoj, ne leku. Mi ja ne sukcesos fari la tagmanĝon. 


Ne min ŝi vokis. Lastan fojon mi facile kunpremis la fingrojn 
sur ŝiaj ŝultroj, kisis je la verto — kaj lasis. 


— Bone, Stanjo, mi iras. Ne ofendiĝu. 
— Domaĝe. Sed eble vi post la laboro venos, ĉu? Ni babilu... 
— Por kio? 


— Nu, eble mi deziras fanfaroni pri vi? Ĉu tio ne venas en 
vian kapon? 


— Sincere dirante, ne. Mi ne scias, pri kio en mi eblas 
fanfaroni. Al mi ŝajnas, ke viaj amikoj opinias min agace 
honesta soldataĉo — ĉu stulta pro sentimentoj, ĉu 
sentimenta pro stulteco. 

— Kia ridinda vi estas. Kaj kion vi faros morgaŭ? 


— Mi flugos al Simbirsko kaj petos renkonton kun la 
patriarko de komunistoj. 


Ŝi tranĉvundis fingron. Ekkrietis, ŝovis la manon sub 
akvostrion — kaj konsternite turniĝis al mi. 


— Sed por kio? 


— Estas afero. Feliĉon, Stanjo! 

Ŝi paŝis al mi, kiel en Saguramo kaŝante la manojn malantaŭ 
la dorso, por ne guti sur sin, nek sur min; ofendite, en 
knabina stilo paŭtis. 

— Kaj brakumi-kisi? 


Mi brakumis-kisis. 

En mia kabineto mi — parte por distriĝi, sed plejparte pro 
servodevo — sen speciala entuziasmo provis rekte per 
ĉemanaj rimedoj kontroli mian version. Rubriko «fruaj 
tendencoj de komunismo», ŝlosilvorto «kriminalaj». Sed la 
vidigilo komencis elmeti ŝimajn, konatajn nun nur de 
malvastaj fakuloj kaj senpasiaj disketoj faktojn kaj nomojn. 
Francaj bombistoj: murdu per eksplodpaketo veturantan, 
ekzemple, el teatro, tute senkulpan oficiston — kaj ni tuj 
iĝas je paŝo pli proksime al justa sociordo. Bakunin.[48] 
«Nenion kostas ribeligi ajnan vilaĝon». «Revoluciaj 
inteligencianoj, per ĉiuj eblaj rimedoj faru vivan ribelan 
ligon inter disigitaj kamparanaj komunumoj». Neĉaev.[49] 
Murdisto, degenerulo. Nura nomo de la gazeto, kiun li 
komencis eldonadi eksterlande, multon kostas: «Popola 
revenĝo». Artikolo «Ĉefaj bazoj de estonta socia ordo», la mil 
okcent sepdeka jaro: oni donu al la socio kiel eble plej 
multe, kaj mem konsumu kiel eble plej malmulte (sed kio 
estas socio, se ne tiuj «oni»? eble, nur estraro), laboro estas 
deviga sub minaco de morto, ĉiujn produktojn de laboro 
distribuas inter laborantoj eksklude laŭ altaj rezonoj por 
neniu kontrolebla kaj entute de neniu konata sekreta 
komitato... Certe, revante pri tielaĵo publike, en pensoj oni 
tenas, ke oni sukcesos iĝi prezidanto de tiu komitato. 
Kanajlo. 


Ĉiuj ĉi mornaj sektoj, malvastaj, kiel neniam vizitataj de 
suno kanjonoj, forputris jam en la sepdekaj jaroj kaj en 
Eŭropo, kaj en Rusio; dum ioma tempo ili plu bruletis en la 
Oriento, hibridiĝante kun naciisma fanatikeco kaj 
rezultigante foje terurajn hibridojn, sed poiome ankaŭ tie ili 
malaperis. Ŝajne, mi denove serĉis vane. 


Telefonis Papazjan kaj petis lin akcepti — mi diris, ke mi 
povas eĉ tuj. Mi surmetis la parolilon kaj ekfumis. La humoro 
estis abomena. Kwiatkowski verŝajne jam venis. Kaj Stanjo 
estas tia bela kaj tia... preparita. Kaj jen ankoraŭ tiuj 
projektistoj de nova socio, al kiuj eĉ Mi, komunisto, volis pafi 
— simple kiel al rabiaj hundoj, por ili ne mordu homojn. Sed 
tio estas, certe, kiel dirus Liza, koleremo — terura peko. 
Certe, ne pafi, — ĉu mi estas Kislenko? Simple kuraci kaj, 
ĉiuokaze, izoli. «Popolamikoj»... 


— Nu, kio? Ĉu vi vere jam finis? — malsprite ŝercis mi, kiam 
la leŭtenanto eniris. 


— Tute ne, male. 
— Sidiĝu. Kio okazis? 
Li eksidis. 


— Mi permesis al mi iom vastigi interpreton de la ricevita 
tasko, — eldiris li kaj stumblis, atende rigardante min. Mi 
paŭzis, penante kompreni. Zorgeme estingis 
cigaredstumpon en la cindrujo, premis per ĝi flagretantajn 
pecojn de cindro. 


— Kiamaniere? 


— Komprenu, — kun preteco komencis klarigi li, — la 
materialo, kiun vi donis al mi por rigardi, estas simple terura, 
kaj ĝi vin, verŝajne, iom hipnotigis. Mi pensis: ja ne ĉiuj 
homoj estas tiom decidemaj kaj principemaj, kiel 
kompatinda Kislenko. Ne ĉiu, eĉ tiele freneziĝinte, tuj 
kuraĝos je murdo. Kaj mi permesis al mi provi rigardi kun 
samaj simptomoj malpli gravajn aferojn — rabatakojn, 
huliganaĵojn... 


— Sed tio estas jam vere infera laboro. 


— Vi pravas, sendube. Sed tamen ĝi donis ian rezulton. 
Rigardu. En la nuna kaj la antaŭa jaroj, — li etendis al mi 
folieton kun numeritaj faktoj, — murdoj, similaj al niaj, ne 
okazis. Sed incidentoj malpli gravaj — estis. Du sensencaj 
batadoj en Suĥumo. Ses tute neklarigeblaj kruelaj 
interbatadoj en vilaĝetoj en mia patra regiono, inter Laĉino 
kaj Ĥankendo. Absolute neprovokita kaj absolute sencela, 
dum tago, atenco al policano sur Maneĝa placo en Moskvo. 


Mi atente tralegis la liston. Interese... 


— Ja vi estas bravulo, leŭtenanto, — diris mi. Li ruĝiĝis pro 
plezuro; li ĝenerale facile ruĝiĝis, ĝuste kiel Liza. — Bravulo. 
Mi dume havas neniun ideon, ĉu estas ĉi tie ia ligo kun nia 
afero, sed tipologia simileco estas evidenta. 


— Nu jes! — ekscitite kapjesis Papazjan. — Kaj kio estas plej 
grava, ĉiuj subjektoj de la krimoj aŭ estis evidente ebriaj, kaj 
tial iliaj klarigoj, ke ili ne memoras pri siaj agoj kaj ne povas 
ilin klarigi, tuj estis kreditaj, aŭ perdo de memoro estis 
atribuita al, ekzemple, ricevita bato al la kapo, kaj plu 
analizi la akcidenton same neniu penis. 


— Interese, — jam laŭte diris mi. — Kaj, certe, ĉar krima ago 
estis ne tiom kruela kaj malhumana, kiel en la okazo kun 
Kislenko, do ankaŭ pereiga psiĥa ŝoko ne aperis, homo vivis 
plu. Memoro pri la aberacia memrealiĝo, verŝajne, simple 
estas forpremata en subkonscion. Interese, diable! Se ni 
kontrolus, ĉu ŝanĝiĝis karaktero de tiuj homoj, ĉu ili iĝis pli 
incitiĝemaj, malafablaj, timemaj... 


— Ankoraŭ unu infera laboro, — kun entuziasmo diris 
Papazjan. 


— Ne, ne distriĝu dume. Se aperos jam tute interesa 
statistiko, tion kontrolos aliuloj. Daŭrigu tiel, kiel vi komencis 
— vastigite. 


— Jes! — Papazjan ekstaris. Paŭzis, kaj poste sinĝeneme 
demandis: — Sinjoro kolonelo, ĉu vi jam havas version? 


— Kaj ĉu vi? — demandis mi, apoginte la dorson je seĝa 
dorsapogilo, por estu pli oportune rigardi al la vizaĝo de la 
staranto. 

— Jes! 


— NU, nu... 


— Nekonata al la scienco mutacia viruso! Ĝi trafas centrojn 
de bremsado en cerbo, kaj malsanulo montras agresemon 
pro bagatelaj, ridindaj por normala homo kaŭzoj, kaj poste 
mem ne memoras tion, kion faris dum la nebuliĝo. Sed 
restas potenciala krimulo, ĉar la viruso nenien malaperis, ĝi 
sidas en sinapsoj. Eble, al ni minacas epidemio. 


— Ja vi estas tuta bravulo, Azero Akopoviĉ! Bravege! 
— Ĉu vi pensas proksimume same? 


— Por konfirmi la version pri ĵusa mutacio kaj vastiĝanta 
epidemio necesas — kio? 


Li pripensis dum sekundo. 


— Verŝajne, montri statistike, ke similaj okazoj de jaro al jaro 
iĝas pli multenombraj, kaj antaŭ ioma tempo ili tute 
malestis. 


— Do, ĝuste vi pri tio okupiĝu, — mi suspiris. — Ankaŭ mi 
havas version, Azero Akopoviĉ, kaj neniom pli bonan ol la 
via. Gi baziĝas sur unusola frazo de Kislenko... 

— Sur kiu? — avide demandis Papazjan. 


— Pardonu, dume mi ne diros. Vi povas iri. 


Li diligente turniĝis kaj ekiris al la pordo. 

— Oĥ, sekundon! 

Li haltis kaj returniĝis al mi. 

— Diru, ĉu vi konas tiun verkiston — Janusz Kwiatkowski? 


— Jes, — mirigite respondis Papazjan. — Fakte li estas 
poeto... Poeto kaj eldonisto. 


— Ĉu bona poeto? 


— Brila. Li egale filigrane laboras en la pola, la litova kaj la 
rusa. Li estas juna, sed li jam estas ne leviĝanta, sed tute 
leviĝinta stelo. 


— Juna — kiel? 
— Nu, mi ne scias... proksimume de mia aĝo. 


Do, li estas pli juna, ol ŝi. Kaj sufiĉe multe, je kvin — sep 
jaroj. 

— Kaj pri kio li verkas? 

— Nu, mi kun liaj versoj ne tre... Li tro batas sin je la brusto 


rilate de avantaĝoj de katolikismo. Kaj ĝenerale — la pola 
herbejo estas la plej grava en la mondo. 


— Nu, — diris mi mediteme, kaj, mi timas, kun stulta tono de 
ĝenerale nekutima por mi edifeco, — ju malpli granda estas 
herbejo, des pli kara ĝi estas por tiu, kiu sur ĝi kolektas 
nektaron. 


Papazjan ridetis. 


— Ĉu mi ja ne scias? 


— Ha, do Kwiatkowski simple ne tiun herbejon laŭdas? 


Ni kun plezuro ridis. Inter senfinaj rabatakoj kaj mutaciaj 
virusoj evidente mankis amika babilado. Verŝajne, por ĝi ne 
manku, necesas esti poeto kaj eldonisto. 


— Sed por kio vi tion bezonas, Aleksandro Lvoviĉ? 


— Estas ĝene trinki konjakon kun homo, kiun mi tute ne 
konas, sed li ja estas fama. 


— Kiajn konatojn vi havas! — envie suspiris Papazjan. 


Konato. Nu, eblas ankaŭ tiel nomi. Parenco de edzina flanko. 
Mi per gesto forsendis la leŭtenanton: farinte penseman 
vizaĝon, ŝajnigis, ke mi tajpas, tajpas ion en la komputilo. 


Do, ŝi ligiĝis kun naciistoj. Ne sufiĉas al ni malfeliĉoj. Nur ŝi 
ne menciu, stultulineto, ke ŝi amikas kun kolonelo de Rusia 
speciala servo. Li ŝin tiam neniuokaze publikigos. 


Juĝante laŭ tempo, ili jam finmanĝas terpomojn. Transiras al 
trinkaj proceduroj. Interese, ĉu ŝi sukcesis kaŝi la konjakon 
aŭ forgesis? 


AŬ ŝi eĉ ne intencis, sed nur ŝajnigis? 


Malfermita bluzo sur nuda korpo kaj rubandeto en aromaj 
haroj. La humoro ne konvenas... 


Do, mutacia viruso. Nu, la ideo estas ne pli malbona, ol ĉiu 
alia. Ni, interalie, pri tio ne pensis. Necesas esti knabo, por 
tielaĵon elpensi. Sed ja dum sekcado de la korpo de Kislenko 
tiun version ni ne kontrolis. Necesas precizigi, ĉu ne estis 
rimarkitaj iaj organaj ŝanĝoj en la cerbo. Eble, ni ripetu 
sekcadon? Oĥ, ja la edzino de Kislenko, verŝajne, jam 
forprenis la korpon. Kompatinda. 


Se tio estas viruso — do, mi kaj Kruus havas ŝancon en 
proksima estonteco freneziĝi. Interese. Jen tuj klakos io en la 
kapo — kaj mi, neniom ŝanĝiĝinte rilate de miaj inklinoj, 
iĝos rolulo de historia filmo. Mi batmalfermos la loĝejon de 
Stanjo, murdos ŝian verkistaĉon per ofica armilo, poste ŝin 
ektiros je la haroj... 


Interese, ĉu ankaŭ ĉi tio ŝin flatos? Ĉu ŝi ekaplaŭdos kaj 
ekkrios: «Jaluzas! Hu ra!»? 


Mi laciĝis. 


La funebraj ceremonioj jam delonge finiĝis, la kajo estis 
dezerta. Maloftaj aŭtoj kun surdiga siblado traglitadis 
pretere, tranĉante flakojn kaj verŝante sur trotuaron 
ŝaŭmajn, festonajn fontanetojn — necesis atenti. Morna 
Nevo ruliĝis al la maro, kaj renkonte al ĝi iris densa humida 
vento kaj vipis la vizaĝon, frapis la bruston. Laŭ tuta ĉielo 
ŝvelis nigraj hirtaĵoj de nuboj, nur oriente jen aperadis, jen 
denove malaperadis bluaj truoj — kvazaŭ moke montrante, 
kia devas esti vera ĉielo. 


Mi longe staris sub varmega duŝo, poste sub malvarma. 
Poste sidis en profunda, hejmeca fotelo en la kabineto; 
lanugeca, peza, kiel gladilo, komforta Timoteo varmigis 
miajn genuojn, mi gratis ĝin malantaŭ la orelo — ĝi kun 
plezuro turnis grandfruntan kapon per mentono supren, kaj 
mi gratis al ĝi la mentonon, kaj aŭskultis Paŭlinjon, kiu, 
instaliĝinte sur divano sub kloŝlampo, submetinte unu 
piedon sub sin, finfine laŭtlegis al mi sian fabelon. Mirinde, 
kiajn psiĥologiajn nuancojn elpensis tiu etulino. Se verkus 
mi, la giganto nepre komencus konfiskadon de manĝaĵoj de 
tiuj, kiuj jam pri nenio pensas, havante ĉion jam pretan. Ne, 
kontraŭdiris ŝi, deŝirante sin de la teksto, tiuokaze ili 
komencus pensi nur pri manĝo, kaj ĉio. Kaj tiuj, kiuj jam 
antaŭ tio pensis nur pri manĝo, komencis pensi, kiel saviĝi, 


kiel helpi al si, — unue ĉiu pensis, kiel helpi al si mem, poste 
ili poiomete komprenis, ke helpi al si eblas nur kune, tiel, ke 
ĉiuj helpu al ĉiuj. 


Mi aŭskultis kaj pensis: bela knabino, tre similas la panjon. 
Jam la brusto ŝvelas, ho dio. Ĉu vere Paŭlinjo havas 
talenton? Pro tiu penso haroj stariĝis, mi kaj fieris, kaj timis. 
Ĉu mi dezirus al la filineto sorton de Stanjo? Malfacila sorto. 
Kvankam ekzistas, certe, literaturistoj, kiuj banas sin en riĉo 
— sed, laŭ mi, ilin neniu amas, krom tiuj, kiuj drinkas kun ili 
ĝis senkonsciiĝo; sed tio same ne estas bona sorto, ni tian 
ne bezonas. Malfacila, senkompata vivo — kaj por si, kaj por 
tiuj, kiuj estas apude. Ne hazarde, verŝajne, inter 
literaturistoj mankas komunistoj, kaj se eĉ aperos iu, do li 
verkas aĉe: lispado, edifeco, nuraj moralaĵoj kaj nenio viva. 
Verŝajne, tiuj homoj kaj nature, kaj laŭ devo de sia servo ne 
povas ne esti tiuj, kiujn oni kutime nomas egoistoj. 
Sciencisto, por malkovri ion novan, uzas, ekzemple, 
komputilon kaj sinkrofazotronon; inĝeniero, por krei ion 
novan uzas tabelojn kaj desegnilojn — sed literaturisto, por 
malkovri kaj krei novan, uzas nur vivajn homojn, kaj ne 
havas li alian manieron, alian vojon. Ne havas alian stablon 
kaj testejon. Jes, li estas sprita kaj agrabla interparolanto; 
jes, li povas kortuŝe kaj fidele zorgi pri homoj, kiujn li 
renkontas unu fojon dum duonjaro; jes, li kapablas je 
mirindaj eksplodoj de sindonemo, abnegacio, — sed tio 
estas nur labora instinkto, kiu scias: alie ne eblas penetri en 
aliulon, sed ja necesas ekkoni tiun, necesas ekbruligi 
flamojn de pasioj, eksenti fremdajn sentojn propraj, kaj la 
proprajn — grandaj, por poste elsuĉitaj el tiu ĉi sindono 
impresoj, difraktiĝinte, digestiĝinte, iam kuŝiĝu sur paperon, 
kaj dekoj da miloj da fremdaj homoj, legante, sentu akrajn 
korpikojn kaj balancu kapojn: kiel ĝuste! kiel prave!.. kaj, 
satsuĉinte, li elrampos el vi, mem suferante pro subita 
fremdiĝo ne malpli, ol vi — sed tutegale eliras neeviteble, 
deŝiriĝas kun sango, timigite hakas etenditajn al li en 


senespera peno reteni manojn kaj lasas tiun, por kiu, ŝajne, 
vivis, en cindro, en ruinoj kaj ploro. Guste kiel Stanjo min 
nun. 


Kaj alie — li ne povas. Tia laboro. 


— Paĉjo, — mallaŭtete demandis Paŭlinjo, kaj mi komprenis, 
ke ŝi jam delonge silentas. — Pri kio vi tiel enpensiĝis? 


— Pri vi, filinjo, — diris mi, — kaj pri viaj regnanoj. 


— Vi ne timu, — diris ŝi, alirante. Ŝi sidiĝis sur kubutapogilon 
de mia fotelo kaj metis la manon sur mian ŝultron. — Mi ne 
malutilos al vi. Simple necesas ja iel ilin rekonsciigi. Nu, dum 
ioma tempo ili sentos doloron, jes. Mi nun komencis duan 
parton. Ĉio finiĝos bone. 


Almenaŭ pro tio dankon, pensis mi. La pordo malfermiĝis, 
kaj en la kabineton eniris Liza. Si ekridetis, rigardante al nia 
konfida etoso. 


— Karaj knaboj kaj karaj knabinoj! Ĉu vi ne deziras iomete 
manĝi? Saveljevna jam aranĝis la tablon. 


— Deziras, — diris mi kaj ekstaris. 
— Deziras, — ripetis Paŭlinjo tre solide kaj ankaŭ ekstaris. 


Kroĉinte la manojn, ni nehaste, kiel plenaĝuloj, ekiris al la 
manĝoĉambro post Liza. 


Ŝi iris iomete antaŭe, en longa, libera robo ĝis kalkanoj — la 
vespa talio estis ĉirkaŭligita per vasta zono. Hela nebulo de 
haroj balanciĝis laŭ takto de paŝoj. Mi flugos matene, pensis 
mi. Tutegale nokte tie mankas aferoj — ĉu en la flughaveno 
sidi? Por kio? Netolereble mi volis atingi Lizan kaj flustri: 
«Pardonu... pardonu...» Mi ofte sonĝis: mi ĉion-ĉion al ŝi 


rakontas, kaj ŝi, laŭ ilia kristana moro, per potenco, donita al 
ŝi de Dio, absolvas miajn pekojn... Foje eĉ, ŝajne, mi balbutis 
tion dum dormo. Kion ŝi aŭdis? Kion komprenis? 


Ni vespermanĝis. Poste, babilante pri bagateloj, trinkis teon 
kun papavaj kringoj. Poste Paŭlinjo, preninte transistoran 
ricevilon, foriris al si — kuŝiĝi dormi kaj dormige vagi laŭ la 
etero, eble tie troviĝos iu moda melodio. Kaj Liza verŝis por 
ni ankoraŭ po taso, poste ankoraŭ. Ŝi povis trinkadi teon laŭ 
malnovaj kutimoj — ĝis sepa ŝvito — nu, kaj mi kune kun ŝi. 


— Kia bona vespero, — diris Liza. — Kia bona vespero estas, 
ĈU vere? 


Mi estis certa, ke Paŭlinjo delonge dormas. Verdire, eĉ miaj 
propraj okuloj jam gluiĝis; mi malstreĉiĝis, moliĝis. Kiam 
Paŭlinjo en nokta ĉemizo subite eniris la manĝoĉambron, mi 
eĉ ne komprenis, kial ŝi moviĝas, kiel blinda. 


Ŝi ploris. Ploris sensone kaj amare. Ŝi penis ion diri — kaj ne 
sukcesis. Viŝis la vizaĝon, snufis. Ni sidis, ŝtoniĝinte. 


— Paĉjo... — gorĝe diris ŝi. — Paĉjo, oni vian komuniston 
mortpafis! 


— Kio?! — ekkriis mi, eksaltante. La taso, abrupte tintinte ĉe 
la subtaso, renversiĝis, kaj densa teo, aromanta je mento, 
verŝiĝis sur tablotukon. 


La ricevilo staris sur kuseno de Paŭlinjo. La anoncisto parolis: 


«... Proksimume je la dek unua kaj dudek. Unu aŭ du 
nekonatoj, kaŝatendinte la patriarkon apud enirejo, faris 
kelkajn pafojn, elŝiris tekon, kiun la patriarko portis en la 
mano kaj, uzante mallumon kaj relativan senhomecon sur la 
strato, forkuris. En serioza stato la suferinto estas 
transportita al hospitalo...» 


Viva. Ankoraŭ viva. Nur li restu viva. 
Tio ne povus esti hazardo. Preskaŭ ne povus. 


Al kiu mi diris, ke mi intencas konsulti la patriarkon? Al la 
ministro kaj Lamsdorf... 


Kaj al Stanjo. 
Ne povas esti. Ne povas esti. Ne povas esti!!! 


Mi sovaĝe ĉirkaŭrigardis. Paŭlinjo ploris. Liza, same alkurinta 
ĉi tien, staris en la pordo, alpreminte la pugnon al la lipoj. 


— Mi devas paroli telefone. Eliru el ĉi tie. 
— Paĉjo... 


— Eliru! — muĝis mi. Ili tuj malaperis, la pordo firme 
fermiĝis. Mi deŝiris la parolilon. 


Ĉe Stanjo ludis muziko. 
— Stanjo... 

—Oj, de kie vi? 

— El la hejmo. 


— Tio estas io nova. Ĉu tio estas bona signo aŭ male? — ŝi 
havis tute sobran voĉon, tio estis bona. Sed raŭketa 
baritono, laŭte demandinta malproksime de la mikrofono ion 
similan al «Kto to jest?»,[50] montris nemalgrandan gradon 
de ebriiĝo. Nature, la konjakon trinkaĉas. Verŝajne jam la 
duan botelon atingis. «Tio estas mia edzo», — ruslingve diris 
Stanjo, kaj, kvazaŭ iu lutlampo blovis en mian koron flamon 
akran kaj malmolan. 


— Kaj ni ĉi tie, Saĉjo, sidas sen vi, rememoras pasintan 
lirikon, planas estontajn aferojn... 


— Nur ne absorbiĝu en lirikon. 


— Mi eĉ ne fumas. Imagu, li prenas de mi en «Ne zginela» 
tutan kolekton da versaĵoj, je sepcent linioj! 


— Mi gratulas. Stanjo, Ĉu vi... 


— Mi volas preni rusan pseŭdonimon. Ĉu mi povas uzi vian 
familinomon? 


— Ni devenas de Gediminidoj.[51] Tio estos precioza, 
speciale por Polio. Stanjo, aŭskultu... 


— Kaj ĉu la fraŭlinan familinomon de Liza? 

— Pri tio endas demandi ŝin. 

— Do, mi ne povas, — suspiris ŝi. 

— Stanjo, Ĉu vi al neniu diris pri tio, kien mi intencas flugi? 
— Ne, kara, — ŝia voĉo tuj serioziĝis. — Ĉu io okazis? 

— Ĉu vi estas certa? 


— Sed al kiu mi povis? Mi eĉ ne eliris, kaj kun Janusz ni 
havas tute aliajn temojn. 


— Eble, telefone? 


— Mi kun neniu parolis telefone, — ŝi jam komencis 
incitiĝi. — Honestan vorton, kun neniu, Saĉjo. Sufiĉas. 


— Nu, bone... — mi forte frotis la vizaĝon per libera 
manplato. — Cio estas en ordo, pardonu. 


Mi treege, neelteneble hontis. Pro tio, kio venis en mian 
kapon. 


— Stanjo... Vi estas tre bona. Dankon al vi. 


— Saĉjo, — ŝia gorĝo, ŝajne, spasmis. — Saĉjo. Mi ja eĉ ne 
scias, kiel vi al mi rilatas. Cu vi min almenaŭ iomete amas? 


— Jes, — diris mi per solaj lipoj. — Jes, jes, jes, jes!! 
Ŝi silentis iom. 
— Ĉu vi min aŭdas? 


— Jes, — diris mi laŭte. — Jes. Kaj jen kio ankoraŭ. Vi ne diru 
al li, kio mi estas. En senco, kie mi laboras. 


— Kial? 
— Nu, eble tio malhelpos al la publikigo. 


— Kia vi estas ridinda, — denove diris ŝi. — Kial do 
malhelpos? 


— Nu... — mi ne sciis, kiel esprimi pli takte. — Li ŝajne 
iomete tro interesiĝas pri naciaj problemoj... 


— Ĉu vi, — ŝia voĉo denove ŝanĝiĝis, ree iĝis abrupta kaj 
malamika, — pri ĉiuj miaj amikoj nun informiĝos en viaj 
dosieroj? Li estas en iu via sliparo de nelojaluloj, ĉu? Kia 
aĉo! — kaj ŝi ĵetis la parolilon. 

Plaŭd'-plaŭd'-plaŭd'. 

Jen, zorgis. 


Kie ŝi trovis tiajn vortojn. «Nelojaluloj...» Ŝi legu malpli da 
historia makulaturo... 


Mi ne kredas. Ne povas esti. 
Ĉu vere koincido? 

Tiaj — ne okazas. 

Mi denove prenis la parolilon. 


— Fraŭlino, kiam vi havas plej proksiman flugon al 
Simbirsko? 


Simbirsko 


1 


En oranĝkolora matena aŭroro estis malfermiĝanta sub ni 
Simbirsko — inter hela, pli hela ol la ĉielo, spegulo de Volgo, 
eĉ de tiu ĉi alto aspektanta vasta, kiel oceano, kaj rubando 
de Svijago, bizare serpentumanta laŭ monteta ebenaĵo de 
Volga dekstra bordo. Negranda, sed eminenta urbo. lam ĝi 
estis randa gardposteno de orienta linio, defendanta limojn 
de la lando, elŝovitajn dum caro Alekseo Miĥajloviĉ en ĉi tiun 
stepan foron. Al mi ĉiam ŝajnis nehazarda, ke ĝuste ĉi tie 
ducent jarojn antaŭ naskiĝo de la unua patriarko de 
komunistoj de Rusio ricevis finan baton je pugo ebria rabisto 
Steĉjo Razin[52] — elpremita el Persio, elpremita el Kaspio, 
sen ajnaj rimorsoj decidinta diboĉi, se tielas la aferoj, sur la 
patra tero, varbante armeon per promesoj de liberoj kaj, kiel 
esprimus iu Neĉaev, de estonta justa sociordo: «Buĉu, kiun 
vi volas — libero!» Sed perforto ne trairis ĉi tie jam tiam. 
Eble, ĉi tie estas tia aŭreolo... jen ankoraŭ unu koro de Rusio. 
Foje al mi ŝajnis, ke tuta tiu senlima, kiel kosmo, regno 
konsistas nur el koroj — jen takte, jen iomete malkune ili 
batas senlace, potence kaj ĉiam emociplene. 


Kaj nun perforto, malbelega, kiel lepro, penetris ĉi tien. 
Ĉu eble vere estas mutacia viruso? 


Kiel senpeza papera kolombo la sepcentloka giganto glisis 
sur betonon kaj haltis je cent metroj de flughavena domo. 
Kvieta aŭroro floris sur duono de la ĉielo, kiam ni eliris al 
libera aero. Longa vico de kursaj busoj rapide ensuĉis 
verŝiĝintan el internaĵo de la avio homan maron kaj, 
ronkante, disiĝis — iuj al Simbirsko, iuj al lŝeevko,[53] iuj ien 
aliloken. 


Ĝis la centro de Simbirsko estis kvaronhoro da veturado. 


Mi sendis la grupon «Dobro» en hotelon, kie nin ĉiujn 
atendis ĉambroj, kaj mem ekvagis laŭ la urbo, senhoma kaj 
senmova dum tiu ĉi frua horo. Leviĝis la ruĝa sundisko, kaj 
dormantaj domoj dronis en rozkolora lumo; iomete fumiĝis 
super herbejetoj de la Karamzina ĝardeneto,[54] rozkolora 
nebulo, saturita de langvora odoro de finfloranta siringo. 
Kiom da siringaj generacioj Ŝanĝiĝis post la tempo, kiam Ĉi 
tie promenis la granda historiisto? Ĉarme mallerta, kiel 
bovido, longa domo, kie naskiĝis la aŭtoro de «Oblomov». 
[55] ridetis al mi per topazaj rebriloj de malnovmodaj 
fenestroj. Laŭ eksa Streleckaja, nun Lenina strato, preter 
apartenanta al la patriarkejo instituto de preskriba 
kondutologio mi eliris al la Malnova Krono[56] Plue mankis 
vojo — estis deklivo kaj freneza, blindiga Volga vasto. 


Maldekstra alo de la instituto, konstruita sammaniere, kiel 
konserviĝintaj malnovaj domoj de la strato, tuŝis domon de 
Pribylovskij, en kies alo naskiĝis la unua patriarko. 


Estis ja io nekontesteble rusa kaj, mi ne timu pompan vorton 
— ekumena en realigita de li mirinda transformo. Li ĝuste 
divenis kaŝitan sencon de la tiel nomata ekonomia instruo, 
pro kiu vertiĝis multaj kapoj, kies tuta preskriba parto, 
diference de la sufiĉe profunda priskriba, reduktiĝis, se 
forlasi grandanimajn revojn pri vica estonta justa sociordo, 
tiajn kompreneblajn kaj tiajn absurdajn, al la frazo, ekde la 
antikvaj tempoj ŝatata de ĉiuj banditoj, ludantaj je nobleco 
kaj per tio anticipe subaĉetantaj malriĉulojn, kun espero, 
okaze de neceso, ricevi de ili loĝejon kaj panon: ni deprenu 
de tiuj, kiuj posedas, kaj donu al tiuj, kiuj ne posedas. Certe 
— ja la deknaŭa jarcento! — kun amaso da inteligenciaj 
klaŭzoj: tion, kio estas eksproprietigita disde la popolo; tion, 
kio estas gajnita maljuste... kvazaŭ, eĉ por momento 
malleviĝinte el teoriaj altaĵoj sur la pekan teron kaj 
rememorinte pri la homa naturo, eblus imagi, ke en sanga 
febro de deprenado iu esploros kaj kapablos esplori, kio estis 


gajnita juste, kaj kio — ne. Logiko estos mala: kiu posedas — 
tiu estas maljusta, jen kion muĝas homamaso ĉiam, 
komencante de la unuaj kristanoj, de Likurgaj reformoj, kaj 
pri tio ĝi ne kulpas, tio vere estas la plej simpla kriterio, 
provizanta momentan respondon en duuma sistemo «jes — 
ne»; en homamaso ĉiuj estas egalaj kaj simplaj, kaj hastas 
konstrui justan sociordon, dum la homamaso vivas, kaj tiam 
ne povas ne postuli agojn rapidajn, simplajn kaj egalajn 
rilate al ĉiuj, la duuma kodo estas maksimumo de 
komplikeco, ĝis kiu la homamaso kapablas leviĝi. 


Jes, dekomence la koncentrado de posedaĵoj kaj monrimedoj 
okazis per forto, rabo, neimagebla krueleco — sed, kiam ĝi 
estas finiĝanta, kaj la favoratoj de la miljara vetkuro jam 
difiniĝis, rompi iliajn krurojn sur fina vojo kaj per sama 
krueleco depreni de tiuj, kiuj iam iel — tutegale, kiam kaj 
kiel — gajnis, donante monon, maŝinojn, minkampojn, 
bienojn, teritoriojn al tiuj, kiuj ilin havas malmulte aŭ tute ne 
havas, signifas devigi la historion fari duan paŝon sur la 
sama loko; kaj poste, probable, ankoraŭ unu, kaj ankoraŭ, 
kaj ankoraŭ, enigante la socion en vicon de plifortiĝantaj 
memgenerantaj osciloj, similaj al tiuj, pro kiuj pereis 
Kislenko, kaj tio havas nur unu finon: plenan detruon de 
molekula strukturo, plenan ekstermon kaj de venkintoj, kaj 
de venkitoj. Kaj por kio necesas verŝi al la nunaj 
malposedantoj vinagron en sangon, inciti, kiel oni incitas 
hundojn ĝis frenezo, parolante pri restarigo de historia 
justeco! Historio ne scias justecon, samkiel ne scias ĝin la 
tuta naturo. Ĉu estas justa la gravita konstanto? Ĉu estas 
maljusta la drivo de kontinentoj? Eĉ homoj ne estas justaj aŭ 
maljustaj; ili povas esti karitataj aŭ senkompataj, malavaraj 
aŭ avaraj, antaŭvidaj aŭ blindigitaj, bonkoraj aŭ indiferentaj, 
sed justeco estas sama ludo de cerbo, ŝvebanta inter 
abstraktaĵoj, kiel ideala gaso, kiel kvadrata radiko el minus 
UNU. 


Kaj jen li prenis tiujn formulojn de la instruo, kiuj portis en si 
nek preskribojn, per kiuj jam en antikvaj tempoj komencis 
en Romio ĉiu vica imperatoro, nek rozkoloran deliron pri 
bazita sur komuna posedo estonta socia ordo, eltiris el ili 
longan, kiel solitero, ĉeneron de komunigontaj reloj, arganoj, 
plugiloj, kaldronoj, baskuloj kaj pistoj, kaj anstataŭigis ilin 
per animo. Kvazaŭ homoj zorgas unu pri alia per baskuloj kaj 
pistoj! Lokomotivo povas havi eĉ mil jurajn posedantojn, ĉu 
samtempe, ĉu laŭvice, sed reale posedas la lokomotivon aŭ 
maŝinisto, aŭ tiu, kiu staras super la maŝinisto kun fusilo en 
la mano. Homoj zorgas unu pri alia per deziroj kaj faroj, kaj, 
se sufiĉe granda parto da homoj konstante memoras, ke ĉiu 
perforto, ĉiu profitcela trompo, ĉiu malestimo riskigas la 
tutan homan genton, malpliigante ĝiajn ŝancojn elvivi en tia 
maljusta, morta, vakua, atoma, radia, bakteria Universo — 
ĉu ne estas tutegale, kiu posedas la lokomotivon? 


Jes, homoj kapablas al tio diversgrade, homoj estas diversaj. 
Sed estas ja pli bone scii, kiu kion kostas, ol per rimedoj de 
ŝtata perforto igi ĉiujn aspekti unuecaj altruistoj, sed esence 
— nur Ŝajnigi kaj atendi nur signalon, por ekataki unu 
alian... Jes, kelkaj homoj je tio dume tute ne kapablas. Ili ĝis 
nun foje pafas. 


Por kio, ho dio, por kio ili ĝis nun pafas?! 


Mi eĉ ne rimarkis, kiel mi sidiĝis por fumi sur lignotabulan 
benketon ĉe perono. Tie nun estas muzeo. Kaj en la domo de 
Pribylovskij mem jam dum preskaŭ jarcento estas centraj 
institucioj de la patriarkejo. 


De ĉi tie hieraŭ vespere eliris la sesa patriarko, eĉ ne 
pensante, ke li ne atingos sian loĝejon. 


Por kio ili pafas? 


«Trovu ilin kaj mortigu». 


Jam venis tempo. 

Mi prezentis min, montrinte legitimilon. FuUlmorapide 
butonumante superan butonon de uniforma jako, la 
deĵoranto haste ekstaris. 


— Oni vin atendas, sinjoro kolonelo. Nin jam vespere avertis 
la ministrejo. 


— Kiu enketas la aferon? 
— Majoro Usolcev. Ĉambro naŭ. 


Usolcev estis ankoraŭ relative juna, sed lia mallarĝa, magra 
vizaĝo kun kroĉiĝemaj okuloj montris spertan kaj insisteman 
detektivon. Se tia ulo trovos spuron — jam ne eblos lin 
fuŝigi. 


— Mi neniamaniere intencas damaĝi viajn rajtojn, — 
manpreminte, tuj diris mi. — Mi ne intencas eĉ kontroli vin. 
Min simple interesas tiu ĉi afero. Estas kaŭzoj opinii, ke ĝi 
estas ligita kun la pereo de «Carido». 


— Jen kiel, — silentinte kaj kolektinte pensojn, diris 
Usolcev. — Tiuokaze ĉio estas klara. Nu, ne ĉio, certe... Kia 
estas naturo de tiu ĉi ligo, ĉu vi povas almenaŭ aludi? 


— Setio plifaciligus serĉadon de la pafinto, mi tion farus. 
Sed dume mi ne malhelpu al vi, pardonu. Cio estas tre 
nedifinita. 


— Bone, sinjoro kolonelo, tiam ni lasu tion, — li denove 
silentetis. — La pafintoj estis du. La vivo de la patriarko, kiel 
mi scias, estas ekster danĝero, sed lia stato estas tre serioza, 
kaj li ĝis nun estas senkonscia. Kvin trafoj — estas simple 
miraklo, ke estis neniu mortiga... Sidiĝu ĉi tien. Jen cindrujo, 


se vi deziras. Ĉu vi matenmanĝis? Mi povas ordoni alporti 
teon... 


— Kaj ĉu vi mem matenmanĝis? — ridetis mi. Li konfuzite 
movis la manplaton laŭ nekonvene por lia aĝo maldensaj 
haroj. 


— Mi vespermanĝis je la kvara matene, do tion tute eblas 
opinii matenmanĝo. 


— Kaj mi manĝetis en la avio. Do, kia estas motivo? 
— Esence, la motivo mankas. 
A ha, pensis mi. 


— Komence ni opiniis, ke tio estas ia stranga rabo, sed du 
horojn post la afero la teko de la patriarko estis trovita sur 
strato, sub arbustoj de Moskva bulvardo. 


— Ĉu ĝi estis malfermita? 


— Jes, sed, juĝante laŭ ĝia aspekto, oni nenion prenis el ĝi. 
Kvankam oni fosis en ĝi, kaj sur unu el la paperoj ni trovis 
spuron de etfingro. La teko estis forĵetita, kvazaŭ dum 
kurado aŭ el aŭto, parto de la paperoj elfalis sur la teron. 


— Kio entute estas en la teko? 


— Nenio alloga por rabistoj. Parto de manuskripto, super kiu 
laboras la patriarko. Personaj dosieroj de aspirantoj al 
liberiĝanta posteno de estro de laboratorio de etika 
memagordado ĉe la patriarkejo — la antaŭan labestron oni 
elektis deputito de Dumo. Almanako de skandinavaj sagaoj, 
adaptitaj por infanoj, en traduko de Ule Vanganen — la 
sekretario diris, ke la patriarko aĉetis la almanakon hieraŭ 


tage, kiel donaco por la nepo. Financa raporto de 
sakristiano... 


— Eble, la rabistoj opiniis, ke tie estas io pli valora, kaj 
konvinkiĝinte pri sia eraro, forigis la krimpruvaĵon. 


— Tio estas la sola, kio venas en la kapon. Sed kiu en 
normala mensostato povus imagi, ke la patriarko portas en 
la teko briliantojn aŭ narkotaĵojn? 


— Eble, la rabo estas nur maskigo de politika ago? — 
demandis mi. Usolcev kuntiris la ŝultrojn kaj respondis: 


— Rare sentalenta maskigo. 
— Sed eble iu estis ne en normala mensostato? 
La majoro silentis iom kun foresta aspekto. 


— Tiun replikon, sinjoro kolonelo, tian plursignifan kaj 
misteran, mi opinias kaŭzita de tiu informo, kiun vi, 
verŝajne, disponas, sed mi — ne. Nenion al vi mi povas 
respondi. 


— Sinjoro majoro, vi komprenis min malĝuste! — diris mi, kaj 
pensis: kia ofendiĝema li estas. — Mi nur intencis informiĝi, 
ĉu ne okazis en la urbo lastatempe iaj aliaj, malpli gravaj 
incidentoj, ligitaj kun neklarigebla vandalismo, neprovokita 
agreso kaj tiel plu. Eble, simple agis maniulo! 


Usolcev dum kelkaj sekundoj esploreme rigardis al mia 
vizaĝo, kaj poste subite larĝe ekridetis, kvazaŭ petante 
pardonon pro la eksplodo. Kaj mi konfuzite pensis, ke, savu 
min dio, li povis taksi miajn vortojn pri neprovokita agreso 
kiel aludon al sia propra konduto. Mi tute ne deziris lin 
ofendi. Li plaĉis al mi. 


— En mian kapon tio ne venis, — konfesis li, — sed, 
verŝajne, tial, ke mi precize scias, ke tiaj incidentoj en la 
urbo ne okazis. Kio koncernas maniulon, do... unue, en nia 
okazo ili estas du, kio estas rarega okazo — ke du maniuloj 
agas kune. Due, la afero estis ne impulsa, sed preparita. De 
la patriarkejo ĝis la hejmo de la patriarko estas malpli ol 
duonhoro da paŝado, kaj dum bona vetero la patriarko, 
nature, ne uzis aŭton. La atenco estis farita en la plej 
oportuna por tio loko, en ĝardeneto, limanta loĝejan 
kvartalon, kie troviĝas la hejmo de la patriarko — tie estas 
malpli hele kaj estas malpli da homoj, ol ie ajn sur la itinero 
de la patriarkejo ĝis la hejmo; kaj la maniuloj evidente jam 
observis, kiel iradas la patriarko kaj kien. Ankaŭ lokiĝis ili ne 
en hazarda maniero, kaj tio signifas, ke ili evidente estas 
profesiuloj, almenaŭ — unu el ili. 


Kun tiuj vortoj Usolcev ekstaris; alveninte la tablon, li prenis 
unu el paperoj kaj alportis al mi. Tio estis rekonstruita laŭ 
depozicioj de nemultaj atestantoj skemo — kiu kiel staris, 
kiu kiel moviĝis; per ruĝaj streketoj estis markitaj linioj de 
pafoj — da ili estis ok; per ruĝaj krucetoj estis markitaj lokoj, 
kie estis la patriarko en momentoj de trafoj, da ili estis kvin; 
li ankoraŭ penis kuri, poste rampis, kaj per dika ruĝa rondeto 
estis markita loko, kie li haltis. Mi rigardis, kaj tuta bildo de 
tiu tri- aŭ kvarsekunda batalo de unu senarma kun du 
armitaj homoj pli klare ol la realo staris antaŭ miaj okuloj; la 
dentoj knaris pro kompato al li kaj pro malamo al ili. 


«Trovu ilin kaj mortigu». 


Jes, ili tre ĝuste staris. Post la unua pafo la patriarko ekkuris 
— rekte al la dua, kaj tuj trafis al la kuglo, truinta la dekstran 
pulmon. 


Sed pafis ili ne tre bone. Bandlitoj, jes, sed ne teroristoj- 
profesiuloj. Vere, tio pli similas al rabatako, ol al terorisma 


ago. 


Se oni volus lin murdi, ili murdus lin, komprenis mi. Jes, ili 
povis pensi, ke li estis morta, sed neniu al ili malhelpis, 
neniu fortimigis, ili disponis pli ol sekundojn; se ilia celo 
estus ĝuste murdo, ĉiu el ili povus fari kelkajn paŝojn kaj 
finmurdi la kuŝantan per tuŝa pafo. 


Do, la celo estis rabo. 


Sed, se ili bezonis la tekon, por kio necesis tia pafado? 
Sufiĉus aliri, kontuzi, elŝiri... simple aspergi ion en la 
vizaĝon, kapti la tekon kaj fuĝi! 


Kaj krome, kion do ili, vere, atendis trovi en la teko de la 
patriarko de komunistoj, strikte, kvankam ne tiom fervore, 
kiel kristismaj monahoj, sekvantaj principon de neakirado? 


Do, ankaŭ ne rabo. 
Ĉu kruele, sed ne ĝismorte, kripligi, sed ŝajnigi rabon, por 
nin impliki? 


Sed Usolcev pravas, ŝajnigi eblus pli bone — ĵeti la tekon ne 
al arbustoj je du paŝoj de la loko de la atenco, sed ekzemple, 
en Volgon, metinte internen du ŝtonojn — kaj neniu neniam 

ĝin trovus. 


Sed eble ili bezonis ĝuste la paperojn? Ili informiĝis, eksciis 
ion — kaj forĵetis, kiel rubaĵon. Sed kion? Cu la financan 


raporton? Ĉu detalojn de biografio de iu kandidato al 
labestro? Nekompreneble... 


Necesas skrupule analizi ĉiujn paperojn. 


— Ĉu balistika ekspertizo? — demandis mi. 


— «Walter» kaj «Makarov».[57] Du kugloj trafis al arboj, unu 
al muro de malproksima kontraŭa domo. Pri la «Walter» 
estas nenio sciata; sed el la «Makarov» oni antaŭ tri jaroj 
pafis al enkasigisto en Igarko. La pafinto estas en prizono, mi 
mendis lian dosieron. 


— Kio pri la fingrospuro? 


— Sur la paperoj kaj sur la teko, certe, estas amaso da 
fingrospuroj, sed ĉiuj apartenas al laborantoj de la 
patriarkejo, precipe al la patriarko mem. Kaj estas unu 
neidentigita spuro. Sur la paperujo kun personaj dosieroj. 
Sed ne ŝajnas, ke ĝin oni malfermis — pli verŝajne, la tekon 
oni trarigardis, serĉante ion alian. Trarigardis homo en 
gantoj, evidente, li ankaŭ la tekon kaptis — kaj la dua, 
juĝante laŭ siaspeca impeta malklareco de la fingrospuro, 
simple forpuŝis la paperujon for de si, kvazaŭ incitite, jen 
tiel, — Usolcev montris per gesto, — per eĝo de la manplato, 
kaj per malgranda fingro hazarde tuŝis, li eĉ povis mem ne 
rimarki tion. 


— Do, ŝajne, ili tamen atendis trovi en la teko ĉu kolieron de 
Marie-Antoinette, ĉu Kohinoor-on — sed, trafinte pacan 
burokrataĵon, incitite forĵetis ĝin, ĉu? 


— Ĝuste tiel. En nia banko tiaj fingrospuroj mankas. La 
operatoro nun laboras kun la Informa Reto. 


— Ĉu iu vidis la atakintojn? 


— Oni vidis, kiel du uloj elkuris el la ĝardeneto tuj post la 
pafado kaj malaperis malantaŭ angulo, kaj tie aŭdigis bruo 
de forveturanta aŭto. La aŭton vidis, ŝajne, neniu. 


— Ĉu iliajn vizaĝojn? 


— Ni faris fotorobotojn[58] por ambaŭ. Sed tre 
malbonkvalitaj — ja estis nokto. Ni iru al la komputilo. 


La unua vizaĝo, aperinta sur la ekrano, sufiĉe krude skizita 
per ne tute ligantaj inter si grupoj de trajtoj, nenion al mi 
rememorigis. Sed la dua... 


Tiu vasta plata muzelo... Tiu nobla stako de grizaj, konvenaj 
al iu genia akademiano, kuspitaj haroj... Mia koro puŝiĝis en 
la gorĝon, mi eĉ frapis mian genuon per la mano pro 
antaŭsento de sukceso. 


— Provu, — penante paroli trankvile, proponis mi, — mendu 
en la datumbanko de la Informa Reto portreton de Beĉjo 
Cin[59] kaj komparu per identigilo. 


— Beĉjo Cin? — redemandis Usolcev. 


— Jes. Laŭ mi, neniu en la mondo scias lian patronomon. 
Ekstremokaze — B. L. Cin. 


— Ĉu malnova amiko? — informiĝis Usolcev, dum liaj fingroj 
flugis super la klavaro. 


— Ne ekskludeblas. 


La vizaĝo sur la ekrano duoniĝis kaj moviĝis maldekstren, 
kaj dekstre aperis la portreto de Beĉjo. En maldekstra supra 
angulo ekbatiĝis ciferoj, la identigilo antaŭ niaj okuloj taksis 
probablon de koincido; jen aperis «96.30», sed mi eĉ sen tio 
sentis: li, li! — same, verŝajne, sentas ĉashundo, kaptinta 
spuron. Granda, solida, tre vireca — el vidpunkto de 
modernaj Pasifajoj,[60] sopirantaj virbovojn, iomete straba; 
kaj tiu eterna oblikva kaj multesignifa rideto, tuŝanta la 
lipojn preskaŭ post ĉiu kun peno dirita mallerta frazo: ja mi 
kaj vi komprenas, pri kio temas, sed por kio inici pri tio 
ĉirkaŭantajn stultulojn — siaspeca siberia Luca Brazzi;[61] 


naskiĝis en Vladivostoko, la karieron komencis kiel elpelisto 
en mondfamaj amuzejoj de Hanti-Mansijsko, samtie li trafis 
en vidkampon de kurieroj de Tonkina narkot-klano; kaj kiam 
ni kun Ĉiniaj kaj Indoneziaj kolegoj estis ekstermantaj la 
klanon, unuafoje trafis ankaŭ sub mian rigardon. 


— Li! — ravite ekkriis Usolcev. — Je Dio! Naŭdek ses kaj tri — 
li! 


Furioza, avida detektiva ĝojo tiel bolis en mi, ke, mi timas, 
mi ne sukcesis deteni min de ioma afektado — kroĉinte la 
manojn sur la brusto, mi apogiĝis je dorso de la fotelo kaj 

diris: 


— Nu, cetero ja estas afero de teĥniko, ĉu ne? 


Ĉio fariĝis ridinde simpla. Unuafoje en tiu ĉi afero. Post 
kvardek minutoj pri tio, ke stevardino observas en la kvina 
salono homon, similan al la elmetita sur la ekranon portreto, 
oni informis nin el avio, proksimiĝanta al Sud-Saĥalinsko. 
[62] Kaj tiu avio iris el Simbirsko, de ni. Beĉjo fuĝaĉis. 


En la kaso de la flughaveno — la kasisto eĉ ne sukcesis 
Ŝanĝiĝi — oni diris, ke la homo el montrita foto aĉetis bileton 
nur kvardek minutojn antaŭ la ekflugo. Tio okazis preskaŭ 
post kvin horoj post la buĉado de la patriarko. Kial Beĉjo tiel 
prokrastis? Kie estas la dua? 


Ne gravas, baldaŭ ni ĉion ekscios. Baldaŭ, baldaŭ, baldaŭ! 
Mi tremis. Tio estas ne kompatinda Kislenko, ies «peono». Tio 
estas vera fiulo, kaj el li ni elskuos ĉion. 


Tiu homo, diris la kasisto, ion timis. Retrorigardadis kaj 
ŝrumpis; tia granda, solida, sed ĉiam kvazaŭ penis 
malplialtiĝi. Kaj kiam li iris de la kaso al enŝipiĝo, tenis sin 
en denso de homamaso: kutime homoj, trafintaj en vicon al 
la turnopordo lastaj, plu restas lastaj, sed tiu ĉiam penis 


trapuŝiĝi tien, kie li estus nevidebla en kaĉo, ĝuste tial mi 
rimarkis... 


Timis. Ĉu nin timis? Aŭ ili ĉi tie havas proprajn revenĝojn? 
Baldaŭ ni ĉion ekscios. Baldaŭ, baldaŭ! 


Beĉjon oni prenis diligente kaj sen fuŝoj. Li sidiĝis en 
taksion, ordonis veturi al la haveno — Ĉu en Japanion 
intencis veturi? ricevos vi Japanion, ricevos tutajn Filipinojn 
kaj Nangŝacundaon aldone! — kaj iomete malstreĉiĝis. Oni 
timis, ke li plu estas armita kaj povas pro timo komenci pafi, 
tial oni decidis preni lin malproksime de homoj. Bariero, 
baranta la ŝoseon, estis mallevita, la ŝoforo haltigis la aŭton, 
kaj el malantaŭ ĉirkaŭantaj la vojon buntaj reklamaj ŝildoj — 
«Kun akvopulmo — al Monerono!», «Sur jaĥtoj de Parfenov vi 
ne timos ajnan malbonan veteron!», «Mi transnaĝis 
Laperuzan golfon — kaj ĉu vi?» — kvazaŭ el sub tero elsaltis 
kvar knaboj kun pistoloj, celitaj al la kapo de Beĉjo tra 
fenestroj de la taksio. Beĉjo jam ne penis rezisti, nur 
ĝibetiĝis lace — kaj mem eliris. 


Armilojn ĉe li oni ne trovis. 


Malpli ol horon post veno al Sud-Saĥalinsko Beĉjo jam estis 
sur rea vojo ĉi tien, al ni. En mankatenoj. Nun eblis ĉu 
maten-, ĉu tagmanĝi. 


— Atestantojn ĉi tien, — diris mi, jam tenante kuleron en la 
mano. 

— Saluton, Beĉjo, — diris mi. — Kiom da jaroj ni ne 
intervidiĝis! 


— Mi preferus samtiom plu ne intervidiĝi, — morne ŝercis la 
rabisto responde. 


— Sidiĝu. Jen majoro Usolcev, nomu lin Mateo Serafimoviĉ. 
Li senpere okupiĝos pri vi. Vi lin ankoraŭ ne konas. 


— Tre agrable, — diris Beĉjo kaj oblikve subridis: ja ni 
komprenas, ke ne tre, sed ne estas senco paroli pri evidenta. 


— Sed unue mi vin pridemandos. Kiel malnova amiko. 
— Demandu... 
Mi paŭzis. Li estis ia indiferenta, ia stranga. 


— Kion do vi faris, Beĉjo. Pro la Tonkinaj narkotaĵoj vi sidis en 
prizono, punon pro la rabo de la diamanta transporto vi 
feliĉe evitis — do nun por kolekto vi bezonis malsekan 
aferon,[63] ĉu? 


— Mi ne komprenas, pri kio estas flustro,[64] ĉefo.[65] 


Mi premis klavon de komputilo — sur la ekrano aperis la 
fotoroboto de Beĉjo. 


— Ĉu vi rekonas? 
— Rekoni estas via afero... 


— Bone, rekonu la atestantoj... 


Ĉiuj kvin atestantoj, laŭ kies vortoj oni kompilis la 
fotoroboton, praktike senhezite montris al Cin, perdiĝinta 
inter ses laborantoj de la polica administrejo, proksimume 
similaj al Beĉjo laŭ aspekto kaj kompleksio. 


— Nu? 

— Vi al mi rigardas — tial ili al mi montras. 

— Forflugis vi, Beĉjo, de ĉi tie, la kasisto vin rekonis. 
— Ja mi tion ne kaŝas... 


Mi movis rigardon al modaj ŝuoj de Beĉjo. La detektivoj 
skizis ilin jam en la gravitavio. 


— Bonegajn vi havas ŝuojn, — mi ŝovis al la nazo de Cin 
foton de spuro el grundo de la ĝardeneto, kie okazis la 
atenco. — La bildo, vidu, estas precize kiel malantaŭ la 
arbusto, kie kaŝiĝis la murdinto. 


Beĉjo tute ekenuis. Pretere rigardis la spuron, mallevis la 
okulojn. Kiam li ekparolis, en la voĉo estis fiera senespero — 
mi mortas, sed ne kapitulacas. 


— Kia murdinto? Ne komprenas mi vin... Kaj la ŝuojn mi en 
ĉi-tiea magazeno aĉetis, antaŭ kelkaj tagoj. Tie malantaŭ 
tablo staris eble cent skatoloj. 


— Mensogas vi, Beĉjo. La ŝuoj estas Ŝanĥajaj, modelaj, ĉi tie 
oni tiajn eĉ ne vidis. 

Li jam ne trovis, kion respondi. Rigardis al la planko kaj 
malespere tristis. 


— Nu, bone. Tri horoj da flugado, kiel mi vidas, ne sufiĉis por 
vi. Sidu nun en ĉelo, ankoraŭ tri horojn pensu, — mi ŝajnigis, 


ke etendas la fingron al butono de voko de eskorto. 


— Sed ĉu la ordonilon vi, pardonu, havas? — malgaje 
demandis li. 


— Ĉu vi min stultulo opinias? Por unutaga aresto necesas 
nenia ordonilo. 


— Kaj poste? — singardeme demandis Beĉjo. la stranga estis 
tiu singardemo. Eĉ timemo. 


— Kaj poste, — inspirite sendis mi provan balonon, — se ni 
ne sukcesos sincere konversacii, mi vin liberigos. 


Kaj tiam li tute montris sian malfortecon. Palpebrumis. 
Glutis. Vazomotora reago, tio estas malfeliĉo de ĉiuj Cin-oj 
en la mondo. 


— Ĉu rekte ĉi tie? 

Li timis eliri sur straton. 

Li trafis en iun kaĉon. Kaj la murdon li ne volis agnoski, kaj 
liberiĝi li ĉi tie, en Simbirsko, same ne deziris. Li estis 
fuĝanta evidente ne de ni. 


— Sed kie do? — facilanime demandis mi. 


— Kie vi min kaptis, tien veturigu, — kun senespera arogo 
balbutis li. — Ĉu mi duan fojon malŝparu monon por bileto? 
Mia mono estas ne fiska... 


— Nu, vidu, hodiaŭ vi estas ia speciale stulta, — respondis 
mi. — Interalie, kion vi intencis fari en Sahalino? 


— Al Monerono kun akvopulmo! — ploreme elkriis li. 


— Jes, oni diras, ke tie estas bele... Grotoj... Kion do fari. Se 
ni prenis vin vane — la polican gravitavion ni certe ne pelos 
tien ankoraŭfoje, sed laŭ justo mi kaj majoro donos al vi 
monon por bileto. Kaj la ceteron vi faru mem. Kaj al la 
flughaveno iru mem, kaj en la kason — mem... 


Li morne silentis. Ho, kiel li enuis, kiel li timis! 


Kaj tiam faris malfortaĵon mi. Mensogis. Tre malofte mi tiajn 
rimedojn uzas — tio estas krude, al la afero, finkonte, pli 
probable povas malutili, ol helpi, kaj estas eĉ iel malsporte. 
Ĉiam ia malagrabla reziduo restas en la animo. Kvazaŭ mi 
min mem, per propra volo, egaligas kun krimularo. Sed Beĉjo 
laŭlitere mem min instigis. Li jam maturiĝis, necesis nur 
premi iomete. Se malsukcese — li simple kraĉos al mi, kiel al 
mensoganto kaj provokanto, kaj estos prava, kaj mi ricevos 
laŭmerite. Kaj mi devos vere liberigi lin sur straton, kien li 
tiom maldeziras — kaj, verŝajne, maldeziras ne senkaŭze; do 
estos pli bone lin gardi de tiu strato almenaŭ tiel. Mi vokis 
eskortiston. Kaj Usolcev jam mordis la lipon, kun ĉagreno kaj 
nekompreno strabante miaflanken. Kaj Cin jam ekstaris, 
ĝibetiĝante, kaj turniĝis al la pordo, por iri. Kaj tiam mi 
fideme diris al lia dorso: 


— Sed, Beĉjo, ja ankaŭ la patriarko vin rekonis. 
Li fulmorapide turnis sin al mi. 
— Do ĉu li estas viva? 


Usolcev ne detenis sin — ekridegis kaj eĉ plaŭdis per ambaŭ 
manoj je siaj femuroj. Beĉjo konsternite gapis lin, poste 
denove min; lia larĝa vizaĝo iĝis ruĝa. 


— Viva, Beĉjo, viva. Honestan vorton. Kial do vi vin tiel 
timigas? Ne estas sur vi malseka afero. Residiĝu ĉi tien, kaj 
ni konversaciu sincere. 


Li decideme paŝis malantaŭen. Per rigardo mi forsendis la 
eskortiston. 


— Kaj se sincere, — diris li, serioze emociante, — se 
sincere... Li ja Ĉion mensogas! Demagogo! Kantas dolĉajn 
kantojn, ĉiujn kun ĉiuj kvazaŭ pacigi penas — sed mem 
personan potencon deziras, diktaturon! Jen, diras, mi estas 
la plej bona kaj plej ĝusta, sen mi vi nenien venos. Obeu 
min! Kaj por mi tio estas simple neelteneble, ja mi mem en 
la juneco interesiĝis pri komunismo, preskaŭ faris voton... 
Ĝustetempe komprenis, ke ĉio ĉi estas mensogo, simple oni 
jen tiel stultigas la popolon. 


Mi apogiĝis je dorso de la seĝo. Mi estis ŝokita: kion ajn mi 
atendis, sed ne tion. Kvazaŭ araneo subite ekkokerikis el sia 
araneaĵo. 


— Kaj tiu teko? — bolis Beĉjo. Li ne ludis, ne ŝajnigis — 
senteblis, ke li jam ne povas sin deteni kaj parolas li pri 
dolora, pri profunda, pri tio, pri kio li eĉ ne havis, al kiu 
konfesi ĝis nun. — Mi neniel povis kompreni, por kio li ĉiam 
kun la teko iras. Sed antaŭ tri tagoj kvazaŭ ia revelacio al mi 
venis: tie ja estas mono, valoraĵoj. Suĉas, ĉantaĝas li ĉiutage 
el senrangaj komunistoj — kvazaŭ monoferojn ĉiaspecajn, 
por bezonoj, por fondusoj sciencaj kaj ĉiaj programoj... kaj 
mem kaŝe, vespere, kiam ĉiuj foriras, hejmen transportas! 
Kaj tie — ĉu sub pomarbon ĝis pli bonaj tagoj, aŭ en Svision 
iel transsendas, por okazo de eksterlandaj afervojaĝoj... 


— Beĉjo, — diris mi, iomete rekonsciiĝinte. Mi rigardis al 
Usolcev: li same sidis konsternita. — Beĉjo, amiko, ĉu vi ne 
freneziĝis? De kie vi tiujn vortojn prenis: demagogo, 
diktaturo, senrangaj komunistoj... eksterlandaj afervojaĝoj... 
Kiu al vi tion diris? 


— Kredu mian vorton, — konvinkite respondis tiu. — Tiel 
estas. Mi mem komprenis. 


— Kaj kiam do vi tion komprenis? 


— Pensi ja mi delonge komencis... Mi jam dum semajno 
estas ĉi tie. Sed antaŭ tri tagoj, mi diras, kvazaŭ revelacio 
venis. Kaj tuj, sciu, faciliĝis mia animo, kvazaŭ la tuta mondo 
iĝis travidebla kaj komprenebla. Jen, pensas mi, la patriarko, 
sur la tuta tero estimata homo, instrui ĉiujn strebas — kaj 
estas sama porko, pli malbona, ol ni, pekuloj! 


— Aha. Nu, kaj kiajn valoraĵojn vi trovis en la teko? 


— Tie okazis miso, — kun ĉagreno konfesis Cin. — Ĝuste en 
tiu vespero li nur paperojn portis. Guste tial mi enkaĉiĝis. 


— Mi ne komprenis, — diris mi. — Kie enkaĉiĝis? En kion 
enkaĉiĝis? 


— Ja kun miaj amikoj, — sen deziro diris Beĉjo. — Ja kiel ĉio 
okazis? Mi jam tiom estis certa, ke persvadis unu amikon 
kune okupiĝi... Sola mi timis, ne kredis mi, ke la patriarko 
vere sen gardo iradas. Kaj mi ne nur la tekon bezonis, mi 
puni lin volis! Eble, ne ĝismorte, tio kiel Dio al li donos, sed 
— laŭmerite! Kaj la amiko kraĉis al mia ideologio, certe, li 
bezonis materion. Unuvorte, mensogis mi multe, por lin 
interesi — kaj tielaĵojn ĉe ni oni ne pardonas... 


Jes. Se li tiam mensogis kun sama konvinkita aspekto, kiel 
nun — kiu ajn al li kredus. 


— Kaj kie do estas nun via amiko? 
— Li, kiam vidis, ke ni prenis malplenaĵon, — bestiiĝis. La 


aŭton mi stiris, kaj li pistolon al mia flanko ŝovis: turnu, 
diras, tien, kie vi al mi mensogis, ni pensos, kion fari kun vi. 


Kaj venus al mi fino, se mi ne elturniĝis. Jam ni alveturis al 
lia kompanio, jam el la aŭto eliris — frapis mi apud la domo 
lin je la verto, kaj ekkuris. Nun, mi pensas, ili min serĉas ne 
malpli, ol vi... 


— Kian do kompanion vi ĉi tie havas? — ne detenis sin 
Usolcev. Mi komprenis lian malpaciencon — lin pleje 
maltrankviligis aferoj de lia distrikto, kaj informo pri tio, ke 
sub lia nazo ekzistas tuta krima grupo, evidente frenezigis 
lin. Mi miras pri lia pacienco, li sen tio tro longe toleris. 


Beĉjo palpebrumis. Oblikve rigardis al Usolcev. 


— Mi verdire mem malbone scias, — singarde diris li. — Mi ĉi 
tien sola alflugis, pensis ripozi iomete. Ĉi tie ja estas 
komunistoj, beateco... Kaj amikon tiun mi sur strato 
renkontis. Tio estas lia kompanio. 


De iu malbona penso forkondukis min la turno de la 
konversacio. La kompanio — tio estas, sendube, grava, tre 
grava, sed io multe pli grava moviĝetis en la cerbo kaj 
dissolviĝis. Restis malkvieto. 


— Vi, Beĉjo, ne nebuligu! 


— Dum jarcento mi ne vidu liberon, se mi mensogas, sinjoro 
majoro! 


— Adreso? 


— En Iŝeevko tio estas. Pana strato, domo tridek ses. Tia 
duetaĝa palaceto, apartenas al Mokeev, vendisto de 
legomoj. Li ja vere estas vendisto, sed ne legomojn li 
vendas. 


— Sed kion? 


— Ĉion poiome. Precipe, ŝajne, narkotaĵojn. 

Ĉu ne tro facile li ilin ĉiujn perfidas? Ne, li per niaj manoj 
esperas forigi ilin kaj tiel sekurigi sin — tiel okazas. Kio do al 
mi ŝajnis tia malbona? 

— Ĉu skemon de la domo vi desegnos? 

— Nur vi min ne menciu, se kun ili konversacios. 


— Pri kio vi parolas, Beĉjo. 


— Por mi — pri la plej grava. Sinjoron kolonelon mi delonge 
konas, li estas homo honesta, kaj siajn ne endanĝerigas. Sed 
kun vi mi, pardonu, ankoraŭ ne havis aferojn... 


— Ĉu vi jam vin opinias «nia»? — subridis Usolcev. 


— Kunlaborado estas utila afero. Ni estas por paca 
kunekzistado de du sistemoj. 


La majoro denove konsterniĝis. 
— Kio? De kiaj sistemoj? 


Turnante en la manoj krajonon kaj desegnonte, Cin svingis la 
manon. 


— Tio estas el mia juneco komunista, vi ne komprenos. Jen 
tie, do, estas perono... 


Usolcev demande rigardis al mi. Mi kuntiris la ŝultrojn. Kiajn 
sensencaĵojn hodiaŭ Beĉjo diras... 


— Detiu flanko en la unua etaĝo estas ses fenestroj, en la 
dua — kvar... 


Certe, kaj en lŝeevko kaj eĉ en Simbirsko mem establi bazon 
estas sprite kaj trafe. Estas multe da apartenantaj al la 
patriarkejo gastejoj, estas multe da privataj pensionoj — 
abundas pilgrimantoj, kiel nialandaj, tiel eksterlandaj; 
multas novicoj, venantaj por nur vorton interŝanĝi kun la 
patriarko antaŭ votoj; ne kalkuleblas ĵurnalistoj kaj 
sciencistoj, same kaj niaj, kaj el aliaj landoj... Estas facile 
perdiĝi. 


Ne, ne pri tio mi pensis. 
Beĉjo, mordante la langopinton, diligente desegnis. 


Certe, neniun ni tie renkontos. Timante, ke ni trovos Beĉjon 
pli frue, kaj paroligos lin, ili, nature, devus jam delonge fuĝi, 
sendepende de tio, por kio ili kolektiĝis en tiu ĉi palaceto de 
Mokeev... 


Ne, netio. 
Beĉjo levis al mi kulpajn okulojn. 


— Vi tie agu singarde, — diris li. — Ja tio estas bazo. lam tie 
estas tri homoj, kaj iam — kvin... 


Evidentiĝis, ke tie estis dek du. Kaj foriri ili neniel povis — 
ilin tenis varo, pri kiu Beĉjo eĉ ne aŭdis. En subteraĵo de la 
domo, kiu estis ne bazo, sed transita punkto, atendis 
transporton rekorda stoko de kruda heroino por Eŭropo; tian 
ne eblas transporti en valizo. Preparita kanalo kun eskorto, 
kun ĉiuj dokumentoj, kun sekurigoj, kun doganaj rabatoj 
devus ekfunkcii morgaŭ. Kiel tiuj homoj sakris Beĉjon, kiu 
enkaĉigis unu el ili en tiun stultan, vanan kaj tiel neatendite 
disvolviĝintan aferon! Kvankam, la frapito je la verto ne tre 
rakontis pri tio, kiel trompis lin Beĉjo — li ĝeniĝis aspekti 
kreteno... 


Ĉion ĉi mi eksciis poste. 

Ĉar la frapito estas registrita en neniu traŭmopunkto, en 
neniu malsanulejo de la urbo, do, plej probable, li estas en la 
domo — tiel rezonis mi kaj Usolcev. La domon diligente 
ĉirkaŭis IŜeevkaj detektivoj kvaronhoron post kiam Beĉjo 
komencis paroli. Sed Usolcev ne povis pacienci kaj volis 
palpi mem. Observi la punkton dum tuta tago, du, tri, ŝajnis 
al li en tia situacio sensenca — kaj kio, se, krome, Beĉjo 
mensogis, kaj estas tie nenia bazo? — kaj tial neeltenebla. 
Tio estis lia afero — mi estis enketanta la katastrofon de 
«Carido», la atencon al la patriarko. Sed kiam, forte 
ĉagrenita pri si mem, ke antaŭ tio li eĉ ne aŭdis pri aktiva 
loka narkotvendisto, Usolcev diris: 


— Nu, mi vokas mian grupon, — mi respondis: 
— Ankaŭ mi. 

— Sed vi por kio, Aleksandro Lvoviĉ? 

Pro ekscito kaj malkvieto mi iĝis tro babilema: 


— Vidu... plena stultulo mi estas nur kun virinoj. Kion oni al 
mi diras — al tio mi kredas. Sed ĉi tie al mi ŝajnas ia kaptilo, 
sed kia — mi neniel povas kompreni. Do, estas pli bone esti 
pli proksime al la afero. 


Vesperiĝis, kiam du aŭtoj alveturis angulon de Pana strato 
kaj Dama avenuo, kie koncentriĝis preskaŭ ĉiuj plej bonaj en 
IŜeevko allogaj por virinoj magazenoj, kaj, ne turniĝante al la 
Pana, haltis. Dum la veturo ni per radio sukcesis ricevi 
aldonajn informojn: Mokeev mem kun familio jam antaŭ 
semajno forveturis al kuracloko, lasinte hejme solan 
administranton; kaj du venintaj el Siberio nefamaj ĵurnalistoj 
luas lian mansardon. Ilia rondo de konatoj estas vasta. Ekde 
momento de establo de la observado el la domo neniu eliris 


kaj neniu en la domon eniris; ĉu estas iu interne — ne estas 
sciate. 


— Tenu vin proksime al mi por ajna okazo, — korektante 
mian pistolingon sub la akselo, diris mi al Ramilo. Tiu 
meĥanike kapjesis, evidente ne tre bone aŭdante min; la 
okuloj brulas, la vangoj brulas — la unua serioza afero. 


— Nu, kial vi mem risku? — duonflustre diris al mi estro de la 
grupo «Dobro» Igoro Sorokin. Kaj kun senĝena rekteco 
aldonis: — Ja vi aĝas preskaŭ kvardek, la reago estas jam ne 
tia bona... 


Mi nur svingis la manon. Min kvazaŭ iu diablo pelis. Amoko. 


Tiu operacio estis haste farata stultaĵo, de la komenco ĝis la 
fino. Kaj kvankam ni prenis ĉiujn, inklude la frapiton, inklude 
la varon — se ne helpus «Dobro», la gardantoj de la varo 
mortpafus duonon de la dekopo de Usolcev, aŭ eĉ pli. Mem 
ne sciante tion, Beĉjo sendis nin en vespan neston. 


Kaj jen, kiam ni jam okupis poziciojn sub la fenestroj, kaj al 
pordaj sonoroj neniu respondis, kaj poste la administranto, 
kvazaŭ dorme, komencis nin demandi, kion ni bezonas, kaj 
informis, ke la mastro estas en vojaĝo, kaj honesta Usolcev 
svingis antaŭ lia nazo ordonilon pri traserĉo, kaj la unua 
kvinopo jam eniris la domon, mi subite komprenis, kia 
penso, kvazaŭ infano, neniel sukcesanta naskiĝi, turniĝis kaj 
puŝiĝis per kalkanoj en mia kapo. 


Tio estis ne Beĉjo. 


Kun mi parolis tiu sama diablo. Tiu sama mutacia viruso. 
Simple Kislenko, homo digna kaj bonkora, ne eltenis 
disduiĝon, sed krimulo Cin kunviviĝis kun la diablo facile; li 
eĉ ne komprenis, ke estas kaptita de la diablo. Ĉiuj intencoj 
kaj kutimoj de la diablo estis parencaj al li. Sed lian deliron 


pri trezoroj de senrangaj komunistoj kaj persona diktaturo 
de la patriarko diris el malluma abismo la sama buŝo, kiu 
sufloris al la murdinto de la grandprinco la deliron pri ruĝa 
flago kaj pri tio, ke la popolo malsatas. 


Mi malvarmiĝis pro terura konjekto. Idioto, necesas urĝe 
veturi reen, enketadi Beĉjon ĝis senforteco: en kiu momento 
al li venis la revelacio, kie, kiu estis apude, kion ili manĝis, 
kion trinkis... Kaj tiam en la domo komenciĝis pafado. 


Ramilo, kontrolanta najbaran kun la mia, angulan fenestron, 
ekimpetis al la perono de la domo. Knabaĉo, nazmukulo; al 
kamaradoj necesas helpi, farante dece tion, kio estas 
ordonita al vi, sed ne baraktante inter tio, kio estas ordonita 
al unu, alia, tria kamarado... Kun sovaĝa tinto frakasiĝis la 
fenestro — ne mia, la Ramila — kaj el la domo malsupren 
saltis, kruce dismetinte la brakojn sur fono de malheliĝanta 
ĉielo, armita homo. 


Ramilo impetis reen. lomete glitfalis sur rosa herbo. Rektiĝis 
momente, rapida kaj forta, kiel pantero, sed tia sendefende 
mola, preskaŭ likva, kompare kun morta dureco de metalo, 
kiu — mi tion sentis, sciis per la tuta haŭto — aŭ jam 
etendiĝis, aŭ jam estis etendiĝanta renkonte al li. Mi 
sukcesis pafi responde, sukcesis longe salti sur Ramilon; 
sukcesis per la kapo kaj la ŝultro faligi lin kaj forigi el tiu 
nevidebla, maldika kiel haro, rekta linio, sur kiu ĉi-sekunde 
tute ne devis troviĝi io viva. 


Kaj ankoraŭ sukcesis pensi, treege stulte: jen kion sentas 
baloneto, kiam ĝin tuŝas brulanta cigaredstumpo. La mondo 
krevis. 

Doloro estis tia... 
Doloro. 

Doloro. 


Tia doloro, ke ŝajnis — ĝuste pro ĝi estas mallumo. Pro ĝi ne 
eblis moviĝi. Se ne estus tia doloro, mi povus moviĝi. 


Speciale dolora estis spirado. 


Denove en mallumo sub fermitaj, morte alkreskintaj al la 
okulgloboj, palpebroj baraktis senkapa ansero; ĝi ne povis 
eĉ pepi, eĉ aludi, kiel estas al ĝi malbone, dolore kaj terure 
— kaj nur senforte plaŭdis per larĝaj flugiloj laŭ tero, 
saltetante ĉe ĉiu plaŭdo; sed pri tio, ke ĝi forflugu el tiu ĉi 
terura, priverŝita per ĝia sango loko, ne eblis eĉ diri. 


Ŝajne mi estas eta kaj malsana. Ĉu gripo? Ĉu varicelo? Mi ne 
memoras... Alta temperaturo, sendube. Tre alta temperaturo. 
Kaj doloro. Sed panjo estas apude. Tion mi sentas eĉ en 
mallumo. Ŝi estas apude kaj ion flustras karese. Do, ĉio estos 
bona. Mi saniĝos. Necesas nur pacienci, atendi. Panjo, tiel 
doloras... donu trinki... mi ne povas spiri, demetu de mi 
ŝtonon. 


Plaŭd'-plaŭd' per la flugiloj... 


Plaŭd'-plaŭd' per la palpebroj. En unua momento lumo ŝajnis 
al mi neelteneble hela. 


En la ĉambro apenaŭ flagretis blua nokta lampo. Mi estis 
sternita; gutigilo estis enpikita en faldon de la kubuto, 
oksigena tubeto estis algluita al la supra lipo. Guste el ĝi 


blovas rekte en la nazotruon io freŝa — tiel, ke eblas spiri, 
preskaŭ ne spirante. Apude estas ne panjo — Liza. Ŝi 
ĝibetiĝis. Ŝi preĝis. Mi aŭdis, kiel ŝi, kunpreminte la 
pugnetojn, simple postulas ion de sankta Pantelejmono kaj 
de iu Ksenia... Ridinda. Sub la okuloj ŝi havas makulojn, 
bluajn, kiel la nokta lampo. Verŝajne, ŝi tiel jam longe 
sidadas. 


Mi movetis la lipojn kaj eksiblis. Ŝi vigliĝis. 
— Saĉjo! 
Mi denove eksiblis. 


— Al vi estas malutile paroli! Saĉjo, kara, mi petas — kuŝu 
trankvile! Cio jam estas bona! Necesas nur pacienci... 


Mi eksiblis. 


— Kion vi deziras, Saĉjo? Kion mi faru? Ĉu la kusenon 
korektu? AŬ vi pisi bezonas? Se jes — palpebrumu! 


— Pardonu, — siblis mi. 
Larmoj verŝis el ŝiaj okuloj. 
— Pardonu, — por fidindeco ripetis mi. 


Pardonu pro tio, ke sub tiuj damnitaj fenestroj mi pri vi eĉ ne 
rememoris. Mi ne scias, kiel tio povis okazi. Mi eĉ ne pensis, 
kiel vi vivos sen mi. Eĉ ne pensis pri devo antaŭ Paŭlinjo, 
antaŭ vi... antaŭ Stanjo, kiun vi ne konas, sed kun kiu tamen 
parencas... ŝi ne ŝatas tiun vorton, sed dum mi estas necesa 
al ŝi, mi havas devon antaŭ ŝi, kun tio ne eblas ion fari... Mi 
pensis nur pri fremda knabo — tie, en Otuzo, kie al mi kun vi 
kaj Paŭlinjo estis tiel bone, li kun brilantaj okuloj ravite 


aŭskultis sur vespera verando, sub steloj, inter vitoj, miajn 
rakontojn... 


Ĉion ĉi mi nun neniel kapablis diri. 
— Ksenia... kiu? — siblis mi. 
Ŝi ridetis, glatigis mian manon, korektis la kovrilon... 


— Ĉu vi aŭdis, jes? Kiel mirakle! Vi tute rekonsciiĝis, kara! 
Tio estis unu tre digna virino, al vi ŝi plaĉus. Sankta Ksenia 
Peterburga. Ŝia edzo subite mortis, sen eŭkaristio, kaj, 
sekve, ne povis trafi en la paradizon; sed ŝi, por eltiri lin el la 
infero, vestiĝis en lian vestaĵon, kaj diris, ke mortis ŝi, 
Ksenia, tutan havaĵon ŝi disdonis al malriĉuloj, kaj ankoraŭ 
longe vivis sanktan vivon kvazaŭ anstataŭ li. Ŝi estas 
entombigita en nia Smolenska tombejo, proksime de nia 
hejmo. Ĉu vi deziras — ni tien venu poste kune? 


— Ŝi estas... kontraŭ kio? — demandis mi, kaj tuj komprenis, 
ke malbone diris — kvazaŭ temis pri tablojdo. Sed vorton ne 
eblas rekapti. 


— Por sano, por geedza paco... 
— Kaj Pantelejmono? 
Ŝi kaj ridis, kaj ploris. 


— Saĉjo, nu tio ja estas ne kabineto de ministroj! Unu pri 
energio, alia pri transporto... Ili simple helpas en malfeliĉo — 
kaj cetero dependas de tio, kun kiu plej bone kreiĝos rilatoj. 
Jen mi, ekzemple, kun Ksenjo sentas plej facile, plej 
konfide... 


Malantaŭ la pordo de la ĉambro aŭdiĝis bruo. Abruptaj 
ekkrioj. La voĉoj estis virinaj. La pordo kun bruego, 


neeltenebla en silento kaj doloro, malfermiĝis. 


— Malpermesite, ĉe li jam estas!.. — kriis vartistino, penante 
laŭlitere barikadi la pordon per si, kaj eksilentis, konsternite 
rigardante al ni. Mi eĉ ne sukcesis ekscii, kio ĉe mi, laŭ ŝia 
opinio, jam estas. Kun mordita lipo, kun senhelpe 
malfermitaj, tuj blindiĝintaj post lumo okuloj, deŝovinte la 
vartistinon per la ŝultro, en la ĉambron penetris Stanjo. 


Liza malrapide leviĝis. 
Estiĝis silento. 


Facile blovetis en la nazotruon strieto de freŝa aero; ŝajnis, 
ĝi iomete susuras. Kaj la koro ekbatis, kiel boksisto en 
trejnan piron — jen kelkaj sovaĝaj sinsekvaj batoj, jen 
paŭzo. 


— Nu jen, — siblis mi. 
Panjo, donu al mi trinki... 
— Se vi renkontiĝis — do, mi mortos. 


lli staris apude. Kaj, kvankam ili tute ne similis, al mi ŝajnis, 
ke ĉio duobliĝas en miaj okuloj. Tio rememorigis kombinitan 
filmon — okazas tio en malbongustaj kinokomedioj: unu 
saman aktoron, ekzemple, oni filmas kiel du fratojn- 
ĝemelojn, kaj ĉiuj konfuziĝas, ne povas ion ajn kompreni, 
skandalas foje, kaj tiel ĝis la fino mem. La fratoj renkontiĝas 
en unu sceno, manpremas unu la alian kaj ridegas. 


Ĉi tie neniu ridegis. 


— Tio estas Elizabeta Nikolavna, — siblis Mi, — mia edzino. 
Tio estas Stanislava Solomonovna... same mia edzino. 


— Pa-pardonu... — per tintaĉa, tute fremda voĉo elpremis 
Stanjo, abrupte turniĝis, kaj, tamburinte mallongan fraparon 
per kalkanumoj laŭ kahela planko, elkuris el la ĉambro. Dum 
iu momento Liza, malferminte la buŝon en sia infaneca 
konsterno, rigardis post ŝi. Poste denove movis rigardon al 
mi. Ŝiaj lipoj ektremis. Mi ankoraŭ sukcesis vidi, kiel ŝi 
impetis preter la ŝtoniĝinta vartistino post Stanjo. 


Rekonsciiĝis mi en la reanimiga sekcio. Doloro estis ĉie. 
Plaŭd'-plaŭd' per la flugiloj... 


Mi ne deziris malfermi la okulojn. Liza estis apude, mi aŭdis. 
Do, ĉio estas bona. Dum mi silentas, dum kuŝas kun fermitaj 
okuloj, ŝi estos ĉi tie. Apenaŭ aŭdeble, kante, sinforgese, ŝi 
flustris ion sian... Ĉu akateston?[66] Jes, akateston. 


— ...Kiel malforta senhelpa infano naskiĝis mi en la mondon, 
sed Via Anĝelo etendis helajn flugilojn, gardante mian 
lulilon. De tiam amo Via brilas sur ĉiuj vojoj miaj, mirakle 
kondukante min al lumo de eterno... 


Mi aĝis kvin jarojn. 


— ...Ho Dio, kiel bone estas gasti ĉe Vi. La tuta naturo 
mistere flustras; ĝi tuta plenas je kareso, birdoj kaj bestoj 
portas sigelon de Via amo. Benita estas patrino-tero kun ĝia 
rapide velkanta belo, vekanta sopiron pri la eterna patrujo... 


Ŝia voĉeto estis laca, raŭketa. Verŝajne, ŝi multe ploris. 


— ...En luna lumo kaj en najtingala kanto staras valoj kaj 
arbaroj en siaj neĝoblankaj nuptaj vestaĵoj. La tuta tero 
estas Via fianĉino, ĝi atendas la Eternan Fianĉon. Se Vi tiel 
vestas herbon, do kiel Vi transformos nin en venonta 
renaskiĝo, kiel heliĝos la korpoj, kiel ekbrilos la animoj! 
Gloron al Vi, bruliginta antaŭe helan lumon de eterna vivo! 


Gloron al Vi pro espero de senmorta ideala eterna belo! 
Gloron al Vi, ho Dio, pro ĉio por ĉiam! 


Mi aĝis kvin jarojn, kiam somere, en nia apud-Moskva bieno, 
mi vagis en malĝusta horo al mastruma korto. Kion mi estis 
serĉanta, je kio estis ludanta, fantaziante en soleco — mi ne 
memoras. Ne gravas. En la memoro restis nur la ansero. 


— ...Ne timigas vivaj tempestoj al tiu, en kies koro brilas 
lucerno de Via fajro. Ĉirkaŭe estas malbona vetero kaj 
mallumo, teruro kaj hurlo de vento. Sed en lia animo estas 
silento kaj lumo. Tie estas Kristo! 


Ĉu ĝi estis destinita al nia tablo, aŭ al laboristoj — tion mi 
same ne scias. Ĝi kuŝis sur tero; la sango jam ne fluis el 
absurda kolstumpo — kaj mi, etulo, eĉ ne komprenis 
komence, kio al ĝi okazis, al la giganta blanka belulo, kaj kie 
estas ĝia kapo. Sed ĝi ankoraŭ martelis per la flugiloj, kaj la 
flugiloj estis tiaj potencaj, tiaj larĝaj, ŝajnis, sur ili eblis facile 
leviĝi eĉ ĝis la suno. Sed ĝi jam nur iomete saltetis, kiam la 
larĝaj, jam kovritaj de polvo, jam malpurigitaj de tero kaj 
sango aloj batis teron. Ĝi senmoviĝis kiel senforta amaso, 
kvazaŭ prepariĝante, koncentriĝante, poste malespere, per 
ĉiuj fortoj: plaŭd'-plaŭd'-plaŭd'! 


— Kiel proksima Vi estas en tagoj de malsano. Vi mem venas 
al malsanuloj. Vi mem kliniĝas ĉe sufera lito kaj la koro 
parolas kun Vi. Vi per paco prilumas animon dum malfacilaj 
malfeliĉoj kaj suferoj, Vi sendas neatenditan helpon. Vi 
konsolas, Vi estas amo postulanta kaj savanta, al Vi ni 
kantas: Haleluja! 


Mi longe, kvazaŭ sorĉita, staris tie kaj kun freneza espero 
rigardis: eble ĝi sukcesos? Poste mi forkuris; min neniu povis 
trankviligi dum la tuta tago. «Ĝi ne povas! — kriis mi, 
sufokiĝante pro larmoj; oni timis paroksismon, tiel mi 


ploregis. — Ĝi ne povas!!» Ili ne komprenis — kaj mi ne 
povis klarigi, al mi ĉio estis ekstreme klara, ĝis teruro kaj por 
ĉiam. Kara mia panjo ŝovis al mi, strebante konsoli kaj 
amuzi, lanugajn, molajn, ridindajn, ĉarmajn anseridetojn: 
«Vidu, Saĉjo, kiel multaj ili estas! Kiel ili kuras! Kiel ili 
manĝas! Jen, donu al ĝi panon! Se vi deziras, prenu ĝin sur 
la manojn — la anserido ne timas Saĉjon, Saĉjo estas 
bona...» Mi ploris pli forte, jam malfortiĝinte, jam sen krio, 
kaj nur balbutis: «Mi domaĝas. Mi ilin ĉiujn domaĝas». 


— ...Kiam Vi inspiras min servi al proksimuloj, kaj la animon 
prilumas per humileco, tiam unu el sennombraj Viaj radioj 
falas sur mian koron, kaj ĝi iĝas lumporta, kvazaŭ fero en 
fajro. Gloron al Vi, sendanta al ni malsukcesojn kaj 
malfeliĉojn, por ke ni estu kompataj al suferoj de aliuloj! 
Gloron al Vi, transforminta nian vivon per faroj de bono! 
Gloron al Vi, establinta grandan rekompencon en 
memvaloreco de bono! Gloron al Vi, akceptanta ĉiun altan 
impeton! Gloron al Vi, levintan la amon super ĉio tera kaj 
ĉiela! Gloron al Vi, ho Dio, pro ĉio por ĉiam... 


Neniu estaĵo en la tuta mondo povus deziri pli forte, ol tiu 
ansero deziris forflugi de tiu terura loko, kie al ĝi okazis kaj 
plu okazas io neimagebla, plenigita de absoluta sufero. Ĝi 
tiel penis! Plaŭd'-plaŭd'-plaŭd'! Plaŭd'-plaŭd'! Ĉiam pli 
malforte... Tuta vivo, kiu ankoraŭ estis en ĝi, petegis pri sola: 
ni forflugu! Nu, forflugu ni, ĉi tie estas malbone, dolore, 
terure; ĉi tie en nenia okazo eblas resti! 


Kaj ĝi ne povis. Eĉ tiel pasie dezirante — ne povis. 

Tiam mi komprenis. Por ĉiuj estas tiel. Kaj por homo. Homo 
povas nurtion, kion li povas, kaj eĉ ne je unu haro pli; kaj eĉ 
ne je unu haro alie. Forto de deziro signifas preskaŭ nenion. 


Plaŭd'-plaŭd'-plaŭd'. 


Kion kostas miaj «mi venos»? Kion kostas iliaj «mi estas via 
hejmo»? Se groŝkosta peco de plumbo iĝas pli forta kaj 
grava, ol ĉiuj tiuj flagrantaj labirintoj de pasioj... kaj dum ni 
tretas unu alian en stulta kaj orgojla, ofte ne malpli murda, 
ol plumbo, strebo doni al niaj proksimuloj formon, pli 
oportunan por ni — ĝi, eble, jam flugas? En mian belan, 
karesan, karegan, vivan — ĝi jam flugas?! 


— ...Disbatitan en polvon ne eblas restarigi, sed Vi restarigas 
tiujn, kies konscienco forputris, Vi redonas antaŭan belon al 
animoj, senespere perdintaj ĝin. Kun Vi ne ekzistas 
nekorektebla. Vi tuta estas amo... 


— Liza, — vokis mi. Kvazaŭ siblis truita pneŭmatiko. — 
Liza. — Si haltis je duonvorto. 


— Mi estas ĉi tie, Saĉjo, — respondis ŝi milde kaj trankvile. 
Kiel panjo. «La anserido ne timas Saĉjon, Saĉjo estas 

Nur iomete raŭke. 

— Liza. 

— Ĉio estas bona, Saĉjo. Pri nenio pensu, ne maltrankvilu. 
— Liza. La manon sur la vizaĝon... 


Ŝia varma malgranda manplato ekkuŝis sur miaj fermitaj 
okuloj. 


— Malpli supre. Kisi. 


— Poste, Saĉjo. Ĉio poste. Vi kisos kiun vi deziros, kiom vi 
deziros. Ĉio estos bona. Kaj nun kuŝu trankvile, amata, kaj 
kolektu fortojn. 


Kiun vi deziros. 
— Kie?.. 


— Ŝi estas en hotelo. Ŝi... iomete malsanas, kaj ni 
interkonsentis, ke ŝi ripozos post la vojaĝo, kaj poste 
anstataŭos min. Kvankam ŝi tre deziris tuj. Sed mi simple ne 
povas foriri, — ŝi paŭzis. La fingroj sur mia frunto tremetis. — 
Verŝajne, ŝi same ne povus. Si vin tre amas. OJ, ĉu vi scias, 
estis tiel ridinde — ŝi ploras sur mia ŝultro, kaj mi sur la ŝia. 
Mi neniam kredus... 

— Kio... malsanas? 

— Ne, ne, nenio danĝera. Ne maltrankvilu. 


Mi silentis iom. Kuŝis kiel senforta amaso, kvazaŭ kolektante 
fortojn, poste: plaŭd'! 


— Kruus-on voki. Beĉjo infektita, kiel Kislenko. Esplori. 
— Mi ne komprenas, Saĉjo. 

— Kruus-on... voki. El Peterburgo. Al li mi klarigos. 

— Ĉu Kruus-on? 

— Jes. Voldemaro Kruus. Al Sorokin... diru. 

— Bone, Saĉjo. 

— Urĝe. 

— Bone. 


— Ramilo... ĉu estas viva? 


— Jes, Saĉjo. Li ŝiras siajn harojn, per Alaho ĵuras ĉiun kvinan 
horon, ke vi por li nun pli parencas, ol la patro. Laŭ mi, 
duono da ĉiuj fruktaj kaj legomaj ĝardenoj de Krimeo laboras 
nun por vi sola. Kaj al vi eĉ manĝi ĉion estas malpermesite, 
kompatinda. Ne gravas, dume mi kaj Stanislava formanĝos. 
Ankaŭ virinoj bezonas vitaminojn. 


Panjo, demetu de mi ŝtonon. 

Tio estis laciga kaj stranga spektaklo. De ekstere povus 
ŝajni, ke por helpi al Liza venis ŝia fratino. Liza, palpserĉante 
kondutlinion, pene petolis, ĉu strebante forigi ĉiam 
aperantan streĉitecon, ĉu por iel ĝojigi sin; ĉu, eble, ankaŭ 
min gajigi, komprenante, probable, ke ankaŭ por mi, amata 
fiulo, same estas maldolĉe kuŝi inter ili kiel pansita ŝtipo. Mi 
memoras, kiam Stanjo unuafoje venis anstataŭi ŝin, kaj ili 
ambaŭ, ĝibetiĝantaj, kun same ruĝiĝintaj kaj ŝvelintaj 
okuloj, denove staris, preskaŭ tuŝante unu la alian per 
kubutoj, ĉe mia lito, Liza subite petole ekridetis, militsalutis 
per du fingroj, en pola maniero — mi eĉ ne scias, ĈU por 
plezurigi aŭ malplezurigi Stanjon; kaj eĉ ŝi mem, certe, tion 
ne sciis — kaj brave raportis: «Speciala grupo estas 
kolektita, sinjoro kolonelo! Kiaj estos ordonoj?» Mi ne tuj 
trovis, kion respondi; longe knaris per nebuligita per 
anesteziaj drogoj cerbo, poste siblis, penante trafi ŝian 
tonon: «Purigadu la armilaron ĝis brilo. Mi leviĝos — 
kontrolos». Stanjo afable kaj malvarme ridetis; sed, ho dio, 
kiel ridis Liza pri tiu stulta kazerna maldecaĵo! Mi memoras, 
en la dua, aŭ eble tria, tago al mi provis penetri Kurakin, 
ŝajne kune kun Ramilo — Liza estis elpelanta ilin: 
«Malpermesite! Aliro al la korpo estas malfermita nur por 
virinoj!» — ŝi kun senapelacia gajeco, peteme, retrorigardis 
al mi trans la ŝultro. Mi memoras, en momento de unu el 
bandaĝadoj ili ambaŭ estis en la ĉambro kune — Liza jam 
venis, Stanjo ankoraŭ ne foriris; do ili eĉ la vartistinon fakte 
nuligis kaj kun ia translima zorgemo mem turnis mian 
malvarman kadavron per kvar manoj. «Stanjo, bonvolu 
helpi... a ha, jen tiel. Ĉu al vi ne estas peze?» — «lute ne, 
Elizabeta Nikolavna. Dum mia vivo mi havis okazojn levi 
multe pliajn pezojn», — respondis Stanjo kaj per precizaj, 
senriproĉe rapidaj movoj — unu, du, tri — trapuŝis sub mi 
disvolvatan pansan bulon. Kaj kiam mi, knarinte per la 


dentoj pro senforteco, apenaŭ aŭdeble krietis: «Kial vi, 
vere!.. Estas ja personaro!», Liza mirigite ekgapis miajn 
okulojn kaj diris: «Dio kun vi, Saĉjo, al ni ja estas agrable. Ĉu 
vere, Stanjo?» — «Vere», — respondis tiu. «Vi, Saĉjo, eble ne 
scias, — aldonis Liza, glatigante la panson per la manplato, 
por ne estu eĉ plej eta faldo, kiu povus premi, — sed la 
edzinoj deziras esti konstante necesaj al sia edzo. Ja vere?» 
— «Vere, sendube vere, Elizabeta Nikolavna». 


Stanjo, male, tenis sin kun mi kun senpersona, foriganta 
ĉiun aludon al anima aŭ alia proksimeco, korekteco de 
bonege trejnita vartistino. Kiam Liza foriris, ni preskaŭ ne 
interparolis, por mi ĉiu vorto estis malfacila, terure dolorega, 
la petala kuglo disŝiris kaj mian pulmon, kaj la trakeon, sed 
Liza babilis anstataŭ duopo, detalege rakontante kaj pri 
vetero, kaj pri novaĵoj, kaj pri tio, kion informis Kruus, kaj pri 
tio, kion sendis Raĥĉiev-oj kaj kiel ili atendas nin en Otuzoj, 
kaj pri tio, kion diris telefone Paŭlinjo, kaj pri tio, kion diris 
en lasta parolo prezidanto de Dumo Sergunenkov, kaj kiel 
estis vestita la imperiestrino dum hieraŭa aŭdienco, 
translaciita de ĉiuj televidprogramoj; kaj Stanjo silentis, nur 
plenumante petojn, kaj unusilabe respondante al demandoj, 
ne deŝiriĝante de iu libro aŭ manuskripto — kaj, kiam ni 
restis duope, en la ĉambro ŝvelis sovaĝa, streĉita fremdiĝo, 
kiun Liza, venante, malespere penis iel forigi. Mi baldaŭ 
ĉesis kaj peti, kaj demandi, kaj peni iel komenci 
konversacion; eĉ se mi ion vere bezonis, mi atendis Lizan aŭ 
vartistinon. Stanjon tiuj silentadoj, ŝajne, tute ne 
maltrankviligis — ŝi susuris per folioj, sidiĝinte en angulo 
tiel, ke Mi ŝin eĉ vidi ne povis. Tiam mi tute ĉesis kompreni, 
por kio ŝi alveturis. Eble nur por sciigi Lizan pri sia ekzisto. 
Certe, pensis mi, kun fermitaj okuloj aŭskultante oftan 
susuron — ŝi legis tre rapide, — ŝi, «levinta dum la vivo 
multe pliajn pezojn» — sendube plurajn fojojn trafis en iajn 
similajn situaciojn, kaj, malsame ol mi kaj, des pli, ol Liza, 
probable, sentis sin bone, kiel fiŝo en akvo. Ŝi nur ne ofendu 


iel mian knabinon, pensis mi foje — kaj tuj ekhontis 
neelteneble. Mi volis jam voki ŝin, kaj, kiam ŝi venos, diri ion 
bonan — ŝian angulon mi ne povis atingi per iu pli-malpli 
longa frazo — sed ĝuste en tiu momento ŝi malestime snufis 
kaj balbutis, evidente ne por mi: «Kiel aĉe li skribas... jen 
kriplulo». Kaj mi silentis. 


Tamen ŝi forigadis doloron. Per ia sesa senso divenante, kiam 
mi jam ne povis pacienci, ŝi demetis legaĵon, alvenis silente, 
sidiĝis sur randon kaj komencis sorĉi. Energie spirante, ŝi 
levis maldikajn longajn manojn, kiel pastrino, vokanta fajron 
de ĉieloj, poste ĵetis plenigitajn per ĝi manplatojn al mia 
disŝirita brusto kaj jen facile tuŝis la pansojn, jen faris super 
ili komplikajn manipulojn... Mi ne scias, ĉu tio helpis al 
resaniĝo, ĉu ne — sed en tiaj minutoj al mi ŝajnis, ke ŝi 
rilatas al mi kiel antaŭe, ke ŝi alveturis nur pro tio, ke ne 
povis esti malproksime, kaj entute — ĉio mem ordiĝos iel, ja 
se homoj amas unu alian, ĉio ne povas ne ordiĝi... Eble, en 
tio estis tuta senco de la sorĉado? La doloro pro tiaj pensoj 
perdis venkan impeton; velkis, ŝrumpis, kiel stepa incendio 
sub pluvego. 


Kun Liza ŝi tenis sin kun substrekita afableco, kaj ĝenerale 
ĉiel demonstris sian suban, duagradan rilate al ŝi staton. 
Liza en siaj penoj establi tiom necesan por normala 
regeneracio etoson de senĝena hejma kamaradeco — mi 
imagas, kiom tio kostis al ŝi! — tuj komencis voki Stanjon laŭ 
antaŭnomo; tiu dum tri tagoj kroĉiĝis al patronomo. 
«Stanjo» — «Elizabeta Nikolavna»... Poste ŝi tamen rezignis, 
ja tro akre sonis tiu absurdaĵo, eĉ eble por ŝi mem. Sed 
strategie nenio ŝanĝiĝis; mi estas certa, ke, se la lingvo 
donus al ŝi tian eblon, Stanjo konversacius kun Liza en for- 
orientaj tradicioj, kie, ekzemple, laŭ unu el fama milo da 
ĉinaj ceremonioj, konkubino, sendepende de realaj aĝoj, 
alparolas al ĉefa edzino uzante terminon de parenceco, 
signifantan «pli maljunan fratinon»; nu, kaj ŝi mem, 


respektive, nomiĝas «juna fratineto». «Ĉu ne deziras 
sinjorino pli aĝa fratino iomete trinki teon? La juna fratineto 
ĝojos servi al ŝi...». En la rusa, ne elturniĝante, tion ne eblas 
diri, sed Stanjo ankaŭ el la rusa sukcesis elpremi 
nemalmulton, kaj Liza, kun ŝia simplanima peno establi 
amikecon, nenion povis fari. Fera virino estas Stanislava. 
Restinte kun ŝi duope, mi, certe, provus ion klarigi al ŝi — se 
mi povus esti certa, ke tio estas simple pro ŝia ĝenemo, pro 
absurdeco de la situacio, pro respekto al dek kvin jaroj, kiujn 
ni vivis kun Liza, pro nekompreno, ke al mi, truita baloneto, 
estis fizike dolore aŭskulti tion, kaj, se mi povus aŭdigi 
sonojn pli laŭtajn ol siblado, mi kriegus, kiam ŝi peneme, 
konsekvence humiliĝas, ofte eĉ Lizan konsternante, kaj eĉ 
ruĝigante; sed lastatempe Stanjo tiel kondutis kun mi, ke mi 
ne povis ekskludi afektan strebon vundi min, montrinte, kiel 
mi estas kruela, tenante ŝin kiel konkubinon. 


Kaj ke ŝi ne plu permesos tion. 


Ĝuste ŝi establis kutimon de kunaj te-trinkadoj. En la tria, 
ŝajne, tago — jes, ĝuste tiam ŝi transiris de Elizabeta 
Nikolavna al Liza — ŝi venis kun plena termobotelo, du 
faldeblaj plastaj glasetoj kaj iu modesta, sed apetitveka 
manĝaĵo, preparita de ŝi mem. Ekde tiam tio establiĝis. 
Antaŭ ol anstataŭi unu la alian en tiu infera honora gardo, ili 
sidiĝis en la malproksima angulo, ekster limoj de videblo, 
manĝis Ramilajn abrikotojn, krakante per iu ĉasta 
bongustaĵo kaj trinketante teon. Mi penis aŭskulti, sed ili 
konversaciis duonflustre pri io sia, pri knabina, kaj poiomete 
eĉ komencis ete ridi per du voĉoj. Verŝajne, min pridiskutis. 
Sed, eble ne — Ĉu mi estas sola afero en la mondo? Foje mi 
eĉ sentis solecon kaj ofendon — ŝajnis, ke mi al ili jam ne 
necesas; ili simple plenumas sanktan devon kaj honoran 
servon. 


En la sesa tago, kiam ili finis teumadon kaj Stanjo devis 
foriri, ŝi leviĝis, sed ekiris ne al la pordo, sed nehaste frapis 
per kalkanumoj, irante al mi. Haltis, rigardante al mia 
vizaĝo. Tiel, kiel Ŝi, verŝajne, ĉiam deziris — de supre. Kaj mi 
— al la ŝia; de malsupre. 


— Mi ĵus parolis kun la kuracisto. Ĉio estas bona, vi rapide 
resaniĝas, — diris ŝi. — Kaj mi ĉiujn manuskriptojn, kiujn 
kunprenis, jam prilaboris. Do mi revenas al la ĉefurbo. Ĉi tie 
mi ne plu necesas, kaj tie venis tempo perlabori vicajn 
rublojn. 


Tio estis neatendita, kiel tondro el sennuba ĉielo. Ne nur por 
mi — al Liza, verŝajne, antaŭ tiu momento ŝi same nenion 
diris. 


— Kiam? — post paŭzo demandis Liza el la tea angulo. 
— Post du horoj estas ekflugo. 
— Ĉu mi helpu al vi pri pakaĵo? 


— Ah ne, Liza, kian mi havas pakaĵon. Ne maltrankvilu, mi 
alportos lude. 


— Ne ludu kun tio, pli bone dungu portiston. 
— Dankon, mi ĝuste tiel faros. 


Ŝi paŭzis, kliniĝis kaj kisis min per duonmalfermita buŝo. 
Gardeme, por ne movi la damnitan oksigenan tubeton, 
ensuĉis miajn lipojn kaj dum kelkaj sekundoj lekis ilin tie, 
interne de si: «Ĉu vi deziras ĉi tien?»; poste deŝoviĝis kaj 
levis tremantajn, bluetajn palpebrojn. Kvazaŭ ŝi staris sur 
lignofajro. 


— Bonvolu, Saĉjo, ne plu faru tiel, — raŭke diris ŝi. — Gardu 
vin, mi ja petis. Se ni vin ne interesas, almenaŭ pri Paŭlinjo 
pensu. 


Mi silentis. Ne povis ja mi dispremite sibli responde al tielaĵo. 


Ŝi malfermis pendantan sur la ŝultro saketon; atente fosis en 
ĝi kaj elprenis la ŝlosilojn, kiujn mi redonis al ŝi antaŭ la 
forflugo ĉi tien. Dum momento, kvazaŭ hezitante, — kaj 
eble, strebante emfazi sekvan movon — tenis ilin en 
mallerte fleksita mano, poste decideme, sed gardeme, sen 
ajna frapo, metis ilin sur la ŝranketon apud mia litkapo. 


— Jen... Mi ĉiam timas, ke vi povis malĝuste kompreni. Mi 
redonas al la posedanto. Eble, ili ankoraŭ taŭgos. Se mi 
necesos — venu, mi ĉiam ĝojos. 


Ŝi turniĝis kaj ekfrapis per la kalkanumoj for. Eliris el mia 
vidkampo, kaj mi fermis la okulojn. La frapado ĉesis. 


— Tio koncernas ankaŭ vin, Elizabeta Nikolavna. Al mi estis 
tre agrable konatiĝi kun vi. Kaj, je dio, pardonu min. Mi ne... 
jam... ne simple... Mi amas. 


— Ankaŭ vi pardonu min, Stanislava Solomonovna, — 
respondis morte trankvila voĉo de Liza. 


La pordo malfermiĝis kaj fermiĝis. 

Pasis, eble, kvin minutoj, antaŭ ol aŭdiĝis malrapidaj, molaj, 
katinaj paŝoj de Liza. Si proksimiĝis, kaj mi eksentis, kiel 
fleksiĝis la lito — Liza sidiĝis apud mi. 


— Ĉu vi dormas? — flustre demandis ŝi. 


Mi malfermis la okulojn. Ŝajnis, ke ŝi maljuniĝis je jaroj. Sed 
tio estis simple laco — fizika kaj nerva. Se ni ripozus 


semajnon en Otuzo — la etulino tuj ekflorus. 
Triope kun Stanjo. Jen kiel ĉiuj ekflorus. 

— Per eterna dormo, — respondis mi. 

Ŝin kvazaŭ tuŝis vipo. 

— Ne ŝercu tiel! Neniam ŝercu tiel ĉe ni!! 

Mi ne respondis. Ŝi silentis, trankviliĝante. 
— Saĉjo... Kiun vi amas pli? 


— Lian imperiestran moŝton kaj la patriarkon de 

komunistoj, — pensinte, siblis mi. — Ambaŭ estas tiaj 
malsamaj, kaj ambaŭ estas tute... necesaj por bonstato de la 
regno, — mi ripozis. — Antaŭ tri tagoj mi pli amis la 
imperiestron. Ĉar lia filo pereis. Kaj poste pli ekamis la 
patriarkon... ĉar oni lin kripligis, kaj nun... mi pli domaĝas 
lin. 


Ŝi palpis mian vizaĝon per rigardo. Kiel radaro, per rondoj. 
Unu fojon, duan... 


— Al vi kun mi ne sufiĉas eksplodaj pasioj, — diris ŝi. — Mi 
por vi, verŝajne, estas iomete kokino. 


— Anserideto, — respondis mi. 


Ŝi penis rideti. Tutan ŝian petolan viglecon, tutan gajecon, 
sur kiuj nure teniĝis nia triopo, kvazaŭ forblovis vento. Mi eĉ 
pensi timis, kio al ŝi okazis, kiam ŝi lasadis nin duope kun 
Stanjo kaj restis en hotela ĉambro sola. 


— Tamen ŝi emas al peko de trofiero, — diris ŝi. 


— Vere, sendube vere, Elizabeta Nikolavna, — per afekta 
voĉo siblis mi. 


Ŝi denove penis rideti — kaj denove ne sukcesis. Kaj subite 
malrapide kaj mole, kiel hakita lanugeca piceo, puŝis sian 
vizaĝon en mian sanan ŝultron. Longaj helaj haroj disŝutiĝis 
laŭ la pansoj. 


— Ne, ne, Saĉjo, ne parolu tiel. Ŝi estas bona, tre bona. Vi eĉ 
ne scias, kia bona ŝi estas. 


Ŝiaj ŝultretoj ektremis. 


Plaŭd'-plaŭd'-plaŭd'. 

Ankoraŭ post semajno forflugis al siaj abiturientoj ankaŭ 
Liza. 


Al tiu tempo mi mem jam povis manĝi kaj iri al necesejo. Kaj 
estri. 


Kurakin elskuis Beĉjon ĝis la fundo mem. Pri tutaj ok tagoj 
de ŝia estado en Simbirsko ĝis la atenco estis konstruita 
horaro, eĉ minutaro. Nenio rezultis, ne troviĝis iaj ajn 
kroĉaĵoj. Kio provokis liajn «revelaciojn» pri valoraĵoj en la 
teko kaj pri cetero, restis same mistera, samkiel post la unua 
pridemandado. Neniujn personojn, en kiuj eblus almenaŭ 
kun streĉo suspekti iajn hipnotigantojn, li renkontis. Ne 
havis li iajn ajn truojn en memoro, nek perdojn de konscio — 
nenion. 


Kruus raportis, ke ĉiuj liaj penoj palptrovi kaj malbloki iajn 
ajn perforte fermitajn regionojn de la memoro aŭ de la 
subkonscio de Cin fiaskis. Ne estis io por malbloki, Beĉjo 
estis unueca kaj nedividebla. 


Kaj samtempe lia pretera mencio pri junaĝa interesiĝo pri 
komunismo neniel konfirmiĝis. Oni pridemandadis homojn, 
kiuj lin konis en juneco, pridemandadis liajn 
samkrimaferanojn, pridemandadis komunistojn de steloj, al 
kiuj li povus en tiuj jaroj turni sin kun peto igi lin novico — 
mankis ajnaj spuroj. Kaj tamen Beĉjo firme insistis. Sed 
nenion povis montri konkrete. Ne simple ne deziris, sed 
evidente ne povis; Kurakin, koleriĝinte, jam testis lin per 
mensogdetektilo. Ĉu en Vladivostoko? Jes, en Vladivostoko. 
Sed eble en Siktivkaro? AŬ en Hanti-Mansijsko? Jes. Povas 
esti. En juneco, antaŭlonge. Mi ne memoras. 


Aperis al li de ie ankaŭ aliaj, antaŭe neniel montriĝintaj 
strangaĵoj. Ekzemple, li estis serioze konvinkita, ke povus 
regi pli ĝuste, ol la imperiestro, estri la landon pli bone, ol 
Dumo aŭ la kabineto de ministroj. «Kion do ili faras, aĉuloj, 
salivuloj, — diris li kolere, venante al pridemandado kun 
freŝa ĵurnalo en la manoj. — Jen kion mi farus...» Kaj kun 
certa, tre solida aspekto diris sensencaĵojn; kaj ofte morgaŭ 
ne memoris, kion diraĉis hieraŭ, kaj diraĉis ion tute malan. 
Sed tutegale, tiel, kiel li proponis, eblus regi nur iun etan 
bandon, sed ne la grandan regnon. Ĉiujn malamikigi kun 
ĉiuj; tiujn, sen kiuj ne eblas, aĉeti, aliajn timigi per tio, ke li 
neniam ilin aĉetos; promesi unu, sed doni alion kaj al tute 
aliaj homoj... Eĉ bando tion ne eltenus longe.[67] Antaŭe oni 
ne rimarkis en li tian intereson al politiko. 


Kelkaj ekspertoj konfirmis, tamen, lian plenan 
mensosanecon. Ŝajnis, ke en lia konscio samtempe aperis 
kelkaj obsedaj ideoj, kaj ili ĉiuj treege konvenis al lia origina 
menso. 


Poste alflugis Papazjan kaj alportis simple sovaĝajn amasojn 
da statistiko. Mi foliumis ilin dum kelkaj tagoj. Vidiĝis 
interesa kaj same tre nekomprenebla bildo. Al io ĝi evidente 
montris, treege evidente — sed al kio? 


La hipotezon pri novaperinta mutacia viruso ni devis forlasi 
tuj — se ne supozi, savante ĝin perforte, ke ĝi estas ne 
novaperinta, sed ni jam vivas kun ĝi sufiĉe longe. Sed tio 
ŝajnis tre malprobabla — ja ĝin oni rimarkus; se cerba 
patologio havas evidentan karakteron, iuj sekcadoj ĝin 
nepre montrus. 


Kriminalaj agoj, laŭ esencaj parametroj similaj al la du 
fidinde registritaj specimenoj — Kislenko kaj Cin, okazis 
delonge kaj tre malofte; kutime ili aŭ restis ne malkaŝitaj, aŭ 
la kriminto estis agnoskata psiĥe ne plene valida, aŭ 


liberigata pro nesufiĉo de krimpruvoj, aŭ vere tuj post la ago 
en neklaraj cirkonstancoj pereis, mortis aŭ malaperis, 
deŝirante tiamaniere ĉiujn fadenojn. Sed disĵeteco de 
tiaspecaj krimoj estis ne egalmezura; ili evidente strebis al 
tiuj aŭ aliaj spaco-tempaj nodoj — jen ili preskaŭ malaperis, 
jen en iu regiono por ioma tempo, de kelkaj semajnoj ĝis 
kelkaj jaroj, subite neklarigeble oftiĝis, ne havante inter si 
ian ajn observeblan ligon, jen ricevis por sufiĉe longaj 
periodoj karakteron de vasta epidemio aŭ eĉ pandemio. Tio 
estis diable interesa. 


La plej proksima tempe al ni pandemio, feliĉe, estis for de ni 
jam je pli ol duonjarcento, ĝin eblis proksimume dati per 
unua duono de la kvardekaj jaroj, sed dum pasintaj kvindek 
jaroj potencaj, ĝis ses-sep dekoj da okazoj dum jaro, 
epidemioj eksplodis jen en unu, jen en alia lando; malplej 
rapide la pandemio estis estingiĝanta en Rusio, praktike 
finiĝinte nur ok jarojn post tio, kiam ĝi finiĝis, ekzemple, en 
Eŭropo. Altiris atenton tio, ke post lokiĝintaj en tiujn kvindek 
jarojn periodaj kaj sufiĉe lokalaj eksplodoj en Afriko, 
Indoĉinio, Centra Azio, Ĉinio, Centra Ameriko tiu absurda 
epidemio en lastaj jaroj denove komencis riveliĝi en nia 
lando, okupante foje por tutaj monatoj samtempe kelkajn 
guberniojn; la situacio laŭ intenseco, certe, neniel 
kompareblis kun la kvardekaj, sed rimarkeble superis 
indikojn de, ekzemple, la sesdekaj aŭ la sepdekaj jaroj. Ne 
plaĉis tio al mi. 


Iri pli profunden en polvon de jardekoj estis malpli facile. 
Preciza kaj kompleta statistiko tiam mankis; kaj restis nur 
admiri nekonatajn al mi, nerimarkeblajn kaj skrupulajn 
laborantojn de la statistika buroo de Ministrejo de Internaj 
Aferoj, kiuj siatempe de jaro al jaro estis transportantaj en 
memoron de centra datumbanko ĉiujn arkivajn dosierojn de 
la lando kaj, kiom eblis, de la tuta mondo. Estis eĉ 


nekompreneble, por kio ili tion faras — simple por ordo. Sed 
jen evidentiĝis, ke ili ĝuste por mi laboris. 


Kaj tie, en tiu polvo, troviĝis faktoj vere malbonsignaj. 


La pandemio en Rusio komenciĝis evidente pli frue, ol en 
plejmulto de aliaj regionoj de la mondo; montriĝis, ke, kune 
kun Germanio kaj, parte, ĉemaraj provincoj de Ĉinio mia 
lando iĝis unu el tri potencaj centroj, fontoj de tiu mistera 
malsano, inundinta poste la tutan civilizitan mondon. En ĉiuj 
tri centroj kruta kresko komenciĝis proksimume samtempe, 
de komenco de la tridekaj jaroj. Sed la samaj landoj — kaj 
kio plej senkuraĝigis, ĝuste Rusio unuavice — firme tenis 
unuan lokon ankaŭ dum la dudekaj jaroj ĝis, finfine, en dua 
duono de la dekaj jaroj la fenomeno denove ricevis 
pandemian, aŭ, pli ĝuste, kvazaŭpandemian karakteron, 
laŭlitere kiel skualo trairinte laŭ Eŭrazio de okcidento al 
oriento. 


Poste — en ordo, mala al la kronologia — la epidemio 
estingiĝis. Unuopaj, kaj ne tre gravaj eksplodoj okazis jen en 
unu, jen en alia provinco de Ĉinio; jen en unu, jen en alia 
gubernio de Rusio; jen en unu, jen en alia eŭropa lando. 
Eksplodo en Meksiko. Afriko kaj Suda Ameriko tiam plene 
iĝis blankaj makuloj — statistiko tie, fakte, tiam ne ekzistis; 
sed ne ili min interesis. Por mi jam nedisputebla estis ekzisto 
de tri nodoj, kvankam dume nesciate de kio: orient-azia, 
mez-rusia kaj centr-eŭropa. Jen la mez-rusia, jen la centr- 
eŭropa nodo sendis metastazojn al Balkanoj. Poste komencis 
estingiĝi la orient-azia nodo. Poste, en naŭdekaj jaroj de la 
antaŭa jarcento, komencis velki ambaŭ nodoj; la indikoj 
stabile tenis sin malpli alte, ol de la plej trankvilaj por la 
dudeka jarcento sepdekaj jaroj. Finfine, en la sepdeka aŭ la 
sepdekunua jaro de la antaŭa jarcento okazis abrupta 
eksplodo en centra Eŭropo, kvazaŭ Francio kaj Prusio frotis 
unu la alian per silikoj de limoj, elĵetinte faskon da fajreroj... 


Kaj fino. 
Kvazaŭ oni fortranĉis. 


Ĉiujn pulsadojn, observitajn de mi laŭ la laboroj de la grupo 
de Papazjan, por la deknaŭa jarcento eblus, probable, nomi 
spekulaciaj — difektoj de tiama statistiko kaj mankoj pro 
konvertado de ĝiaj datumoj en la centran bankon faris la 
materialon malmulte reprezentiva. Sed, ĉu iris la procezo tiel 
aŭ iomete alie, unu fakto por mi estis praktike nedisputebla: 
tiu fenomeno, kio ajn ĝi estu, startis en la historio de la Tera 
civilizo ne pli frue ol 1869 kaj ne pli malfrue ol 1870 jaro. 


Vere, mem ŝoviĝis penso pri viruso. Se almenaŭ foje dum 
preskaŭ cent tridek jaroj biologio kaj medicino mencius pri 
infektaj frenezoj! Se almenaŭ io montrus al kontaktoj inter 
unu kriminto-malsanulo kaj alia! 


Nenio tia estis. 


Urĝe, urĝe necesas eliri el ĉi tie. Kriminalistika esploro 
nereteneble estis transformiĝanta en sciencan esploron, kaj 
kontraŭstari al tio estis sensence. 


Fine de julio mi jam penis kiom eble pli paŝadi — unue laŭ la 
sekcio, poste laŭ koridoroj de la tuta centra malsanulejo de 
Simbirsko, kaj dum bona vetero eliris ankaŭ al libera aero, 
en malgrandan, sed komfortan ĝardeneton malantaŭ la 
malsanulejo. Baldaŭ mi jam rekonis vizaĝojn de multaj 
malsanuloj, ni salutis, mallonge, sed afable konversaciis pri 
vetero kaj kuraco; sidis sur benketoj sub susurantaj poploj, 
jen parolante, jen silente, kun ridetoj, aŭskultante 
aŭdiĝantajn el la infana sekcio akrajn kriojn, senzorgan 
ridon, bruon de saniĝanta infanaro. «Al Marso ni flugu post 
la tagmanĝo, kaj nun ni ludu je indianoj» — «Nu, tio ne estas 
interesa, tie necesas pafi unu al la alia!» Invitojn partopreni 
turnirojn de domenludo kaj ŝakludo mi afable rifuzis, 


preferante instaliĝi ie en relativa soleco, sub suno, kaj legi 
kaj relegi leterojn de Liza kaj Paŭlinjo. La leteroj estis kutimaj 
— komfortaj kaj trankvilaj, kiel hejma teumado; Liza eĉ per 
unu vorto ne rememorigis al mi pri tio, kio okazis ĉi tie antaŭ 
ses semajnoj. Nur foje ŝi ne sukcesis deteni sin — sen ajna 
afekto informante min, kiel ŝi sopiras, kaj demandante, ĉu 
mi ne deziras, ke ŝi alflugu al mia eliro el la malsanulejo kaj 
al Peterburgo ni flugu jam kune, ŝi skribis subite: «Kaj 
ĝenerale — vin ĉi tie ĉiuj atendas kaj tre sopiras sen vi». 
Eblis multon legi inter linioj de tiu ĉi frazo. 


Stanjo ne skribis al mi eĉ unu fojon. 


Ĝuste en la ĝardeneto mi renkontis, finfine, lin. En tio estis 
nenio mirinda — la malsanulejo estis la plej bona en la 
gubernio kaj, certe, ni ambaŭ trafis ĝuste en ĝin. Estis 
strange, male, ke ni tiom longe ne renkontiĝis. En invalida 
fotelo li nehaste ruliĝis renkonte al mi, submetante palan 
vizaĝon al radioj de suno, kliniĝanta al baldaŭa aŭtuno. Sur 
la diketaj vangoj kuŝis ombroj de fortaj, kun dika rando, 
okulvitroj. Unu el la kugloj damaĝis lian vertebron; mi sciis, 
ke, plej probable, li neniam plu povos paŝadi. 


Esence, nenio speciala estis en li — li plene malgajnis 
kompare kun solidaspekta Beĉjo! — li estis simple tre 
vundebla, bonkora kaj konscienca homo. Laborulo, 
kamparano, eĉ ĝis nun ne sukcesinta forigi molan 
Stavropolan prononcon,[68] kiu eniris en lian karnon kaj 
sangon tie, en sud-rusa aroma stepo. En juneco li provis 
okupiĝi pri praktika politiko, preskaŭ decidis balotiĝi en 
Dumon — kaj dankon al dio, ke ne decidis, tio estis ne lia 
vojo. Li vere, kiel esprimis Cin, tro deziris ĉiujn kun ĉiuj 
pacigi kaj peneme, foje eĉ ridinde, serĉis unuigantajn 
interesojn, kiuj povus superi interesojn disigantajn, ĉiam 
vokis al naturaj, sed malfacile penetrantaj en ardajn kapojn 
cedoj kaj tiujn, kaj aliajn, kaj triajn, ĉiam milde apelis al voĉo 


de racio, al trankvila prudento — en Dumotio ne konvenas, 
tie tute ne ĉiuj estas komunistoj. Sed estimon kaj amon li 
rikoltis multe plian, ol, ekzemple, prezidanto de Dumo 
Sergunenkov, kaj eĉ anoj de aliaj konfesioj aŭskultis liajn 
vortojn kaj petis esti arbitracianto en disputoj. Kion fari — en 
Rusujo revuloj estis ĉiam pli estimataj, ol aferuloj. Afero 
estas io malnoble konkreta, vundebla de kritiko, havanta 
malavantaĝojn; sed revo estas ideala, en ĝi estas sensence 
serĉi malfortajn lokojn. Tiu, kiu faras tion, montras sin 
ridinda; kaj tiu, kiu sukcesas eĉ por jaro infekti per sia revo 
multajn, restas en la historio por ĉiam. 


— Saluton, kamarado patriarko. 


Li haltigis la fotelon. Levis la mildan vizaĝon, rigardis al mi 
demalsupre. Kiel mi — al Stanjo lastfoje. Li tuŝis per fingroj 
la arketon, korektis la okulvitrojn. 


— Saluton... 
— Mi estas kolonelo Trubeckoj, Aleksandro Lvoviĉ. 


— Aĥ, jes, jes! Oni jam diris al mi ĉi tie pri via misio. Vi ja 
estas komunisto, ĉu ne? 


— Vere tiel. 
Li etendis al mi la manon. 


— Saluton, kamarado Trubeckoj, — ni manpremis. — Ĉu mi 
povas esti iel utila al vi? 


— Jes, treege. Mi dezirus konversacii kun vi. 
— Ni sidiĝu, — li ĉirkaŭrigardis, serĉante benkon por mi kaj 


lerte ekrulis sian fotelon al la plej proksima. Mi sekvis lin — 
maldekstre kaj je duonpaŝo malantaŭe. 


Ni instaliĝis. Mi kontente rimarkis, ke neproksime de ni 
haltis, vigle konversaciante pri io, du junaj fortikaj 
malsanuloj. Tio estis knaboj de Usolcev, kiujn li tuj metis en 
la malsanulejon por observi, ĉu ne minacas ĉi tie io al la 
patriarko aŭ al mi, kaj ĉu iu ne kaŝobservas nin. 


— Mi estas komunisto, kaj la interesojn de nia konfesio mi 
taksas tre alte, — komencis mi, emociante. — Sed mi estas 
ankaŭ rusa oficiro, kaj interesoj de Patrujo por mi ne estas 
sensenca sono. Mia ĉi-tiea misio, ligita kun enketo de la 
atenco kontraŭ vi, estas nur unu el momentoj de la enketo, 
kiun mi estras laŭ persona ordono de la caro. Mi enketas la 
katastrofon de «Carido» Li korektis la okulvitrojn. 


— Ĉu ĉi tie estas io komuna? — iomete abrupte demandis li. 
Estis evidente, ke miaj vortoj por li estis neatenditaj. 


— Nenio — aŭ ĉio. Ĝuste tion mi devas kompreni. Mi volas 
peti de vi konsilon, kaj kun tiu celo mi kuraĝas konatigi vin, 
se vi ne kontraŭas, kun ĉefaj rezultoj de tiu laboro, kiun mi 
sukcesis fari. Mi nur volas averti, ke la konversacio estas 
strikte konfidenca. La enketo ankoraŭ ne estas finita. 


— Mi komprenas kaj tute konscias gradon de mia 
respondeco. Mi aŭskultas vin. 


Mi konatigis lin kun la faktaro, emfazinte strangan 
statistikon, kiun kolektis grupo «Buki». Kiam mi finis, la 
patriarko longe silentis, per duonfermitaj okuloj rigardante al 
ĉielo. 


— Ĉio ĉi estas tre stranga, — diris li post longa medito. — Ĉu 
ne venis en vian kapon profundigi la statistikajn esplorojn al 
la unua duono de la deknaŭa jarcento? AŬ tio simple ne 
fareblas pro malriĉeco de materialo? 


— Plie la dua, ol la unua. Papazjan prilaboris, kiom tio eblas, 
tutajn sesdekajn jarojn. Ne estas eĉ unu okazo. Se tia rezulto 
estas kaŭzita de difektoj de statistiko, do malleviĝi pli 
malsupren laŭ tempa akso estas sensence, tro hazarda kaj 
nekompleta estos specimeno. Se tamen tiu rezulto estas 
kaŭzita, kaj mi inklinas al tia opinio, de iuj aliaj kialoj, do tia 
malleviĝo estos eĉ pli sensenca. 


— Kion do vi pensas pri tio, kamarado Trubeckoj? 


— La sola ideo, kiu venas en mian kapon, aspektas kiel 
purega fantastiko, — konfesis mi. — Sed ceteraj versioj, kiel 
tiu, ke ekzistas nedetektita viruso, kaŭzanta infektan 
agresan skizofrenion, estas eĉ pli fantastikaj, kaj krome, 
diference de la mia, ne klarigas ĉiujn faktojn. 


Li korektis la okulvitrojn. Ridinde moviĝis en la fotelo 
dekstren-maldekstren, kvazaŭ al li estis maloportune sidi. 


— Daŭrigu, mi petas. 


— La sesdekaj jaroj de la antaŭa jarcento estis tempo de 
disflorado de terorismaj skoloj de prakomunismo. Ni supozu, 
ke tiam aperis sekreta sekto de simila speco. Ni supozu 
ankaŭ, ke laŭ volo de sorto ĝi ricevis por sia dispono ĝis nun 
ne konatan al la pozitiva scienco manieron de manipulado 
de homa konscio. Nu, ekzemple — mi diras por ekzemplo, 
strebante nur montri, ke eblas tre strangaj variantoj, — 
leginte ĝin en iuj antikvaj orientaj tekstoj. Orientaj 
antikvuloj tre interesiĝis pri provokado de ŝanĝitaj statoj de 
konscio; kaj inter radikaluloj foje renkonteblis treege kleraj 
homoj... Ni supozu, ke tiu sekto, penante konservi siajn 
nemultajn adeptojn en ombro, komencis plenumi siajn agojn 
per aliulaj manoj, per manoj de «peonoj». Ni supozu ankaŭ, 
ke, kiel necesis atendi, ĝi baldaŭ degeneris al bandita grupo, 
eble, ĝis nun priskribanta sian agadon en terminoj de lukto 


por justeco. Eble, degenerinte, ĝi agas tute ĥaose, sed 
tamen eble, laŭ plano, kies sencon ni ankoraŭ ne 
komprenas. 


— Sed per kio al ili malhelpis mi? Ja mi same estas 


komunisto... — li ridetis. Mi mordis la lipon. Ŝajne, li ne 
kredis. 
— Por ili — ne. Anstataŭ ol, ni diru, lukti por defaligo de la 


carismo, vi luktas, kaj ne sensukcese, por establo de 
homeco. Tio estas, siamaniere vi faras tion, kion faras kaj 
ĉiam faris la plej bonaj homoj el kristisma, islama kaj ajna 
alia konfesioj. Anstataŭ ol defaligi la maljustan sociordon, vi 
faras ĝin ĉiam pli kaj pli justa. Tio ja estas plena perfido de 
interesoj de simpla popolo! 


— El vi, kamarado Trubeckoj, fariĝus bonega propagandisto 
de tiu sekto. 


Li ne kredis. 


— Mi okupiĝas pri la demando jam delonge, mi enviviĝis en 
la rolon. 


— Sed, kiom mi vin komprenis, al mi oni pafis tute ne protio. 


— Sed, kiom mi penis al vi klarigi, kamarado patriarko, al vi 
pafis «peono». La psiĥo de Beĉjo Cin, kun tuta lia medicine 
pruvita mensosaneco, portas evidentajn spurojn de skrupule 
balancita, forta kaj integra influo. Ĝuste novaj manioj, 
treege sukcese kaj efektive aldoniĝinte al liaj malnovaj 
krimaj inklinoj, igis lin fari tiun krimon. Motivon de vera 
kriminto ni ne scias. Mi diris pri tio sufiĉe detale. 


Li trankvilige metis la manon sur mian genuon. 


— Ne incitiĝu, kamarado Trubeckoj, mi petas vin. Ni difinu la 
situacion. Min vi dume ne konvinkis. Ĉio ĉi aspektas tre 
malprobable — almenaŭ tuj post via rakonto. Kaj krome... — 
li moviĝis dekstren-maldekstren, suspiris. — Krome, se io 
simila vere troviĝos, mi timas, ke tio povas grave malutili 
aŭtoritaton de nia instruo. Ĉu vi al iu rakontis viajn 
rezonojn? 


— Anticipe — al la ministro de ŝtatsekureco de Rusio kaj al 
lia vicministro. Certe, al neniu krome. 


La patriarko denove suspiris. 


— Tio estas eksklude dignaj kaj bondeziraj homoj, — hastis 
aldoni mi. 


— Ni esperu, ke onidiroj pri tio ne tralikos... tro frue. 
— Mi estas certa, ke ne tralikos. 
Li paŭzis. 


— Mi ne povas nun senprokraste elpensi mian version, sed la 
via ŝajnas al mi malmulte probabla. Ne ofendiĝu. Tamen, mi 
estas preta helpi al vi per ĉio, per kio mi povas. 


— Tiuokaze mi faros al vi kelkajn demandojn. 
— Demandu. 


Mi jam malfermis la buŝon, sed rimarkis, ke laŭ vojeto al ni 
nehaste proksimiĝas paro da nejunaj virinoj en malsanulejaj 
ĥalatoj. Aŭdiĝis: «Ne, ne, petroselon al viando necesas meti 
nepre. Tio ja estas bongusta, kaj kiel refreŝigas! Kaj al viroj 
utilas. La mia, mi memoras...» Ili malproksimiĝis, kaj mi ne 
komprenis finon de la frazo, sed ambaŭ virinoj subite laŭte, 


senzorge ekridis. Per io tio rememorigis Lizan kaj Stanjon en 
la tea anguleto. 


La patriarko, kun gaja simpatio duonferminte okulojn, sekvis 
ilin per rigardo. 


— Vi, kiel estro de komunistoj de Rusio, kaj, fakte, eĉ de la 
tuta mondo — Ĉu vi aŭdis almenaŭ ion pri ekzisto aŭ 
almenaŭ pri apero en estinteco de simila sekto? 


— Ne. 
— Almenaŭ onidirojn... aludojn, mitojn? 
— Ne. 


— Ĉu en la patriarkejo estas homoj, kiuj okupiĝas pri historio 
de fruaj sektoj? 


— Ne. 


Ĉagrenite mi batis min per la pugno laŭ la genuo. La flanko 
tuj reehis al la abrupta movo per malrapide estingiĝanta 
eksplodo de obtuza doloro. 


— Inter la sesdeknaŭa kaj la sepdeka jaroj en Eŭropo okazis 
io, lanĉinta tiun diablan procezon. Kiel mi eksciu? 


Li korektis la okulvitrojn. 


— Via konvinkiteco infektas... sed vi iomete eraris pri 
adreso. Ni estas praktikuloj, kaj rigardas en estontecon. Por 
mi entute la komunismo komenciĝis de Lenin... Sed, ŝajne, 
mi povas al vi helpi. Kiam vi eliras el la malsanulejo? 


— Post semajno aŭ semajno kaj duono. 


— Ni nepre renkontiĝu ankoraŭfoje. Mi faros kelkajn 
telefonvokojn, kaj poste informos vin pri rezulto. Mi provos 
kontaktigi vin, kamarado, kun unu mia malnova amiko. Lia 
nomo estas Eriko Dirkshorn, li estas svedo kaj laboras en 
Stokholmo. Estas tia institucio — centra arkivo de Socialisma 
Internacio. Necesaj al vi materialoj, se ili entute ekzistas, 
povas esti nur tie. 


Mi aŭskultis, ne kredante al sukceso. Li demetis la 
okulvitrojn kaj komencis viŝi ilin per naztuko; pro tiu 
hejmeca gesto mia animo varmiĝis. 


— Kun lia helpo vi ne misvojiĝos, kaj por vi ne estos 
netroveblaj dokumentoj. Ekzistas fondusoj, kun kiuj tieaj 
laborantoj preferas ne konatigi hazardajn homojn — mi 
esperas, ke danke al Dirkshorn, vi ne trafos en tiun 
kategorion. Sed, kamarado Trubeckoj, ankoraŭfoje... mi 
apelas vin. Estu singarda kun tiu informo, kiun vi, probable, 
trovos. Se montriĝos, ke homoj, nomantaj sin komunistoj... 
kondutas tiom nekonvene, — mole diris li pri murdantoj, — 
tio povas kaŭzi en la mondo tre fortan resonancon, kaj ĝi al 
neniu utilos, krom al ĝuste tiuj radikaluloj mem. — Li 
surmetis la okulvitrojn kaj subite sengarde ridetis. — Se mi 
estus politikisto, mi, verŝajne, opinius mia devo antaŭ 
adeptoj per ajnaj rimedoj malhelpi vin. 


— Se vi estus miopa kaj nesaĝa politikisto, vi ĝuste tiel 
agus, — respondis mi. 


Li eĉ grakis. 
— Ĉu vi opinias, ke mi nun faras lertan politikan paŝon? 


— Sendube. Sed ĉu de la animo aŭ de la racio — tio estas 
alia demando. 


— En mian kapon tio eĉ ne venis. Mi simple deziras helpi al 
vi... Se vi opinios tion ebla, informu min pri la afero, Ĉu 
konsentite? 


— Sendube, kamarado patriarko, — diris mi kaj leviĝis de la 
benko, komprenante, ke la konversacio estas finita dume. 


— Estos terure, se vi estos prava, — diris li malgaje. 


— Mi intencas agi kun maksimuma singardo, kaj la konfesion 
mi ne metos sub baton, — promesis mi. Silentis iomete. — 
Miaflanke, mi same volus peti vin pri singardemo. 


— Pri kio temas? 


— Pri mia misio sciu kiel eble malpli multe da homoj. Vi, via 
Eriko, se vi al li tiel senlime fidas, kaj neniu pli. Kaj telefone 
parolu per aludoj. Ja se mi estas sur ĝusta vojo, kaj ili ekscios 
pri tio, ili, diference de vi, vere malhelpos per ajnaj rimedoj. 
Oni min momente neniigos. 


Li rigardis al mi laŭlitere kun teruro. 


— Kaj la plej abomena estas, ke preskaŭ nepre tio estos 
farita per manoj de homo, kun kiu mi eĉ ne pensos esti 
singarda, kaj kiu mem poste pereos, kiel Kislenko, per 
turmenta morto. Per manoj de amiko, aŭ... edzino, aŬ... — Mi 
interrompis min kaj, paŭzinte momenton, foriris, eĉ ne 
fininte la frazon. 


Kaj denove Peterburgo 

Ŝi kvazaŭ prepariĝis por kortego. La vizaĝo estis ĝoja, 
antaŭĝuanta; frizaĵo, kosmetiko, orelringoj, koliero; severa, 
malfermita malhela ĝisplanka robo, ideale emfazanta molan 
virinecon de la staturo — mia koro stumblis: ĉu nepre hodiaŭ 
ŝi devas ien iri? Ne parolante eĉ vorton, mi brakumis ŝin, kaj 
tuj palpe komprenis, ke ŝi nenien intencis iri — sub la robo 
estis nenio. Ŝi tiel renkontis min. 


— Finfine, Saĉjo, kara, — alpremante la vizaĝon al mia 
ŝultro, diris Ŝi. — Kiel longe... Sed kial vi ne deziris, ke mi 
alveturu? 


— Sekreteco, — serioze respondis mi. Ŝi iomete deŝoviĝis, 
maltrankviligite rigardante mian vizaĝon. 


— Vi ŝercas. 


— Neniom. Oni eĉ oficiale min ne liberigis el la malsanulejo, 
sed laŭ ĉiuj dokumentoj translokigis por finkuraco en 
sanatorion en Arĥizo. Tio estas Norda Kaŭkazio, izolita loko. 
Kaj, laŭ dokumentoj de Simbirskaj avikasoj, mi tien forflugis. 
Ili tie serĉu, se deziras. 


— Kiuj? 

— Barmaleoj.[69] 

— Do, ĉu vi hejme sidos, ne elirante? — ŝi ne sukcesis kaŝi 
ĝojon. Mi pli dense alpremis ŝin al mi. Kompatinda... Pli bone 
diri tuj. 

— Morgaŭ vespere mi eliros unufoje — kaj en Stokholmon. 


Tiuj vortoj estingis ŝin, kiel kandelon. 


— Ĉu por longe? — demandis ŝi, silentinte. 
— Por longe. 


Dum kelkaj sekundoj ni plu staris, brakumante, sed ŝi jam 
estis, kiel morta. 


— La vespermanĝo estas sur la tablo, Saĉjo, — diris ŝi poste 
kaj mole liberiĝis. 


— Bonege. Mi nur duŝos min rapide. 


Ĉie duŝo estis malpli bona, ol hejme. Jen krano reagas 
nedelikate, jen premo de akvo estas malforta, jen lumo estas 
malhela, jen estas maloportune kuŝigi sapon... Kiel mi 
sopiris pri la hejmo, se iu scius! Preskaŭ tutan someron mi 
pasigis en fremda urbo, en malsanulejo... rigardis foliojn 
trans fenestro, jen tremantajn sub vento, jen langvore 
senmovajn en varma senventeco — kaj pensis: ili baldaŭ 
defalos, sed mi ĉi tie kuŝas... Rigardis, kiel malrapide rampas 
laŭ kahela malviva planko ora rektangulo de suna lumo kaj 
pensis: baldaŭ la suno apenaŭ eliros el malantaŭ la 
horizonto, sed mi ĉi tie kuŝas... 


Rigardis al mia griza vizaĝo dum razado kaj pensis: baldaŭ 
mi estos kvardekjara, sed mi ĉi tie kuŝas... 


Tre varmega duŝo, poste — tre malvarmega duŝo. Kiel ĉiam, 
mi kun plezuro ekkriis, kiam la varmegigitan haŭton subite 
superverŝis preskaŭ glaciiĝinta akvostrio. Mi nur relative 
antaŭ nelonge malkovris por mi tiun plezuron; kaj antaŭe, 
krome, kiam mi elrampis el la kuvo, estis maloportune kombi 
min, la spegulo ĉiam estis vaporkovrita, necesis unue viŝi 
ĝin, sed tutegale la vitro restis kovrita per malpuraj humidaj 
spuroj. Nun, krom plezuro kaj utilo por la organismo, mi 
ricevis ankaŭ uzeblan spegulon, kiu sukcesis klariĝi, dum mi 
turniĝis en malvarma bolado. 


Etaj hejmaj ĝojoj. Sen ili nenio estas agrabla kaj nenio estas 
necesa. 


Mi fermis akvon, etendis la manon al mia viŝtuko; malmola, 
longe atendita, odoranta je lavendo, ĝis nun saturita, ŝajne, 
de brilo de Krimea suno — Liza ĉiam substernis ĝin, 
sunbruniĝante; kaj subite malantaŭe mole alruliĝis 
malvarma aero, kvazaŭ malfermiĝis la pordo. Mi turniĝis; ĝi 
vere malfermiĝis. Liza, aspektanta en sia ceremonia vestaĵo 
meze de intima ceramika brilo tre absurde kaj tial iel 
speciale sindoneme, staris, apogiĝante per la ŝultro je porda 
fosto, alpreminte la pugneton al la lipoj, kaj kun timo kaj 
kompato rigardis al mia disŝirita flanko. 


— Ĉu doloras? — kaptinte mian rigardon, mallaŭte demandis 
ŝi. 


— Ne, kara mia. Jam delonge ne doloras. Nur jukas. 

La kuvo per longa ĝema gluto ensuĉis restaĵojn de akvo. 
— Ĉu ĥalaton al vi? — demandis Liza. 

— Ne. 


— Se vi volas — entute ne vestiĝu. Mi vin admiros finfine. Vi 
estas tia... antikve greka. 


Mi ekridis tra gorĝa spasmo. Ŝi eĉ ne ridetis responde. Ŝi nun 
rigardis pli malsupren, kaj al mi ŝajnis, ke mi scias, pri kio ŝi 
pensas. Pri tio, ke mi, kiel iĝis malkovrite, estis interne jen 
de ŝi, jen de ne ŝi. 


— Ne. Mi volas konformi vian aspekton. 


— Nur kravaton ne surmetu, bonvolu, — petis ŝi kaj rigardis 
en miajn okulojn. Kaj iomete ridetis, unuafoje post tio, kiam 


mi diris pri Stokholmo. — Ni estu simple, sen rangoj. 
— Sed vi mem? — indignis mi. 

Ŝi silentis iom kaj subite ruĝiĝis. Denove ridetis: 

— Tion eblas demeti per unu movo. 


En la sama neĝoblanka kostumo de milionulo sur propra 
jaĥto mi eniris en la manĝoĉambron. La tablo estis 
rompiĝanta sub pladoj; ŝajnis, ke ĉi tien pro ia miraklo 
transmigris ĉio, kion mi akiris por Stanjo antaŭ Simbirsko. 
Plus granda bukedo da rozoj meze. Plus du boteloj da 
Golicin-a ĉampano, malvarmiĝantaj en siteletoj sur randoj 
de la tablo. 


— Ho, ĉu ni hodiaŭ havas feston? — demandis mi. 

— Certe, havas. La mastro alkuris hejmen por unu horeto. 
— Sed kie estas Paŭlinjo? 

— En la vilaĝo, ĉe viaj gepatroj. 


Mia koro denove stumblis; mi pensis, ke ŝi intence, 
antaŭvidante hejmajn skandalojn, forigis la filinon. Poste mi 
komprenis, ke Paŭlinjo en aŭgusto ĉiam gastas en la bieno, 
kaj pretere enviis al ŝi. Vastaj apud-Moskvaj ebenaĵoj kun 
mistere ondiĝantaj laŭ horizontoj arbaroj; ĝardeno, 
kliniĝantaj pro ruĝaj fruktoj branĉoj de pomarboj; odoroj de 
fojno kaj herbejo. Kvieto. En infaneco mi mem tutajn 
somerajn monatojn pasigis tie. 


— Nu, Lizeta, — diris mi, — ĉu ni delogiĝu al peko de 
tromanĝado? 


— La popolo peki pretas! — raportis ŝi kaj neintence, eĉ 
mem, verŝajne, ne rimarkinte, kion ŝi faris, militsalutis per 
du fingroj, laŭ pola maniero. 

Mi kuŝiĝis, sed ŝi ne venis longe. Mi pensis, ke ŝi banas sin, 
sed kiam ŝi finfine eniris, iĝis klare, ke ŝi simple vagis laŭ la 
domo aŭ simple sidis ie, en infanĉambro, ekzemple, kaj 
pensis pri io sia. La juvelaĵojn ŝi, tamen, jam demetis kaj 
alivestiĝis. 


Do, mi ne sukcesis ekscii, ĉu vere tiu ŝia streĉa brila nigra 
kokono demeteblas per unu movo. 


Ŝi ĵetis kulpan rigardon al mi kaj estingis lumon. 
— Por kio? — mallaŭte demandis mi. 


— Mi ĝeniĝas, — same mallaŭte respondis ŝi el mallumo. — 
Mi kuŝiĝos, kaj vi, se deziros, ŝaltos, ĉu bone? 


— Bone, etulino mia. 


Mallonge kaj mole susuris, falinte sur la tapiŝon, la ĥalato. Mi 
aŭdis, kiel ŝi defleksis sian kovrilon, sentis, kiel Ŝi kuŝiĝis — 
malproksime de mi, sur randon, streĉita kaj timigita, kvazaŭ 
vere denove iĝis knabino, dum mi forestis. Ŝajne, ŝi eĉ 
tremis. 


— Kio okazas al vi? — atendinte, demandis mi. Ŝi respondis 
mallaŭte: 


— Mi ne scias... 


— Laŭ Mi vi tute malvarmiĝis, Lizanjo. Mi vin iomete 
varmigu, ĉu vi deziras? 


— Deziras, — balbutis ŝi. Kaj kiam mi leviĝetis sur la kubuto, 
ŝi aldonis: — tre deziras. Varmigu min, mi petas. 


Pretere mi tiris ŝnureton de la kloŝlampo. Varma rozkolora 
lumo saturis la dormoĉambron; mi vidis, ke Liza, kovrinte sin 
ĝis la mentono, rigardas al mi per grandegaj timigitaj okuloj. 
Mi plonĝis al ŝi sub la kovrilon, kaj ŝi mallevis la palpebrojn; 
kaj mi komencis varmigi ŝin. 


Apenaŭ senteble, peteme mi ĉirkaŭkaresis kaj ĉirkaŭkisis la 
ŝultrojn, la kolon, la bruston, la femurojn, la kortuŝan 
trianguleton de hela hararo, delikate kaj apenaŭ kapteble 
odoranta je knabino — ŝi al nenio malhelpis kaj al nenio 
respondis. Sed jen la spasme kunpremita pugneto degeliĝis, 
jen ŝi ekspiris pli ofte, jen varmiĝis kaj ekfloris la cicoj; 
viviĝis dense kunpremitaj kruroj, ŝi fleksis unu kruron en la 
genuo kaj demovis flanken, malfermiĝante — tiam mi 
brakumis ŝiajn femurojn, mole alŝovante ilin al mi, 
alportante kaj klinante adore, kvazaŭ plenigitan per eliksiro 
de senmorteco kalikon, kaj ŝi faciligite suspiris, kiam mi 
englitis en ŝian cedeman internan varmon. 


Kaj denove mi karesis ŝin gardeme, supraĵe, apenaŭ, 
daŭrante beki la kolon, la ŝultrojn kaj la lipojn per infanaj 
kisoj — sed ŝi jam komencis respondi: kun iomete 
indiferenta, fratina karesemo ŝi metis sur mian dorson la 
manplaton, poste kaptis miajn lipojn per la siaj, poste iomete 
ŝoviĝis, por al mi estu pli oportune — kaj kiam ŝi unuafoje 
ekĝemis kaj unuafoje batis per la femuroj renkonte al mi, mi 
rompis ĉiujn ĉenojn. 


Mi ĉifis Ŝian mamon per la mano — ŝi ekkriis, mi surruliĝis 
sur ŝin — ŝi denove ekkriis, ĝoje plene malfermiĝante; mi 
freneze fleksis kaj rulis ŝin, tute obeeman kaj feliĉan pro tio, 
ke al ŝi same kiel antaŭe estas dolĉe esti obeema, kaj ŝajne, 
mi eĉ graŭlis: «Prenu min! Jen! Jen prenu!»; kaj kiam mi 
finfine eksplodis, ŝi kun neimagebla forto brakumis min, 
kvazaŭ dezirante enpremi min en sin por ĉiam, platigi sian 


delikatan karnon per la mia — kaj kun sufero, peto kaj 
espero ekkriis, kvazaŭ mevo, postfluganta ŝipon: 


— Mia! Mia! Mial! 


Verŝajne, dum du minutoj mi estis meduzo, elĵetita sur 
bordon. Poste mi malfermis la okulojn. Laŭ ŝiaj vangoj ruliĝis 
larmoj. 


— Liza... 


— Silentu. Simple kuŝu sur mi kaj silentu, — ŝi plorĝemis. — 
Ho Dio, Saĉjo, kiel estas bone kun vi... 


Dum kelka tempo mi ne moviĝis, nur la manon lasinte sur ŝi. 


Sed ŝi jam, ŝajne, estis trankviliĝanta. La okuloj sekiĝis. Ŝi, 
jam ne ĝeniĝante, eksidis; ĉirkaŭvolvinte la genuojn per la 
manoj, ŝi metis sur ilin la mentonon — al mi videblis nur la 
frunto kaj la brilantaj okuloj. Ŝi rigardis al mi ne deŝiriĝante. 
Verŝajne, tiel oni rigardas al ikonoj. 


— Mi amas vin, — diris ŝi. — Mi amegas vin, mi vivi ne povas 
sen vi. Mi tiel Ŝatas vin manĝigi, vin ridigi, kun vi paroli... 
Tiel Ŝatas kune kun vi iri ien, tutegale kien. Tiel Ŝatas... — ŝi 


stumblis, serĉante vorton, kaj elektis, verŝajne, la plej 
krudan kaj bestecan el tiuj, kiujn ŝi povis prononci; verŝajne 
ŝi volis substreki, ke ŝi iĝas besteto kaj ne hontas tion, eĉ 
male, adoras, — doni min al vi, — kaj tiam ŝiaj okuloj denove 
malsekiĝis. — Mi simple ne scias, kion fari. 


Mi silentis. 
— Ŝi estas graveda, Saĉjo. 


Mi ekpalpebrumis. Vazomotora reago, diablo ĝin prenu, ĝi 
estas malfeliĉo de ĉiuj Cin-oj en la mondo. Afekciite mi 


leviĝis sur la mano, kaj poste demandis, kiel stultulo: 

— Ĉu de mi? 

Dum sekundo ŝi plu rigardis, ne ŝanĝante vizaĝesprimon, kaj 
poste ekridegis. Si kaj ploris, kaj ridegis, kaj ne tuj sukcesis 
prononci: 


— Saĉjo... kara mia... ja pri tio vi demandu ne min! 


Mi same eksidis. Nun jam mi komencis ĝeniĝi; barikadis min 
per la litkovrilo. La mondo turniĝis kiel ŝanceliĝema 
karuselo. 


— Ĉu estis ŝi, kiu tion al vi diris? 

— Ĵes. 

— Kiam? 

— Tuj. Kiam mi kuratingis ŝin je la unua tago. 
Mi penis kolekti pensojn. Longe. Sed sensukcese. 
— Kiel do vi tie toleris... 

— Ĉar mi amas vin. 

— Ho dio, vi elportadis la noktovazon... 

Ŝi obstine skuis la kapon. 

— Ĉar mi amas vin. 

— Kial do vi tuj ne diris al mi? 


— Ĉar — mi amas vin! 


Mi frotis la vizaĝon per la manplato. Kvazaŭ volis forviŝi 
araneaĵon, blindigintan la okulojn. Sed ne sukcesis. 


— Ĉu vi nin ne forlasos? 

— Se vi min ne forpelos — neniam. 
— Kaj ĉu ilin? 

Mi paŭzis. 

— Se ili ne forpelos... 


— Neniam, — findiris ŝi anstataŭ mi. — Diru, ĉu vi havis 
ankoraŭ virinojn samtempe kun mi? 


— Liza, Ĉu vi estas certa, ke vi volas ĉion Ĉi scii? 


— Jes, kara. Eble, mi poste bedaŭros — sed se ni jam tion 
komencis — necesas... disfosi. Cu vi havis multajn virinojn 
post kiam ni geedziĝis? 


— Multe — kiom estas tio? 
— Dek! — kuraĝe diris ŝi. 
— Nu, vi flatas al mi... 

— Kvin. 


— Du. Tio estas, sen Stanislava du. Kun unu mi estis tre 
nelonge, antaŭ ok jaroj. Ŝi rapide komprenis, ke mi pro ŝi ne 
disiĝos kun vi, kaj foriris. Kvankam, laŭ mi, ŝi ne deziris, kaj 
al ŝi estis tre dolore. Kaj mi estis freneziĝanta... Ĉu vi scias, 
pro kio precipe? Pro tio, ke mi faras al ŝi doloron, kaj ne 
povas ne fari. Ĉu vi memoras, mi kaŝiĝis en la vilao sola kaj 
drinkis tie dum tri tagoj? 


— Memoras. Kiam mi telefonis, vi respondis... apenaŭ 
movante la langon... mi terure ektimis, volis ĉion lasi kaj 
veturi tien, sed vi malpermesis... kaj sekvan vesperon vi 
revenis. Tia verdeta... Do, tio estis pro ŝi? 


— Ĵes. 


— Kaj post du semajnoj ni unuafoje veturis al Otuzo. Kaj vi 
estis gaja, hejma, zorgema, fiera! 


— Certe. Tie estis tiel bone. Kaj mi vidis, ke al vi kaj Paŭlinjo 
estas bone — kaj pro tio mi floris duoble. 


— Kaj la dua? Kiu kiun forlasis? 

— Ŝi forveturis por trijara laboro en Brazilon. Ŝi estas 
biologo, okupiĝas pri ekosistemoj de humidaj tropikaj 
arbaroj. Ni interŝanĝas leterojn foje, sed kiel ŝi nun rilatas al 
mi — mi ne scias. 

— Ĉu vi ŝin sopiras? 


— Vidu, jes. Kutime mankas tempo, sed foje subite mi 
kvazaŭ vekiĝas, kaj io mankas. 


— Kaj Stanjo estis jam dum ŝi? 
— Ne. Distanco estis pli ol jaro. 
— Ĉu en mi vere io mankas? 
— Liza, mi vin tre amas. 


— Mi scias, kara mia. Ĉu vi pensas, ke, se mi tion ne sentus, 
mi komencus tiun konversacion? Mi scias. Sed estas alia 
afero. Verŝajne, tiel okazas, tiel povas esti — vi amas, sed 
samtempe konstante sentas ian nekontentecon, mankon. Ĉu 


ne sufiĉas pasieco, ĉu komforto, ĉu fidelo emfazata antaŭ 
aliuloj... 


— Ne. Laŭ mi, ne. 
— Do, ĉu vi simple tute ne povas havi nur unu virinon? 
— Nu kial do ne povas! 


— Ne, vi ne respondu tuj. Ne tian konversacion ni havas. Vi 
mem demandu vin. 


Mi demandis. 

— Nun mi jam ne scias, — diris mi. 

— Kaj kiam tiu... la tropika, revenos? 

— Printempe devas. 

— Kaj se ŝi, ekzemple, denove deziros al vi? 


Mi ne respondis. Ne sciis, kion diri. Neniu povas veni al iu ajn 
dufoje. 


Ŝi rigardis al mi jam ne kiel al ikono. Kaj ne kiel al homo. Kaj 
eĉ ne kiel al fiulo. Tamen, kiel al fiulo ŝi neniam rigardis al 
mi... Mi ne scias. Tiel rigardi ŝi povus al alveninto el alia 
galaksio; sed ne al plenrajta reprezentanto de frata potenca 
civilizo, malleviĝanta laŭ vasta ŝtuparo el interno de fotona 
raketo, sed al absurda, ne adaptita al teraj kondiĉoj ĵeleeca 
estaĵo, kiu, pace kaj plende gruntante kaj furzante, subite 
elrampus el, ekzemple, necesejo — evidente neagresema, 
sed absolute nekonvena kaj fremda. 


— Do, ĉu vi volas diri, ke printempe ni povos kolektiĝi al vi 
jam triope? 


Mi silentis. 


— Saĉjo. Vi estas bela, bonkora, zorgema, pasia, kuraĝa, 
Saĝa... Nu, ĉiujn bonajn vortojn, kiuj ekzistas, mi povas diri 
pri vi, vere. Estas nenio mirinda, ke de tempo al tempo vi 
enamiĝas en iun virinon, aŭ iu virino enamiĝas en vin. Sed 
ja... Saĉjo... Vi ja ne povas esti por ili ĉiuj edzo! 


— Verŝajne, mi ne povas, — diris mi. — Sed mi penos. 


Ŝi abrupte forturniĝis. Metis la kapon per la vango sur la 
genuon, per la nuko al mi; kurteninte la femuron, ekpendis 
longa, lanuga vosto de malligitaj helaj haroj. 


— Dio al vi helpu, — diris ŝi. 
Dum ioma tempo ni silentis. 
— Liza, — mallaŭte vokis mi. 
— Jes, amata, — respondis ŝi, ne turniĝante al mi. 


Pro tiuj vortoj la koro saltis pike kaj dolĉe; por momento mi 
forgesis, kion mi volis diri. 


— Ripetu ankoraŭ foje, se al vi ne estas malagrable, — petis 
mi. 


Ŝi levis la kapon kaj ridetis al mi. 
— Jes, amata. 


— Liza. Komprenu... mi ne havas fortojn detrui vivaĵon. Mi 
delonge sentis: se foriras unu amiko, ankaŭ aliaj iĝas iomete 
pli foraj. Tio, kio vere mortas, defalas mem, kaj dio estu kun 
ĝi, kvankam eĉ pro tio estas dolore, ĉiam estas dolore pro 
morto — sed... mi scias, ankaŭ tio estas maldigna, sed... ne 
eblas haki laŭ viva ligo! Pro tio homoj krueliĝas, sekiĝas... 


kaj la forhakanto, kaj la forhakato. Imagu: vi estis kun homo 
dum du jaroj, kaj subite li diras: foriru. Kaj du jaroj da feliĉo 
en via memoro iĝas du jaroj da malvero. Kaj la vivo 
mallongiĝas je kvar jaroj! 


— Ho Dio, nu kion do mi faru, Saĉjo? Ĉu mi mem al vi diru: 
foriru? 


Mi sufokiĝis. Sed ŝi jam denove rigardis al mi kun kareso. 

— Eĉ ne esperu. Vian elekton anstataŭ vi mi ne faros. 

— Sed ĉu vi komprenas, mi ja povas elekti... 

— Ja scias mi, kion vi elektos! Ĉion! Aĥ, se eblus ellerni ĉiujn 
lingvojn! Kiomfoje vi tion diris? Nu, kaj se ne eblas, do oni 
rajtas scii neniun. Frazeton el unu, frazeton el alia... Vi tuta 


estas en tio! Rusa princo... 


— Mi diris pri lingvoj de la imperio, — eĉ ofendiĝis mi. — 
Eksterlandajn mi tri lingvojn scias nemalbone... 


Ŝi ne detenis sin — ekridis; etendiĝis al mi, malordigis miajn 
harojn. 


— Vi estas knabaĉo, — diris ŝi. — Kiel ni al Paŭlinjo diros pri 
ĉio ĉi? 


— Dume neniel, certe, — respondis mi. — Kaj, ekzemple, por 
plenaĝiĝo ni faros surprizon: ke ŝi havas frateton aŭ 
fratineton... 


— Surprizo, — kun dubo diris Liza. Silentis iom. Poste diris 
sen deziro: — Interalie, ŝi kaj Stanislava plaĉis unu al la alia. 


— Ĉu ŝi estis ĉi tie? 


— Trifoje. Mi invitis — trinki teon, rememori pri vi... 


Mi balancis la kapon. 
— Vi estas vera amikino de batalisto. Nu, kaj?... 


— Ja ĝuste pri tio temas! — kun ĉagreno diris Liza. — Kaj 
estas ŝi simpatia al mi, kaj kompatas mi ŝin, kaj amas ŝi vin 
freneze, kaj kun tiu sento, kiel vi komprenas, mi estas plene 
solidara... Oĥ, ne scias mi, kion fari. Sed lasi vin libere 
paŝtiĝi sur herbejo kun du — eĉ kun tri, ho sanktuloj! — kun 
tri kaprinoj... Tio ja estas ridinda! 

Mia renkonto kun Lamsdorf estis organizita sen specialaj 
sekretecaj afektaĵoj. Sed ĝi ankaŭ ne detruis version pri tio, 
ke mi ie finkuraciĝas. Ivano Volfoviĉ, anticipante mian 
sekretan revenon, dum lastaj semajnoj ofte gastis ĉe Liza — 
kvazaŭ por viziti edzinon de kolego, ricevinta, se eblas tiel 
diri, laboran traŭmon. Same li venis ĉi-foje, je la deka 
matene. Mia domo anticipe estis retestita per kontraŭ- 
subaŭskultilaj indikiloj; oni min alveturigis hieraŭ el milita 
aerodromo en hermetike fermita karoserio de poŝta 
ŝarĝaŭto, kiun oni starigis en internan korteton de la 
palaceto, kaj mi, ŝajnigante min unu el ŝarĝistoj — la dua 
estis Ramilo — entrenis en la domon tra mastruma enirejo 
korbon da vera Krimea «kardinalo»,[70] tute nature sendita 
de Raĥĉiev, sed aldone uzita por plia naturecigo de la 
legendo;[71] do, eĉ se iu sukcesus rigardi en la pordegon el 
fenestroj de, ekzemple, la kontraŭa domo — kvankam ties 
loĝantoj estis ekster suspektoj — li vidus nur buŝegon de la 
potenca ŝarĝaŭto, alstarigita per la karoserio dense al la 
pordo, kaj en fendo inter planko de la aŭto kaj asfalto — 
piedojn de du ŝarĝistoj kaj plenan korbon da vinberoj, tuj 
malaperintajn en la domo. Tion, ke en la karoserion revenis 
nur unu paro da piedoj, certe vidi en vespera mallumo ne 
eblus eĉ per infraruĝa optiko. Do, se nesciataj gvidantoj de 
la «peonoj» komencis observi min en Simbirsko, trovi min 
nun al ili estus nefacile. 


Ni akceptis Ivanon Volfoviĉ-on en la ruĝa gastoĉambro, 
amike; krome, ĝiaj fenestroj eliris en la korton, kio tre valoris 
en la nuna situacio. Satdormintaj, iomete ripozintaj — kaj 
Liza post mia reveno simple ekfloris, malgraŭ ĉio, kaj tio 
estis por mi diable agrable kaj flate — ni sidis apude sur la 
divano kaj estis viva ilustraĵo al kanteto «Gekolomboj 
neniam kverelas». Ja ni dum dek kvin jaroj vere ne kverelis 


eĉ unu fojon — pri tio mi pensis jam nokte, antaŭ ol ekdormi. 
Sed estis en tio ankaŭ certa danĝero. Ekzistas paroj, kiuj 
preskaŭ fojon dum semajno intencas eksgeedziĝi, de tempo 
al tempo ĵetas unu al la alia akuzojn pri ĉiuj mortaj pekoj, 
kriegas per du voĉoj insultajn vortojn — kaj bonege ekzistas 
plu, eĉ fortojn ĉerpas en ĉiutagaj skandaloj. lli kvazaŭ banas 
sin en vangofrapoj. Tamen, kiaj infanoj kreskas en tiaj 
familioj... Por mi kaj Liza unu akra aŭ eĉ simple neestima 
frazo iĝus tiom grava, tiom eksterordinara okazaĵo, tiel fatale 
elirus el limoj de familiaj rilatoj, ke starigus inter ni muron pli 
altan, ol povus starigi dek Stanjoj. Kaj instinkte sentante 
tion, ni eĉ ne altigis voĉojn unu al la alia. 


Mi leviĝis de la divano, faris kelkajn paŝojn renkonte al 
Lamsdorf, kaj ni fratece brakumis. Dum kelkaj sekundoj li 
silente tiklis mian vangon per siaj vangoharoj, pro troa 
emocio facile frapante mian dorson per la manplato, poste 
deŝoviĝis. 


— Nu, mi ĝojas denove vidi vin en bona sano! Mi treege 
ĝojas! Kiel vi fartas? Ĉu tute bone? 


— Tute bone, Ivano Volfoviĉ, tute. Pro viaj kaj Liz-aj preĝoj. 
— Ne nur, kara, ne nur... 


— Ja sendube ne nur, — petole enŝovis Liza. Lamsdorf kun 
ioma miro turnis sin al ŝi kaj klarigis: 


— La caro ja informiĝis plurfoje... Saluton, Elizabeta 
Nikolavna! Pardonu la maljunulon, ke mi ne vin unue salutis. 
Ja mi treege maltrankvilis dum tuta tiu tempo pri via husaro! 


Li klinis sin al ŝi, kisis la manon. 


— Ĉu vi ne deziras teon, Ivano Volfoviĉ? 


— Ne, pardonu, Elizabeta Nikolavna, mi ĵus matenmanĝis. 
Kaj ankaŭ vin mi ne volas ofendi — la ŝipo foriras vespere, 
por vi ambaŭ, mi opinias, unu tagnokto ne tute sufiĉas inter 
du disiĝoj, do forpreni nun de vi tiun tempon estas morta 
peko. Mi vizitas mallonge, pri la afero. 


Ni sidiĝis, kaj Liza restis stari. 

— Nu, se pri la afero, mi vin forlasos, — diris ŝi kaj ekiris al la 
pordo. Malfermis ĝin, turniĝis, sendis ankoraŭ unu rideton al 
Lamsdorf, poste al mi. Kaj dense fermis la pordon post si. 


— Kian edzinon vi havas, Aleksandro Lvoviĉ! — diris 
Lamsdorf. — Oro! 


— Ja ĉu mi ne scias, — respondis mi. 

— Kaj kiel ŝi beliĝis, juniĝis post via alveno! Tutan 
sekretecon rompas! Kaj ne eblas ja diri: aspektu malbone, 
alie ĉiuj konjektos!.. 

— Ne eblas, — konfirmis mi. 


Li graketis iom. 


— Aĥ, kia malfeliĉo... denove vi devas veturi. Kaj krom vi 
neniu povas. Apenaŭ la patriarko allasos fremdan homon al 
la socialismaj obskuraĵoj. 


— Apenaŭ, — konsentis mi. — Eblas lin kompreni. 


— Ĝuste kion ni faras, — kapjesis Lamsdorf. Tiris la 
vangoharojn. — Do, unue. Pro la vundo vi ricevos 
kompenson — mil kvincent rubloj estas transigitaj al via 
konto en la Popola Banko... 


— Aĥ, Ivano Volfoviĉ, pro kio tiom? Kontraŭ tiu mono mi 
povas aĉeti aŭton! Pli bone vi premiu la Simbirskajn 
kuracistojn! 


— Tio estas bona penso. Mi parolos kun la ministro... Due, — 
li prenis vastan, kiel lapa folio, monujon kaj komencis, kiel 
prestidigitisto, elpreni el ĝi paperon post papero. — Jen 
bileto por la ŝipo. Eknavigo je la deknaŭa precize. Ni decidis 
vin sendi mare. Kaj por la sekreteco tio pli bonas, kaj por la 
sano. Du tagoj nenion decidas, kaj mara vojaĝo estos por vi 
treege utila, ni konsultis kuracistojn. 


Pli bone mi pasigus tiujn du tagojn hejme, pensis mi, sed 
laŭte nenion diris, por ne ĉagreni Lamsdorfon. Videble, io 
fuŝiĝis en iliaj cerboj. Ĉiu tago estas grava — tial sendu kiel 
eble plej baldaŭ; sed du tagoj nenion decidas — tial mare. 
Nu, la faritan ne eblas revenigi. Kaj vere, en flughavenoj 
kontrolo estas pli forta. Pli grandas probablo, ke oni min 
detektos — se oni min observas. 


— Jen legitimiloj. Nun vi estas korespondanto de 
«Pravda»[72] Ĉernyŝov Alekseo Nikodimoviĉ. Ni elektis vian 
gazeton, komunistan, pro tiuj rezonoj, ke dogmoj de la 
instruo kaj problemoj de la konfesio estas bone konataj al vi, 
kaj okaze de neceso vi povos konversacii pli aŭ malpli 
profesie. 


— Racie, — diris mi. 


— Kiel vi prezentos vin al via kontaktulo en Stokholmo — en 
tion ni ne enmiksiĝas. Tion decidu vi, depende de tio, kiel vi 
interkonsentis kun la patriarko. Sed por ceteraj ni decidis 
maski vin tiele. Kun la redakcio ni kontaktis, ili kontentigis 
nian peton. Nun en ilia etatfako estas respektiva papero — 
kamarado Ĉernyŝov A. N., eksteretata korespondanto, 
oficsendita de la redakcio por konatiĝo kun jenaj kaj jenaj 


fondusoj de la arkivo de Socialisma Internacio kun celo verki 
serion da historiaj skizoj por rubriko «Niaj radikoj». 


— Jes, — diris mi, — se la versio konfirmiĝos, bonegajn ni 
ricevos radikojn. 


Lamsdorf malsereniĝis. 


— Ju pli mi pensas, kara mia, des pli mi maltrankviliĝas. 
Kiam mi legis vian raporton, miaj haroj simple stariĝadis. Se 
vi estos prava — kiel do ili, fiuloj, ellernis kripligi homojn! Ja 
ŝajne pli bona estus eĉ la viruso de Papazjan. La naturon ja 
ne eblas kulpigi, pro ĝiaj teruraĵoj oni ne krueliĝas. Sed ĉi 
tie... Tricent kvardek ses senkulpe murditaj homoj en la 
kvardek unua jaro! Tricent okdek du en la kvardek dua! Kaj 
tio nuren Eŭropo! Tio estas iaj malhomoj! 


— Ja mi ĝuste volas tiujn malhomojn... — mi pikis la grandan 
fingron al brakapogilo de la fotelo kaj, alpreminte, dolĉe 
turnis. 


— Ĉu vi pensas, ke vi sola? Ĝuste en tio mi antaŭvidas 
novan danĝeron. Ja por ili oni deziros reenkonduki la 
mortopunon! 


Ni longe silentis, pensante, verŝajne, pri samo. Kaj pure, 
ŝajne, fizika termino «ĉena reakcio», subite aperinta en mia 
animo, ŝvelis, kiel parazito pro elsuĉita sango, minacante 
krevi kaj malpurigi la hejmon kaj la mondon. 


— Tion ni devas ne allasi, — diris mi. — En ajna okazo devas. 
Lamsdorf suspiris. 


— Estu pli singarda tie, — petis li. — Ne ŝoviĝu sub kuglojn 
sen granda neceso. 


— Pro malgranda neceso — en necesejon, — ŝercis mi. — Pro 
granda neceso — sub kuglojn... 


Lamsdorf ridis ĝislarme. Sed, viŝante la okulangulojn, 
rigardis kun maltrankvilo kaj kompato. 


— Se vi havus gardistojn, — diris li, finridinte. — Paron da 
knaboj por gardo, porli simple iru laŭ via spuro kaj 
observu... 


— Ja ni telefone jam parolis pri tio, Ivano Volfoviĉ. 


— Vi estas obstina fierulo, kara mia. Ĉion vi emas fari mem 
kaj sola, sola kaj mem... 


— Nu kiel al tio rilatas obstino? Se komenciĝos io serioza, du 
homoj estos simple mortkondamnitoj. Por unu, interalie, 
estas multe pli facile kaŝiĝi... Tio estas unue. Kaj due kaj plej 
grave, mi veturas al Eriko kiel privata persono, 
reprezentanto de la patriarko. Se li rimarkos, ke min 
«paŝtas» batalistoj... 


— Jes, kara mia, jes. Racie. Mi ĝuste tial obeis, — li denove 
suspiris. — Sed la koro maltrankvilas. Mi ĉiam volas iel vin 
gardi. Do... Kion ankoraŭ mi devas al vi diri? A ha, jen poŝa 
mono. Por ke vi ne klopodu pri monŝanĝo — ĝi estas jam 
sveda, ses mil kronoj. Kaj en la Stokholma Nacia Banko estas 
malfermita kredito por ankoraŭ dudek kvin mil. La konto 
estas «pasvorta»... 


— Vi min simple superŝutis per mono! Por kio? 


— Por ajna okazo, kara mia, por ajna okazo. Almenaŭ ion. Ni 
estas riĉa lando, ni povas zorgi pri niaj homoj. Kiu scias, 
kiom longe vi tie estos. Kaj eble... subite... — li tuj implikiĝis 
en vortoj, ne kuraĝante nomi la aferojn per siaj nomoj, — 
necesos ia kuraco. Ĉe ili ja ĉio estas kontraŭ mono. Do, la 


konto, mi diras, estas «pasvorta». Ni longe pensis, kiun 
vorton preni. Kaj jen princo Iraklo telefonis — maltrankvilis, 
ke pri vi tro longe mankas informoj; nu, kaj ni donis al la 
konto nomon «Sveticĥoveli». 


Mi eksentis varmon kaj kareson, kvazaŭ en vespera 
Sagurama ĝardeno. 


— Dankon, — diris mi kortuŝite. — Vi vere faris al mi 
agrablaĵon. 


— Ĝuste tion ni intencis. Informu nin pri vi laŭokaze. La 
milita ataŝeo en Stokholmo pri la misio de korespondanto 
Ĉernyŝov estas informita... tio estas, ne pri ties celo, certe, 
sed pri tio, ke ekzistas iu Ĉernyŝov, al kiu endas laŭnecese 
fari ĉian kunhelpon. Estas simple ligiĝi kun ni tra li. Jen 
telefono, — li montris al mi papereton kun numero, tenis iom 
antaŭ miaj okuloj, poste movis la grandan fingron laŭ la 
ciferoj, kaj la ciferoj malaperis. Li ĉifis la papereton, turnis 
ĝin en la manoj, kaj, ne trovinte, kien ĝin meti, ŝovis en sian 
poŝon. — Jen ĉio, — li leviĝis. — Nu, ni denove brakumu nin, 
Aleksandro Lvoviĉ. 


— Ni brakumu, — respondis mi. 

Kiam Lamsdorf foriris, ni denove kiel du anĝeletoj eksidis sur 
la divanon; Liza metis la kapon sur mian ŝultron, kaj dum 
ioma tempo ni silentis. La ĉielo, sufiĉe pura matene, kovriĝis 
per senfenda griza humida kurteno, kaj en la gastoĉambro 
ĉio estis krepuska. 


— Kiom da tempo restis al vi? — demandis Liza poste. 
— Ses horoj. 

— Ĉu oni vin denove veturigos iel ruze? 

— Ĵes. 

— Mi tre timas pro vi. 

— Tio estas superflua. 

— Tie restis iomete da ĉampano. Ĉu vi deziras fintrinki? 
— Ĵes. 

Ŝi ekstaris, rapide eliris en la manĝoĉambron, rapide 
revenis, portante en la mano preskaŭ plenan pokalon. Mi 
prenis, danke ridetis. Apenaŭ aŭdeble siblis ŝaŭmo. 

— Ĉu ankaŭ vi trinkos? 

— Ne, ne, trinku. 


Mi nehaste eltrinkis. Bonguste. Tuj la vezikoj tikle batis en la 
nazon, mi sulkiĝis. Metis la pokalon sur tapiŝon apud la 
divano. En la stomako milde ekfloris varmo. 


— Vi povas fumi iomete... 


— Mi absolute ne deziras. 
Ŝi silentis. Poste diris nelaŭte: 
— Estos tute senkompate, se vi ne intervidiĝos. 


Mi pensis pri samo. Sed mi tute ne imagis, kiel tion fari. Kaj, 
aldone, la kernon mem de la animo kaŝe, sed persiste ronĝis 
venena vermeto: sed ĉu mi povas al ŝi fidi, ho dio mia? 
Kvankam Beĉjo, laŭ ĉiuj liaj depozicioj, estis «revelaciigita» 
pli frue, ol mi ekintencis veturi al Simbirsko kaj babilis pri tio 
al Stanjo, sed ja ankaŭ la depozicioj povus esti sugestiitaj de 
ekstere; restis probablo de tio, ke la atenco kontraŭ la 
patriarko estis kaŭzita de mia subita deziro konversacii kun 
li — mizera probablo, jes, sed ŝajnis, ke mi ne rajtis riski, 
tute neglektante ĝin: tro alta estis prezo. 


Tamen mi neglektis. Pli bone oni min mortpafu en 
Stokholmo. Vivi kun tiaj pensoj pri virino, kiun mi amas, kiu 
estas graveda de mi — tio estas multe pli malbona, ol morto. 
Fakte, ĝuste tio estas morto. Morto de la animo. 


— Vi pravas, — respondis mi. 


— Ĉu vi scias, kiel ni faru? — vigle ekparolis ŝi. — Mi tuj 
telefonos al ŝi kaj vokos gasti. Ŝi ĉi tie jam estis, do, se viaj 
«Barmaleoj» vere observas la domon, ili nenion suspektos. 
Kaj mi mem, — ŝi iomete kuntiris la ŝultrojn, — ien foriros por 
unu aŭ du horoj. Ĉu tiel estas bone? 


Kaj denove mian gorĝon ĉirkaŭpremis varmega humida 
ringo. Nun jam mi rigardis al ŝi, kiel al ikono, admire kaj 
ravite, kaj pensis, ke se almenaŭ unu haro falos de ŝia kapo, 
aŭ se ŝi vere decidos foriri de mi — fino, mi mortos. 


— Tio estas tro, Liza, — diris mi. — Mi ne povas... tiel vin UZI. 


— Ho Dio, kiajn stultaĵojn vi diras! Ĉu tio estas «uzi»? Mi 
simple helpas al vi, kaj por mi ne estas pli agrabla okupiĝo. 
Kiam mi ŝanĝis al vi pansojn kune kun ŝi — ĉu tio estis uzo? 
Vi suferis, kaj mi, kiel povis, vin kuracis. 


— Tiam min trafis kuglo. 

Ŝi suspiris, kaj poste diris penseme: 

— Sciu, ankaŭ tio estas por mi, kiel kuglo. 
— Ankaŭ vi suferas. 


— Mi suferas, ĉar al vi estas malfacile, kaj vi — ĉar oni vin 
trafis. Ĉu estas diferenco? Kaj entute, — decideme aldonis ŝi, 
tuj ruĝiĝinte, — se mi, ekzemple, en iun enamiĝus, ĉu vi 
kondutus alie? Ĉu vi, ekzekutisto, sangosuĉulo, masklaĉo, al 
mi ne helpus? 


— Mi ne scias. 


— Tamen mi scias. Mi scias vin pli bone, ol ili ĉiuj, kaj eĉ pli 
bone, ol vi mem. Kaj ĉu vi scias, kial? 


— Kial? 


— Ĉar mi estas tre obeema. Vi kun mi estas plej 
nemisformita. 


Ŝi atendis ankoraŭ sekundon, poste kuraĝige ridetis kaj 
ekstaris. Ekiris en la manĝoĉambron, al telefono. 


Klak'... klak'-klak' per butonoj... 


— Stanjo? Saluton, tio estas... ĉu vi rekonis? Nu, certe... Ĉu? 
Ne povas esti! Da-ankon... Ne, ne, vere, mi ne povas, pli 
bone lasu al vi, vi pli bezonas. Aĥ, honorario venis granda? 
Publikiĝis la kolekto? Mi gratulas, tutkore gratulas. De Saĉjo 


nenio venis, sed ĵus venis lia estro, diris, ke oni lin transigis 
por finkuracado al sanatorio, ien al Kaŭkazo... Oĥ, vere. Mi 
same sopiras. Pli bone ĉi tien, ni pli rapide lin kuracus. Kiel vi 
mem fartas? — ŝi aŭskultis, poste ekridis subite. — Ja ne 
maltrankvilu tiel, tio ja estas ordinara afero. Kiam mi estis 
graveda je Paŭlinjo... 


Mi ekstaris kaj fermis la pordon. La fratinetoj, ŝajne, 
ekkonversaciis por longe. 


Malantaŭ la fenestro estis pluvonta; plata, sen lumstrioj, 
ĉiela kurteno tute ŝvelis pro humido. Du siringaj arbustoj en 
angulo de la korto malheliĝis kaj kliniĝis. Sub unu, streĉite 
levinte la antaŭan kruron, ŝtoniĝis Timoteo kun rabe levita 
supren vizaĝo — verŝajne, ĝi ĉasobservis iun paseron sur 
branĉo, nevidebla de ĉi tie. 


Kiel mi ne deziras forveturi! 

La pordo malfermiĝis, kaj mi turnis sin. 

— Post kvardek minutoj ŝi estos ĉi tie. 

Mi silente kapjesis. Mankis konvenaj vortoj. 

— Ĉu vi scias, Saĉjo, — kulpe diris ŝi, — kion mi pensis? Vi 
certe pli bone scias, sed se ŝi venos, kaj mi baldaŭ foriros 
sola, de ekstere tio povus aspekti strange kaj... suspektinde. 


Vi nur ne pensu, ke mi serĉas pretekston resti kaj... — ŝi 
stumblis. — Se vi vere timas iajn observantojn. 


— Tio probablas. 


— Do mi renkontos ŝin kaj simple ŝtopiĝos ien malproksime, 
en la mastruman alon, ekzemple. Kaj poste, kiam vi... kiam 
jam eblos, vi min de tie elprenu. 


Mi aliris Ŝin, metis la manplatojn sur ŝiajn femurojn kaj 
iomete altiris al mi. Dum ioma tempo mi rigardis en ŝiajn 
okulojn. Si ne demovis la rigardon. Nur ree ruĝiĝis. 

— Mi amegas vin, Liza. 

Ŝi ekridetis. 


— Ja mi nurtion bezonas. 

Kiam eksonis la sonorilo, malfermi iris Liza. Mi plu sidis, kiel 
blato, en la ruĝa gastoĉambro, timante tage eĉ paŝi preter 
fenestroj, elirantaj sur straton; dio scias, kiu povus kaŝiĝi, 
ekzemple, en subtegmenta fenestro de la kontraŭa domo 
kun binoklo aŭ, ekzemple, detektilo, subaŭskultanta 
parolojn laŭ vibrado de fenestraj vitroj. Tio estas ia absurdo, 
baldaŭ mi komencos fuĝi de mia propra ombro — sed ni ne 
rajtas riski, se jam komencis maskiĝi. 


El la antaŭĉambro eksonis du viglaj virinaj voĉoj, sur la 
ŝtuparo aŭdiĝis paŝoj, kaj mia koro denove, kvazaŭ mi plu 
kuŝis sur malsanuleja lito, ekbatis, kiel boksisto en trejnan 
piron; mallonga serio da batoj kaj paŭzo, ankoraŭ serio kaj 
ankoraŭ paŭzo... Ja mi Stanjon post tiam nek vidis, nek 
aŭdis. 


[li eniris. Stanjo, vidinte min, ŝtoniĝis. 
— Vi... 

— Mi. 

Jes, laŭ la staturo jam estis videble. 


Ŝi komprenis mian rigardon kaj mallevis la okulojn. Poste 
abrupte tumiĝis al Liza: 


— Kial do vi al mi ne diris? 


— Demandu Saĉjon, — ridetante, kuntiris la ŝultrojn Liza. — 
lajn «Barmaleojn» nia edzo timas. 


Ŝi denove ekrigardis min. 


— Ĉu denove io okazis? 


— Ne. Mi esperas, ke ankaŭ ne okazos. 


— Nu, vi konversaciu, — diris Liza, — kaj mi iros ordoni pri 
tagmanĝo. Ja vi tagmanĝos kun ni, Stanjo, ĉu ne? Kaj mi 
mem observos, ke ĉio estu sur supera nivelo. Rara gasto 
estas en la hejmo — la mastro, — ne eblas malhonoriĝi. 
Stanjo, mi forestos longe. 


Ŝi eliris kaj dense fermis la pordon. 


— Vi estas simple ideala paro, — diris Stanjo, silentinte. Ni 
plu staris ĝene: mi — meze de la ĉambro, ŝi — ĉe la pordo 
mem. — Laŭ mi, vi organe malkapablas ofendiĝi aŭ koleri 

unu al la alia... 


Mi subridis. 


— Ankaŭ mi de vi pretas toleri ĉion ajn, nur por resti kune — 
sed, foje, eĉ ne rimarkante, komencas koleri. Kaj vi al tio ne 
kutimis en via oranĝerio — vi tuj fermiĝas, deŝovas min kaj 
pretas fordoni al iu ajn. Jen kia sorto! 


— Ĉu vi bedaŭras? 
Ŝi rigardis iomete el sub la frunto. 


— Ĉu mi? Neniom. Al ŝi mi kompatas. Vin mi neniom 
bedaŭras, kaj min — des pli. 


— Eksidu, Stanjo, — mi montris al la divano, apud kiu mi 
staris. 


Ŝi eksidis sur unu el seĝoj apud la pordo, malproksime de 
mi. Ŝin eĉ ne necesis deŝovi — ŝi mem deŝoviĝis. Mi 
nedecideme staris dum momento, poste eksidis 
malproksime de ŝi. 


— Kiam vi revenis? 

— Hieraŭ. 

— Ĉu por longe? 

— Por duon-hodiaŭ. Je la sepa foriras mia ŝipo. 
— Ŝipo... Kio entute okazas? 


Mi malfermis la buŝon, sed la malvarma glita vermeto 
turniĝis denove. Silentu, ŝi eĉ ne demandas, kien vi veturas! 
Findispremante la rampulon, mi peneme eldiris: 


— Mi navigas al Stokholmo, al arkivo de Socialisma 
Internacio. Kaj eĉ sub fremda nomo. Cernyŝov Alekseo 
Nikodimoviĉ, korespondanto de «Pravda». 


Mi profunde enspiris, trankviliĝante post tiu ridinda por 
normalaj homoj glorago — sed se min aŭdus Lamsdorf! ja mi 
momente forstrekis plurtagajn penojn de multaj homoj, 
strebantaj provizi maksimume eblan sekurecon al mia afero 
kaj mia korpo! — kaj elspirante subite petis, ne atendante 
mem tiujn vortojn: 


— Sed al neniu rakontu. 


— Nu certe! — akre respondis ŝi. — Sufiĉas por mi la sceno, 
kiun vi faris antaŭ la forflugo al Simbirsko! 


— Ĉu mi faris?! — konsterniĝis mi. 
— Ne necesas krii al mi. Certe, vi. Ne Kwiatkowski ja. 
Mi silentis. Kion ĉi tie eblis diri. 


— Li tutan nian konjakon eltrinkis, — plendis ŝi. 


Mi ridetis. 
— Bagateloj. Mi eĉ por sekundo ne dubis. 


— Li tre malvarmiĝis! — tuj ekdefendis ŝi. Kiel kokino super 
kokido. Kvazaŭ akcipitro estus mi. — En Varsovio estis 
varmego, li flugis en sola ĉemizo — kaj en la avio ventoliloj 
misfunkciis, kaj ĉiuj malvarmiĝis jam dum la flugo. Kaj en tiu 
marĉa Pulkovo ĉiuj aldone malsekiĝis plene. Ĉu decus avari? 


— Ja mi ne kontraŭas, — diris mi. — Ĝuste por tio mi ĝin 
portis, Stanjo. 


Ŝi subite distre movis la manplaton laŭ la vizaĝo. 
— Pri kio ni parolas, Saĉjo... 

Mi lace kuntiris la ŝultrojn. 

— Pri kio vi deziras, pri tio ni parolas. 

— Kaj vi pri kio deziras? 

— Pri vi. 

Ŝi silentis. 

— Ĉu vi por longe?.. 

— Mi ne scias. Mi pensas, ke jes. 


— Do, — suspiris ŝi, — mi renkontos vin jam kun ideĉjo en la 
manoj. 


— Ideĉjo? — ridetis mi. 


— Nu... ido, ideto... se diri karese, do — ideĉjo. Tion mi mem 
elpensis. 


— Ĉu longe tio?.. 


— Jam pasis pli ol duono da tempo. Li jam batas min, kiel 
futbalisto. 


— Ĉu vi pensas, tio estas knabo? 

— Mi volus. Filinon vi jam havas. Sufiĉas por vi... knabinoj. 
— Kial do vi mem al mi ne diris? 

Ŝi sincere miregis. 


— Kiel? Ja mi nur ne volis Lizan tute ĉagreni, ne diris al ŝi, ke 
vi mem al mi permesis! 


Mi ekdeziris fumi. lu el ni freneziĝis. Kaj subite fulmis terura 
penso: Ĉu ne estas ŝi jam «peono»? Kiel Beĉjo, babilinta pri 
strebo de la patriarko al persona potenco... 


— Kiam mi permesis? — trankvile demandis mi kaj kaptis 
min mem je tio, ke ŝajne mi jam faras pridemandadon. 


— Ja en Saguramo! Mi estis tute certa, ke vi ĉion komprenis! 
Vi tuj diris — nur iomete afektis komence pri digneco — kaj 
poste diris: se sen kvereloj kaj skandaloj — vi ĝojus. Mi faras 
ĉion, kiel vi diris — estas nek kvereloj, nek skandaloj. 


— Nu, aferoj, — nur tion mi sukcesis eldiri. Kaj poste 
demandis, bonege sciante, kion ŝi respondos, se estos 
honesta: — Kaj se mi ne permesus, ĉu io ŝanĝiĝus? 


Ŝi paŭzis kaj iomete ridetis: 
— Ne. 


Mi silentis. Ŝia vizaĝo deformiĝis, ŝi eĉ frapis per la piedo: 


— Mi aĝas tridek ses! Post monato estos tridek sep! Ĉu mi 
rajtas naski infanon de tiu, kiun mi finfine amas?! 


— Vi rajtas. Sed kion mi faru nun? Ĉu mi pendumiĝu pro 
neeblo disduiĝi? Ja kion ajn mi faru — tutegale mi estos 
perfidulo! 


— Ĝis nuna tago vi bonege disduiĝadis. Ĉu nun la vosteto 
tremas? Tiuokaze pelu min tuj. 


Ni silentis. Bonanima rezultis renkonto. 


— Kaj mi iris ĉi tien, — subite mallaŭte diris ŝi, — kaj pensis: 
ĉu mi sukcesos iam ajn tiri vin en la liton, aŭ jam ĉio finiĝis? 


Min tuj superverŝis varmego. 
— Ĉu vi deziras? — same mallaŭte demandis mi. 
— Demando, inda je vi. Ja mi ĉi tie tuta sekiĝis pro sopiro! 


— Kial do vi tiel malproksime sidas? — mi penis paroli kiel 
eble plej milde, kaj nur timis, ke post ĵusa kverelo tio povos 
malsukcesi aŭ, eĉ pli malbone, soni false. 


— Ĉu ĉi tie? — kun abomeno elkriis ŝi. 


Mi denove enspiris. Kiel malfacile... La lango ne turniĝis, sed 
necesas ja klarigi al ŝi. 


— Stanjo, laŭ mi... Liza estas certa, ke ni tion faros. 
— Tio estas ŝiaj problemoj. 


— Ne diru tiel. Eĉ se vi nun ne... — mi ne sciis, kiel nomi. Kaj 
ne nomis. — Tutegale vi malbone diris. Ja ni povas denove 
tre longe ne intervidiĝi, kaj ŝi tion komprenas. 


— Ne sufiĉas nur, ke via edzino min al vi subkuŝigu. 
Mi eksentis, kiel miaj vangomuskoloj streĉiĝis. 
— Nu, superigu vin plu, — deteninte min, diris mi obtuze. 


— Saĉjo, mi jam dum pli ol dek kvin jaroj ne faras tion. Sed 
en vian geedzan liton mi ne kuŝiĝos en ajna okazo. 


— Lito, lito! — mi jam perdis paciencon. Sola, por kio sufiĉis 
miaj fortoj, estis ne krii. — Stanjo, kiel al tio rilatas la lito! — 
kaj jam malfermite mokante, aldonis: — Jen, eblas sur la 
tapiŝo! 


Ŝi leviĝis. 
— Kia malfacila homo vi estas, — diris ŝi kaj ekiris al la 


pordo. — Ne konduku min. Ja ĉirkaŭe estas malamikoj. 


Tuta mia incito tuj forflugis. Restis nur timo pro Stanjo kaj 
tristo. Kion do ŝi faras? Si ja finrompas ĉion! Cu ŝi tion 
deziras? 


— Stanjo, sed tagmanĝo?! — stulte kriis mi al ŝia dorso, kaj 
la pordo abrupte fermiĝis. 


Mi furioze skius la kapon. Diable, mi nenion sukcesis eĉ 
demandi. Ĉu sufiĉas al ŝi mono? Kia estas ŝia sano? Kio pri 
publikigo, ĉu plenumis Kwiatkowski sian promeson? Telefone 
ili Ŝajne parolis pri ia kolekto... Diable, diable, diable! Deliro! 


Pro kio do ni komencis kvereli? 

Kiam mi bruligis kvaran cigaredon de la tria, malantaŭ la . 
pordo aŭdiĝis singarda skrapado. Mi turniĝis, kiel pikita. Cu 
ŝi revenis? Ho dio, nur ŝi revenu! 


— Jes! — laŭte diris mi, jam kompreninte, ke tio estas Liza. 


Ŝi ĝuste kalkulis: se ni estus en la dormoĉambro, ni simple 
ne aŭdus. 


Kaj ŝi denove forirus. Ĉion sciante certe. 


Ŝi evidente ne atendis, ke mi respondos. Nur kelkajn 
sekundojn post mia «jes!» ŝi vigle enkuris en la ĉambron kaj 
ŝian gajan, gasteman rideton sur ŝia vizaĝo tuj anstataŭis la 
konsternita. 


— Kaj kie estas Stanislava? OJ, kiom da fumo!.. — ŝi preskaŭ 
alkuris min. Rigardis telereton por konfitaĵo, kiun mi faris 
cindrujo. — Ho sanktuloj, la kvara! Kio do okazis, Saĉjo? Via 
vizaĝo estas griza! 


— Fino, Lizeta, — diris mi, denove enŝovante cigaredon en 
miajn lipojn. — Goju. Unu kaprino estas for. 


— Ĉu vi kverelis? — kun teruro demandis ŝi. 


Mi mallerte dispremis la cigaredstumpon en la telereto, inter 
odoraĉaj restaĵoj de la antaŭaj, kaj kapjesis. Liza, alpreminte 
la pugneton al la mentono, afekciite ekskuis la kapon. 


— Al ŝi jam sesa monato komenciĝis... vi, eble, denove sub 
kuglojn iros... OJ, stultuloj, stultuloj... 


Kaj tuj, kaptinte min ĉe la kubuto, energie ekparolis: 


— Saĉjo, vi nur ne ĉagreniĝu. Simple ŝi havas tian periodon. 
Mi, kiam estis graveda je Paŭlinjo, same Ĉiam ofendiĝis al vi, 
pro ajna bagatelo. Nur ne montris. Sed ŝi estas alia homo, 
kion fari. Ŝi kutimis al libero, al sendependeco. Ŝi naskos, kaj 
ĉio poiomete trankviliĝos, ŝi ja vin tre amas, mi ja scias! 


— Nebuligis ŝi al vi la kapon, Lizeta, — preskaŭ kolere diris 
mi. — Ne kredu al ŝi. Simple la aĝo urĝigas. Si decidis naski 


de iu ajn — nu, kaj jen ŝi trovis stultulon. Neniun ŝi, krom si, 
amas, kaj neniam amis... Do, kio pri tagmanĝo? Vi promesis 
bongustan tagmanĝon! 


Ŝi timigite rigardis mian vizaĝon. Kvazaŭ ne rekonis. Kvazaŭ 
sur mi elkreskis kornoj kaj diabla porkonazo. 


— Jen nun mi tute komprenis, pri kio vi parolis nokte... 
— Ja mi multajn stultaĵojn parolis. 


— Ne diru tiel! — dolore elkriis Ŝi. — Tiu nokto estis unu el la 
plej feliĉaj en mia vivo! Neniam, eble, ni estis tiom 
proksimaj... Kaj diris vi, ke oni ne rajtas rompi vivaĵon. Ĉar 
tiam oni krueliĝas kaj sekiĝas. Vi ne iĝu tia, Saĉjo, — ŝi levis 
la manon kaj karesis mian vangon. — Ŝi min, finfine, 
pardonu, ne interesas, sed vi... pli bone kokru min eĉ 
ĉiutage, sed tia ne iĝu, ĉar mi vin tian tre baldaŭ ĉesos ami. 
Kaj kion tiam mi kaj Paŭlinjo faru? 


Stokholmo 


1 
La dizelŝipo ŝteliris laŭ fjordo. 


En flava lumo de antaŭ-aŭtuna norda sunsubiro etendiĝis 
malantaŭen insuloj, kuŝantaj en ĉielkolora akvo. Grandaj, 
kovritaj de arbaro, aŭ malpli grandaj, rokaj, ornamitaj de unu 
aŭ du arboj kaj de iu preskaŭ nepra kabaneto sub ili, aŭ tute 
kalvaj, aŭ tute malgrandaj, ne pli grandaj, ol insuletoj Ranoj 
en Koktebela golfo — simple rulŝtonoj, elŝovintaj al aero 
deklivajn, kiel ĉapeloj de fungoj, roz-brunajn dorsojn. Sur ĉiu 
el ili mi dezirus sidi — pendigi piedojn al akvo kaj, ĵetante 
mallongajn rigardojn al la malvarmiĝanta mondo, mediti pri 
ĉio kaj pri nenio. Obtuze muĝis dizeloj kun malgranda 
turnorapido; la ŝipo mole trapremadis spegulon de supraĵo, 
kaj post ĝi fore-fore etendiĝis laŭ klara, malvarma ebenaĵo 
malrapide disirantaj sulkoj. Belo estis nepriskribebla, 
netuŝita, kvankam la grandega urbo jam alproksimiĝis — el 
malantaŭ arbaro sur dekstra bordo etendiĝis en ĉielon 
ringita pinto de televida turo; brilis en lumo de preskaŭ 
nevarmiganta suno disĵetitaj en malhela verdo apudbordaj 
vilaoj kaj palacetoj de Lilla-Vartan, sed tutegale moderna 
potenca ŝipo ŝajnis nekonvena ĉi tie, necesus drakkar.[73] 
Antaŭ dek kvin jaroj mia amiko, verkisto — ĝuste kun li mi 
trafis unuafoje tiujn ĉi lokojn, ĝuste li konatigis min kun 
Stanjo en antaŭ-antaŭa somero — diris: «Nun mi komprenas 
Peer Gynt-on. Ĉi tie eblas preni glavon kaj silente eliri por 
dudek jaroj. Ĉi tie eblas atendi dudek jarojn». Mi ne tre 
komprenis tiam, kion li volis diri, ne komprenas eĉ nun, sed 
tio estis dirita bele, kaj ĉirkaŭe ĉio estis bela — kaj inter du 
beloj ĉiam eblas trovi ligon, iu trovos unu, alia — alian. 
Ĝismorte, ĝistriste mi deziris montri ĉion ĉi al Paŭlinjo, Liza 
kaj Stanjo. Unu belon — al alia belo. Jen ankoraŭ unu ligo 
inter beloj, jam mia; krom mi, ĝin neniu komprenos. 


Sur malsupraj ferdekoj tumultis turistoj, kurante de unu 
ŝiprando al alia tra larĝa, kiel placo, poŭpa placeto; sensone 
por mi ili umadis per siaj fotiloj kaj vidkameroj, interpuŝiĝis, 
serĉante sian idealan vidpunkton. Mi staris supre, 
nemalproksime de la tuboj — ili streĉe vibris kaj diskrete 
graŭlis. Sur mia kolo pendolis necesa laŭ la legendo 
«Canon»,[74] sed mi pri ĝi forgesis. Mi ne deziris vantkuradi. 
Kiu rigardas tra fotila vidigilo — tiu vidas nur fokuson kaj 
kadron, sed mi deziris vidi Stokholmon. Mi ŝatas tiun urbon. 


Jam tute malhaste ni trarampis preter insuleto 
Kastellholmen, kie sur maldika masto super ruĝbrika kastelo 
apenaŭ plaŭdis jam delonge poreterne levita flago — 
historie oni ĝin devis mallevi, kiam Svedio militas; poste ni 
iomete turniĝis dekstren. 


El maldekstra ŝiprando malfermiĝis proksima, kaj plu 
egalmezure proksimiĝanta fajna petalo de ponto, dislimanta 
golfon Saltsjon kaj lagon Malaren — en flanko, proksima al la 
Malnova urbo apud enveturejo sur la ponton altis severa kaj 
fiera ŝtona Bernadotte; kaj plue, post konstruaĵoj de Kavalira 
insulo, kiuj ĉiuj similis al palacoj, elturniĝinte el malantaŭ 
altaj ferdekaj konstruaĵoj, klare desegniĝis en streĉa flavo de 
ĉielo aĵura turo de Kavalira kirko. Ĉio ĉi rememorigis 
Peterburgon — kaj estis pli bizara kaj densa, ĉar la insuloj 
estis pli malgrandaj kaj pli ofte ĵetitaj en la golfon; kaj la 
bordoj ie estis malaltaj kaj plataj, kiel ĉe ni, sed ie ŝvelis 
supren kiel ŝtonaj ĝiboj — kaj domoj estis ekflugantaj ĉielen. 


Mirinda afero. Por konstrui urbon, tiel similan al ĉi tiu, ni 
militis kontraŭ ili preskaŭ kvaronjarcenton. Kaj ili kontraŭ ni 
— por ni ne konstruu. Mezepoko... 


Albordiĝis ni en la centro mem, ĉe kajo Skeppsbron, preskaŭ 
sub fenestroj de reĝa palaco. La homamaso sur ferdekoj 
malrapide enrampis internen de la ŝipo, kaj mi, nenien 


hastante, ĉarmite ĉirkaŭrigardante, elfumis ankoraŭ 
cigaredon sur mia supraĵo. Mi preskaŭ ĵetis la 
cigaredstumpon ekster la ŝiprandon, kiel mi faris en maro, 
sed la mano mem ne moviĝis. Tio estis same, kiel kraĉi en 
vizaĝon de madono de Litta. 


«Pravda» estis tiom afabla, ke laŭ siaj kanaloj rezervis por mi 
modestan, sed tute komfortan duĉambran apartamenton en 
unu el hoteloj sur Sveavagen, je du paŝoj de koncerta halo, 
ĝuste kie, kiel oni iam diris al mi, okazas enmanigo de 
Nobel-aj premioj. Komenciĝis krepusko, kiam mi finis dismeti 
la pakaĵojn kaj enrampis en duŝejon. Tre varmega; tre 
malvarma. Ĉio ŝajne estis en ordo: kaj sentivaj kranoj, kaj 
bona premo, sed tutegale io ne konvenis. 


Mi viŝis min, eliris, vestiĝis. Aliris fenestron. Estis ekbrilantaj 
lumoj, per du densaj kontraŭaj fluoj ruliĝis malsupre buntaj 
aŭtoj. Mi ĵetis oblikvan rigardon al telefono. Ne, mi ne deziris 
telefoni tuj. Sur la ŝipo mi iel malstreĉiĝis, la mara vojaĝo eĉ 
tre utilis al mi, mi moliĝis, kiel aĉa neniofarulo, kaj neniel 
sukcesis decidi denove impeti al batala ritmo. 


Mi sciis: sufiĉas komenci — kaj tio estos por longe. Kaj eĉ ne 
endus, verŝajne, telefoni el la hotelo. Singardeman dio 
gardas. 


Kvankam dume ĵurnaliston Ĉernyŝov-on, laŭ ĉiuj signoj, 
neniu observis. 


Mi malleviĝis en duonmalplenan drinkejon. Oni aĉe ludis iun 
nekompreneblan muzikon, sed, feliĉe, nelaŭte. Nehaste mi 
eltrinkis tason da kafo, elfumis ankoraŭ cigaredon. Dolĉa 
neniofarado... Mi eliris sur straton. Hezitis iomete kaj ekiris 
maldekstren, al luksa Birger Jarlsgatan. 


Kiom mi komprenis, ĝi estis nomita omaĝe de tiu jarlo Birger, 
kiun siatempe disdraŝis sankta princo Aleksandro.[75] Estas 


bone, ke la mezepoko finiĝis. Mi ne povus vivi en tiu epoko. 
Eble nur se iĝus monaĥo. Sed eĉ tiuokaze: katolikoj, 
luteranoj, ortodoksianoj, malnovritanoj — kaj ĉiuj pli pravas 
ol ceteraj. 


Sur la strato nomita laŭ la ĝismorta malamiko de la rusa 
sanktulo mi aĉetis por memoro bananon. Flaris odorantan je 
dolĉa tropika humido ŝelon; per internacia gesto respekte 
montris al la stratvendisto, dronanta en siaj fruktoj, la dikan 
fingron — li kun afektita fiero elŝovis la makzelon kaj levis la 
nazon: ĉe ni ĉio estas bonega. Ni disiris, reciproke kontentaj. 
Kun la banano en la mano mi ekiris plu. 


Homoj, homoj, homoj... Homoj ĉe vitrinoj, homoj ĉe aŭtoj, 
homoj ĉe strataj vendotabloj, kaj simple irantaj nehaste, 
maĉantaj gumon, parolantaj, ridantaj... Ne, niaj homoj estas 
pli belaj. Sed ilia urbo estas pli pura. lel pli prizorgita, 
prisarkita. 


Kune bruante kaj flagrante per miloj da ruĝaj okuloj, ruliĝis 
pretere vespera aŭta torento. 


La strato venigis min al malgranda ĝardeneto, pompe 
nomata parko. Berzelii Park, ŝajne. Mi preteris ĝin, kaj ĉi tie 
jam denove estis nemalproksime de akvo. Mi haltis. Ĝuste 
de tiu ĉi loko komenciĝis mia simpatio al Stokholmo. 


Nenien li malaperis dum dek kvin jaroj, mia gisa amiko, kiun 
mi iam en krepusko misopiniis en unua momento viva. 
Necesas tre ami sian ĉefurbon, por ami ĝin tiel gaje kaj 
senĝene: en brila centro de la granda urbo, de la koro de la 
norda imperio, ne gravas, ke eksa, starigi ruĝ-flavan barilon 
«okazas laboroj», ĵeti sur asfalton pezan fermoplaton de 
kanalara luko, kaj sub la fermoplato enpiki pene 
malfermantan ĝin gisan akvotubiston, tiel, ke ŝajnis, kvazaŭ 
li elrampas el truo en tero — kun maldika, osteca, malgaje 


misformita kaj evidente postdrinka vizaĝaĉo. Nur unu afero 
iomete fuŝis la impreson — staranta apude anonco «Humor». 
Kvazaŭ sen tiu klarigo iu povus ne kompreni, ke la 
akvotubisto estas humuro, kaj ŝtoniĝus pro konsterno. Estis 
ĉi tie ia necerteco de svedoj pri si mem. 


Mi deziris viziti ankaŭ Riddarholmen, Kavaliran insulon, sed 
la ĉielo jam velkis, kaj eĉ okcidente tra malvarma verdo de 
la sunsubiro penetris bluo. Mi staris iomete apud akvo, 
rememorante, kiel mi kun la amiko sidis sur terlango de tiu 
ĉi holmen, sur benkoj de malfermita podio — kaj malantaŭ 
akva vasto, nehaste ludanta per kvazaŭ kaŭĉukaj 
respegulaĵoj de urbaj lumoj, altis peza, anguloza bastiono de 
urbodomo, kaj pretere, je du paŝoj de nia bordo, bruante per 
neforta dizeleto kaj malhele lumante per lanternoj kaj per 
sola kvadrata fenestreto, tranavigis trivita ŝalupo kun 
pompa nomo «Solaris Rex»... Sed la koro jam malpaciencis. 
Venis tempo labori. 


Mi decideme ekiris al telefono. Mi ne sciis la svedan; Eriko, 
laŭ vortoj de la patriarko, ne sciis la rusan. Kaj kiam, levinte 
la parolilon, de tiu flanko oni respondis per internacia «ha 
lo», mi demandis, pene akcentinte anglan «r», por tuj 
komprenigi, en kiu lingvo okazas la konversacio: 


— Eric? 
Li tuj komprenis. 
— Yeah... 


— Good day, Eric. l'm from Miĥailo Sergeiĉ.[76] 


2 
Tagoj flugis, kiel folioj laŭ vento. 


La laboro estis skrupula, kaj, ĝenerale, tute nekutima por mi. 
Eriko — silentema, tre bona kaj fenomene erudicia en sia 
tereno — helpis, per kio povis, sen li mi implikiĝus rapide kaj 
senespere; por mi vere ĉio iĝis atingebla kaj malfermita, laŭ 
unua postulo venis sliparoj, dokumentoj, foje eĉ kovritaj per 
diafana membrano kadukaj leteroj, kvitancoj, dagerotipoj... 
Sed kion Eriko povus fari, se mi mem ne sciis, kion mi 
serĉas? Iru tien — ne sciate kien...[77] Dum tutaj tagoj mi 
sidis ĉe terminalo de IRU — mi memoras, kiam estis kreata la 
Informa Reta Unuiĝo, ni, junuloj, trinkis je ĝia sano kaj kantis 
«Ho, ekiru, IRU!»; en legejoj, kaj eĉ en laborĉambroj de 
fondusoj, malĉifrante malnovan skribmanieron — en la 
germana, en la franca; kaj dronis en amasoj da nenion 
signifantaj faktoj, kaj denove elplonĝis ŝajne, kaptinte iun 
fadenon, sed poste la fadeno ŝiriĝis, aŭ venigis en 
senelirejon, kaj mi serĉis alian, kaj ĉio estis hazarde, palpe, 
ĉio estis nebule. Kaj tagoj flugis, kaj mi sopiris ĉiujn. 


Foje al mi ŝajnis, ke oni Min «paŝtas»[78] — kaj mi 
kontroladis min dum tuta tago. Vagis en implikita, kiel 
intestaro, metroo; eniris kinejon; eniris restoracion. 
Kredeble, tio nur ŝajnis. Vespere mi deziregis testi la 
apartamenton pri elektronikaj «cimoj», sed mi, nature, havis 
nenian aparataron, — aparataro estas rimarkebla afero, jam 
unua farita traserĉo en la apartamento min malĉifrus; kaj, 
due, onu aŭskultu, mi ĉiam silentas. Sed la nervoj estis 
streĉitaj, kaj dum tiu tago mi pli longe, ol kutime, suferis pro 
sendormeco. Tro malrapide iris la afero. Kaj ĉu iris entute? 
Foje al mi ŝajnis, ke mi estas entute sur malĝusta vojo kaj 
vane formanĝas ŝtatajn kronojn. Mi tre deziris informiĝi, ĉu 
plivastiĝas plu la statistiko de Papazjan, ĉu plu okazas en la 


mondo krimoj, analogiaj al trovitaj de ni — sed ĉi tie tio estis 
neebla. Mi kuradis en vakuo. 


Kaj folioj vere ekflugis, eknaĝis, tremante pro malvarmo, laŭ 
sulka pro aŭtuna vento akvo de strataj markoloj. 


Mi konatiĝis kun neniu, amikiĝis kun neniu. 
Mi sopiris. 
Mi laboris. 


Komence jen Stanjon, jen Lizan mi viziis en homamaso. 
Poste ĉio ĉi maloftiĝis. Poste Ĉesis entute. Mi eĉ ne povis 
ekscii, kiel ili fartas, ĉu ili estas sanaj... 


La kvinan de septembro ni kaj usonanoj lanĉis vican paron 
da gravitiloj. Pri tio min ĝissate informadis radio kaj gazetoj. 
«Nova fazo de tutgloba kunlaborado...» 


Neniu minacis al la projekto «Ares». 


Same el gazetoj mi eksciis, ke la patriarko revenis al laboro. 
Oni lin sukcesis elkuraci, li denove povis iradi mem — 
malrapide, trenante piedojn, sidiĝante por ripozo post ĉiuj 
cent kvindek metroj, sed tamen ne restis katenita al la 
fotelo, kiun mi tiel bone memoris. Oni bone laboris por tio 
kaj en Simbirsko, kaj en Peterburga neŭrokirurgia kliniko, kaj 
en bonega sanatorio «Bilgja» sur norda bordo de Apŝerono... 
Ĝenerale oni skribis kun ĝojo kaj simpatio al la patriarko — 
foje, kiel al mi ŝajnis, tro ekzaltita, malagrabla por normala 
homo same, kiel ajna sento, vibranta sur rando de histerio. 
Sed la okazaĵo relevis estingiĝintan ondon de intereso al la 
atenco; gazetoj de ĉiuj direktoj dum kelkaj tagoj estis 
inunditaj de versioj. Versioj estis idiotaj. Foje mi legis ankaŭ 
pri mi. Sovaĝe kontraŭrusa gazeto — mi ne memoras 
nomon, sed enmemoriĝis eldonkvanto: 637 ekzempleroj — 


mirigis siajn sescent tridek sep legantojn per deklaro, ke la 
malica murdo de la heredonto de la rusa trono estis 
plenumita laŭ volo de la patriarko de komunistoj, ĉar la 
grandprinco per sia populareco en popolo kaj per religiemo 
kontribuis al plifortigo de la ortodoksia kristismo, kion 
komunistoj penis ne allasi; siavice, la atenco kontraŭ la 
patriarko estis puna ago de rusiaj specialaj servoj. Kiel sola 
pruvo de tio estis donita fakto, ke «eminenta 
kontraŭspionisto, fama per sia skrupuleco en demandoj de 
honoro (?) kolonelo de MŜS princo Trubeckoj, partopreninta 
en enketado de la murdo de la heredonto, post hazarda 
renkontiĝo kun la patriarko en Simbirsko senspure malaperis 
dum sia estado en montara pensiono «Arĥizo», kaj nek lia 
edzino, nek amikoj, nek amatinoj povas doni informojn pri 
lia situo». Amatinoj. Nu, nu. Ĉu vere tiuj kanajloj kun siaj 
demandoj molestis al miaj karulinoj? Mi preskaŭ ĉifis la 
gazeton. Poste mi relegis la frazon denove. Se jam 
Ĵurnalistaĉoj elflaris, ke mi ne estas en Arĥizo, veraj 
detektivoj povas scii multe pli. Mi konsterniĝis, kaj la dorso 
sentiĝis ia tre sendefenda. 


Foje kun mi penis signifoplene konatiĝi ĉu kubanino, ĉu 
meksikanino, loĝanta en la sama hotelo, kiel mi, aldone eĉ 
sur la sama etaĝo. Virinoj bone scias sian aferon, — vi ne 
sukcesas kompreni, kio okazas, sed jam kondukas ŝin en 
drinkejon, jam mendas por ŝi likvoron, kaj ŝi langvore 
plendas al vi pri soleco, pri krueleco de la mondo, kaj 
rakontas al vi, kiel vi estas bela. Verŝajne, ĝis la vivofino mi 
restos en ŝia memoro ĉu kiel impotento, ĉu kiel pederasto. 
Se entute restos, certe. Sekvan vesperon mi renkontis ŝin en 
la sama drinkejo kun iu ŝejkeska financisto el Arabio. Ŝi diris 
al li la samon, kaj, laŭ mi, per samaj vortoj — kaj la 
ŝejkeskulo turnadis helajn olivojn de la okuloj, ofte kaj 
rapide ĉirkaŭlekadis per la langopinto, kiel serpento, siajn 
brunajn ŝvelajn lipojn; liaj harozaj fingroj tremetis pro 
senpacienco, ŝprucante muelitajn de fingroringoj ĉielarkojn. 


Komence la meksikanino min longe ne vidis, sed poste, 
rimarkinte, elegante montris al mi per etfingro kaj ion petole 
diris al la Ŝejkeskulo, ĵetinta al mi mallongan rigardon; kaj ili 
ekridis kun sento de plena interkompreno. Tre stulte, sed ili 
iel rememorigis min pri Liza kaj Stanjo en la tea angulo. La 
femuroj de la meksikanino estis tre sveltaj. Ŝi ĉiam movis ilin 
— jen unu metis sur la alian, jen male. Ŝi same senpaciencis. 
Mi mendis en la apartamenton litran botelon da Smirnov-a 
vodko kaj, sidante en sombro kaj soleco, morne eltrinkis du 
trionojn; defalis en la fotelo kaj ekdormis, sed, verŝajne, 
vekiĝinte post du horoj, mi eĉ ne memoras, kiel, fintrinkis. 


Matene Eriko, vera kamarado, ekmaltrankvilis. Mi iel 
sukcesis malfermi al li la pordon, sed paroli ne nuren la 
angla, eĉ en la fuŝa rusa ne kapablis. Estis plena ebriiĝo; 
estas bone, ke mi min ne vidis kaj ne scias, kiel mi aspektis 
— kvankam rekonstrui estas facile, ĉu mi ne vidis 
ebriulaĉojn? Kiam mi estas sobra, mi ĉiam deziras 
dispremadi ilin, kiel blatojn, — tiom ili estas abomenaj. 
Silentema Eriko komprenis la situacion dum nul sekundoj; li 
helpis al mi rampi reen al la lito, kuŝigis kaj kovris per 
litkovrilo. «Russian empire is a great country»,[79]| — 
malserene konstatis li, suprenĵetante sur la larĝa manplato 
la malplenan botelon kaj pritakse rigardante jen al ĝi, jen al 
mi. Mi kuŝis, kiel ŝtipo, kaj per vitraj okuloj observis liajn 
agojn. Mi eĉ palpebrumi ne povis: kun malfermitaj okuloj la 
kapo turniĝis en unu direkto, kun malfermitaj — en alia; kaj 
se palpebrumi, ĝi komencis turniĝi en ambaŭ direktoj 
samtempe, kaj en tiu sento estis io nepriskribeble monstra. 
Eriko silente eliris, kaj post kvin minutoj revenis kun bruanta 
amaso da bieraj ladvazoj sur la manoj. «Russians is a great 
people, — konsolis li min, kiel povis, zorgeme subtenante 
mian kapon per unu mano, kaj per la alia transverŝante el la 
ladaĵoj en mian buŝon densan, malhelan, ŝaŭman 

likvaĵon. — Duke Trubetskoy is a real communist...».[80] 
Dum kvara, aŭ eble dum kvina ladaĵo mi iomete klariĝis. 


Larmoj kiel fonto ektorentis el miaj okuloj. Mi sidiĝis en la 
lito kaj komencis krii. «Eric! Oh, Eric! | love them!! I love 
both of them!! — mi estis forgesanta prepoziciojn, disviŝanta 
larmojn per la pugno kaj svinganta la manojn kiel Vinnetu la 
Estro de apaĉoj, per solaj gestoj inspirite rakontanta al 
samtribanoj, kiel li hieraŭ demetis skalpojn samtempe de 
kvin blankvizaĝuloj. — Catch me? I want fuck both!!! 

[81]». — «Fuck both vodka and beer? — trankvile informiĝis 
Eriko, eĉ ne movinte la brovon. — O'kay...[82]» Kaj foriris, 
tuj reveninte kun ankoraŭ kvin ladaĵoj. 


Mi ne scias, kio okazis poste. Mi ne scias, kiel kaj kiam li 
foriris. 


Mi vekiĝis ĉirkaŭ la kvina. Rigardante la horloĝon, mi longe 
ne povis kompreni, ĉu estas la kvina matene aŭ vespere; mi 
apenaŭ ne ekiris vespermanĝi, sed poste tamen ekkonsciis, 
ke estas tro mallaŭte malantaŭ la fenestroj. La kapo estis 
kristale malvarma kaj klara. Kaj tre malmola. Ekzistis nur 
unu deziro: senprokraste ĉesi vivi. Tamen ĝi estis 
nevenkebla. Tristo kaj abomeno pri mi mem tiom 
superplenigis la animon, ke ĝi estis preta tuj eksplodi, tirinte 
la dekstran manon, per la ungoj disŝiri la vejnojn sur la 
maldekstra pojno. Abstinenca sinmortigo, estu ĝi damnita 
por ĉiam. En tiu stato duono da rusa inteligencio saltadis el 
fenestroj. Estas bone, ke mi ne estas inteligenciano. Mi 
lumigis la kloŝlampon; nuda, kiel estis, bruigis la ladaĵojn, 
sed ili ĉiuj, kanajloj, estis malplenaj kaj laŭlitere ĝisseke 
elpremitaj. Tiam mi eksidis, metinte unu kruron sur la alian, 
apud gazeta tableto, en molan fotelon, kaj ekfumis, 
abomene kaj malame rigardante al mia mizere faltiĝinta, 
senforte falinta vira atributo kaj luktante kontraŭ sovaĝa 
tento firme kapti kaj elsarki tiun aĉaĵon kun radiko, por jam 
ne plu turmenti nek bonajn homojn, nek min mem. Jes, venis 
tempo liberigi ilin. Ili determinu sin. Ĉu vere jen tio ĉi povas 
iun ĝojigi? Mi ne kredas. Kaj neniam plu kredos. Hela kloŝo 


de la kloŝlampo naĝis en nehaste fluantaj grizaj strioj, laŭ la 
muroj amase kuŝis obskuro. El malantaŭ la fenestro de 
tempo al tempo komencis aŭdiĝi preterfluga susuro de fruaj 
aŭtoj. Post kvina cigaredo danĝeraj por vivo kaj teritoria 
tuteco akraj eĝoj de la kristalo en la kapaĉo komencis 
degeliĝi kaj ĵelee moliĝi. Tiam mi ekstaris, prenis duŝon — 
unue tre varmegan, poste tre malvarman; zorgeme razis 
min, enverŝis en min ĝis la gorĝo kafon kaj laŭ matenaj 
stratoj de Stokholmo vigle ekiris en la arkivon, labori. 


3 


Verŝajne, la plej grandskala ago de radikaluloj en jaroj, 
senpere antaŭantaj la misteran limon 69-70, estis 
flaventuro, eternigita en historio sub nomo «ekspedicio de 
Lapinski». En ĝi, kiel en fokuso, koncentriĝis tuta 
sensenceco kaj tuta tragika misformiteco de maldekstraj 
idealoj de tiu tempo, tuta ilia absurda, ne portanta ian ajn 
pozitivon, detruemo, kaj plena eliminado de tiaj kategorioj, 
kiel, ekzemple, valoro de homa vivo. Ĝi diferenciĝis de 
plejmulto de aliaj, reduktiĝantaj, esence, al manie kolorigita 
per belaj vortoj kanibala babilado, kaj unuigis grandan 
parton da strebantaj al «justa estonta sociordo» aferemaj 
homoj — homoj, kiuj ĝenerale ĉiam estis pli simpatiaj por mi, 
ol homoj babilemaj; sed ĉi tie la afero estis tia, ke estus pli 
bone, se tiuj homoj plu babilus, trinkante absinton kaj 
vizitante malmultekostajn prostituitinojn. Komenciĝis ĝi, kiel 
devus ĉe tiuj homoj, de mensogo, kaj finiĝis, kiel devus, per 
sango. 


Tiutempe Polio vican fojon flamis. Poloj buĉis rusajn 
sklavigantojn, kiel povis. Responde rusoj komencis buĉi 
ribeliĝintajn polajn banditojn. Sed en animo de ruso, larĝa, 
kiel damnita nia, de Danubo ĝis Anadiro, vasto, por ĉio 
troviĝos loko; kaj jen rusaj humanistoj ne nur per mono kaj 
medikamentoj helpas al senfortiĝantaj, kiel tiam oni skribis, 
en malegala lukto poloj, ne nur per petskriboj kaj gazetaj 
artikoloj, postulantaj de la caro donaci, por eviti sangon kaj 
malamon, liberon al la okcidenta provinco — ĉio ĉi estas 
digna, ĉio estas estiminda... sed ankaŭ per armilaro, per 
partopreno. Kaj jen jam unu, dua, tria rusa luktanto por justa 
sociordo pafas el polaj tranĉeoj per rusaj kugloj al rusaj 
soldatoj, pensante, ke trafas en la forputrintan carismon — 
kvazaŭ, pafante al homoj, eblas trafi ion alian, krom homoj. 
Kaj ju pli multaj estas ili, tiuj agemaj, malestimantaj 


inteligencian babiladon pri moligoj kaj donacoj, des pli 
stultaj aspektas tiuj, kiuj faras realan, sensangan helpon, 
des pli facile estas kvalifiki ilian grandanimecon kaj strebon 
al kompromiso kiel perfidon. Kaj tio okazas en momento, 
kiam ĵus ekiris la kamparana reformo:[83] — nun du trionoj 
da muskokovritaj korteganoj riproĉas Aleksandron[84] jen 
kio okazas pro libero! Dum via patro ja pri tielaĵoj oni eĉ ne 
aŭdis!... Trioble pravis Tocqueville:[85] por malnoviĝinta 
sociordo la plej danĝera momento venas, kiam ĝi penas 
novigi sin. Kaj oni ankoraŭ parolas pri historia justeco! Kaj 
des pli pri ĝia neperforta restarigo! 


Historie justa estas nur tio, kio obstaklas murdojn. Kaj 
maljusta estas tio, kio ilin helpas. Jen sola ebla justa aliro — 
cetero modeste nomiĝas «malpura politika ordo». 


Vaporŝipo «Word Jackson» foriris el Southampton la 22-an de 
marto de la 1863-a jaro. Sur ĝi estis armilaro por poloj kaj 
cent sesdek homoj de diversaj nacioj, pro tiuj aŭ aliaj kaŭzoj 
decidintaj partopreni batalojn sur flanko de malfeliĉaj kaj 
mizeraj sklavigitoj. Ilin estris polo laŭdevene, kolonelo de 
aŭstria armeo laŭ servo Lapinski. Estis ankaŭ iu Demontoviĉ, 
laŭ maniero de jakobenaj tempoj nomanta sin komisaro. Ho 
sanktuloj, kiel dirus Liza, — la ŝipanaro de la frajtita de 
Lapinski vaporŝipo tute ne sciis, kien kaj por kio ĝi kondukas 
la ŝipon, la humanistoj babilis ian absurdaĵon anstataŭ 
klarigoj, eĉ ne pensante pri tio, ke ili ĵetas tute senkulpajn, 
absolute ne implikitajn en tiun plurjarcentan kverelon 
homojn al ĉiuj danĝeroj de milita fiaventuro! La 26-an de 
marto ĉi tie, en Svedio, en haveno Helsingborg al la 
batalantoj por prava afero de justa sociordo aliĝis Bakunin 
mem — li decidis, verŝajne, komenci persone starigi vivan 
ribelan ligon inter rusaj kamparanoj, ĉi-foje kun helpo de 
polaj ribeluloj. Sed du tagojn poste, jam en Kopenhago, 
aleno trapikis sakon[86] — la ŝipanaro, eksciinte pri la celo 
de la navigo, simple komplete forlasis la ŝipon. La 


liberemulojn tio ne senkuraĝigis; per sama mensogo estis 
dungita ŝipanaro, konsistanta preskaŭ plene el danoj. Tamen 
la aleno trapikis la sakon ankoraŭfoje. Pri irado de «Word 
Jackson» oni eksciis en Peterburgo, kaj la sangavida carismo 
denove montris al la mondo sian brutan vizaĝon: anstataŭ 
ol, ekzemple, sendi murdistojn, aŭ renkonti la ŝipeton en 
maro, pli proksime al Rusia bordo, per iu el militaj ŝipoj de 
Balta floto kaj eĉ ne mortpafi, certe, per plej granda kalibro, 
sed almenaŭ simple aresti ĉiujn, kiuj sur ĝi troviĝis, la 
carismo korektege ligiĝis kun la potencoj de Malmoo, kien 
«Jackson» alrampis la 30-an de marto, kun peto internigi la 
ŝipon. Sed kia estis tiu internigo! Terura arbitro! Demontoviĉ 
eĉ parton de la armilaro sukcesis konservi — kaj jam la 3-an 
de junio la neflekseblaj luktantoj, frajtinte velŝipon «Emilia», 
estrataj de sia Lapinski, denove navigas renkonte al la justa 
ordo. La vojo al ĝi ĉi-foje, laŭ ilia opinio, kuŝas tra Litovio, tie 
ili esperas organizi novan fajrejon de la ribelo. La 11-an de 
junio ili penis elŝipiĝi ĉe enirejo al Kurisch-Haff — tiel 
nomiĝis tiam longa, laŭlitere ŝnure etendita lago, disigita de 
Balta maro per Kurŝa terlango. Balta maro iom ŝtormis, kun 
ĝi eĉ somere ne eblas ŝerci. Sed al la armitaj revuloj maro 
ĉiam ŝajnas atingi nur genuojn — ek al paradizo ĝis morgaŭ! 
Dudek kvar homoj dronis laŭlitere je versto de la bordo, ne 
scipovante atingi ne nur la justan ordon, sed eĉ sablan 
plaĝon. Trivita «Emilia» revenis finfine — ŝajne, post la 
kunpuŝiĝo kun tiom «maljusta» realeco la luktantoj 
komprenis, ke la afero, kiel evidentiĝis, okazas serioze, belaj 
frazoj kaj gestoj finiĝis, kaj baldaŭ post la dronitoj sekvos 
mortpafitoj kaj, probable, eĉ pendumitoj; al ili tia 
perspektivo ne plaĉis. Murdi, sendi al morto je nomo de justa 
ordo — tio estas sankta devo, ĉiam bonvolu. Sed morti mem 
— tio estas iomtro. lel ili ĝisrampis Gotlandon — 
proksimume kiel mi la pordon de la hotela apartamento, 
kiam al ĝi frapis Eriko — kaj la 19-an de julio sveda milita 
ŝipo transportis la restintojn reen al Anglio. 


Mi ilin eĉ ne kompatis. Ho dio, ja se ili estus transportantaj 
pansojn aŭ jodon — mi al ĉiu starigus monumenton! Mi 
penis imagi tiujn restintojn. Kiel ili, atendante svedan 
korveton, sidas sur kajo de paca, dormema, ludila, kiel kuka 
dometo, Visby, per kesteca krusto de akre-pintaj tegolaj 
tegmentoj kuranta supren strat-post-strate, kvazaŭ ŝtup- 
post-ŝtupe, sur altan bordon de Gotlando, kun malgajo 
rigardas al blua, malvarma eĉ somere, antaŭlonge 
finŝtorminta maro, al mevoj, kiel blindigaj buloj de 
neĝoblanka flamo malrapide krucantaj lazuron de ĉieloj, 
trinkas ian aĉaĵon, kaj pensas... Pri kio? Pri kio do ili pensas? 
Ŝajne, tio estas facile imagebla, ja mi estas homo kaj ili estis 
homoj; jen la manoj, jen la piedoj, kiel diris Kristo al Tomaso 
Nekredema — jen ĉielo, jen maro, pri kio ĉi tie eblas pensi? 
Sed la sindromo de Cin furiozis en ĉiu el ili — kaj mi ne povis 
penetri en iliajn pensojn, kiel ne povis penetri, ekzemple, en 
pensojn de skizofreniulo, per absolute korektaj, oratoraj 
frazoj pruvanta: «Ni prenu Kolan duoninsulon, insertu en ĝin 
televidilon, ĉirkaŭe ĉiam tirnu panon — do, ĉu Elio 
Muromano[87] elkreskos, mi vin demandas?» 


Jes, siatempe mi pafis. Tute antaŭnelonge pafis, por savi 
Ramilon. Konkretan homon de konkreta murdanto. Sed, 
ekzemple, aliri junulon, kiu faris ankoraŭ nenion malbonan 
kaj al vi, kaj al viaj proksimuloj, kiu ĉi-momente pensas — 
kaj tio klare montriĝas sur lia vizaĝo — pri tio, ĉu bone 
elkreskis aveno en gepatraj lokoj, ĉu ne truiĝis la tegmento 
de patra grenejo kaj kun kiu nun flirtas najbara Pranjo, kaj 
kun histeria krio «Vi estas dungito de forputrinta reĝimo!» 
aŭ, ekzemple, «Sanka sklafikanto![88]» tranĉi lian ventron 
per bajoneto? 


Ne imageblas. 


Mi sisteme, forgesante pri flugantaj tagoj, fosis en vivoj de 
tiuj restintaj agemuloj, kaj foje miris, trovante faktojn, 


atestantajn pri tio, ke ili tamen estis ordinaraj homoj, kaj foje 
afekciiĝis pro tio, kiom forte tamen ilia konduto montris ian 
perversecon de ilia konscio, malĝustecon de celilo, se eblas 
tiel diri. Preskaŭ ĉiuj tiel aŭ alie ĉagreniĝis pro la okazinto, 
multaj penis fari iajn konkludojn, sed plej ofte tiuj konkludoj 
igis min nur eksvingi la manojn en senforta, kaj, mi pentas, 
kolera embaraso. 


La dudek duan de septembro en miajn manojn trafis letero 
de Petro Stupak, sendita de li el Southampton al Helsingborg 
al sia, kiel oni tiam diris, civitana edzino. Havis tiu 
nerealiĝinta murdisto edzinon, kiel evidentiĝis; evidentiĝis, 
ke lin oni povis ami, kaj eĉ kiel... «Saluton, mia dikulineto! — 
skribis Stupak. — Mi ankoraŭ plu restos en Britio, kuraciĝos 
kaj ripozos iomete post nia balta vojaĝo. Kaj poste mi jam 
revenos por ĉiam, Zinjo. Mensostaton mi havas 
abomenegan. Nia vojaĝo montriĝis malsukcesa, kaj pro tiuj 
malsukcesoj mi eĉ pli ol antaŭe ekmalestimis nian homan 
genton. Kaj speciale — ne ofendiĝu — nin, rusianojn. Ni pli 
malproksime ol la propra nazo ne vidas, krom al sia 
umbiliko, al nenio rigardas. Eblas la gorĝon ŝiri — tutegale 
neniu aŭdas, kaj eĉ aŭskulti ne deziras. En la kapo estas nur 
edzino kaj bovino, kaj dum festoj — drinkejo kaj preĝejo. Kiel 
mi ĉion ĉi malamegas! Aĥ, se povus mi enblovi en 
dormantajn homojn noblan fajron de malakcepto de tia, se 
eblas tiel nomi, feliĉo! Por ke furiozo bolu en vejnoj de ĉiu, 
kiel bolas ĝi en la miaj! Por ne toleru niaj plugistoj kaj 
metiistoj sennombrajn maljustaĵojn, klininte obeeme la 
kolojn, sed respondu al unu ofendo — per cento, al unu bato 
— per milo da batoj! Por ke la granda celo de liberiĝo el 
jarcenta jugo gvidu ĉiun senton, forgesigante pri 
malestiminda bonfarto, pri mizeraj virtoj, pri animala zorgo 
pri familio kaj idaro! Fiero, sendependeco, digno, konstanta 
strebo al libero — kie estas ili? Aĥ, scienco, scienco! Kiel 
potenca ĝi estas en kreado de novaj maŝinoj, kaj kiel 
senhelpa ĝi estas en kreado de nova homo!» 


Mi memoras, ke mi eĉ la kapon balancis, legante, kaj pensis, 
ke, laŭ miaj komprenoj, ricevinte tian leteron, ajna normala 
virino devus kraĉi al la vizaĝaĉo de la aŭtoro kaj ne plu allasi 
en sian hejmon... 


Kaj tiam mi eksentis odoron de mia diablo. 


Petro Polikarpoviĉ Stupak. Li aĝis tridek kvin jarojn en la 
sesdek tria. En la kvindek kvina kun laŭdo li finis 
Peterburgan universitaton, montrinte elstarajn kapablojn en 
naturaj sciencoj. Sed la kariero ne konstruiĝis — nobelan 
divenon Stupak ne havis, kaj krome, li deziris ĉion kaj tuj, 
simple ĉar li estas tia. Malpacema, kiel geniulo, diras oni 
kutime pri tiaj homoj, forgesante, ke plejmulto da veraj 
geniuloj, kun ĉiuj, ofte vere malagrablaj en ĉiutageco, 
strangaj trajtoj, distingiĝas per karaktero bondezira kaj eĉ 
liberiĝinta de mondaj konkurencaj kvereloj, kaj malpacemaj 
evidentiĝas, ĉefe, homoj, kiuj, estante neŝanceligeble certaj 
pri sia potencialo, neniam okupiĝas pri ĝia realigo, mergante 
pli kaj pli profunde en vantan lukton kontraŭ tiuj, kiuj, laŭ 
ilia opinio, obstaklas malfermiĝon de iliaj talentoj; kaj poste 
ili jam mem provokas tiun lukton, sentante en profundo de 
la animo, ke se ĝi estingiĝos — ne restos iaj ajn signoj de la 
genieco. Ĝeneralaj reguloj ĉi tie, certe, ne ekzistas — sed 
tamen... Stupak evidente opiniis sin geniulo, kaj, ne 
ekskludeble, povus iĝi tia. Lin obsedis stranga ideo: la 
Universo estas kristalo. Interalie, laŭ mi, tiu ideo ie 
reaperadas ĝis nun, kaj, sekve, en ĝi estas io, kvankam mi, 
kun mia ŝtatsekureca cerbo, ne kapablas kompreni — kio, 
sed, kiom mi scias, Stupak unua eldiris en scienco tiun 
ideon. 


Tamen li kun eksterordinara kuraĝo, tute revolucia, faris el 
tiu ideo praktikajn konkludojn: laŭ la leĝo de izomorfeco de 
kristaloj eblas kreskigi Universon en grando de akvomelono 
aŭ de kupolo de la sonorilejo de Ivano la Granda[89] — estas 


tutegale, la grandeco dependas nur de tempo de kristaliĝo. 
La universoj estos absolute identaj, kaj, ju malplian 
universon ni volas kreskigi, des malpli da tempo, nature, ĝi 
postulos; nia Universo estas tial tia granda, ĉar ĝi longe 
kreskas. El mia vidpunkto, tio estas pura deliro, sur nivelo de 
Kola duoninsulo kun televidilo, — sed deliro tre eleganta, ĉi 
tie konformas eĉ diskurado de galaksioj, kvankam Stupak pri 
ĝi scii, sendube, ne povis (la kristalo kreskas, neniaj 
problemoj); sed samtempe grandeco de atomoj, pri kiuj 
Stupak same, kredeble, ne povis scii, sendube devus meti 
minimuman limon al skaloj de kreskigata strukturo, aŭ mi 
jam tute nenion komprenas. Se ni volas ricevi Universon en 
grando de oranĝo, steloj en ĝi devus iĝi multe pli 
malgrandaj ol atomoj, sed tio jam estas plena absurdo. Sed 
Stupak-on tiaj detaloj ne ĝenis, lin obsedis la principo mem. 
Li sieĝis instancojn kun ultimata postulo: donu multe da 
mono por eksperimentoj. Kaj kun tio, kiel paneinta 
fonografo, per unu mallonga teksto eksplikis la ideon: la 
Universo estas kristalo, kaj laŭ la leĝo de izomorfeco de 
kristaloj... 


Mi perdis semajnon, fosante tra IRU Peterburgajn arkivojn — 
estis malgaje kaj amare el ĉi tie, el Stokholmo, elvoki sur la 
vidigilon informojn el la urbo, kie mi loĝas, el la universitato, 
preter kiu mi iradas hejmen post laboro, kaj samtempe havi 
nek eblon, nek rajton sciigi la hejmanojn pri mi, ekscii, kiel 
statas aferoj hejme; sed el Peterburgo mi tiun Stupak-on 
neniaokaze trovus — kaj mi penis kompreni, kiajn pruvojn de 
sia praveco donis la geniulo, aŭ, almenaŭ, kiel li klarigis, por 
kio li bezonas Universon en grando de akvomelono. Vane. 
Per tiaj bagateloj Stupak sin ne laborigis. La Universo estas 
kristalo. Laŭ la leĝo de izomorfeco de kristaloj eblas kreskigi 
Universon en grando ĉu de akvomelono, ĉu de la kupolo de 
Ivano la Granda. Donu multe da mono. Punkto. Mi dubas, ke 
eĉ en niaj sataj kaj bondeziraj tempoj la Prezidento de 
Akademio de Sciencoj aŭ, ekzemple, ministro de atoma 


energetiko, aŭskultinte enrompiĝintan al ili kun tiela deliro 
orgojlan, sarkasman, arogan junulaĉon, donus monrimedojn 
por tiu temo. Des pli — dum Nikolao Pavloviĉ! Dum la Krimea 
katastrofo![90] Ja la granda imperio ne povis fari al si taŭgan 
fusilon — ne nur Universojn kreskigi! Ho, Rusio... Nu, kaj 
forto de agado egalas al forto de kontraŭagado. Anstataŭ ol 
almenaŭ provi iomete pripensi argumentojn, trovi belajn 
faktojn, kiel farus sur lia loko ajna normala Einstein, Ĉu 
aŭstra, ĉu hebrea, ĉu ia ajn, anstataŭ ol motivi sian 
projekton per ajna, eĉ mensoga por unua momento motivo 
— ekzemple, volas mi novan Universon en matraso kreskigi, 
por la Patrujo ne malŝparu monon, aĉetante teon kaj kafon 
de orgojlaj britoj, sed rekte el la matraso, staranta sur tablo 
en gepatra Torĵok, ĉion ĉi eltiru senkoste kaj senlime — 
Stupak, kiel tiam estis mode por simpleco de divido de la 
mondo al blanka kaj nigra, ofendiĝis al inerteco de la 
carismo. Kraĉis li al siaj kristaloj kaj okupiĝis pri 
kontraŭregistara agado. Kaj ekruliĝis... Kaj Rusio por li tuj 
iĝis «fekejo de la monda civilizo». Kaj Aleksandro, ĵus 
surtroniĝinte, iĝis «sanga sufokanto de popolaj streboj, jam 
en unuaj tagoj de sia malpura potenco superinta laŭ 
malamego kaj krueleco kontraŭ sia propra popolo la tutan 
longan regadon de sia bastarda (?) patro». Kaj la kamparana 
reformo ial iĝis «Vica malpura truko de despotismo, direktita 
al establo de malpaco inter kamparanoj kaj urbanoj». Kaj 
tiam veturis mia Stupak al Eŭropo... 


Post fino de la fiaventuro de Lapinski, singardeme 
kuraciĝinte en iu el kuraclokoj de Suda Anglio, li vere 
revenis al sia «dikulineto» Zinaida Artemovna Ĥristoforova. 
Kie li ŝin, kiel dirus Stanjo, unuafoje «brakumis-kisis», mi ne 
sukcesis klarigi, kaj eĉ ne tre penis, ne tio estis grava. Mi 
denove, kiel en Simbirsko, subite eksentis min ĉashundo, 
kaptinta spuron — kvankam kio estas tiu spuro, mi al neniu 
povus klarigi. 


Kvankam promesis Stupak en tiu letero reveni por ĉiam, sed 
post kvar monatoj, ion ĥemiuminte — konserviĝis liaj 
fakturoj, pagataj, strange, de Zinjo, kiu servis ĉe iu 
Helsingborga galanteriisto, kaj tiuj fakturoj montris subite 
vekiĝintan intereson al hejmaj ĥemiaj eksperimentoj — 
denove fornavigis al Britio. Konatiĝinte kun gvidaj britaj 
ĥemiistoj, vizitinte la Reĝan societon, kaj, evidente, ne 
trovinte tion, kion li serĉis — kaj mi neniel sukcesis 
kompreni, kion li serĉas — li denove, laŭ ĉio, kontraŭ mono 
de duonmalsate vivanta «dikulineto» ankoraŭfoje 
transnavigis la maron kaj troviĝis en Germanio, kiu tiutempe 
jam estis moviĝanta sur unuan lokon en la mondo en tereno 
de ĥemiaj esploroj. le ankaŭ li, verŝajne, kromlaboris — ja 
neniel povis Zinjo financi kvin monatojn de lia saltado jen al 
Berlino, jen al Konigsbergo, jen al Munĥeno; kvankam en ĉiu 
el konserviĝintaj liaj leteroj al Ŝi se ne dua, do tria frazo estis 
senĝena, ŝajnanta al li mem, verŝajne, jam tute natura 
postulo de mono. «Bulketo mia! — skribis li, kvankam de la 
bulketo tiutempe restis nur haŭto kaj ostoj, mi vidis, foje ŝi 
trafis al foto, eterniginta konfiditajn al ŝi satajn, prizorgitajn, 
anĝelsimilajn infanojn de bonfarta galanteriisto. — Profesoro 
Mommsen evidentiĝis purega ĉarlatano. Mi veturis al 
Bremeno tute vane. Nun mi denove estas en treega mizero, 
kaj tuta mia espero estas en vi, karulino. Sed mi sukcesis 
ricevi tute fidindan informon, ke doktoro Raschke en 
Munĥeno atingis grandajn sukcesojn en tiu tereno, kiu min 
kaj vin tiel interesas...» 


Pri kio ajn okupiĝu tiu Raschke, liaj laboroj apenaŭ povus en 
tia situacio tiel interesi la bulketon. Tion mi komprenis el la 
sekva, lasta ricevita de ŝi letero — kaj, apenaŭ kompreninte 
unuajn liniojn, kvazaŭ ricevis nokaŭton, kaj dek minutojn ne 
povis koncentriĝi, kun senespera doloro rememorante 
Stanjon, per la tuta korpo sentante, kiel malfacile estas nun 
al ŝi, kaj penante jam ne liberiĝi, sed almenaŭ ĝis la fino de 
la labortago forgesi premantan senton de tio, ke mi estas 


simila al tiu idea fiulo. «Zinjo! Vi sendis iajn groŝojn kaj 
skribas, ke pli ne povis. Vi skribas, ke ne plu povos, ĉar 
naskis. Mi jam ne scias, ĉu tio estas mia infano aŭ ne mia, ni 
ne intervidiĝis, kara mia, delonge, do ĉio povis okazi — kaj 
tio eĉ ne tiom gravas. Mi tian paŝon de via flanko taksas kiel 
perfidon. Servado al granda ideo ne toleras mondan vanton. 
Nepacigebla batalo por idealoj de estonta liberiĝo de 
popoloj postulas de mi ĉiujn fortojn. Antaŭe vi tion 
komprenis, kaj, mi opinias, ne ofendiĝos al mi pro tio, ke mi 
detenu min de pluaj kontaktoj kun vi. Sed ĝoju pro mi: mi 
finfine trovis, kion mi serĉis...» 


Tiu letero estis akirita de la arkivo jam en arkivo de polico. 
Rimarkinte ŝanĝojn en staturo de la guvernistino, la 
galanteriisto forpelis la karulinon kun skandalo. Per ia 
ŝparmono ŝi ankoraŭ sukcesis ĝisvivi la naskon, sukcesis 
naski, kaj iomete resaniĝinte, ne sukcesis elpensi ion ajn pli 
bonan, ol prostitui sin. Sperton la dudekokjara rusa 
idealistino havis nenian pri tiu afero. Pro naiveco ŝi trafis al 
fremda teritorio, kaj ŝin tranĉmurdis prostituisto de 
okupantaj tiun teritorion virinoj. Kio okazis al la infanoj, mi 
ne sukcesis klarigi. 


Laŭlitere dispremita, mi sidis, obtuze rigardante al 
rompiĝemaj malgrandaj paĝetoj, kovritaj per pala arabesko 
de senkoloriĝintaj inkoj kaj, forgesinte tutan aritmetikon, 
kalkulis per la fingroj. Se fine de aŭgusto estis kvin, do fine 
de septembro — ses... do, naŭ estos fine de decembro. Ĝis la 
fino de decembro mi devos ĉion fini. Morti, sed fini. Kaj 
reveni. Ne gravas, ke ni kverelis, ke ŝi ne volas min vidi, ke 
eble ŝi min jam malamas, ke ŝi eble havas iun alian kaj ĉiam 
havis iun alian — mi devas troviĝi apude. Por ajna okazo. Se 
ŝi bezonos helpon. 

Raschke. Raschke, Raschke, Raschke... 


Denove, jam ne sciate kioman fojon, mi por ioma tempo 
Ŝanĝis kadukajn paperojn al terminalo. Mi ĝis nun ne povis 
kompreni, kion serĉas Stupak, sed, kiam la respondo aperis 
sur mia vidigilo, mi eĉ ne miris, nur pensis kun rabobesta 
kontentiĝo: a ha. Ŝajne, subkonscie mi tion atendis. 


Otto Dietrich Raschke, juna, elstare talenta organika 
ĥemiisto, fine de la kvindekaj jaroj estis leviĝanta stelo, al li 
oni aŭguris brilan estontecon. Tamen post proksimume 
sesdek dua jaro lia aktiveco velkas. Li ne publikiĝas, ne 
partoprenas sciencajn kongresojn kaj kunvenojn, ne 
subtenas, kaj foje eĉ abrupte disŝiras ĉiujn kontaktojn kun 
kolegoj. La kolegoj klaĉas kaj malice palpebrumas unu al la 
alia: la temo de Raschke, kiu aspektis tre alloge, evidentiĝis 
blufo. Li hontas rigardi al niaj okuloj! Kaj Raschke senelire 
loĝas en malmultekosta Munĥena hoteleto, kun nacia 
akurateco promenas dum ajna vetero de la deka ĝis la 
dekunua matene kaj de la kvina ĝis la sepa vespere laŭ 
pitoreskaj kajoj de Izaro — klaraj okuloj, juna revema rideto 
— kaj ĉiam pli kaj pli ofte vizitas, restante tie gasti por tago, 
por du, kaj poste eĉ por semajno, bienon Alvico, apartenanta 
al lia mecenato Klaŭso Haushoffer. Dum unu el la vesperaj 
promenoj, en aprilo de la sepdeka jaro, li pereas en ne tute 
klaraj — eĉ, simple dirante, tute malklaraj — cirkonstancoj, 
ne ekskludantaj ies malbonan intencon. 


De la sepdeka jaro. 


La patrono de sciencoj Haushoffer ekde infaneco ne havis 
sur la vizaĝo reveman rideton. Eble, eĉ en la infaneco ĝi lin 
ne vizitis. Tio estis ido de nobela antikva familo, influhava 
magnato, severa pragmatikulo, unu el gvidantoj de milita 


partio ĉe kortego de bavariaj Wittelsbach-oj.[91] Post kiam 
en la sesdeksesa jaro Bavario elpaŝis sur flanko de Aŭstrio 
en ĝia senespera konflikto kontraŭ Prusio kaj kune kun ĝi 
malvenkis, Haushoffer provizore perdis poziciojn kaj eĉ iĝis 
malfavorata — sed post duonjaro li jam troveblas en Berlino, 
konfide konversacias kun Bismarck[92] kaj fulmorapide 
transformiĝas en ardan adepton de germana unuiĝo. Ekde 
tiam, kiom kreskis influo de Hogenzollern-oj en Bavario, tiom 
kreskis ankaŭ influo de Haushoffer. 


Se Rachke postlasus pli da presitaj verkoj, se li deklarus 
oficiale pri iu sia malkovro, li, probable, enirus historion de 
scienco kiel unu el patroj de bioĥemio. Ekde juna aĝo lin 
interesis influo de organikaj reakciaĵoj de diversaj specoj al 
stato de homa psiĥo. 


A ha. 


Mi povus tremi pro senpacienco, mi povus ŝtoniĝi kun levita 
kruro, kiel Timoteo sub siringo en la tago de mia fornavigo. 
Sed la kapto ne okazis. De Raschke preskaŭ ne restis spuro 
— nur intencoj, nur projektoj... 


Sed. 


Jen kion li skribas al mia Stupak — verŝajne, responde al iu 
letero, kiu aŭ ne konserviĝis, aŭ ne troviĝis. «Vere, mi 
antaŭnelonge okupiĝis pri ekstraktado de toksinoj de 
amanito, provizantaj, laŭ ĉiuj faktoj, konatan al ni ekde 
antikveco fenomenon de berserkeco. Al mi ŝajnis tre alloga 
afero krei drogon, kiu por iu tempo, kaj eble, eĉ por ĉiam, 
obtuzigus en la homo senton de timo. Kiel faciligus ĝi, 
ekzemple, laboron de fajrobrigadistoj, aŭ akvosavistoj, aŭ 
luktantaj por prava afero batalantoj. Tamen pro nedependaj 
de mi cirkonstancoj mi devis ĉesi la laboron kaj forlasi 
Hettingen-on...» Laŭ tono de la letero senteblas, ke la juna 


ĥemiisto laŭlitere krevas pro fiero pri sia saĝo kaj siaj 
atingoj, sed ies forta mano ŝtopas lian buŝon. 


Jen kion li skribas plu: «La ideo de subpremado de bremsaj 
stimuloj en homa animo kaj, se eblas tiel diri, medikamenta 
plifortigo de heroa elemento de homa naturo same, principe, 
ne estas io neebla. Verŝajne, antikvaj popoloj konis tiajn 
naturajn medikamentojn. Jam nun eblus konturi rondon de 
renkonteblaj en la naturo objektoj, inter kiuj oni devus provi 
trovi tian drogon. La ĉefa malfacilaĵo konsistus en tio, kiel 
ĝin ekstrakti, kiel fari stabila, kiel atingi plifortigon de ĝia 
influo por ke rezisti la artefaritan ŝanĝiĝon de valorsistemo 
povus neniu animo, eĉ se tio estus animo, simila al Dia 
anĝelo...» 


A ha. 


Do, jen kiel intencis Stupak enblovi «en dormantajn homojn 
noblan fajron de malakcepto». 


Kaj la ideo, laŭ kiu revolucio jam antaŭlonge okazus, se 
homoj ne estus tiom alligitaj al siaj filistraj ĝojoj, al edzinoj 
kaj bovinoj, kaj ne timus ĵeti en flamon ĉion ĉi, kaj poste eĉ 
sin mem, kiel najlo sidis en la kapo de Stupak. Jen kion li 
skribas al Bakunin, amiko laŭ la balta vojaĝo: «Miĥailo 
Aleksandroviĉ, kara! Vi diras, ke vi organizis "Internacian 
frataron", sekretan batalan organizon de anarkiistoj, kaj 
ĝojas, kiel eta infano, esperante, ke servos ĝi kiel alumeto, 
destinita flamigi la malnovan mondon. Ne servos ĝi, ne 
flamigos. Dum homoj niaj estas malviglaj kaj facilanimaj, 
dum ne kapablas ĉiu viro, ĉiu virino, forgesinte ĉion, krom 
ricevitaj ofendoj, forĵeti momente tion, per kio vivas simplula 
koro, kaj al plej eta provo de ajna despotismo subpremi ilin 
respondi per neniiga venĝo, la afero de revolucio estas 
senespera. Ne helpos frataroj, ne helpos paroladoj. Helpos, 


kara mia, la granda scienco, kiu finfine komencos servi al la 
vera afero...» 


Tion li skribas somere de la sesdek kvara, jam el Munĥeno, 
jam intervidiĝinte kun Raschke. Kaj poste ili iĝas 
nedisigeblaj amikoj, ili eĉ foje promenas kune, kaj la juna 
ĥemiisto pro la nova, ruse malakurata amiko, eĉ foje 
komencas la promenon ne je la deka, sed eĉ je la deka kaj tri 
kvaronoj, ĉar la amiko tro longe dormis kaj ne veturis al li 
ĝustatempe. Tiun afekcian fakton notis en sia taglibro juna 
Gerta Bŭchner, loĝinta kontraŭ la hotelo de Raschke kaj 
observadinta liajn ĉiutagajn elirojn, sidante ĉe sia fenestro. 


Kaj en septembro de la sesdek kvara Raschke prenas 
Stupak-on kun si en Alvicon. 


Kaj jaron poste Haushoffer, agitante la registaron de Bavario 
por aktiva, perforta politiko kaj, speciale, por partopreno en 
neevitebla, laŭ lia opinio, kolizio de Aŭstrio kaj Prusio, faras 
en la kabineto de ministroj, dum ĉeesto de la reĝo, 
multesignifan misdiron: «Jes, tio estos ankoraŭ malnova 
milito. Sed tio ja estos ne lasta milito. Kaj mi ĵuras, en novaj 
militoj ni havos novajn soldatojn. Soldatoj de malamiko iĝos 
niaj soldatoj». 


Kaj Rascke restas en Alvico preskaŭ senelire. Kaj al Alvico el 
tuta Germanio venas iaj strangaj ŝarĝoj: pezaj 
metalkonstruaĵoj, potencaj pumpiloj, vaporaj motoroj kaj 
dinamo-maŝinoj, sennombraj ĥemiaĵoj... 


Kaj Stupak jen dum semajnoj ne eliras el Alvico, jen subite 
elveturas kaj, evidente ne sentante antaŭan mankon de 
monrimedoj, vojaĝas laŭ komunismaj adresoj de Eŭropo. 
Penas interkonsenti kun Engels, sed malsukcesas; en liaj 
paperoj troviĝas peco de malnetaĵo de letero al nesciate kiu: 
«Frederiko estas stulta kaj pasiva. Homo, intencanta verki 


"Dialektikon de naturo", nenion komprenas pri la naturo. 
Homo, alvokanta al perforta forigo de reakcia sociordo, 
nenion komprenas pri perforto. Kun «Internacio» ni ne havas 
komunan vojon». 


Tamen, kiam en la sepdeka jaro en Eŭropo aperas Neĉaev, ili 
renkontiĝas kaj momente iĝas plej bonaj amikoj. Neĉaev 
post kelkaj semajnoj skribas al Bakunin: «Peĉjo min tute 
ĉarmis. Kia volo, kia skalo! Li rakontis al mi multon tian, kion 
mi opinius bela fabelo, se li ne donus pruvojn. Baldaŭ, 
baldaŭ laŭ la tuta mondo, neatendite por niaj malamikoj jen 
tie, jen tie, kiel fungoj post pluvo, komencos elkreski 
sentimaj, neadmoneblaj, senkompataj kaj ne detenataj de 
ajna Kristo batalantoj! Peĉjo promesis al mi grandan 
artikolon por "Popola revenĝo", kie, nature, dirante nenion 
konkretan, li penos inspiri per tiu perspektivo 
malfortiĝantajn vicojn de nia batalantaro». Ĝuste tion, ŝajne, 
Peĉjo ne devus promesi. Kiam estis skribata tiu letero, Peĉjo 
jam senspure malaperis survoje el Laŭzano al Munĥeno. 


En la sepdeka. 


Kaj en la sama sepdeka, dum solena festo de naskiĝtago de 
filo kaj heredonto, Karlo Haushoffer, la feliĉa patro antaŭ 
okuloj de du dekoj da nenion komprenantaj gastoj enmetis 
en manplatetojn de la jaraĝa etulo, trankvile okulumanta la 
festan tablon, bonanime pepanta kaj faranta vezikojn por 
ĝojo de sinjorinoj, svarmantaj ĉirkaŭ li, absurdan, eĉ ne 
similan al ia ludilo, feran kesteton. Kaj la etulo kunpremis 
ĝin per siaj pufaj anĝelaj fingretoj, kaj ektrenis ĝin en la 
buŝon, sed la kesteto ne trairis, kaj li devis limigi sin per 
ronĝado de la anguloj. Kun pokalo da ĉampano starante 
super la ido, la fiera kaj brilanta magnato, nenion klariginta 
al la gastoj nek tiam, nek poste, deklaris: «Filo mia! Vi estas 
bebo, kaj vi estas nedisputebla posedanto de tiu ĉi kesteto. 
Vi kreskos, kaj iĝos posedanto de la kesteto pli granda kaj pli 


komplika. Kaj kiam vi iĝos tute plenaĝa, vi, mi kredas, iĝos 
nedisputebla posedanto de la tuta mondo. Mi trinkas je tio!» 


Kaj, kiel oni diras, senprokraste eltrinkis. 
Kesteto. 


Ĉu mono? Ĉu trezoro? Se li dirus «pli granda kaj pli valora», 
mi ĝuste tiel komprenus. Vortoj «pli valora» ĉi tie estus plej 
konvenaj. Sed en letero de unu el ĉeestintaj en la ceremonio 
sinjorinoj, sendita de ŝi al Vieno, al fratino, estis skribite 
ĝuste «pli komplika». Tiel ne eblas miskompreni aŭ elpensi. 
La sinjorinon tiu esprimo, laŭ la letero, miris ne malpli, ol 
min. 


Klaŭso Haushoffer vivis ankoraŭ preskaŭ dudek jarojn, kaj 
dum tuta tiu tempo li ne forlasis Alvicon eĉ por tago. Gastoj, 
vizitantaj lian bienon — kun paso de jaroj ili iĝis pli kaj pli 
malmultaj — unuvoĉe asertis, ke la maljuna politikisto havas 
lacan, elturmentitan aspekton, kaj li kvazaŭ ĉiam atendas 
ion. 

Ni sidis sur benko de somera podio de Kavalira insulo, kaj 
nokta lago Malaren ludis per kaŭĉukaj rebriloj de lumoj. Sur 
transa flanko de la malhela, brilanta glataĵo, sur bordo mem 
de Kungsholmen, kiel malhela peza ombro altis bastiono de 
urbodomo, etendinta al ĉielo fortan trunkon de ĉefa turo. 
Ŝajnis, tuj devus, ridinde bruante, preterkrabli «Solaris Rex». 
Ŝajnis, ke mi ankoraŭ ne konas Stanjon, kaj sidanta apude 
homo devos ankoraŭ konatigi min kun ŝi nur post tutaj dek 
tri jaroj; kaj kun Liza ni nur ĵus komencis brakumi-kisi, kaj ĉio 
mirakla estas ankoraŭ en estonteco. Ŝajnis, konversacio 
devus okazi pri rusia literaturo, pri tio, ke ĝi estas 
nekompareble pli spirita, ol ajna alia, tial la eŭropa merkato 
akceptas ĝin nur po eta dozo. «Rigardu, — devus diri juna 
kaj stulta mi, — ili eĉ ne scias, kio estas, ekzemple, amo. 
Ekzistas erotiko kaj ekzistas geedzeco. En la unua plej 
gravas grandeco de seksorganoj, volumeno de busto, 
teĥnikeco de plenumo kaj ĉio tia. En la dua plej gravas 
reguligo de posedaj rilatoj, speciale por okazo de morto aŭ 
eksedziĝo. Kaj tiel — ĉiam! Vi verkas pri nekonataj al ili 
aferoj!» 


— Ĉio jam estas decidita, — lace diris mi en la realo, kaj diris 
jam ne unuan fojon. — La bileto estas en mia poŝo, matene 
mi elflugas al Munĥeno. Ne bezonas mi sekurigon, ne 
bezonas defendon. Mi petas nur transdoni tiujn materialojn 
al Lamsdorf. 


— La risko estas nepravigebla, Alekseo Nikodimoviĉ, — vican 
fojon, kaj same lace, obĵetis la ataŝeo. — Sen ajna preparo 
kaj prilaboro — en inferon... 


— Tion, ke Alvico estas infero, neniu al mi pruvis. Risko estos 
multe plia, se ni sen interkonsento kun la germana registaro 


aranĝos iun seriozan operacion sur germana tero. Tio estas 
barbareco, kaj mi tion ne permesos. Sed se ni komencos 
interkonsenti — kiom da tempo ni perdos! Eĉ se mi sukcesos 
persvadi la caron parence komunikiĝi kun la germana 
imperiestro — tutegale ni perdos ne malpli ol semajnon. En 
la ideala varianto. Multo povas okazi dum tiu tempo — de 
likado de informo ĝis novaj murdoj. Krome, okaze de kunaj 
agoj ni devos kun ĉio ĉi, — mi svingis en aero per fleksebla 
disketo, — konatigi germanajn kolegojn. Kaj dum mi ne 
scias, kiomgrade Alvico povas kompromiti la instruon, kiun 
distribuas mia gazeto — al tiu konatigo mi ne povas 
decidiĝi. Ne, ĉio estas decidita. 


— Kaj kun kia legendo vi intencas... 


— Sen ajna legendo. Obtuza, sed obstina ĵurnalisto kiel 
heroon de unu el historiaj skizoj elektis anarkiiston Stupak. 
Evidentiĝis, ke dum lastaj jaroj de la vivo Stupak ofte vizitis 
Alvicon. Ĉu ne restis ĉe vi leteroj, memuaroj, fotoj... 


— Ja pro la sola demando pri Stupak, se Haushoffer lin vere 
likvidis, vin tie... 


— Ne malbonaŭguru. Kiel dirus nun unu mia konatino, vi 
kreas stabilan vibradon inter nuna vorto kaj estonta evento 
kaj, tiamaniere, abrupte pligrandigas probablon de 
nedezirata rezulto. Necesas diri: ĉio estos bona, ĉio estos 
bona — kaj tiam ĉio estos bona, — mi silentis iom. — Ĝuste 
por tia okazo, fakte, mi petas vin transdoni tutan kolektitan 
de mi informon al la centro. 


— Pardonu, Alekseo Nikodimoviĉ, sed... se vi tamen ne 
revenos? 


— Se mi ne revenos, pensos pri tio, kion fari kun Alvico, jam 
ne mi, — mi paŭzis. — Mi revenos. Vi eĉ ne imagas, kiom da 


devoj mi havas al du tre bonaj plenaĝaj kaj al du tute 
bonegaj etaj homoj! 


En malforta lumo de foraj urbaj briloj mi vidis, kiel la ataŝeo 
necerte ridetas responde al mi. 


De delto de Barnhusviken, tie, kie ĝi enfluas en Malaren, 
aŭdiĝis proksimiĝanta, pene graketanta bruo. Mi turniĝis. 
Inter ni kaj la urbodomo, flagretante per malhelaj lanternoj, 
malrapide moviĝis stumpa ŝalupeto. Mi fiksrigardis — kaj ne 
kredis al la propraj okuloj. Demonstre kaŝante nek ĝojon, 
nek la naciecon, mi knabece eksaltis kaj ekkriis tiel, ke Min 
aŭdis duono de la insulo: 


— Ĉio estos bona! 


La ŝalupeto estis «Solaris Rex». 


Alvico 

Ĉe disvojiĝo, tie, kie aŭtoŝoseo Munĥeno — flughaveno 
sendas mallongan apendicon al eksterurba rezidejo de 
Wittelsbach-oj, mi eksentis «voston».[93] Rigardante en 
malantaŭvidan speguleton, mi mole bremsis luitan en la 
haveno «BMW» — ĉi-tieaj patriotoj jam dum tria jaro 
aĉetadis eksklude produktojn de «Bavariaj maŝinkonstruaj 
uzinoj», kaj al alvenintoj ludonis eksklude nur ilin; sekvinta 
min «Opel» iomete proksimiĝis, kaj poste same komencis 
malrapidiĝi. Mi deveturis al vojrando kaj, iomete kliniĝinte, 
knarinte per dekstraj pneŭmatikoj laŭ sablo, haltis. Mi eliris 
el la aŭto, movante la ŝultrojn kaj kubutojn, kvazaŭ 
ekzercante sin post longa sidado ĉe stirrado, kaj ekstaris je 
tri paŝoj de la «BMW», kun ĝua turisma aspekto admirante 
velkintan novembran pejzaĝon de Bavaria plataĵo, randita 
sude per foraj stakoj de Alpoj, kovrita per malvarma bluo de 
ĉielo kaj blindigaj, malklare fibraj strioj de cirusoj. La «Opel» 
nedecideme preteris min; en ĝi sidis duopo, kaj al mia flanko 
ili kun evidenta peno eĉ ne rigardis, kvankam kio povas esti 
pli natura — gliti per indiferente scivolema rigardo laŭ tiu, 
kiu veturis antaŭe kaj subite malantaŭiĝis. La knaboj, ŝajne, 
estis fortikaj. Do, tio komenciĝis. Ili haltis antaŭe, ne 
malproksimiĝinte eĉ je cent metroj. Nu, kaj kio plu? Pretere 
kun mallonga siblo de tempo al tempo veturadis tien kaj 
reen diverskoloraj aŭtoj; dominis, certe, «BMW». Estas 
strange, ke ili ne prenis tiun markon. 


Konscie konfuzante miajn paŝtistojn, mi aroge eksidis rekte 
sur sekan herbon ĉe la vojrando kaj, ne hastante, kun 
plezuro ekfumis, plu malrapide movante la rigardon 
dekstren-maldekstren. Vere, estis bele, sen disputoj. Antaŭaj 
pordoj de la «Opel», kiel flugiloj de papilio, malfermiĝis 
samtempe, kaj la paŝtistoj, pri io konversaciante, eliris el la 
aŭto. Tiu, kiu sidis ĉe la stirrado, entute estis atleto. Mia 


flanko, vundita en Simbirsko, iel tuj ekdoloris. Ĝi delonge ne 
rememorigis pri si. Ĉu ĝi aŭtunon sentas, aŭ ŝanĝon de 
vetero, ŝercis mi kun mi mem, ĉagrenite taksante 
ampleksojn kaj kapablojn de la ŝoforo. La alia pasaĝero estas 
evidenta intelektulo, «generatoro de ideoj». Li estas vestita 
prude, eĉ iomete ceremonie, portas testudajn okulvitrojn. 
Naskita en Konigsbergo, ne alie. Aŭ en ia bieno apude. La 
ŝoforo kelkfoje batis per ŝupinto laŭ maldekstra malantaŭa 
pneŭmatiko, montrante al ĝi per ambaŭ manoj kaj ion 
klarigante al la pasaĝero; la pasaĝero kun malplezuro 
kapjesis. Kompatinduloj. lajn paneojn ili havas, vidu. 
Spektaklo. AŬ mi havas persekutmanion? Tia vosto 
malĉifreblas dum tridek sekundoj. Bone, ni ludu. Mi finfumis, 
forĵetis la cigaredstumpon, revenis en la aŭton kaj ekruliĝis 
pluen. Kun fajfo mi preterflugis ilin — la ŝoforo, kiu estis 
fosonta en la pakaĵujo, tuj ĝin batfermis, ne rigardante al mi 
kun sama peno, kaj la intelektulo indiferente rigardetis. 
Senaferaj, bonhumoraj homoj nemalofte inklinas nemalice 
moketi siajn proksimulojn, kiuj havas malgrandajn, 
nedanĝerajn, sed ĉagrenajn malagrablaĵojn — ĝuste tion mi 
montris: kun gaja rideto svingis la manon al la intelektulo 
kaj laŭte kriis ruslingve en duonmalfermitan fenestron: «Ne 
ĉagreniĝu, knaboj!». Abrupte altigis rapidon ĝis cent 
sepdek. La «Opel», tremetante, rapide ŝrumpis en la 
speguleto. Do, tamen estis persekutmanio. 


Ne. Ili preterlasis pompan «Nissan», metinte ĝin antaŭ si, kaj 
same ekveturis. Infanaj trukoj. Ili eĉ ne tre kaŝas sin. Simple 
montras elementan maskiĝon por ordo, por ne aspekti tute 
stulte, aŭ eĉ por mi pli bone ilin rimarku. Kaj kion ili deziras? 
Ĉu premas miajn nervojn? Stultuloj vi estas, knaboj. Post la 
alterna deĵorado de la edzinoj mi entute ne plu havas 
nervojn. 


Bone, ni ludu plu. 


Mi enveturis en Schwabingqg. Stratoj estis plenaj de aŭtoj, 
observi la voston iĝis pli malfacile — sed de tempo al tempo 
aperis malantaŭe dekliva verda dorso, jam konata ĝisnaŭze. 
Mi turnis orienten kaj rapide transsaltis al Bogenhausen. Kaj 
mia marmoto kun mi.[94] Mi haltis sur ronda placo antaŭ 
katedralo Frauenkirche — bonega specimeno, sendispute, ĝi 
simple kantas per ĉiuj linioj; sed, dirante sincere, min ĝi 
tiumomente ne interesis. Ĝustatempe rememorinte, ke mi 
estas korespondanto kaj, kaptinte de sur la malantaŭa benko 
«Canon»-on, mi elrampis el la aŭto. La kara amiko bremsis 
sur transa flanko de la placo. Dum eble dudek minutoj mi 
vantkuradis ĉirkaŭ la katedralo, rigardante en la objektivon 
kaj ĉagrenite balancante la kapon — ne, ne konvenas 
direkto; ne, tranĉiĝas la bildo... Mi klakis kvar fojon kaj tiel, 
kaj ĉi tiel. La verda dorso obeeme kaj silente, kiel orienta 
virino, enuis en malforta, truita ombro sub preskaŭ 
senfoliiĝintaj ulmoj. 


Mi ekinteresiĝis, tio estis almenaŭ ia utilo de tiu ĉi ludo. Mi 
plonĝis en la «BMW»-on kaj malrapide ekruliĝis al Izaro, 
elsaltante tuj kiam antaŭ la okuloj aperis io pitoreska — kaj 
tuj komencis turni la fotilon, malleviĝi sur genuon, klaki... 
Sentante sur la nuko pezajn, eĉ por momento ne 
degluiĝantajn rigardojn. Kaj mi ankaŭ sukcesis amuzi min — 
eĉ, sincere dirante, trankviligi, tiu ĉi aroga kaj malkaŝa 
persekutado tamen premis miajn neekzistantajn nervojn — 
imagante dolĉan bildon: sidas mi en la mallumigita 
gastoĉambro kun Stanja knabo sur genuo, la fratinetoj kiel 
du komfortaj kokinetoj instaliĝis sur la divano, Paŭlinjo, kiel 
ŝi tion Ŝatas, mem enmetas en la projekciilon fotojn, kaj mi 
komentas, iomete balancante la varman etulon per la kruro: 
«Nu, Paŭlinjo, nun ĉi tiun... Jen, karulinoj miaj, Frauenkirche, 
la dekkvina jarcento, gotiko. Jen, buletoj miaj, Teatina 
preĝejo, la deksepa jarcento. Jen Gliptoteko, tio estas 
klasikismo. Jen hotelo «Otton», nomita tiel omaĝe al 


imperiestro Otton Wittelsbach, ĉi tie mi loĝis... Interese, ĉu? 
Cu mi estas interesa viro?» 


Estas vere interese — kiu el ili unua batos mian vizaĝaĉon? 
Mi esperas, ke almenaŭ ne Paŭlinjo. 


Mi parkiĝis sur duonmalplena haltejo ĉe «Otton», en kiu jam 
en la flughaveno mi mendis apartamenton. La hotelo staris 
en luksa loko, sur bordo mem de Izaro, ĉe meandro, kaj mi 
denove klakumis du fotojn. Somere «Otton», verŝajne, dronis 
en verdo, sed nun folioj sur kverkoj estis eĉ ne oraj, sed 
laŭnovembre morte-brunaj, kaj pro ventoblovoj skrapis unu 
la alian, kiel ladaj. Mia pakaĵo, verŝajne, estis jam en la 
apartamento — se oni ĝin ne esploras ie; Ĉio povas esti, se 
tiel komenciĝis. Jen ili, miaj karuloj, kien do mi iros sen ili — 
haltis je dekkvin paŝoj de mi, ĉe gazeta aŭtomato; gazeton 
ili ekdeziris aĉeti, buletoj miaj... 


Mi denove movis la ŝultrojn, ekzerciĝante, kaj ĉirkaŭrigardis. 
Amuze. Preskaŭ sur tiu ĉi loko antaŭ cent tridek jaroj ĝibis 
hoteleto, kie loĝis dum lasta deko da jaroj de sia mallonga 
vivo kompatinda Raschke. Sed, verdire, kial kompatinda? 
Toksinon de amanito li, vidu, bezonis. Por obtuzigi senton de 
timo ĉe luktantaj por prava afero batalantoj... Mi opinias, ke 
tiu batalanto, kiu frapis la ĥemiiston laŭ la nuko, prenis ĉe la 
pantalono kaj ĵetis trans parapeto de la kajo en glacie 
malvarman lIzaron, estis absolute konvinkita pri praveco de 
sia afero. 


Tamen li estis ne Lapinski, ne Tkaĉov,[95] ne imperiestro 
Nikolao Pavloviĉ. Kompatindulo, unuvorte. 


Kaj la domo, kie loĝis kaj skribis sian taglibron, tiel helpintan 
al mi, Gerta Bŭchner, ankaŭ malestas. Oni ĝin delonge 
malkonstruis. Por ĝardeneto antaŭ «Otton». Kaj la kverkoj 
jen kiel jam elkreskis. 


Mi ekiris al la hotelo, preskaŭ aŭtomate ĵetinte vican 
rigardon al la paŝtistoj — kaj preskaŭ stumblis; kaj afekta 
gapo, kiun mi komencis montri por plia versimileco, simple 
klakfermiĝis per si mem. 


La intelektulo estis koncentriĝinte elprenanta el la aŭtomato 
«Pravda»-n. Kaj sur lia rekta dorso, direktita miaflanken, 
kvazaŭ neona reklamo flamis: «Ĉu vi vidas? Mi aĉetas 
"Pravda"-n!» Plue — plie. Li tuj malfermis la gazeton, kaj, 
kvazaŭ plene absorbita de legado, nenion rimarkante 
ĉirkaŭe, malrapide ekiris miaflanken. Estis groteska 
spektaklo: larĝaj, kiel veloj, konataj folioj kun rekonebla de 
versta distanco tiparo de la titolo, ricevis subite maldikajn 
prusajn krurojn kaj iris al mi. La intelektulo preskaŭ tuŝis 
mian ŝultron per papera rando — mi konsternite deflankiĝis; 
kaj li, plu sorĉite rigardante al la dua gazetstrio, ien inter 
artikolaj titoloj «Grimacoj de merkato» kaj «Hidroponiko en 
Tajmiro — estos!», malrapide, streĉite preteriris kaj 
malproksimiĝis en unu el aleoj de la ĝardeneto. Li evidente 
montris al mi ian signon — sed kian? Ke mi estas malĉifrita? 
Sed por kio? Aŭ tio estas vica etapo de psiĥologia premado? 
Kvazaŭ sekvante en turista malstreĉiteco flugon de pigo, mi 
movis la rigardon maldekstren, al la ronda dorso de «Opel» 
— la atleto, kruciginte la manojn sur la stirrado kaj metinte 
sur ĝin la kapon per nuko al mi, demonstre dormetis. Mi 
decidiĝis. 


La intelektulo, obstine ŝajnigante, ke de la Tajmira 
hidroponiko dependas tuta lia estonteco, sukcesis foriri je 
sepdek paŝoj antaŭen kaj preskaŭ trairis la ĝardeneton 
survoje al aleo sur transa flanko de la ĉirkaŭanta «Otton»-on 
verda zono. En la ĝardeneto mankis homoj; la nuboj, kiujn 
mi kun tia plezuro kontemplis du horojn antaŭe, iĝis 
kontinua bula maso, ŝtopinta la firmamenton — protio iĝis 
krepuske kaj iel malvarme... Aĥ, dio mia, ja ne pro la nuboj 
al vi estas malvarme, diris mi al mi mem, kaj tiu konjekto 


min kuraĝigis. Mi ekiris post la intelektulo. Kaj kiam li, ne 
ĝisirinte dek paŝojn ĝis Tirpitz-aleo, haltis, mallevis la 
gazeton kaj turniĝis, rigardante tra la testudaj okulvitroj 
rekte al mi, mi ĉirkaŭglatigis min per la manplatoj — tute 
senkulpa gesto, mi kvazaŭ kontrolas, ĉu ne ĉifiĝis la 
kostumo, ĉu ne estas ie neatenditaj faltoj, sed profesia okulo 
tuj komprenos, ke mi demonstras maleston de armiloj kaj en 
la poŝoj, kaj sub la akseloj, kaj kie ajn. Li, evidente hastante, 
faldis «Pravda»-n — preskaŭ ĉifis, por sukcesi, dum mi iras 
— kaj ripetis mian movon. Mia animo iomete malpeziĝis. Ja 
mi jam estis preta al io ajn — ĉu plonĝi en arbustojn, ĉu 
balanci pendolon[96] sur paca vojeto, superŝutita de seka 
foliaro... Aliflanke, kion li timu, li ja estas sur sia tero, kaj li 
ne estas sola — oni facilege povas pafi en mian dorson, aŭ el 
la samaj arbustoj elsalti kaj ŝpruci en mian vizaĝon iun 
aĉaĵon; aŭ entute... enblovi iel noblan fajron de malakcepto 
de simplulaj ĝojoj kaj malestimon al edzinoj-bovinoj... 


Verŝajne, mirindan senton de libero kaj sendependeco devas 
havi homo, por kiu ĉio Ĉi vere nenion signifas kompare kun 
la propra persono kaj zorgeme vartita manio de nepacigebla 
lukto por ia buĉa idealo. Ŝajne, ĝuste tian staton de libero en 
pasintaj tempoj oni nomis heroeco. Ne imageblas... 


Kaj kiel, verŝajne, abomene kaj triste estas por tia homo, 
libera, vivanta nur por si mem kaj por la lukto, se almenaŭ 
unu tago lia pasos sen kvaronumo, sen perforto, sen perfido 
de iu normalulo por la idealo... Ja tiuj kvaronumoj kaj 
perfidoj estas la sola afero, per kiu li firmigas sian pozicion 
en la mondo. Alia spuro ne restas. 


Mi aliris proksime al la intelektulo kaj haltis. Klare demandis 
ruslingve: 


— Vi, ŝajne, volas ion diri al mi? 


Li kapjesis. 


— Jes, — same ruslingve respondis li. — Mi ĝojas, ke vi tiel 
rapide kaj tiel ĝuste min komprenis. 


La lingvon li posedis bonege. Misprononco estis ne pli forta, 
ol, ekzemple, de Kruus. 


— Mi vin aŭskultas, — diris mi. 
Li iomete silentis. 


— Ĉu mi havas honoron paroli kun korespondanto de gazeto 
«Pravda» Alekseo Nikodimoviĉ Cernyŝov? 


— Vere tiel. 
Li denove silentetis. 
— Sed, eble, kun kolonelo Aleksandro Lvoviĉ Trubeckoj? 


— Eble, — indiferente respondis mi, sed mia koro fakte 
stumblis. Kie do mi tiel eraris? 


Li etendis la manon kaj konsole tuŝis mian kubuton. 


Kaj subite li ridetis al mi. Sur osteca mallarĝa vizaĝo, 
preskaŭ duone kaŝita sub la okulvitroj, la rideto montriĝis 
neatendite milda kaj hela. 


— Ne ĉagreniĝu, kolonelo. Vi ne faris profesiajn erarojn. En 
tio, ke ni malĉifris vin, ne estas eĉ peceto da via kulpo, — li 
suspiris. — Vi neniel povis scii, same kiel ne povis tion scii 
ankaŭ tiuj, kiuj vin sendis, ke vilao Alvico delonge vokas 
nian atentan intereson, kaj la Munĥena nodo de IRU antaŭ 
multaj jaroj estis ekipita per malgranda aŭtomata aldonaĵo. 


Li denove suspiris, kaj en tiu suspiro evidente montriĝis 
faciliĝo. Ŝajne, vokante kaj atendante min, li same tro 
nervoziĝis, kaj nun estis poiomete malstreĉiĝanta. Verŝajne, 
li ĝojis, ke ĉio finiĝis sen Miskomprenoj. 


— Tuj kiam de ie ajn venas demando, en kiu figuras «Alvico» 
aŭ «Haushoffer», al respektiva terminalo en Berlino tuj iras 
informo pri tio, kia demando venis, de kie, kio estas sendita 
responde. La unuan signalon ni ricevis antaŭ pli ol monato. 
Kvin semajnoj sufiĉis por kompreni, kio estas tiu Ĉernyŝov, 
tiom interesiĝanta pri Alvico. Des pli, ke karaktero de viaj 
demandoj praktike ne lasis ajnajn dubojn pri tio, rilate de kiu 
enketo ili venas. Interesiĝi pri sektoj de komunistoj- 
murdistoj povus, plej probable, homo, okupiĝanta pri iu 
terorisma ago en sfero de moderna komunismo. 


Lerte, diable. Vere, supozi, ke ili ĉi tie interesiĝas pri nuna 
Haushoffer, estis neeble. 


Sed kiuj, fakte, estas tiuj ili? 


— Se vi deziris nur konversacii, por kio estis tiu 
observado? — singarde demandis mi. — Mi nervozigis vin, vi 
— min... 


Li iomete kunpremis la lipojn, poste respondis: 


— Jes, verŝajne, mi kulpas antaŭ vi. Sed mi simple ne trovis 
alian manieron komprenigi vin, ke mi scias, kio vi estas, kaj 
deziras renkonti kun vi, sed pri la renkonto tute ne insistas. 
Se vi opinius pli konvena por vi eviti tiun konversacion — mi 
ne trudus ĝin. Mi ĵuras per honoro, ni ne havas ajnan deziron 
enmiksiĝi vian laboron, aŭ, des pli, obstakli ĝin. Se miaj agoj 
ŝajnis al vi sentaktaj — mi elkore petas vin min pardoni. 


Li iomete klinis la kapon, poste relevis. Preskaŭ sen hezitoj 
mi etendis al li la manon. 


Poste li montris al mi legitimilon kun imperia aglo sur la 
kovrilo, kaj, jam ne tiom streĉite, diris: 


— Mi estas laboranto de kvara sekcio de Departemento de 
imperia sekureco Heinrich von Kreuwitz. Laŭ rango mi egalas 
al vi. Laŭ titolo mi estas iomete malpli alta, barono. 


— Ĉu Orienta Prusio? — demandis mi. 


— Ĉu rimarkeblas? — respondis li per demando, kaj en lia 
voĉo sonis trankvila fiero. — Jes, vi divenis. Do... Cu ni, eble, 
trinku po kruĉo da biero? Ci tie estas tute proksime... 


— Pardonu, barono, sed mi tiom longe ne satdormis en 
Stokholmo, kaj tre laciĝis en la vojo. Mi timas, ke eĉ biero 
nun estas malutila al mi. Ne opiniu, pro dio, mian rifuzon 
demonstra. 


— Tiuokaze, estas mi, kiu ankoraŭfoje petas pardonon de vi, 
princo. Tiu maldeca hasto, kun kiu mi provokis nian 
renkontiĝon, klarigeblas nur per timo, ke vi jam hodiaŭ 
provos viziti Alvicon, sed mi tute ne volis perdi eblon 
konversacii kun vi anticipe. Ĉu vi ne estas kontraŭ promeno 
laŭ la parko? 


— Tute ne. 

— Mi forprenos de vi ne pli ol duonhoron. 

— Mi estas en via dispono, barono. 

Ni malrapide ekiris laŭ unu el flankaj vojetoj. 


— Vi, sendube, pli ol mi scias pri tio, kio okazis kaj okazas en 
Alvico, — komencis la barono. Mi interrompis lin: 


— Mi donas al vi vorton de komunisto... vorton de nobelo, se 
vi preferas — mi nenion scias pri tio! 


Li iomete maĉis per maldikaj lipoj. Subita ventoblovo de lia 
flanko surprize alportis al mi delikatan odoron de bona 
kolonjakvo. 


— Kiel vi deziras, sed tiuokaze mi formulu tiel: vi konjektas 
pri pli multa. En mia dispono estas nur tiu informo, kiun vi 
ricevis laŭ IRU — sed en la via estas ankaŭ tiu, kiun vi ricevis 
en la arkivo de Socialisma Internacio, kaj tiu, kiu, nesciate 
kiel, entute direktis vian enketon al vojo de historiaj 

esploroj. Mi ja tute ne imagas, kiaj strangaj motivoj vin 
direktis al tio. Kaj mi demandas vin pri nenio. Kiam kaj pri 
kio sciigi min, kaj ĉu sciigi entute — dependas nur de vi. 


— Mi timas, ke mi ne povos tion decidi, dum ne finos la 
enketon. 


— Mi estis certa, ke vi respondos ĝuste tiel. Por ni, tamen, 
ŝajnas nedisputebla, ke en vilao Alvico antaŭ cent tridek 
jaroj estis farita iu malkovro. Siatempe mi skrupulege 
analizis ĉiujn fakturojn de Klaŭso Haushoffer, ĉiujn mendojn, 
faritaj de li en diversaj uzinoj de tiama Germanio, sed venis 
al nenia konkludo. AŬ li estis konstruanta ian hermetikan 
bunkron, plej probable, subteran. AŬ li estis konstruanta 
laboratorion, kie li povus sintezi batalajn venenaĵojn — jam 
en tiu okazo li tre superis sian tempon, kvankam, vidas dio, 
tute ne en tia afero, kiun mi povus admiri. AŬ... sed mi ne 
lacigu vin, ĉiuj ĉi supozoj ne kostas eĉ rompitan groŝon, kiel 
oni diras en via lando. Tiel aŭ alie, iu treege grava rezulto 
estis atingita, ĉar, se ĝi ne estus atingita, Haushoffer ne 
liberiĝus de siaj sciencistoj... Ja ankaŭ vi estas konvinkita, 
princo, ke kaj Raschke, kaj Stupak estis likviditaj laŭ ordono 
de Haushoffer, kiam ili donis al li ĉion, kion povis, ĉu? 


— Jes, — konfesis mi, — mi estas konvinkita. 


— La rolo de Stupak, tamen, por mi estas tute malklara, — 
diris von Kreuwitz. — Raschke, juĝante laŭ ĉio, jam de la fino 
de la kvindekaj jaroj ĝuis favoron de Haushoffer, plene 
dependis de lia financa subteno kaj laboris por li. 


— Sed tamen ĝuste Stupak estis inspirinto de tiu projekto, 
kiu iĝis tiom serioza laŭ siaj rezultoj, ke devigis Haushoffer- 
on murdi la sciencistojn. Pardonu, barono, sed mi malŝatas 
tiujn eŭfemismojn: «liberiĝi», «likvidi»... Murdisto — murdas, 
kaj fino. 


— Vi pravas. 


— Kronologio de la eventoj aspektas jene. Unue Haushoffer 
trovas Raschke-n, prenas lin sub sian protekton, kaj izolas de 
la scienca mondo. Kion donas Raschke al Haushoffer? Li, 
ŝajne, penas sintezi drogon, kiu senigus homon je timo. 


— Jes, jes, ĝuste tiu temo altiris la atenton de Haushoffer al 
Raschke. 


— Kaj ĝi same altiris al li Stupak-on. Stupak, obsedita de 
mania ideo elvoki revolucion per altigo de agresemo de 
homo... 

— Aĥ, jen kiel? — ne detenis sin von Kreuwitz. 

— Ĉu vi tion ne sciis? 

Li mallonge ridetis: 


— De kie? Estu singarda, princo. Se vi ne deziras rakonti al 
mi ion, pli bone rakontu nenion. Mi tre malmulte scias. 


— Bagateloj, barono, bagateloj. Ni estas kolegoj. Kaj, kiel mi 
komprenas, timas la samon. Stupak esperis je tio, ke 
Raschke provizos lin per necesa drogo, sed Stupak havis ian 
sian planon, la ĥemio de Raschke estis nur ĝia parto. Ja 
ĝuste renkontiĝo de Stupak kun Raschke donis la fajreron! 
Ĝuste post tio, kiam ili ambaŭ komencis viziti Haushoffer-on, 
al Alvico ekiris mendoj, pri kiuj vi menciis! 


— Jes, verŝajne, tiel, — penseme konsentis von Kreuwitz. — 
Kaj ĝuste post la murdo de ambaŭ sciencistoj Haushoffer 
tute serioze komencas paroli pri potenco super la mondo. 


— Aĥ, ĉu ankaŭ vian atenton altiris tiu frazo? 
— Sendube! 

— Kio estas tiu kesteto, kiel vi opinias, barono? 
— Mi ne havas eĉ plej etan ideon. 


Ni silentis iom. Vento estis plifortiĝanta; folioj skrapis unu la 
alian sur arboj kaj kun rata susuro rampis laŭ tero. 


— Unuvorte, — revenis al la interrompita linio de la 
konversacio la barono, — kvankam ĉe Haushoffer, juĝante 
laŭ ĉio, io ne rezultis, aŭ rezultis ne tiel, kiel li kalkulis, ni 
timas, ke la kreitaĵo de Raschke kaj Stupak, kio ajn ĝi estu, 
prezentas minacon por la moderna mondo. 


— Kolektitaj de mi faktoj, — respondis mi, — kvankam mi ne 
povas, bedaŭrinde, diri, kian karakteron ili havas, konfirmas 
viajn timojn. 


— Jen kio, — iom paŭzinte, diris von Kreuwitz. — Des pli. 
Tiuokaze, ni vere faras saman aferon, princo. Sed, kun Ĉiuj ĉi 
abstraktaj — ĉiuokaze, laŭ mia amplekso de informoj — 
timoj, ni havas nenian pretekston, por skrupule traserĉi 


Alvicon aŭ pridemandi loĝantan tie senelire Alberton 
Haushoffer-on, kiu, sendube, estas malsana... ĉiuokaze, tre 
stranga homo. 


— Ĉu li estas pranepo? 


— Imagu — nepo... Antaŭ du jaroj ni, plene malesperiĝinte, 
decidiĝis al tia malnoblaĵo, kiel sekreta sendo en la vilaon de 
niaj homoj en aspekto de elektromuntistoj, ŝanĝantaj en la 
bieno elektrodrataron. 


— Ĉu nenio? 
— Nenio. Ordinara bieno. Kadukiĝanta. 
— Ĉu la subtera bunkro? 


— Estas neniaj spuroj. Tio ne signifas, certe, ke ĝi tie 
malestas. Signifas nur, ke ni trovis neniajn ĝiajn spurojn. La 
agentoj havis tre malmultan tempon... Sed foje al mi ŝajnas, 
ke mi, dum multaj jaroj okupiĝanta pri tiu problemo, estas 
simple maniulo. Paranojulo. 


— Mi ne povastuj dispeli tiujn viajn dubojn, barono, sed, mi 
ripetas, la materialo, kolektita de ni, viajn delongajn timojn 
pli konfirmas, ol kontestas. 


— Mi dankas. Do... Mi iris al la renkontiĝo kun vi kun unu 
propono, nun mi havas du. Mi komencu de la unua. Kiel mi 
komprenas, vi havas necesan pretekston, por penetri en 
Alvicon, ĉu? 


— Ne la plej bonan, sed, se oni malhavas fiskpaperon, oni 
skribas sur la simpla. 


— Pardonu... ha, tio estas proverbo. Mi komprenis. Okaze de 
bona fluo de eventoj vi, ni esperu, eliros el la pordego de 


Alvico multe pli informita, ol enirante tien. 
— Mi deziras tion kredi. 


— Ĉu mi rajtas peti vin pri afablaĵo konatigi min kun tio, kion 
vi sukcesos ekscii? 


— Barono, mi bonege komprenas viajn sentojn. Sed nun mi 
povas diri nek jes, nek ne. Cio dependos de tio, kion mi 
ekscios tie. 


Von Kreuwitz, rigardante sub siajn piedojn, mallaŭte fajfetis 
tra la dentoj. Batis per la piedo iun branĉeton. 


— Ŝajne, mi komprenis. Al Alvico vin kondukis enketo de 
unu murdo kaj de unu murdatenco. Kaj la unua, kaj la dua 
aspektas, kiel politikaj agoj. Vi venis ĉi tien tra biografio de 
ano de frukomunisma sekto de murdistoj. Vi mem estas 
komunisto. Vi timas, ke ricevita en Alvico informo faros 
baton kontraŭ via religio. 


— Mi ne nur timas — mi treege maltrankvilas pro tia eblo. 


— Bone. Tio estas sankta afero... Ne eblas ion ajn 
kontraŭdiri. Krom tio, ke, se post la reveno vi opinios necesa 
konatigi la imperian sekurecon kun la ricevitaj informoj, aŭ 
almenaŭ kun ia parto de ili, ni estos treege dankaj al vi. 


— Mi promesas al vi atenti interesojn de la imperia sekureco 
laŭ miaj fortoj, barono. 


— Dankon. Nun la dua. Mi konfesu, ĝis mi ne konatiĝis kun 
vi, princo, tiun varianton mi eĉ ne intencis pripensi, ĝi min 
ne maltrankviligis. Ni supozu, ke vi ne eliros el la pordego de 
Alvico. 


Al li mi ne povis diri: «Ne malbonaŭguru, ne kreu stabilan 
vibradon...» Mi nur kapjesis: 


— Ni supozu. 

— Kiaj instrukcioj estas donitaj al viaj homoj por tiu okazo? 
— Mi havas ĉi tie neniajn homojn. 

lo tremeris en la vizaĝo de von Kreuwitz. 

— Ĉu vi iras sen sekurigo? — singarde demandis li. 

— Ĵurnalisto Ĉernyŝov, kiel privata persono, serĉante 
materialon por siaj skizoj, tute povus viziti Alvicon je propra 
risko, — mi kuntiris la ŝultrojn. — Entrepreni ion pli 
grandskalan sen skrupula diplomatia preparo estus treege 
maletike rilate al Germanio kaj al germana krono. Tra mia 
ataŝeo en Stokholmo mi tion kategorie malpermesis. Oficiala 


interkonsentado okupus tro longan tempon, dum ĉiu tago, 
eble, minacas per nova krimo. 


Von Kreuwitz glitis laŭ mi per rapida atenta rigardo kaj 
senemocie ĵetis: 


— Vi estas nobelo. 
— Ne gravas. 


— Sed, en tiu okazo, mia dua propono ricevas eĉ pli grandan 
sencon. Ni povus opinii vin samtempe kvazaŭ ankaŭ nia 
sendito. Tiuokaze, se vi ne informos pri vi dum, ni diru, 
kvin... 


— Dek. 


— Ĉu ne tro longe? 


— Al mi ŝajnas, ke tio estas ne tiu okazo, en kiu necesas 
hasti, kalkulante horojn. 


— Estu laŭ via deziro. Dum dek tagoj, ni, unue, ricevus 
deziratan pretekston bone traserĉi Alvicon — ja tio estas ne 
ŝerco, malaperis homo, eĉ alilandano, eĉ ĵurnalisto; kaj 
due... aŭ... — kaj li subite konfuziĝis, eĉ iomete 

rozkoloriĝis, — pli ĝuste, unue... eble sukcesus helpi al vi en 
embarasa situacio. 


Mi nevole ridetis — kaj li ridetis per sia neklara hela rideto 
responde al mi. 


— Mi dankas kaj estas flatita, — diris mi. — Se viaj plenrajtoj 
sufiĉas por fari tiajn interkonsentojn, ni opiniu, ke tio estas 
nia komuna operacio. 

Sur lia vizaĝo respeguliĝis faciligita kontento. 


— Tiuokaze, mi faris ĉion, — diris li. — Mi tre ĝojas pro la 
renkontiĝo. 


— Mi same. Kaj mi tre dankas vin. 
— Dek tagojn ni kalkulu... 
— De la hodiaŭa vespero. 


— Bone. Trovi min al vi estos facile kaj persone, kaj telefone. 
Hotelo «Otton», numero 236. 


— Kaj la mia estas 235! — ne sukcesis mi deteni min. 
Kun absolute senemocia aspekto von Kreuwitz diris: 
— Kia neatendita koincido. 


Mi, subridinte, nur balancis la kapon. 


— Kaj nun, princo, mi havas honoron adiaŭi. Vi, verŝajne, 
jam delonge deziras ripozi. Kaj mi devas senprokraste 
raporti al Berlino pri la rezultoj de la renkontiĝo, tie oni 
senpacience atendas. Mi tutkore deziras al vi sukceson. 


— Mi penos plenumi la deziron, barono. 


Ni forte manpremis nin reciproke; poste von Kreuwitz 
turniĝis kaj, rekta kiel najlo, ekiris al sia verddorsa aŭto kun 
mallerte ĉifita «Pravda» en la maldekstra mano. Ni kelkfoje 
iris preter rubujoj, sed al li, eble, ŝajnis maldece forĵeti la 
gazeton en mia ĉeesto. Sekaj brunaj folioj, superŝutantaj la 
vojeton, disflugadis el sub liaj piedoj. Mi bedaŭris, ke mi nun 
ne havas fotilon ĉe la mano. 


Kaj jen, buletoj miaj, kontraŭspionisto de Germana Imperio, 
tre digna kaj afabla homo. Cu vere, estas interese? 


2 


La bieno Alvico troviĝis je tridek kvin verstoj for de 
Munĥeno, en komforta, izolita valo. Kiam mi alveturis, estis 
jam preskaŭ nokto. Vento kuris en la valo, kiel en tubo; ĝi 
ĉifis kaj skuis sekajn balailetojn de herboj, bruis, traŝiriĝante 
preskaŭ nudajn kronojn de arboj de malnova neprizorgita 
parko. Kaj la domo mem de la bieno eĉ en densa krepusko 
de novembra vespero ne povis kaŝi sian kadukecon, 
maljunecon kaj, ŝajnis, ian nerazitecon. Kvankam iam ĝi 
estis, verŝajne, luksa. 


Maljuna virhundo, lamante per malantaŭa maldekstra piedo, 
kalviĝinta kaj malgaja, eliris el mallumo al la lumo de 
aŭtolanternoj kaj silente flaris antaŭan radon. Mi gardeme, 
por hazarde ne kontuzi ĝin, malfermis la pordeton kaj eliris. 
Miaj piedoj iomete ŝvelis. Ĝenerale mi laciĝis dum tiuj ĉi 
monatoj. Pasigis duonhoron ĉe stirrado — kaj jam la 
muskoloj spasmas. Mi bezonus ripozon. Domaĝe, somero jam 
finiĝis, sed al maro ni ne trafis. Kaj ien en alian duonglobon 
veturi estus por ni, plej probable, tro multekoste. Fu, kia 
maro — ja ŝi baldaŭ naskos! Nur ĉio estu bonsukcesa... La 
hundo, levante nudajn orelojn, brilante per malsekaj okuloj, 
flaris mian piedon kaj ekgrumblis. Bruis vento. 


— Nu, ne insultu min, ne insultu, — diris mi paceme. 


La hundo levis la kapon kaj raŭke bojis unu fojon. Sen ajna 
kolero — simple, verŝajne, informis la mastron pri mia apero. 


Sur dua etaĝo eklumis fenestro. Mi staris senmove, kaj la 
hundo staris senmove. Tute mallumiĝis, kaj la mallumo 
elaste premis al la vizaĝo per vento; de tempo al tempo 
aŭdiĝis osteca frapado de nevideblaj branĉoj. La hela 
fenestro malfermiĝis, kaj sur kadukan balkonon — mi 


neniam decidiĝus ekstari sur ĝin, ĝi povus fali en ajna 
minuto — eliris longa nigra silueto. 


— Kiu estas ĉi tie? — kriis li. Mi sciis la germanan malpli 
bone, ol von Kreuwitz — la rusan, sed ne estis alia eliro. 


— Mi dezirus vidi sinjoron Alberton Haushoffer! — laŭte 
respondis mi, levinte la vizaĝon kaj alportinte unu 
manplaton kiel sontubon al la buŝo. — Mi venis el Svedio, 
por lin vidi. En la bieno ne estas telefono, kaj tial mi... 


— Ne estas kaj neniam estos, — respondis la silueto de la 
balkono. — Atendu, mi tuj malleviĝos. Himmler, tio ne estas 
fremduloj. 


La lasta frazo evidente estis por la hundo. Stranga nomo, 
pensis mi, kaŝante la manojn en la poŝojn. La manplatoj 
malvarmiĝis pro vento. 


Eklumis lampo super la enirejo, priluminte fendiĝintan 
ĉizitan pordon kaj kondukantajn al ĝi sulketiĝintajn ŝtupojn, 
baritajn per kliniĝinta metala balustrado. Ekknaris interne 
riglilo, kaj unu pordoklapo pene malfermiĝis. La hundo 
nehaste leviĝis laŭ la ŝtupoj kaj, haltinte, turnis sin al mi. En 
blanka, morteca lumo de pendiĝinta lampo estis videble, 
kiel ventoblovoj taŭzas restaĵon de senkoloriĝinta hararo sur 
ĝia dorso. En la kalvaĵoj malagrable, internece, videblis 
rozkolora haŭto. 


La homo elpaŝis el la pordo. 


— Kial vi staras? — demandis li. — Leviĝu ĉi tien. Mi 
malvarmiĝas. 


Mi haste ekiris post la hundo. 


La homo estis alta, maldika kaj ĝibeta. Kaj tre maljuna. Kaj 
tre similis iun, mi neniel sukcesis rememori, kiun. Tralasante 
min en la domon, li iomete deŝoviĝis, kroĉiĝis al io per la 
piedo aŭ simple mallerte mispaŝis, kaj preskaŭ falis. Mi 
sukcesis subteni lin ĉe la kubuto. 


— Dankon, — seke diris li. La hundo peteme rigardis al la 
mastro, la elŝovita lango facile tremetis. — Ĉu vi deziras scii, 
pri kio ni parolos? — demandis la maljunulo la hundon. — 
Malnova kutimo, ĉu? 


La hundo mallonge, pete jelpetis. 


— Venu, — decidis la maljunulo, kaj la hundo tuj transiris la 
sojlon. — Mi estas Alberto Haushoffer. Kion vi deziras? 


En pli mola lumo de la antaŭĉambro mi subite komprenis, 
kiun similis la posedanto de Alvico, kaj pro tiu malkovro mia 
dorso malvarmiĝis. 


La maljunulo havis vizaĝon de Kislenko. 


Ne, ne en tiu senco, ke ili estis similaj. Tute ne similaj. Sed 

mi ne povis liberiĝi de sento, ke la sama kruela kaj longa 
malfeliĉo, kies brulvundo ŝajnis al mi sur la renversita vizaĝo 
de la mortanta teĥnikisto en la fora, restinta en la junio, 
Tjuratama malsanulejo, lasis siajn spurojn ankaŭ sur la longa 
vizaĝo de Haushoffer. Nur la maljunulo sukcesis trapasi ĝin, 
konservinte sanan menson. 


AŬ almenaŭ ĝian parton. Mi rememoris la vortojn de 
Kreuwitz. Jes, la posedanto de la bieno vere estis stranga 
homo, tio videblis per unua rigardo. Sed nigra cindro de 
sufero, eniĝinta ĉiujn liajn porojn, kunpremigis mian koron. 


Al tiu homo mi ne povis mensog]. 


— Via prononco ne estas sveda, — diris Haushoffer. 
— Rusa, — respondis mi. 
— Jam tio estas interesa. 


La hundo staris ĉe la piedo de la mastro kaj esploreme 
rigardis min. Kaj la maljunulo rigardis. Ciu de sia alto: la 
hundo de malsupre, la maljunulo de supre. 


— Mi estas kolonelo de MŜS de Rusio Trubeckoj, — trankvile 
diris mi, ial precize sciante, ke de tio, ĉu mi diros nun veron 
aŭ ne, dependos ĉio. Inklude mian vivon. Kaj eble, ne nur 
mian. — Mi enketas vicon de misteraj krimoj. Lige kun tio mi 
havas por vi, sinjoro Haushoffer, kelkajn demandojn. La 
germania registaro pri mia vizito al vi estas informita. 


La hundo denove malfermis la buŝegon, elŝovis la langon kaj 
brue, ofte ekspiris. La maljunulo tre longe rigardis al mi 
silente, kaj mi neniel povis kompreni, kion signifas lia 
rigardo, kaj estis preta al ĉio. 


Ĉu sukcesos li ĉi tie, en hejmaj muroj, murdi min tiel, ke mi 
ne sukcesos ion ajn kompreni? 


Plej probable, jes. 
Ekdoloris la flanko. 
— Ni iru, — diris la maljunulo. 


Ni iris profunden de la domo tra kvar ĉambroj, lokitaj unu 
post la alia, kaj en ĉiu el ili la maljunulo por momento haltis 
ĉe pordo, estingante lumon. La hundo, klakante per ungegoj 
laŭ pargeto kaj de tempo al tempo iomete glitante, kuretis 
apude. En kiu el tiuj Ĉambroj forpasinta Klaŭso donacis al la 


unujara patro de tiu ĉi maljunulo misteran sceptron de 
nerealiĝinta reĝeco? Luksa kaduko... kaduka lukso... 


Laŭ terure blekanta, skuiĝanta spirala ŝtuparo ni leviĝis sur 
la duan etaĝon. 


— Ĉu vi ne timas iri ĉi tie? — demandis mi. 

— Mi jam nenion timas. 

— Sed se falos ne vi, sed iu el tiuj, kiuj venas ĉi tien? 
— Ĉi tien neniu venas. 

— Sed se falos via hundo? 


La maljunulo haltis. Tiu penso, evidente, ne venis en lian 
kapon antaŭe. Li turnis la kapon al la hundo: kompatinda 
Himmler, jelpetante pro streĉo, kun peno puŝadis la 
maljunan korpon de ŝtupo al ŝtupo kaj rigardis al la 
posedanto petege kaj riproĉe. 


— Ĉu vi bedaŭrus mian hundon? 

— Certe. 

— Kiel ĝi rilatas al vi? 

— Neniel. Mi simple bedaŭrus. 

La maljunulo ekiris plu, grumblinte: 

— Ĝi iras ĉi tie unuan fojon dum tri jaroj. 


Ni venis en tiun ĉambron kun balkono, el kiu li aperis 
komence. Tie estis finbrulanta kameno. Ĉe granda ovala 
tablo peze lokiĝis trivitaj pluŝaj foteloj, ili aĝis ne malpli ol 
cent jarojn. La maljunulo movis la manon: 


— Sidiĝu en iun ajn. Ĉu portovinon, konjakon? Vodkon? 
— Glaseton da konjako, se eblas. 


La maljunulo turniĝis al mi de malhela ŝranko, kiu kun 
malfermita klapo ŝajnis senfunda, kaj subite ruze, junule 
duonfermis la okulojn. 


— Por bona homo mi nenion ŝparas, — diris li en la terura, 
sed tute komprenebla rusa. Verŝajne, tiel mi diris al Iraklo 
«didad gmadlobt». 


La glaseto da konjako vere necesis al mi. Mi laciĝis kaj ial 
frostotremis. Kaj tre nervoziĝis. Tiu ĉi maljunulo similis al 
estro de subplanka bando de teroristoj, kiel mi — al azteka 
imperiestro. 


Ni gustumis la konjakon. Milda, rozkolora lumo de staranta 
sur tablorando eksmoda lampo estis miksiĝanta, sed ne 
povis finmiksiĝi kun etendiĝanta oranĝkolora lumo de la 
kameno. Duoblaj ombroj kuŝis sur la muroj, unu estis 
senmova, alia malagrable pulsis kaj dancis. 


— Mi estos kun vi absolute sincera, kaj se mi ion preterlasos, 
tio estos nur por koncizeco, — diris mi. — La krimoj, kiujn mi 
enketas, havas vicon da apartigaj trajtoj. Tio estas, unue, 
nemotiviteco aŭ pseŭdomotiviteco. Due, ili Ĉiam estas ligitaj 
kun abrupta, per nenio klarigebla leviĝo de agresemo de la 
kriminto, ĝi laŭlitere similas freneziĝon. Trie... 


Tre koncize, menciante neniujn nomojn, kaj donante neniujn 
faktojn, mi eksplikis al la maljunulo kaŭzojn, pro kiuj mi 
venis. Li longe silentis, turnante en la fingroj la delonge 
malplenigitan glaseton. Poste balbutis, rigardante en 
vakuon: 


— Do, ili tamen eliradas... Kiel stulte! 


Mi silentis, sed interne de mi kvazaŭ turniĝis viandmuelilo. 
Haushoffer prenis la botelon kaj plenigis sian glaseton ĝis 
randoj. 


— Je via sano, sinjoro Trubeckoj. 
— Kaj je vi, sinjoro Ha... 


— Ne, ne! Mi ne rilatas al tio. Je vi, — li eltrinkis unuglute. — 
Vi estas unua honesta laboranto de speciala servo, kiun mi 
renkontas en mia vivo, — li viŝis la anguletojn de la 
eklarmintaj okuloj per la eta fingro. — Ja venadas ĉi tien iuj 
— ripari drataron. AŬ, anstataŭ la maljunulo, kiu alveturigas 
nutraĵojn, venas brava oficiro, kiu eĉ la veston de veturigisto 
ekvidis unuan fojon je kvin minutoj antaŭ tio, kiam venis al 
mi por maskobalo... «Via veturigisto ekmalsanis, sendis 
min»... Kaj mem, dum mi dismetas la pakaĵojn, rapide 
trarigardas la alojn. Ridinde kaj abomene. Kaj ofende. Por 
homo, kiu dum naŭ jaroj interrilatis kun gestapo, tiuj 
grimacoj de paradiza polico... 


— Kio? — ne komprenis mi. 
Li paŭzis, rigardante el sub la frunto. 


— Pardonu. Mi kutimis konversacii kun mi mem. Uzante 
vortojn, konatajn nur al mi mem. 


— Kial paradiza? 


Li verŝis por si ankoraŭ. Mi faris gluton. Tenante la glaseton 
ĉe la vizaĝo mem, li diris: 


— Certe, paradiza. Ja vi eĉ ne scias, ke vi vivas en paradizo. 
Vi havas proprajn malfacilaĵojn, proprajn malfeliĉojn, 
proprajn malsanojn, eĉ proprajn krimulojn — kaj vi eĉ ne 
imagas, ke ĉio ĉi estas... paradizo. 


— Dume mi ne komprenas vin, sinjoro Haushoffer, — 
singarde diris mi. 


— Certe. Sed tamen vi, ŝajne, atingis vian celon. La patro 
multajn fojojn avertis: se Ivano komencas ion fari, vere 
forgesinte pri danĝero — jen kiel vi prezentiĝis al mi — li 
ĉiam atingos sukceson. Ĉiam. Sed Hitler... — li ne findiris, 
kaj nur neglekte, eĉ malestime, svingis la manplaton en 
aero. Paŭzis. — Finfine, mi baldaŭ mortos, kaj infanojn mi ne 
havas. Kaj se tiu aĵo, — penseme aldonis li, — vere estas 
tiom danĝera... Pri ĝia sorto decidu vi. Mi jam ne kuraĝas. 


Mi silentis. Mi simple ne havis, kion diri, mi ne komprenis lin, 
eĉ kiam komprenis ĉiujn vortojn. Kaj li subite rektiĝis en la 
fotelo kaj senpasie demandis: 

— Ĉu vi amas vian landon? 

Tiam rektiĝis mi. 


— Mi estas rusa oficiro! — mi timas, mia voĉo estis tro akra. 
Kun malsana homo oni ne devastiel paroli. Sed Haushoffer 
nur amare ekridis. 


— Brave! — li glutis konjakon. — Jen tiajn oficiretojn Bela 
Kun[97] centope dronigis en Krimeo, vivajn... 


En Krimeo? Rusajn? 
Li evidente deliris. 


— Ĉu al vi estus malagrable vidi vian patrujon en, mole 
dirante, malbela aspekto? 


Mi detenis min. Diris: 


— Certe, malagrable. 


— Mi konsolu vin: ni ankaŭ estas ĝisorele en merdo. Sed ni 
havis pli da feliĉo: vi nin venkis. Kvankam, se vi nin venkus 
solaj, tio estus fino. Feliĉe, ekzistis ankaŭ aliancanoj... 
Tamen en la purgatorio ĉiuj estas egalaj. 


— Mi vin ne komprenas, — mallaŭte rememorigis mi. Li 
rekonsciiĝis — kaj tuj glutis konjakon. Mi demetis duone 
malplenan glaseton. Li diris: 


— Jes, per du vortoj ĉi tion ne eblas rakonti, — li paŭzis, 
kvazaŭ ion rememorante, kaj poste prononcis en la terura 
rusa: — Estas pli bone unu fojon vidi, ol sep fojojn aŭdi, — 
kaj, preninte la botelon ĉe gorĝeto, leviĝis. 


La hundo, kuŝinta ĉe liaj piedoj, ekstaris. Klare klakis la 
ungegoj. 


— Kuŝu, Himmler! — kriis la maljunulo. La hundo mallonge 
jelpetis, kaj poste obeeme kuŝiĝis. Kaj denove — nur ĝemis 
la vitroj pro vento, kaj de tempo al tempo hurlis ie, 

turmentante animon, fumtubo. La maljunulo mizere ridetis. 


— Kompatinda hundo. Ĝi eĉ ne suspektas, kian aĉan nomon 
ĝi havas. Sed al mi estas agrable. Kvazaŭ mi finfine estras 
tiun vampiron, sed ne li min... Ni iru, Trubeckoj, — kaj li tuj 
ekiris reen al la ŝtuparo. Himmler nelaŭte bojetis, lastan 
fojon penante rememorigi pri si, sed la maljunulo eĉ ne 
turniĝis. — Ni iru! — ripetis li. 


Laŭ la sama kaduka ŝtuparo ni malleviĝis sub la unuan 
etaĝon, en subteretaĝon. La maljunulo malŝlosis unu el 
pezaj pordoj, tuŝis ŝaltilon, kaj ĉeno de malhele-flavaj lampoj 
eklumis, forkondukante rigardon malproksimen, laŭ tuta 
longo de senfina, ŝtopita per kaduka meblaro koridoro. Foje 
necesis eĉ trapuŝiĝi, iri flanke, por ne kroĉiĝi al elstarantaj 
piedoj de fotelo, renversita sur trivitan sofon, aŭ al rusta 
ŝlosilo, senforte pendanta el serurtruo de kesto de grandega 


komodo, sub kiun, anstataŭ unu el piedoj, estis metitaj libroj 
de aĝo ne malpli ol cent kvindek jaroj... Ni iris ĝis fina muro. 
La maljunulo iomete staris senmove; ŝajne, li ankoraŭ 
hezitis. Poste li skuls la kapon — kaj mi subite komprenis, ke 
ĝuste nun li fine decidis lasi min viva. 


— Ankaŭ mi scipovas esti nobla kaj honesta, — diris li. — 
Krome, mi opinias, ke ĝuste vin mi atendis dum ĉiuj ĉi jaroj. 


Li strange, kvazaŭ dancetante surloke, kelkajn fojojn 
malritme premis al granda malhela ovalo — spuro de 
branĉero — ornamanta randon de unu el plankaj tabuloj, 
limantaj la finan muron. Prem'-prem'... prem'-prem'-prem'- 
prem'... prem'... prem'-prem'-prem'... La muro kun 
neatendita facileco moviĝis kaj derampis dekstren. 
Malfermiĝis malgranda kuba ejo, en kies plafono apenaŭ 
flagretis duonsfera blanka lampo. La muroj estis, ŝajne, 
krudferaj; antaŭhistorie sovaĝe etendiĝis per vertikalaj vicoj 
ŝvelaĵoj de nitoj. 


— En la antaŭa jarcento oni ne scipovis multon, kion oni 
scipovas nun, sed unu aferon ne eblas kontesti. Tion, kion ili 
scipovis, ili faris fidinde, por jarcentoj. Mi petas, — kaj la 
maljunulo faris per la mano geston, tralasantan min 
antaŭen. 


Mi eniris la feran kubon. 


La maljunulo sekvis min kaj denove faris dancon per unu 
piedo. La muro preskaŭ sensone reekstaris sur sian lokon, 
kaj nia peza krudfera lifto malrapide, iomete tremetante, 
akompanate de obtuza bruo, subite aŭdiĝinta deekstere, 
ekmoviĝis malsupren. 


Ni malleviĝis, eble, sub sepdek aŭ okdek metroj. La lifto 
abrupte haltis. Dum sekundo nenio okazis, kaj poste unu el 


ĝiaj Muroj vaste malfermiĝis, kun abomena metala knaro 
turniĝinte sur angula akso. 


Kaj ekstere jam brulis lumo. Vasta subtera halo malkovriĝis 
antaŭ miaj okuloj; post la subridetanta maljunulo mi paŝis 
antaŭen kaj trovis min sur mallarĝa metala kornico, 
ĉirkaŭanta la halon laŭ perimetro sur duono de alto de la 
planko ĝis la plafono. 


Preskaŭ tutan volumenon de la halo okupis staranta meze 
krudfera monstro — absurde kaj mallerte grandega, same 
trastebita per vertikalaj linioj de nitoj, ĉirkaŭitaj per 
disirantaj plektaĵoj de dikaj kaj maldikaj, rektaj kaj artikaj 
tuboj. 


Pleje ĝi similis al nekredeble granda vaporkaldrono. Ĝi tuj 
rememorigis pri mirakloj de scienco de tempoj de Jules 
Verne. Ĉi tie, ĉe la lifta muro, la kornico iris je dek metroj de 
ĝi, sed ĉe aliaj tri flankoj ĝi kontaktis, iĝante pli larĝa, kaj tie 
ĝin ŝtopis iaj nekredeblaj, prahistoriaj regaparatoj: 
manometroj, stangoj, radoj, teniloj, prismaj periskopoj, eĉ pli 
aldonante al la giganto aspekton de ia monstra 
vapormotoro. Kaj mi iel tuj komprenis, ke — jen ĝi, tiu 
«kesteto pli granda kaj pli komplika», pri kiu antaŭ la gastoj 
menciis, ŝvelante pro gloramo kaj fiero, Klaŭso Haushoffer. 


La maljunulo kun bondezira scivolemo rigardis al mi. 


— Vi bone vin tenas, Trubeckoj, — diris li. — Sed, mi vetas, vi 
eĉ ne konjektas, kio estas tio. 


Min subite brogis konjekto. 
— En ĉi tiu aĵo oni faras homojn agresemaj. 


— Diable, vi preskaŭ divenis. Sed eĉ vi ne imagas ilian 
skalon. En ĉi tiu aĵo oni FARIS homojn agresemaj. Por ĉiam. 


Ni iru, — kaj li ekiris laŭ kornico, iomete balanciĝanta, 
iomete zumanta pro paŝoj. Mi sekvis lin. 


«Trovu ilin kaj mortigu». 


Kiun? Ĉu jen tiun, muelitan de la vivo, duonfrenezan 
maljunulon? Kiun? 


Ni aliris al densa mallonga tubo de unua periskopo. 
Haushoffer kun rimarkebla peno deŝovis feran ŝirmilon, kaj 
sur kontraŭan brikan muron verŝiĝis blindiga luma makulo; 
en radio, trabatinta krepuskan aeron, naĝis, kiel steloj, 
polveroj. Sur ronĝita vizaĝo de Haushoffer pli akre 
desegniĝis faltoj, blankaj rebriloj kuŝiĝis sur la antikvajn 
aparatojn. Duonfermante la okulojn, Haushoffer tiris al si 
pendantan sur krada disŝovebla konzolo diskan kasedon kun 
ŝanĝeblaj lumfiltriloj; iomete turnis ĝin, elektante, kaj per la 
manplato forte frape surmetis unu el la filtriloj sur la 
periskopon. La furioza radio, impetanta el infera fajrujo de la 
«kaldrono», estingiĝis. 


— Bonvolu, — diris Haushoffer, iomete depaŝinte flanken de 
la periskopo, levis al la buŝo la botelon kaj faris gluton. 


En nigra senfunda abismo pendis ronda, iomete hirtita bulo 
de fajro. Dum kelkaj sekundoj mi afekciite palpebrumis — la 
okulo malrapide adaptiĝis al tranĉa lumo — kaj la memoro 
senorde ĵetiĝis de unu asociaĵo al alia, penante kompreni, al 
kio tio similas... 


— Kaj se pli larĝe — do jen tiel, — diris Haushoffer kaj, 
mallerte alpreminte la konjakon sub la akselo, per ambaŭ 
manoj iomete turnis larĝan gradigitan radon, ĉirkaŭintan la 
korpon de la periskopo. 


La bulo fulmorapide ŝrumpis, iĝis guto. Kaj malproksime 
flanke de ĝi, en densa, nekredeble densa kaj, ŝajne, senlima 


mallumo al la okulo subite ŝajnis apenaŭ rimarkeblaj fajreroj. 
Du... tri... 


En plena konfuzego mi rigardis al Haushoffer. 
— Tio... tio... 


— La Suna sistemo, malgranda kristalo, — raŭke diris 
Haushoffer kaj denove glutis el la botelgorĝeto. 


Interne de mi ĉio ŝiriĝis. Sekundon poste kvazaŭ paralizanta 
veneno ekfluis laŭ miaj vejnoj, unu mia mano, kuŝinta sur la 
tubo de la periskopo, senforte deglitis de ĝi kaj ekpendis. 
Post ankoraŭ momento ĝin sekvis la alia. Mi freneze 
ekdeziris sidiĝi. 


— Do, ĉu li tamen sukcesis?.. 


— Jes. Stupak kreskigadis tion de la sesdek sesa ĝis la 
sesdek naŭa. Kaj poste ĉio estis tute simpla. Entute la ideo 
simplas, kiel a-bo-co. Por prepari necesan por venenigo de 
almenaŭ unu miliono da homoj kvanton da drogo de 
Raschke, la tuta ĥemia industrio de tiama Germanio devus 
labori dum pli ol sepcent jaroj. Sed se tuta planedo Tero 
havas radiuson dek ok milimetroj, — Haushoffer ŝancelis la 
gluglintan botelon al la kaldrono, kaj poste, por la movo ne 
malŝpariĝu vane, en revena ŝancelo alportis la botelon al la 
buŝo kaj faris gluton, — sufiĉas per ordinara friza 
disŝprucigilo dispolvigi en la atmosfero unu solan 
laboratorian guteton, kaj la afero estas farita. Ĉar Stupak 
pleje revis pri forigo de rusia carismo, do li, nature, ŝprucigis 
rekte super eŭropa Rusio. Nu, kaj poste ventoj, pluvoj kaj 
tajdoj disportis laŭ la tuta planedo, certe, laŭ Eŭropo — 
unuavice... Komenca potenca rezulto de la enŝprucigo, 
disiginta ilian historion disde la nia, estis Franci-Prusia milito 
kaj Pariza komunumo, ĝuste ili donis komencan eksplodon 
de via statistiko... Aĥ jes, ja ĉiuj ĉi nomoj por vi estas 


sensencaj sonoj. Nu, ne gravas, mi konatigos vin kun ilia 
historio. 


Li eksilentis, iel tre kompreneme kaj tre malgaje rigardante 
en mian vizaĝon. Mi penis kolekti pensojn. Jen al vi sekreta 
sekto. Sed tamen... 


— Tamen mi ne komprenas. 


— Atendu, Trubeckoj, atendu. Mi simple ne scias, kiel mi 
rakontu al vi pli koncize kaj pli simple. Ĉu vi deziras? — li 
subite etendis al mi la botelon. Mi preskaŭ rifuzis, sed 
neatendite komprenis, ke mi sovaĝe deziras. Mi silente 
prenis de li la botelon kaj faris grandan gluton. Post 
momento varmega ondo batis mian stomakon, kiel mara 
ondego apudbordan ŝtonon, kaj la kruroj preskaŭ tuj ĉesis 
tremi. 


— Tio estis ne simple kreo de alternativa mondo. Pro tia celo 
ili ne Malŝparus fortojn kaj monon. Ili kreis stablon, sur kiu ili 
intencis refari nian mondon. Sed, kiel tio kutime okazas, post 
la kreo de la stablo ĉiu ekdeziris torni sur ĝi ion sian. 


Li postuleme etendis la manon; mi fordonis al li la botelon, 
kaj li faris gluton. Kaj mi, komencinte post la unua 
konsternego rimarki detalojn, ekvidis subite sub la 
regpanelo tutan monton da malplenaj boteloj. 


— Do, kiam Gorbiger en Germanio komencis en la dudekaj 
jaroj instrui, ke Tero kaj Suno troviĝas interne de glacia sfero, 
kaj ekzistas neniu kosmo, kaj steloj kun galaksioj estas 
elpensitaj de judaj astronomoj kun celo trompi popolon kaj 
riĉiĝi, li estis ne tiom malprava. Verŝajne iajn pecetojn da 
informo li elpremis el la patro... Por ili, — li denove ŝancelis 
la botelon en direkto de la kaldrono, kaj la botelo denove 
alvoke gluglis; li pensis dum momento, sed poste decidis ne 
trinki ĉi-foje, — la kosmo vere ne ekzistas. Simple tiu infera 


aĵo transsendas al ili en respektiva skalo bildon de tio, kio 
ĉirkaŭas nin ĉi tie. Ho, Trubeckoj, kiel mi ridegis, kiam usona 
«Pioneer» — tiuj stultuletoj sendis ĝin en profundan kosmon 
kun mesaĝo, vidu, al aliaj civilizoj! — komencis, kvazaŭ 
muŝo kontraŭ vitron, batiĝi kontraŭ muron de la kaldrono. 
Nur ne zumis... Mi devis meti sur min ĉiujn zorgojn pri tio, 
kion ĝi sendas al Houston... — Haushoffer, rememorinte, 
ankaŭ ĉi-foje ekridis; sed liaj konveksaj maljunulaj okuloj 
ploris. 


— Ĉu Teron eblas vidi grandskale? 


— Certe. Nur filtrilon ŝanĝu. La periskopoj estas moveblaj... 
sed poste, poste! — senpacience kriis li, vidinte, ke Mi penas 
movi dikan pezan tubon. — Vi ankoraŭ sukcesos satvidi. 
Aŭskultu, Trubeckoj, ja mi baldaŭ mortos. Ĉu vi volas, mi 
testamentu al vi Alvicon? Se vi deziros — fordonu al Rusio, 
aŭ donacu al UNo, aŭ vi mem ludu ĉi tie, kiel mi ludas jam 
dum duonjarcento. Tio allogas... — mediteme aldonis li. 


Mi ne respondis. Li movetis haŭton de la frunto, sulkigante 
kaj malsulkigante ĝin; la brovoj tiriĝis, kiel sur gumfadenoj. 
Verŝajne li jam iomete ebriiĝis. 


— lli eĉ kreivan menson havas tute alian, — plendis li. — 
Ekzemple, gravitilojn ili povus malkovri samtempe kun ni — 
post la laboroj de Einstein pri kampo. Sed en iliajn kapojn eĉ 
ne venis ideo fosi en tiu direkto. Kaj mi diros al vi, kial. Tial, 
ke tiuokaze ĉiuj landoj dum flugoj devas uzi komunan reton, 
ĝi estas unu por ĉiuj. Eĉ dum konfliktoj en nenies kapo 
venus penso malutili al ĝi — ĉar li mem suferos ĝuste en 
sama grado, kiel la malamiko. Sed tie oni konstruas 
grandegajn muĝantajn flugilhavajn ŝtipojn, pli kaj pli 
grandajn kaj terurajn, ili forbruligas amason da brulaĵo, de 
tempo al tempo falas kaj pereigas amason da senkulpaj 
homoj, trabrulas per ĉiu flugo je-en tiajn, — li dismovis la 


manojn kaj preskaŭ faligis la botelon, — mortajn koridorojn 
en oksigena parto de la atmosfero, ne atingas, krom maloftaj 
esceptoj, eĉ mil kilometrojn dum horo, — sed ĉiu el ili flugas 
memstare! Dependante de neniu! Suverene!! 


Li etendis al mi la botelon; mi negative balancis la kapon. Li 
tuj glutis mem. 


— Mi povas multe trinki, — sciigis li kaj apogiĝis per libera 
mano sur la regpanelon, rekte sur lajn muze-aspektajn 
ciferplatojn — precize, kiel horloĝoj de epoko de Ludoviko 
XIV. — Ne maltrankvilu pri mi. 


Ni silentis iom. Per la okulrando mi rigardis en la periskopon. 
La guto flamis. Haushoffer iomete turnis la kapon kaj longe 
rigardis per haltintaj okuloj al brile-nigra, nitita muro de la 
kaldrono. Mi ne komprenis lian rigardon. 


Ŝajne, por ioma tempo li forgesis pri mi. 


— Kaj viaj krimoj... Mi timas, Trubeckoj, ke ĉi tie nenion eblas 
fari, — mallaŭte diris li subite, plu rigardante al la kaldrono. 
La duone malpleniĝinta botelo oblikve pendis en lia senforte 
mallevita mano. — Nur forbruligi tiun cimujon al la diablo, 
je-en ĝi, la rado de ventolado, kial mi ĝin ankoraŭ ne 
turnis... 


Mi silentis. Mi ne volis interrompi fluon de liaj pensoj, kiom 
ajn ĝi estu senorda. Li sciis respondojn al ĉiuj miaj 
demandoj, sed mi ne sciis, kiajn demandojn fari. 


— Homo estas nur parto de kristala strukturo. Relative 
negranda kaj plej dinamika. Kiam tia kristaleto komencas 
speciale forte vibri, preskaŭ certe ĝi vokos resonancan 
vibradon en izomorfa al ĝi kristalo. Stupak tion teorie 
antaŭdiris, ĝuste pri tio li kalkulis. En ekstreme stresa stato 
— ĉefe temas pri stresa pereo — se por la vibranta kristaleto 


troviĝas analogo, proksima laŭ vico da bazaj psiĥaj 
parametroj, la kristaleto, iniciatinta la vibradon, transĵetas 
ĉiujn siajn trajtojn al tiu, kun kiu ĝi resonancas. Ĉar la 
enŝprucigo de la drogo de Raschke provizis la homojn en la 
kaldrono per preskaŭ konstanta estado sur limo de streso, la 
transĵeto de individuoj devus iri preskaŭ eksklude de ili al ni. 
Genia plano. 


Li subite rememoris pri la botelo. Takte, sed tre netrudeme 
etendis ĝin al mi. Mi negative turnis la kapon. Kaj li tuj faris 
grandan gluton. 


— Principa skemo estas tia! — deklaris li kaj iomete 
ŝanceliĝis. — En la kovilo estas kreskigata homaro, 
troviĝanta, rezulte de totala psihoĥemia prilaboro, en stato 
de seninterrompa lukto de ĉiu kontraŭ ĉiu kaj ĉiuj kontraŭ 
ĉiuj. Kun ajna preteksto, sur ajna nivelo! Neniaj, eĉ la plej 
konvinkaj, alvokoj al paco kaj kunlaboro, kiujn eldiras kelkaj 
neinflueblaj de la prilaboro personoj — ĉiam ekzistas frakcio 
de homoj, ne influeblaj de iu drogo — restas vanaj, ĉar la 
medikamenta influo paralizis certajn centrojn en cerboj de la 
plimulto. La plej sukcesaj el tiuj alvokoj, male, estas tuj 
uzataj por provokado de novaj konfliktoj. Ekzemple: ni vivu 
pace. Konsentite! Ĉiujn, kiuj malhelpas al ni vivi pace — al 
pendumilo! Ĉu vi, kiel mi vidas, ne volas vivi pace? Kaj vi? Al 
pendumilo! — li eksilentis, malfacile spirante. Sur lia frunto 
aperis gutoj de ŝvito. Li evidente malkutimiĝis multe paroli. 
Kaj — evidente volis. 


— En tiaj kondiĉoj stresa vibrado de pereantaj kristaloj ĉiam 
plioftiĝas, kaj, sekve, plioftiĝas transĵeto de kripligitaj 
individuecoj al ni, ĉi tien. Kaj ĉi tie ili, nature, daŭras sian 
lukton, ĉar ilia konscio jam estas formita. Lukton kontraŭ jam 
tute nekompreneble kiu. Almenaŭ kontraŭ iu, kiu similas 
tiean malamikon, — li haste glutis. — Tamen, eblas kontraŭa 
efekto. Stupak pri ĝi ne konjektis. Mi trovis ĝin nur 


antaŭnelonge, legante iliajn artikolojn... Post ekzemplo de 
tiea usonano Moudy iĝis mode pridemandi homojn, 
travivintan klinikan morton, pri iliaj sentoj. Kaj, imagu, 
multaj rememoris staton de resonanco kun sia ĉi-tiea 
psiĥoĝemelo. La plej ridinda... — li ekridis kaj tuj glutis, — la 
plej ridinda estas tio, ke ili pensas, ke renkontas dion! Ili 
nomas ĝin «lumporta estaĵo», «radia densaĵo de bonkoreco», 
kaj tiel plu. Ni tiom diferencas de ili, imagu! Ili eĉ imagi ne 
povas, ke ili por iaj momentoj nur kuniĝas kun si mem, 
renkontas sin mem, nur normalajn, ne venenitajn! Jen vi — 
ordinara... rusa oficiro, — patose prononcis li, kun evidenta 
ironio imitante min, — kun viaj zorgoj, klopodoj kaj 
malsanoj. Sed se via tiea ĝemelo, mortante, resonancus kun 
vi, kaj kuracistoj sukcesus revenigi lin al vivo, li estus certa, 
ke ĉi tie li intervidiĝis preskaŭ kun Kristo mem! En pala 
krono el rozoj...[98] — kun terura sarkasmo aldonis li en la 
terura rusa, kaj mi denove, jam pluran fojon, ne komprenis, 
al kio li aludas. — Oni diras, post tiaj renkontiĝoj homoj tie 
iĝas pli bonkoraj... elportas ion el ĉi tie, — li suspiris. — 
Entute ĉio evidentiĝis multe pli komplika, ol opiniis la patroj- 
fondintoj. Kaj laŭ viaj vortoj, Trubeckoj, laŭ via statistiko, 
povas okazi neplena subpremo, kaj nekuniĝo, kaj, ĉefe, 
elpremado fare de normala kristalo de valorsistemo de la 
nenormala en la subkonscion... Ĉi tie mi malmulton povas 
diri. Ĝis hodiaŭa vespero mi estis certa, ke mi estas la sola, 
kiu eliris el tie. 


Li malgaje kaj iel konfuzite ridetis. 


— Mi estis ekzekutita en la kvardek-kvara, — konfesis li. Tiel 
sinĝenema knabino povus konfesi pri sia amo. Mi ne 
interrompis. Li paŭzis. — Himmler decidis, ke la patro estas 
tro sendependa, tro influas al Hitler... La patron li ne kuraĝis 
atenci, sed oni prenis min, por bridi la patron, se aperos 
neceso... Kaj poste la maŝino ekfunkciis per si mem. La patro 
eĉ ne sciis, li eksciis nur en la kvardek-sesa! Kaj mortigis 


sin... Sed ĉi tie li ne aperis. Verŝajne, ne troviĝis analogo. 
Amuze, ja li estis ankaŭ ĉi tie, li mem ankoraŭ estis en 
Alvico, naskita en la mil-okcent-sesdek-naŭa Karlo 
Haushoffer, ĉi tie li mortis je tri jaroj poste, ol tie — sed ne 
estis analogo por si mem. Kaj eĉ la morton de sia malgranda 
kristalo li ne sentis. Eble, mortigante sin, la patro estis tro 
trankvila. Li ĉion jam delonge travivis. 


Mi silentis. 


— lli ne dividis la stablon, Trubeckoj! — elkriis li, kaj 
deŝirinte la manon de la regpanelo, kaptis min ĉe la 

ŝultro. — Tiel ĉiam okazas al banditoj! lajn ajn belajn vortojn 
ili diru! Tio estas kriterio! — li, hastante, glutis el la 

botelo. — Kiam du homoj luktas por altaj celoj, kaj tiuj celoj 
estas diversaj... se la celoj vere estas direktitaj al bono, tiuj 
homoj ĉiam trovos kompromison. Strebo ne malutili ilin 
devigos! Sed se ili komencas buĉi unu la alian, ĉar ĉiu ĝuste 
sian celon opinias la sole alta — do, ilia celo estas mensogo, 
trompo de homoj, kaj vera celo estas, kiel de trogloditoj: 
depreni fremdan manĝaĵon kaj ŝtopi per ĝi sian ventron, — li 
paŭzis por restarigi spiron. — Rascke decidis, ke li ricevis 
idealan eksperimentan standon. Li eĉ ne komprenis, ke tiuj 
polveroj malsupre estas homoj, ke ili revas kaj suferas same 
kiel ni. Li volis provi sur tuta planedo jen unu drogon, jen 
alian... Stupak decidis, ke li ricevis bienon por kreskigo de 
neflekseblaj revoluciuloj, eĉ je groŝo ne taksantaj kaj vivojn 
de malamikoj, kaj vivojn de amikoj. Li estis certa, ke 
pereante tie sur barikadoj, ili venos ĉi tien kaj tiam aranĝos 
inferon por ekspluatantoj. Nu, kaj la avo... Li decidis, ke la 
sorto donacis al li ŝancon iĝi reĝo de la mondo. Necesas nur 
aranĝi masakron. Necesas nur, ke kiel eble plej multe da 
homoj tie, — li montris al la kaldrono, kaj, perdinte balancon, 
denove kaptis mian ŝultron; ni ambaŭ iomete ŝanceliĝis, — 
mortu kun krio «Vivu Haushoffer!» Tiam ili rekonsciiĝos ĉi tie 
kun la sama krio. Estas tre simple, havante kontakton kun 


ĝemelo ĉe jen tiu regpanelo! Jam en la dekkvara jaro la juna 
generalo, ricevinta iam malgrandan kesteton donace de la 
patro, famiĝis per siaj militaj kaj politikaj antaŭdiroj. 
Germanio malvenkis. Sed Haushoffer jam famiĝis kiel 
granda mago. Li trovis kaj trejnis Hitler-on. Li elpensis por li 
svastikon, cetere... Ha, vi ja ne scias, kio estas svastiko... 


— Budaisma simbolo, — singarde diris mi. — Kiom mi scias, 
eĉ budaismaj monaĥejoj sur mapoj estas signataj per 
svastiko. 


— Jes, — mediteme diris Haushoffer. — La patro trompis ilin 
per Tibeto, Ŝambalo... Ja ne povis li diri, de kie li reale 
ricevas informon! Tio ŝajnis eĉ pli oportuna — ĝis certa 
tempo riskigi en politika ludo peonon Adolfon, dum li mem 
tenas ĉiujn fadenojn. Sed denove ĉio malsukcesis. La 
informo estis, sed la reala potenco elglitis... 


Li finfine deŝiriĝis de mia ŝultro kaj, necerte turniĝinte sur 
kalkanumoj, turnis sin al la kaldrono kaj denove apogiĝis sur 
la regpanelon. Li ebriiĝis. Sed mi jam sciis la ĉefan: li ne 
deliris. 


— Kaj ja ne nur la informo, — balbutis li, kaj tiam mi kun 
teruro kaj kompato komprenis, ke li ĝis nun suferas pro la 
malsukceso de la patro, kaj sekve, ankaŭ de si; kaj se li 
havus fortojn, se li scius, kiel — li rekomencus ĉion. — Ankaŭ 
rimedoj de influo ekzistis... nu, almenaŭ la sondiloj, per kiuj 
oni observas eventojn tie. Dum lasta tempo ili komencis ilin 
rimarki, tamen... ili atribuas ilin, — li malgaje subridis, — al 
aliplanedanoj. Ni-fo! — nekompreneble elkriis li kun plena 
triumfo. — Kaj ĉu vi scias, kial? — li malfeliĉe ekskuis la 
kapon. — Malsukcesis ili — kial? Tial, ke la drogo de Raschke 
efikis tro bone. Vi eĉ ne povas imagi, ruso, kiaj nun ili tie 
estas bastardoj, kiel maldigne kaj fie tiras ĉion nur al si, al si, 
al si... Eĉ Hitler ne sukcesis vere unuigi ilin, eĉ Stalin, ĉiuj 


nur serĉis, kie akapari por si... ha, vi eĉ ne scias, kio estas 
Stalin, — li per jam nefirma mano ŝovis en la buŝon la 
gorĝeton de la botelo, sed iomete mistrafis, kaj strieto de 
konjako ekfluis laŭ lia mentono. — Rusa oficiro! — patose 
kriis li kaj ekridegis. Kaj poste, ĵetinte la balanciĝantan 
kapon malantaŭen, denove glutis, ĉi-foje pli sukcese. Viŝis la 
lipojn per maniko de ĵerzo. 


— Kaj tial mi nun nur petolas, — diris li, subridinte kaj 
palpebruminte al mi kun ebria ruzeco. Li almetis unu 
manplaton al la buŝo kiel duonon de sontubo, same kiel mi 
antaŭnelonge ĉe la enirejo, kaj balbutis per tomba voĉo: — 
Ne moviĝu. Ne timu. Kun vi parolas reprezentanto de 
galaksia humanolida centro... 


La mallevis la manon. Denove konfuzite kaj kulpe rigardis al 
mi tra floko de maldensaj grizaj haroj, pendiĝinta sub la 
nazon. 


— Kaj foje... — kaj subite kun malamego li piedbatis la 
amason da malplenaj boteloj, kaj ĝi disruliĝis kun surdiga 
vitra sonoro, — foje mi tiom ebriiĝaĉas ĉe la regpanelo... 
Poste eĉ ne povas rememori, kion faris. Nur el gazetaj 
sensacioj foje sukcesas elkalkuli. Ber-r-rmuda triangulo! — 
nekompreneble diris li, kvazaŭ sakris. Kaj eksilentis. 


Nun li eksilentis por longe. Mi rigardis al lia moliĝinta vizaĝo 
kun larmaj okuloj, kaj mi kompatis lin, kaj devus foririgi lin 
dormi. Sed li staris ĝibetiĝinte kaj foje iomete ŝanceliĝante. 


— Ruso. Prenu ĝin. Eble, vi ion elpensos. Kaj min tiu kovilo 
de flamaj luktantoj por netuŝebleco de di-donita potenco, 
por liberigo de laborista klaso, por afero de Lenin-Stalin, por 
pureco de arja raso, por sindetermino de malgrandaj, sed 
fieraj popoloj, por demokratio, por usona revo... jam naŭzas. 


En mian kapon, elaste serpentumante, enrampis 
glacimalvarma penso, pro kiu mia spiro haltis kaj mi denove 
ekdeziris eksidi. 


— Aŭskultu, Alberto, — mi penis paroli trankvile kaj tre 
klare, — sed ĉu ekzistas garantio, ke ni ne estas en 
kaldrono? 


Li ne Moviĝis. 


— Vi nomis ilin purgatorio, kaj nin — paradizo. Sed ie do 
devas esti ankaŭ infero. AŬ infero estas ili, kaj purgatorio — 
ni, sed tiam... estas io ankoraŭ pli alte? Kaj entute, kial nur 
tri Ŝtupoj? 


Li ne moviĝis. Mi jam komencis pensi, ke li ne aŭdas, ke li 
ekdormis, starante. Sed li subite abrupte, preskaŭ falinte sur 
la dorson, levis la gorĝeton, ŝovis en la buŝon, kaj, laŭte 
glutante, fintrinkis la konjakon — kaj poste, larĝe levinte la 
manon, kun tuta forto ĵetis la botelon al la kaldrono. Kun 
sonoro, surdiga en fermita silento de la subtera halo, la 
botelo eksplodis, kaj vitropecoj, malmole frapante kontraŭ 
baroj, disflugis en diversajn flankojn. 


— Ekzistas abismoj, — raŭke diris Haushoffer, kun teruro 
fiksrigardante min per sangozaj okuloj, — en kiujn estas pli 
bone ne rigardi. Ĉu vi komprenis, ruso? Se vi ne volas 
freneziĝi. 


3 
La enketo estis finita. 


Mi ne trovis ilin kaj ne murdis. Kaj mi ne sciis, kiel preventi 
novajn krimojn de elirantoj el la infero. Sed decidi sorton de 
la kaldrono devis ne mi. Mi devis urĝe reveni kaj alarmi... 


Sed mi ne revenis. 
Mi havis dek tagojn. 


Sub gvido de Alberto mi sidis ĉe la periskopoj, ĉe translaciilo 
de sondiloj, lernante nekomplikan sistemon de regado, kaj 
rigardis, rigardis en tiun abismon. Mi devis almenaŭ iomete 
koni ĝin — por havi propran opinion en estontaj disputoj. Ĝi 
signifos nemulte — ne pli, ol ajna alia. Sed ĝi devas esti. 


Mi eksentis naŭzon dum la tria tago. 

Sed mi ne povis min deŝiri. Mi timas, ke tieaj loĝantoj notis 
dum tiuj tagoj abruptan kreskon de aktiveco de 
aliplanedanoj. 


Mi hontas konfesi: mi, ne sciante mem, por kio, serĉis min. 


Epilogo 


1 


Avo Bazilo, en ĉiama sia flikita vesto kun sola butono sur 
vata, ia gulag-aspekta pantalono, kiel ĉiam, sidis sur 
benketo antaŭ la lernejo, fumis memfaritan cigaredon kaj 
aŭskultis pepantan transistoran ricevilon. 


— Nu, fino, fek'! — kun infaneca ĝojo salutis li min. — Fino 
venis al Kaŭkazo! 


— Kio okazis? — demandis mi, rigardinte al la horloĝo. Ĝis 
komenco de la leciono restis ankoraŭ iomete pli ol 
kvaronhoro; mi eksidis apud la avo, prenis el la poŝo 
ŝparitan antaŭhieraŭ, ĉifitan kaj disŝutantan tabakajn 
pecetojn cigaredon, kaj la avo gasteme permesis al mi 
bruligi ĝin de la sia, por mi ne malŝparu alumeton. Bona 
animo. 


— Do, kio ja, fik', — klarigis li, kiam mi ekfumis. — Irako, 
ŝajne, al Azerbajĝano kiel humanitaran helpon vendis 
atoman bombon. La armenaĉoj, klara afero, ekkriis. La 
diasporo kolektis monon kaj de Kravĉuk[99] aĉetis 
submarinon kun raketoj. Per helikopteroj transportis ĝin, 
fek', al Vorotano. Navigi tie ĝi ne povas, malprofunde, sed 
kuŝas meze de la rivereto kaj lukojn movas, jen tuj, fek', 
pafos. Ŝevardnadze[100] diris, ke ĉio ĉi, merde, estas 
intrigoj de Rusio... 


Mi penis enspiri la fumon pli profunde, sed tabako ŝutiĝis en 
la buŝon el tuj malsekiĝinta kaj disfalinta malforta papera 
cigaredpinto. Mi devis kelkajn fojojn kraĉi. 


— Per la fingro korektu, — konsilis la avo, interesite 
observanta miajn agojn. El la ricevilo ŝutiĝis obtuza 
rapidparolado: «Saraevo... Bosnio... vica sanga akcio de 
kolumbia mafio... "ruĝaj kmeroj" rompis interpaciĝon... 


novaj pereintoj en Somalio... Angolo... kunpuŝiĝo sur 
limdifina linio inter Ĉeĥio kaj Slovakio, estas pereintoj... 
nepacigebla opozicio... vica eksplodo de rasaj popolekscitoj 
en Florido... batado de turkaj elmigrintoj en Munĥeno... 
eksplodita aŭtobuso kun israelaj civitanoj... eksplodita 
ankoraŭ unu superbazaro en Londono...» 


Novaĵoj. 

Alvenis Dimĉjo, la ŝoforo de la lasta ŝarĝaŭto en Virico.[101] 
— Saluton, inteligencio! — diris li. 

— Saluton! — ĥore respondis mi kaj la avo. 

— Kaj mi hieraŭ aliplanedan flugteleron vidis, — sciigis 
Dimĉjo, diligente korektante multenombrajn zipojn sur sia 


jako. — Jen tiel super Oredeĵo ĝi trairis malalte kaj al 
Peterburgo forfajfis. 


— Ne mensogu, fikulo, — severe diris la avo. Liaj okuloj 
haltis, li eĉ etendis la kolon. — Jen, putino, denove flugas. 


Ni turniĝis. Flanke de lensovetaj pozicioj, malrapide irante 
kontraŭ vento, glitis malgranda bela blanka disko. Eĉ ne 
disko, sed io simila al duflanke konveksa lenso. Laŭ rando de 
supera konveksaĵo, proksime unu al alia, iris vico de 
malhelaj rondoj — ĉu vidlukoj, ĉu simple ornamaĵo. 


— Eĥ! — domaĝe diris Dimĉjo. — Se mi povus ĝin per 
«Stinger»[102] fiki! 


— Do, pro kia kaco vi gapas, fek'? 


Dimĉjo ĉagrenite grimacis. 


— Antaŭ du tagoj mi la mian en Tosno interŝanĝis al du 
boteloj da «Agdamo».[103] Drinki deziregis — ne povis 
rezisti! 


— Nu, ĉu trinkis? — kun vigla intereso demandis avo Bazilo. 


— Unu eltrinkis, sed en la alia, fik', troviĝis akvo! Mi tiun 
komerciston se renkontos — la testikojn deŝiros! 


— Ne renkontos vi lin, — grumblis la maljunulo. — Ili dufoje 
sur sama loko ne komercas. 


La flugtelero foriris malantaŭ arbareton. 


La radiricevilo informis: «...pridiskuto de tagordo de la 
kongreso. Laŭ vico da demandoj evidentiĝis seriozaj 
malkonsentoj, kaj la deputitoj disiris por tagmanĝo, ne 
veninte al unueca opinio...» 


Eksonis sonorilo kaj mi, deĵetinte la cigaredstumpon, 
ekstaris. 


— Semu racian, bonkoran fervore,[104] — tuj diris Dimĉjo, — 
semu, vin dankos la blatoj elkore...[104] Sukceson, 
Aleksandro Petroviĉ. 


— Kaj al vi ses futojn sub antaŭaj radoj, — respondis mi per 
afablaĵo al afablaĵo. 


En la lernejo estis malmultaj homoj. Nur etuloj kuradis le, 
akre kriante en anguloj — sed pli aĝaj geknaboj estis 
maloftaj. Estas strange, ke entute ankoraŭ iu frekventas. Ja 
abundas aferoj. Unuj trapenetras en Puŝkinon, en Tosnon, eĉ 
en Lubanjon al bazaroj. Aliaj — jam tute spertaj — faras 
noktajn rajdojn laŭ fremdaj teritorioj en Pulkovo, por ŝteli ion 
el stokejoj aŭ el deponejoj, aŭ kapti panan ŝarĝaŭton, 


finfine. Triaj honeste perlaboras sian panon sur Oredeĵa limo. 
Mankas tempo por lernado... 


El necesejo aŭdiĝis sovaĝa tintado de gitaro kaj ĥora 
kantado — la knaboj provludis, prepariĝis festi Tagon de 
sendependeco. Mi iomete stumblis sur ŝtupo, 
fiksaŭskultante. A ha, mi konas tiun kanton, ĝi estas 
amatora. Nomiĝas «Smolnyj».[105] Ĝi ne tute aktualas, 
certe — sed kion eblas postuli de la knaboj, se eĉ la granda 
literaturo ne moviĝis plu ol insultado de komunistaĉoj? La 
knaboj honeste, malespere penante superkrii unu alian, sed 
kvazaŭ speciale ne trafante eĉ unu noton, kantaĉis laŭ 
motivo de «Ĉe via peronet'» de Malinin:[106] 


Ĉe via palacet' 

Mi pensis pri marksismo, 
Ĉe via palacet' 

Mi rememoris ĝin, 

Ĉe via palacet' 

La rev' pri komunismo 
Reekflamiĝis, sed 

Vi forfikigis ĝin! 


Mi ekiris plu. Necesas ankoraŭ provludi kaj provludi. 


Hodiaŭ mia oka «a» klaso konsistis el kvin homoj. Tri 
knabinoj kaj du knaboj. 


Manjo Mjakiŝeva, belulino, la nacia fiero de Virico. Dum 
lastaj monatoj ŝi paradis en tute kapturniga kompleto — 
bonega importa pantalono, jaketo, ĉiam butonumita tiel, ke 
ĝi tegis ŝian korpon; ĉiuj sciis, ke ŝi ne malŝparis eĉ kopekon. 
Al petolaj demandoj pri deveno de la kompleto Manjo, 
modeste ridetante, respondadis: «Trovis». Vere, ŝi ĝin trovis 
en aŭgusto sur plaĝo — iu stultulino-peterburganino, el 
lastaj frenezaj turistoj, ne sciantaj, kioma jaro nun estas, 


decidis bani sin en romantika soleco, komprenu, en 
mateniĝa nebulo... Manjo komencis almezuri la pantalonon, 
kaj la stultulinon, kiam tiu komencis tro indigniĝi, 
ofendiĝinte dronigis; volumeton de krimromanoj de Chase, 
kuŝintan sub la jaketo, ŝi interŝanĝis en Pavlovsko kontraŭ 
paro da higienaj tamponoj, kaj la vestaĵojn prenis por si. 


Tanjo Kokovceva, la plej gaja homo en la klaso. Mi 
subrigardis antaŭnelonge, kiel dum lasta kontrollaboro pri 
algebro ŝi elesploradis ĉe najbaroj, kiom estos kvinoble sep, 
kaj ne kredis, ke eĉ tridek kvin. Nur informiĝinte ĉe la tria — 
pli ĝuste, ĉe la kvara, ĉar la tria mem ekdubis kaj, montrinte 
maloftan en niaj tempoj honeston, ne prenis sur sin 
respondecon suflori — ŝi, balancante la kapon kun miro, 
enskribis en la kajeron la rezulton. Sed tri abortojn ŝi eltenis, 
ŝajne, sen ajna malutilo por la sano. Tre fidinda kamarado. 


Stella Jeŝko — mi nenion povas diri pri ŝi, simple nenion. Mi 
ne aŭdis de ŝi eĉ unu vorton. Laŭ mi, ŝi estas kretenino, 
infano de alkohola koncipo. El unu klaso al alia ŝin oni 
transigas, indikante en atestoj egalmezuran, homogenan, se 
eblas tiel diri, vicon da trioj. Ja ne decus indiki duojn; kien ŝi 
poste kun duoj trafos? Kvankam, tamen, ankaŭ kun trioj? Ĉu 
ne estas tutegale? 


Nu, kaj fratoj Gusev. Seriozaj batalantoj. Unu el ili — mi jam 
ne memoras, kiu — en antaŭa jaro venis al leciono kun 
pistolo «Makarov». 


Mi estis malfermonta la buŝon, sed Venĉjo Gusev, komforte 
duonkuŝanta ĉe unua tablo el maldekstra vico — la brakoj 
apogiĝis per kubutoj al la malantaŭa tablo, la piedoj, unu 
super la alia, estis elstarigitaj en trairejon inter la tabloj, la 
jako estis malbutonumita kaj distirita de potenca brusto — 
pigre antaŭis min. 


— Ni, Aleksandro Petroviĉ, venis diri, ke ni ne plu intencas 
frekventi viajn lecionojn. 


Mi silentis iom. Poste sidiĝis ĉe mian instruistan tablon kaj 
diris: 


— Bone, geknaboj. Donu tiuokaze al mi viajn poent-kajerojn, 
mi tuj enskribos triojn por la duonsemestro, kaj ni finu kun 
tio. 


— Kia vi estas plaĉulo, — diris Tanjo. — Permesu al mi vin 
kisi! 


— lomete pli poste, — respondis mi. — Unue ni faru niajn 
aferojn. 


Juĝante laŭ ĉio, ili estis agrable mirigitaj de mia 
konsentemo. Sajne, ili prepariĝis al serioza batalo. 


Mi enskribis triojn, kaj indikis ilin ankaŭ en klasa libro. Tanjo, 
honesta knabino, prenante de mi sian poent-kajeron, 
kliniĝis, amike alpremiĝis per la busteto al mia ŝultro, kaj 
Ŝmace kisis mian vangon. 


— Nur la lipŝminkon viŝu poste, — diris ŝi, revenante al sia 
loko. 


— Dume ĝi restu, — respondis mi. — Al mi tiel pli plaĉas. 


lli komencis nehaste kolekti siajn aĵojn. Koĉjo Gusev ĵetis sur 
la ŝultron rimenon de sia eluzita cilindra «Pumo». 


— Atendu minuton, geknaboj, — diris mi. — Nun, kiam ĉiuj 
formalaĵoj estas ordigitaj, kaj vi ne povas atendi ian ajn 
insidon de mi, mi simple volas demandi: kial? 


— Aĥ, ja por kio al ni... — komencis Koĉjo, sed Venĉjo 
interrompis la fraton. 


— Atendu, Koĉjo, ĉu vi estas pugo aŭ viro, — diris li. — Ja la 
instruisto homan konversacion proponas. 


Li residiĝis. Tiam eksidis ankaŭ ceteraj. 


— lu el granduloj, kiu ĝuste, vi devas pli bone scii, diris: 
historio instruas nur pri tio, ke ĝi pri nenio instruas. Ni 
inklinas opinii tiun aserton vera. Aparte por tiu ĉi feka lando, 
en kiu instruistoj de historio kaj de ceteraj sciencaj 
komunismoj de generacio al generacio ricevis salajron 
eksklude por tio, ke nenion sciis, nenion povis, kaj nur 
perfortis infanajn cerbojn per sensencaĵo. 


— Penson nebuligadis! — konfirmis Koĉjo. 
— Ĉu la solan? — demandis mi. 
Manjo, la plej inteligenta, komprenis, kaj ekridis. 


Mi ĉirkaŭrigardis ilin. Kion mi povis respondi? Li pravis kaj ne 
pravis. Mi povus diri, ke historio instruas pri multaj veraj 
aferoj tiujn, kiuj kapablas lerni; ekzemple, pri tio, ke la 
okazantan nun oni devus ne allasi per ajna prezo, ja tio 
okazis ankaŭ antaŭe, kaj ĉiam finiĝis same — ĝuste terura 
malalfabeteco de politikistoj, komparebla, eble, nur kun ilia 
sintrotakso «Mi ja estas pli saĝa, ol tiuj, kiuj estis antaŭe», 
malligas iliajn petolemajn manojn. Sed por dekkvinjaruloj la 
okazanto dum lastaj kvin — sep jaroj estis la sola konata de 
ili formo de ekzistado, iele ili adaptiĝis al ĝi; se detrui tiun 
adaptitecon, ili, junaj, pereos. Mi povus skribi sur la nigra 
tabulo plej elementajn formulojn, priskribantajn dinamikon 
de socia entropio, kaj ili pruvus, kiel duoble du: ju malplia 
estas socio, des malpli da variantoj de evoluo ĝi havas kaj 
des malpliajn, sekve, ĝi havas ŝancojn elvivi — sed la 


geknaboj malbone memoras, kiom estas duoble du. Kaj mi 
demandis nur: 


— Kion vi deziras lerni? 


— Manbatalon, — tuj komencis kalkuli per fingroj Venĉjo. — 
Tion ni faras, sed necesas pli. Jen, antaŭnelonge ni unu 
afganiulon[107] dungis, li nin dresas... 


Vi diris. Ne «instruas», ne «trejnas» — «dresas». Ho, historio. 
Kiu diris «Vi diris»? 


— Pafadon, — fleksis duan fingron Venĉjo, — tion ni ankaŭ 
penas, sed katastrofe mankas municio. 


— Eksplodan metion necesas studi, — voĉis Koĉjo. 


— Midzadon bone ellerni, — zorgeme diris Kokovceva. Koĉjo 
subridis kaj degne diris: 


— Vi, Tanjo, nur pri fikado pensas. 
Ŝi, rapide turninte sin al li, ekbrilis per venka rideto. 


— Algebro necesas, bedaŭrinde, — diris Mjakiŝeva, — alie en 
vendejoj ajna kanajlo trompos — vi ne sukcesos eĉ furzi. 


— Jes, eble, — penseme konsentis Venĉjo. 

— Kaj ĉu vi opinias, ke tio sufiĉas por vivo? — demandis mi. 
— Por vivo ĝuste tio necesas. 

— Tio sufiĉas por morto, Venĉjo, — diris mi. — Nur por morto. 


Unue, eble, ne via. Poste, tutegale, ĉu pli, ĉu malpli frue, — 
por via. Tio sufiĉas nur por mallongtempa elvivado. 


— Scienca komunismo estas ĉio ĉi, Aleksandro Petroviĉ, — 
respondis Venĉjo. — En la realo ĉio estas simpla. Kiu elvivas 
— tiu vivas. Alian manieron vivi ankoraŭ neniu elpensis. 


Li ekstaris, kaj tuj, kun bruo deŝovante seĝojn, leviĝis ĉiuj. 
Kiel vera gvidanto, li tralasis ĉiujn ceterajn antaŭen, kaj 
kiam la ĉambro, iel adaptita por klaso, malpleniĝis, li denove 
rigardis al mi kaj kuraĝige ridetis. 


— Ne ĉagreniĝu, Aleksandro Petroviĉ, — diris li. — Ni 
persone vin eĉ estimas. Sed via fako nin naŭzas. Antaŭe 
almenaŭ unufoje dum ĝenerala sekretario ŝanĝiĝis 
programo, sed nun — entute ĉiu la sian propagandas. Kaj ja 
al ĉiuj jam delonge estas klare, ke aliajn li insultas, ĉar por 
si, amata, lokon purigas. Jen, dum Miĉjo[108] kiel oni Stalin- 
on damnis. Diris al la popolo longe atenditan veron! Kaj kio 
rezultis? Denove por tiu Stalin homoj pereas. Patro mia 
somere iris al demonstracio por tiu feka USSR — do, batis 
oni lin per «demokratigilo»[109] al la kolo mallerte — li tuj 
mortis, nur sukcesis diri: flagon nian, ruĝan, levu pli alte, ili 
vidu... Kiu vidu, por kio — diablo lin scias. Eble, al Dio sur 
ĉieloj li rakontos, sed eĉ tio — apenaŭ. 


Li ankoraŭ iomete staris apud la pordo — mirinde, sed li min 
kompatis! Bonega tamen knabo kreskas. 
— Ĝis revido, — diris li. 


— Ĝis revido, Venĉjo, — kun simpatio diris mi. — Se en 
estonta duonsemestro vi ŝanĝos vian opinion — mi, kiel juna 
pioniro, ĉiam pretas. 


— Kion vi diras, Aleksandro Petroviĉ! Vintre ĉi tie tiaj aferoj 
komenciĝos! — kaj li eliris. 


Tio, juĝante laŭ ĉio, estis vero. Metinte la manojn malantaŭ 
la dorson, mi nehaste aliris fenestron. En griza lumo de 


malhela malfrua mateno tra nudaj branĉoj de betuloj el la 
dua etaĝo klare videblis plumba strio de Oredeĵo kaj 
laborantaj homoj sur nia bordo. La bildo klare rememorigis 
pri konataj laŭ kronikfilmoj bildoj de sindonema laboro de 
sovetiaj malfrontaj virinoj en la kvardek unua jaro.[110] 
Fosaĵoj, kontraŭtankaj bariloj, pafaj punktoj... 


Dum la somero feraj kohortoj de sovĥozo[111] «Lensoveta», 
fortigitaj per du dekoj da ĉeĉenaj profesiaj murdistoj, kiujn la 
direktoro de la sovĥozo dungis en tiel nomata Sankt- 
Peterburgo, promesinte fordoni al regataj de Ĉeĉenio 
brokantistoj tutan rikolton de sovĥoza brasiko, premis kaj 
premis niajn gvardianojn, ĝis tiuj ne deiris al la rivero. 
Granda estas Rusio, sed mankas loko por malofensivo[112] 
— jen ĝi, la vilaĝo, la hejmoj malantaŭ la dorsoj. Sed estis 
klare, ke, tuj kiam Oredeĵo kovriĝos per glacio, lensovetanoj 
penos konkeri la riverlimon. 


Unue dolĉe kantanta Gorbaĉov dum unua Karabaĥa puŝo, 
[113] anstataŭ peni defendi tiujn, kiuj, sendepende de 
politika orientiĝo, bezonis defendon, komencis ludon, 
kalkulante, ke tiu osto en gorĝo de du landoj devigos ilin 
eterne turni sin al Moskvo, kiel al arbitraciulo — kaj per tio 
demonstris, ke la centro, komencinte perdi sencon kun 
forigo de milita timigilo, definitive degeneris, kaj «kiu 
kuraĝos, tiu ĉion manĝos». Poste iĝis klare, ke la ŝtato eĉ en 
plej eta grado ne respondecas pri siaj impostopagantoj, kaj 
sekve — politike ne ekzistas, zorgante nur pri si, kiel ajna 
strata spekulisto, kaj lasante ceterajn savi sin, kiel ili povas; 
tio nomiĝis longe atendita disponigo de ekonomia 
memstareco. Poste, dum Boĉjo[114] elpremante Miĉjon, 
petegis ĉiujn preni tiom da suvereneco, kiom ili povos,[115] 
fine krevis la ekonomio, kaj evidentiĝis, ke ricevi ion 
necesan eblas nur ŝanĝinte tion kontraŭ io, necesa al aliaj; 
kaj por tia natura interŝanĝado minimume necesas ion 
posedi. Kaj la plej mallonga vojo al plena posedo de tio, kio 


estas ĉe viaj manoj, jam estis montrita — sindetermino ĝis 
plena apartiĝo. Kaj kiam ĉiuj samtempe akaparis, kion 
sukcesis, kun infanece sadista malica ĝojo penante ankoraŭ 
pli dolorigi najbarojn kaj demonstri al ili sian neceson: Jen, 
provu vivi sen niaj terpomoj! kaj jen, veturu sen benzino! 
kacon en vian buŝon, anstataŭ nia ligno, se vi malbone 
kondutos! Sebastopolon konstruis ukrainaj kozakoj, kaj 

fino! — sur ĉiuj niveloj komenciĝis, disvolviĝante de tago al 
tago ĉiam pli furioze, senfina, pure imperiisma redivido de la 
mondo. 


Historio... 


Tremetante kaj eĉ frapante per la dentoj pro humida 
trapenetranta vento, mi ekiris hejmen. Evidente estis falonta 
neĝo. Ja ĝi jam falis kelkajn fojojn, kaj denove degelis. Koto, 
koto, koto... 


Kaj hejme mi ne povis trovi varmon. Nur eble ĝistrinki 
ŝparitajn antaŭhieraŭ cent kvindek gramojn da surogata 
spekulista vodko. 


Malrapide paŝante tien-reen laŭ la ĉambreto kaj rigardante 
al ŝvelintaj, defalintaj en anguloj tapetoj, mi suĉetis ĝin el 
glaso. La likvaĵo estis dolĉeta kaj naŭza. Kaj tute ne 
varmigis. 


Tro malplene estis hejme. La filo, unuajara soldato, en 
antaŭa aŭtuno pereis en Ugliĉo, kiam partio «Carido 
Dimitro» deklaris ĉefurbigon de la urbo kaj provis aranĝi 
puĉon; eksa instrukciisto de Jaroslavla urba komitato de 
komunisma partio Roberto Neĉiporenko, nun prezidento de 
Jaroslavla regiono, rilatanta treege negative al ĉiuj elmontroj 
de naciismo kaj separatismo sur sia teritorio, decideme 
dronigis la puĉon en sango, per unua ondo sendinte al pereo 
junajn soldatojn. Kaj la edzino foriris jam antaŭ kvar jaroj. 


Kiam ĉe ŝi oni trovis triĥomonadojn, ŝi deklaris, ke mi ŝin 
infektis; dio scias, en tiu somero mi vere fikadis kleran 
senedzan somerloĝantinon, enuantan ĉi tie duope kun filo, 
ŝaka miraklinfano, iel tiel okazis, sed fakte, kiam mi vizitis 
kuraciston, kun granda peno ne vominte pro konversacioj de 
atendantaj sian vicon gejunuloj, oni nenion trovis ĉe mi — 
tamen mi obeeme glutadis triĥopolon, pro kiu mi ial terure 
deziregis dormi, kaj ankaŭ la edzino ŝajne elkuraciĝis, sed 
post tri monatoj ĉio, krom la somerloĝantino, ripetiĝis; tiam 
ŝi, dirinte al mi ĉion, kion oni diras en tiaj okazoj, kolektis 
miajn aĵojn, kaj elpelis el la loĝejo... 


Ĝuste tiam malaperis ĉiuj paperoj, rilataj al la lasta scienca 
laboro, kiun mi penis fari, — hastante, mi ilin ne kunprenis, 
kaj poste, esperante, ke ĉio iel normaliĝos kaj donante al la 
edzino tempon resobriĝi, ne hastis veni por forpreni ilin. Al 
mi, tromemfida stultulo, ŝajnis, ke dum tie konserviĝas io 
mia, almenaŭ paperujo, almenaŭ raza ŝmirilo, ne ĉiuj 
fadenoj estas ŝiritaj, kaj kiam mi decidis, ke atendis sufiĉe, 
evidentiĝis, ke tie jam estas alia viro kaj ĉiuj miaj restaĵoj 
jam delonge estas forĵetitaj... Kvankam tio estas tro laŭte 
nomita: scienca laboro. Ne por scienco — por mi mem mi 
penis respondi al la demando, dum jaroj turmentanta min: 
kial evoluo de Eŭropo kaj Rusio, pli-malpli egalmezure iranta 
en direkto de ĝenerala humaniĝo, subite en la sepdekaj jaroj 
de la antaŭa jarcento abrupte rompiĝis, komencinte doni 
ĉiam pli kaj pli kriplajn eksplodojn de krueleco, kiuj kroniĝis 
poste per la milito, kaj pro ĝi — per la Oktobra Revolucio, kaj 
pro ĝi — per la Tria Imperio, kaj pro ĝi — per la termonuklea 
kontraŭstarado kaj tiel plu? Eĉ militojn oni nun faras tute 
alie, eĉ politikaj Murdoj iĝis aliaj — ne por io konkreta, sed 
pro ĝeneralaj, principaj ideoj, ne en vivan homon ni pafas, 
sed en simbolon de tio aŭ ĉi tio... Kvazaŭ la diablo elĉeniĝis. 


Ĉu ĝuste tiam trovis unu la alian, kiel du nudaj elektrodratoj, 
elpensita, spekulacia perforto el teoriaj marksismaj libroj kaj 


praktika, volupta perforto de duonkrimuloj, duonfrenezuloj 
— trovis kaj komencis disŝuti fajrerojn, bruligante ĉion 
ĉirkaŭe? Ĉu pro evoluo de demokratioj ĝuste tiam unuafoje 
en historio iĝis socie gravaj vastaj amasoj de malsupraj 
tavoloj, kresko de kies graveco evidente antaŭis kreskon de 
ilia kultureco; sentinte sian novan pezon, ili, malsame de 
antaŭaj tempoj, ĉesis peni imiti la eliton kaj primokis ĝiajn 
ĉefajn valorojn kaj zorgeme elsarkis ilin el propra konscio, 
kaj inter tiuj valoroj estis tiaj dum jarcentoj kultivataj nocioj, 
kiel honoro kaj estimo al kontraŭulo... Mi ne scias. Da 
respondoj estis dekoj — kaj neniu. Historio... 


En la pordon oni memfide frapis. Ne fintrinkinte, mi metis la 
glason sur la tablon kaj ekiris por malfermi. 


Tie staris du fortikaj viroj en jakoj de metalistoj kaj kun 
frizaĵoj de pankoj. 


Interne de mi ĉio ŝiriĝis. Kaj, tre stulte, — mi ĝislarme 
domaĝis nefintrinkitan vodkon. 


Sed fintrinkos jam ili. 


— Sinjoro Trubnikov? — seke kaj tre korekte demandis unu el 
la metankoj. 


— Jes, tio estas mi, — senvive konfirmis mi. La dua metanko 
ekridis: 


— Estis Trubnikov, iĝis Truikov! 


La unua ne atentis lin. Deŝovinte min, ili eniris. La unua 
komencis ion serĉi en siaj poŝoj, la dua kiel mastro ĉirkaŭiris 
mian ĉambreton. Ekvidis la glason; prenis, kirlis, flaris 
abomene, kaj per unu movo renversis en sian buŝon. La 
unua eĉ tion tute ne atentis. Li finfine trovis sian notlibreton 
kaj foliumis kelkajn paĝojn. 


— En la lecionoj vi kelkajn fojojn asertis, ke en plenumo de 
la oktobra renverso de la mil-naŭcent-deksepa jaro krom 
judoj, kartveloj kaj latvoj partoprenis ankaŭ kelkaj 
reprezentantoj de la rusa nacio? 


— Jes, — diris mi. — Tio estas historia fakto. 


Li ĉagrenigite balancis la kapon. Kraĉis al la fingro kaj 
foliumis ankoraŭ unu paĝon. Ili foliumiĝis ne flanken, sed 
supren. 


— Vi ankaŭ eldiris dubon pri eblo konstrui justan socian 
ordon en unu aparta Virico? 


Tiel damni bolŝevistojn kaj tiel ripeti la plej frenezajn iliajn 
idiotaĵojn... 


— Eldiris, — kiel Giordano Bruno, konfirmis mi. 


Li enŝovis la notlibreton reen en la poŝon kaj faris per la 
mano senesperan geston: se tiel, nenion eblas fari. 


— Vi atencas al ĉefaj sanktaĵoj de la popolo, — diris li kun 
mola riproĉo. — Vi subfosas ĝian kredon je denaska 
bonkoreco de rusa nacia karaktero kaj ĝia certeco pri 
morgaŭo. Vi devos veturi kun ni. 


Ni eliris el la domo. El fenestroj oni gapis, kelkaj eĉ platigis 
nazojn je vitroj. Juna patrino, montrante al mi per la fingro, 
ion arde klarigis al sia knabeto, tuj forgesinta pri sia ludila 
lokomotivo: se vi malbone kondutos, al vi okazos samo. Ni 
aliris la ŝarĝaŭton. Dimĉjo kun plezuro fumis, sidante sur 
ŝtupeto; ekvidinte nin, li forturniĝis kaj, penante ne rigardi 
al mi, ekstaris, per fingroklako forĵetis cigaredstumpon kaj 
ekrampis en la kajuton. 


— En la karoserion, — nelaŭte ordonis la unua metanko. 


En la karoserio mi lokiĝis kun la dua — tiu, kiu ŝercis. La 
unua eksidis al Dimĉjo, en la kajuton. 


Freneze muĝante pro streĉo, la ŝarĝaŭto ekskuiĝis laŭ 
vojsulko, ŝprucante fontanojn de koto kaj preskaŭ 
renversiĝante sur aparte krutaj terbuloj. Ĉe vojturno ni 
malavare superverŝis onklinon Avdotjan, kiu streĉege trenis 
laŭ bula kota vojrando plenan je mono ĝardenan ĉareton — 
juĝante laŭ la direkto, ŝi iris en la panvendejon, tute vane 
iris. Likva koto per ŝmacaj bovaj platkukoj falis sur senorde 
faligitajn unu sur alian paketojn da monbiletoj. 


— Avdotja! — kriis mi, duon-sontube almetinte unu 
manplaton al la buŝo. — Pano jam antaŭ horo kaj duono 
finiĝis! 


Ŝi eksvingis la manojn, kaj, kvazaŭ subhakita, sidiĝis sur 
teron. 


Ni veturis preter senŝeliĝinta, kliniĝinta domo de milicio; 
sidiĝinte sur ŝtupeton antaŭ la enirejo, pri io vigle disputis 
serĝento en nova, sed jam ĉifita kaj eluzita uniformo de 
Fortoj de Gardado de Socia Ordo de Rusio, malavare 
ĉirkaŭŝutita per dukapaj agloj, ŝultrornamoj, trikoloraj 
flagetoj — kaj maldika popeto el preĝejeto, antaŭnelonge 
remalfermita post okdek jaroj da bolŝevista reĝimo. Sur tero 
apud la serĝentaj piedoj staris botelo — ŝajne, de viskio. 
Sendube, el novembraj donacoj. lel tre simile ekrigardinte al 
la pretersaltanta ŝarĝaŭto, kaj poste ankaŭ al mi en la 
karoserio, la konversaciantoj, tamen, reagis diverse: la 
serĝento ekridetaĉis, lerte transĵetis glason el la dekstra 
mano en la maldekstran kaj minacis al mi per la fingro de la 
dekstra; la popeto, kompate kuntirinte la lipojn, balancis la 
kapon, kvazaŭ ĉagrenigite, zorgeme metis glason sur la 
ŝtupon kaj per larĝa gesto faris al mi krucosignon. 


Ni alveturis al korto malantaŭ granda porkobreda bieno, kaj 
mi komprenis, ke espero malestas. 


Ni haltis. Mi aliris randon de la karoserio, kaptis la barilon, 
sed la ŝerculo nelaŭte vokis el malantaŭe: 


— Hej! 


Mi lasis la barilon kaj rektiĝis, turniĝinte al li. Li, subridinte, 
batis mian vizaĝon. Per piedoj supren mi elfalis trans la 
randon de la karoserio kaj por sekundo, verŝajne, perdis 
konscion pro kontuzo de la nuko. 


Mi rekonsciiĝis. Ekmoviĝis, penis turniĝi sur la ventron. 
Sukcesis. Kraĉante sangon, mi komencis ekstari sur la 
manojn kaj la piedojn; la manoj glitis en glacimalvarma koto. 
Mi klare memoras, kiel koto elpremiĝadis inter disigitaj 
fingroj. Ĉio fluis kaj ŝanceliĝis. Tiam mi ricevis baton sub la 
ripojn. Per boto, verŝajne. Lumo estingiĝis, kaj aero en la 
mondo denove por ia momento finiĝis. Kaj kiam mi denove 
povis spiri kaj vidi, ili jam estis enŝovantaj min en sakon. Ne 
dirinte eĉ vorton, eĉ ne plu batante, ili dronigis min en 
fekejo. 


Kaj, jam sufokiĝinte en malluma malvasto de la sako, 
superverŝita de abomena likvaĵo, ekfluinta internen, mi 
komprenis finfine, kial la mondo, kie mi pasigis preskaŭ 
duonjarcenton, dum ĉiuj reĝimoj kaj virinoj estis por mi 
fremda. 

Ankoraŭ unu senkapigita ansero ekflugis finfine en sian 
ĉielon. 


3 

Tristo estis tia... 

Tia... 

Tia tristo. 

Plaŭd'-plaŭd'-plaŭd'. Sed kien plu? AŬ — jam? 


En la buŝo ŝvelis neelteneble abomena miksita gusto de 
putra vodko kaj likva merdo. 


Mi eksidis sur la lito, mallevis la piedojn sur tapiŝon. El la 
spasme ektreminta stomako io elverŝiĝis en la buŝon; mi 
apenau retenis, glutis reen. 


En la dormoĉambro estis krepuske kaj senkolore. Malantaŭ 
larĝa venecia fenestro, duonkaŝita de kurtenoj, flagris grize 
decembra tago. 


Mi revenis al «Otton» frumatene. Telegrafis neĉifritan 
depeŝon al MŜS: «La enketo estas finita. La antaŭtimoj ne 
konfirmiĝis. Ĉio estas eĉ pli komplika. Serioza problemo por 
tuta monda komunumo. Mi postulas senprokrastan 
kunvokon de la Sekureca Konsilio de UNo. Por plirapidigo de 
la proceduro mi petas klopodi antaŭ la caro pri kunhelpo. 
Trubeckoj. Hotelo «Otton», Munĥeno, Germana Imperio». 


Poste mi sendis analogian mesaĝon al la patriarko. 


Poste mi leviĝis al von Kreuwitz kaj, preninte de li vorton de 
honoro, ke li silentos, ĝis mi ne faros raporton al SK, rakontis 
pri ĉio. 


Von Kreuwitz fajfetadis tra la dentoj, poste kun forta 
misprononco diris «Tio estas ter-rura» — kaj, danke preminte 


mian manon, tuj foriris, por komunikiĝi kun Berlino kaj 
proponi subteni la iniciativon de Rusio pri urĝa kunvoko de 
SK. 


Atinginte finfine mian apartamenton, mi prenis duŝon — 
unue tre varmegan, poste tre malvarman — kaj kuŝiĝis 
dormi. 


En Alvico mi preskaŭ ne dormis, mankis tempo. 


Kaj, dum kelkaj momentoj vere estadinte por Trubnikov 
lumporta estaĵo, mi vekiĝis en malespero kaj tristo. 


Homoj, homoj, kion do vi faras... 


Oni frapis la pordon, kaj mi eksaltis. Por ia momento ŝajnis, 
ke tio estas la metankoj. 


Pro abrupta movo la stomako denove faris sovaĝan 
kapriolon. 


Mi surĵetis ĥalaton kaj eliris el la dormoĉambro en la 
gastoĉambron. Diris: 


— Bonvolu! 


La pordo takte malfermiĝis duone, kaj oficisto de la hotelo, 
ridetante ĝis la oreloj, diris, ŝovinte en la fendon la kapon 
kaj pladeton: 


— Korespondaĵo al via princa moŝto! 


Ĉiuj jam sciis. Mi larĝe subskribis la depeŝojn per vera 
familinomo, kaj dum tri horoj, kiam mi dormis, pro penoj de, 
verŝajne, vestibla poŝtistino, la tuta etato estis informita, ke 
en ilia hotelo loĝas nekonate, en aspekto de korespondanto 
de «Pravda», rusa princo. 


— Dankon. Metu sur la tablon, — diris mi, ekfumante. Sed la 
fumo min eĉ pli naŭzis. Mi haste estingis la cigaredon. Ne 
sidiĝante, komencis trarigardi la poŝtaĵon. 


Jes, la hotelaj oficistoj havis kaŭzojn ekscitiĝi. La caro mem 
informis min, ke estas subskribita la ordono pri ordenado de 
mi per Andreo Unuevokita. Kaj aldonis kelkajn varmajn 
gratulajn frazojn. Kaj aldonis, ke, tute fidante mian senton 
de respondeco, li, ne atendante rakonton pri detaloj de la 
afero, jam interparolis kun la ĉefministro kaj la prezidanto de 
Dumo, kaj ili triope, komunikiĝinte kun la ĝenerala 
sekretario de UNo, tiel konvinke konversaciis kun li, ke tiu 
promesis organizi kunsidon de SK jam postmorgaŭ. 


«Mi ĝojas pro vi, — skribis la patriarko, — kaj aliĝas al ĉiuj 
gratuloj, per kiuj oni vin jam verŝajne superŝutis. Mi 
senpacience atendas vian elpaŝon en UNo. Mi esperas, ke 
ĉiuj viaj agoj, inklude estontajn, servos kiel ekzemplo de 
komunisma etiko. Mi esperas pri baldaŭa persona 
renkontiĝo». 


Kaj poste estis vasta fakso de Liza; ŝi preferis neglekti 
konvenciojn, kaj sendi la tekston malfermite, anstataŭ ol 
skribi leteron, kiu irus al Munĥeno dum ne malpli ol tagnokto 
kaj sendube jam ne trovus min ĉi tie. Mi pensas, la fakso 
vokis specialan intereson de la hotelaj oficistoj. Sed ni jam 
nenion timis. 


«Saĉjo, kara mia, saluton, kiel mi ĝojas! Finfine venis de vi 
mesaĝo, ja ni ĉi tie tute elturmentiĝis. Dankon al lvano 
Volfoviĉ, li tuj al mi telefonis. Kaj ni ĉi tie same havas 
okazaĵojn. Stanislava naskis iomete tro frue, ja estas unua 
nasko, kaj eĉ en tia aĝo (nur ne komprenu kiel aludon, ke ŝi 
por vi estas tro maljuna), — kvazaŭ pro simpleco enŝovis 
ŝi, — do, antaŭhieraŭ ŝi naskis du ĝemelojn, knabon kaj 
knabinon. Ĝoju kaj fieru. Estis sufiĉe malfacile, sed ĉio 


bonsukcesis. Kaj kiel mi preĝis por vi ĉiuj! Hieraŭ mi kun 
Paŭlinjo ilin vizitis. Ili estas tiaj bonaj! Kaj, honestan vorton, 
tiom similas al vi, ke mi eĉ envias. Saĉjo, ĉu, eble, ankaŭ ni 
iun nasku? Mi estas preta. Oni konstruas domon sur kvar 
anguloj, do, estu kvar. AŬ Ĉu vi jam la kvaran havas, nur mi 
kaj Stanislava ne scias? Mi ŝercas. Vi ja ĉion-ĉion al mi 
rakontis, ĉu? Paŭlinjo tiel serioze penis varti la etulojn, kaj 
ludi kun ili, kaj rigardis, kiel Stanislava mamnutras ilin. Sed 
ni, certe, dume ne diras al ŝi, ke ili estas viaj. Ĉi tie necesos 
ankoraŭ ion elpensi. Same kiel kun ilia familinomo. Kaj tiu 
strangulino, ĉu vi scias, kion ŝi elpensis? Ŝi nomis ilin per 
mia kaj via nomoj. Mi deziras, ŝi diris, ke vi ankaŭ en sekva 
generacio estu nedisigeblaj. Morgaŭ ili eliras hejmen. Kaj 
nun, pardonu, mi ne povas skribi plu — mi kuru al ŝi diri, ke 
vi retroviĝis, ja ŝi same maltrankvilis, kaj eble ankaŭ ŝi 
deziros skribi al vi du liniojn. Mi vin kisas, Saĉjo. Mi atendas 
vin. Mankas iu por konversacii, kaj mi vin ĉiam vidas en 
sonĝoj, mi eĉ vekiĝas pro tio, ke komencas ĝemi. Revenu 
plej baldaŭ. La edzino. P. S. Vin jam dum semajno atendas 
letero el Brazilo. Mi metis ĝin meze de la tablo, kaj ĉiun 
tagon forblovas polvon. Mi esperas, ke tio ne estas bombo?» 
Kaj tuj, en sekva linio, sed per alia skribmaniero — iomete 
neegala, evidente la mano ankoraŭ estas malforta: «Saĉjo, 
amata, saluton. Mi ĉiam sciis, ke al vi ĉio estos bone kaj 
sukcese, tial foje al mi estis eĉ abomene vidi, kiel vi ĉiuj 
maltrankvilas kaj sekretas. Tamen, mi vin gratulas — kaj vi 
gratulu min. Mi tiom dankas vin pro ili. Por tuta vivo. Tia 
feliĉa mi neniam estis. Nu, eble nur kiam vi min unuafoje 
brakumis-kisis, sed eĉ tiam malpli, pardonu. Ni vin atendas». 
Unue ŝi skribis «Mi», poste forstrekis grase, per du strekoj, 
sed ĝuste tiel, ke estu facile legebla tiu «Mi», kaj supre 
skribis «Ni». Mi subridis, sentante, ke mi preskaŭ ploras pro 
troa emocio. Tamen ŝi estas iomete afektema. 


Mi legis — kaj la naŭzo trankviliĝis, kaj morta Trubnikov 
poiomete reviviĝis kaj iĝis mi. 


Kion vi faras, homoj. Amikoj... sinjoroj, kamaradoj... fratoj kaj 
fratinoj... Ho dio, eĉ unu vorto en tiu kesto ne restis ne 
malhonorigita, ne sanganta! 


Kun la letero en la manoj mi aliris la fenestron. 


Randita de kajoj, envolvita de ĝardenoj, fluis Izaro. Altis 
Alpoj malproksime. Kaj delikata lunarketo apenaŭ rimarkeble 
flagris en pala ĉielo de vintra tago. Baldaŭ aperos steloj. 


Bela, senlima, vokanta mondo — kaj vi, ne aŭdante la vokon, 
mortadas en tiu damnita kesto! Venu al ni! Ja vi ne estas 
kreaĵoj de infero — vi estas bonkoraj, zorgemaj, kuraĝaj, eĉ 
honestaj foje, mi vidis, nur vi ĉiuj estas venenitaj, ho dio, de 
nordamerika prezidento ĝis afgana duŝmano, ĉio Ĉe vi estas 
deŝovita, miscelita; kaj tial ĉio funkcias vane, eĉ malutile. 
Sed ja ne solaj maniuloj alflugas ĉi tien — jen Haushoffer, 
jen Trubnikov, jen sennombraj aliaj, pri kiuj ni ne scias ĝuste 
tial, ke ili ne komencis murdi, sed komencis vivi kun ni, kiel 
ni. Do, en tio estas nenio neebla! 


Mi denove komencis relegi la leteron, kaj pro sindonemaj 
vortoj, tiaj diversaj ĉe diversaj homoj, en mi pli kaj pli 
firmiĝis certeco, kiu sola donas fortojn vivi — dieca certeco 
pri tio, ke ĉiuj ni, ĉiuj, estos kune longe-longe. Ni vivos 
longe-longe. Eble, kiel ĉiam asertas Liza, — eterne. 


Morgaŭ ili eliras el la akuŝejo. La kunsido de SKen la plej 
bona okazo estos postmorgaŭ. Mi sukcesos tragliti. Mi 
dezirus hodiaŭ, certe, konversacii ĉe vinglaseto kun von 
Kreuwitz, li evidentiĝis bonega viro. Sed, kiel oni diras, tie 
estas pli forta magneto. 


La peza tapiŝo obtuzigis paŝojn. Sensone, kiel dia anĝelo, mi 
aliris al telefono kaj levis la parolilon. 


— Fraŭli... pardonu, Fraulein! Kiam vi havas la plej 
proksiman flugon al Peterburgo? 


Mi amas. 
Komarovo, decembro de 1992 


El la rusa tradukis Jurij Finkel Aprilo de 1999 - 27-dec-2000 


1 


Malnova rusa mezurunuo de distanco (1066.8 metroj, t.e. 
proksimume 1 kilometro). 


2 


Temas pri priskribo de tiu ĉi loko fare de granda rusa poeto 
Mihailo Jurjeviĉ Lermontov (1814-1841) en komenco de 
poemo «Mciri» (en traduko de B. Tornado): 


Nemultajn jarojn antaŭ nun, 
kie brakumas sin sub sun' 

kiel fratinoj kun la bru' 

Kura' kaj de Aragvo flu' — 
situis monaĥej'. Post mont' 

eĉ vidos nun preteriront' 
ruinojn de l' preĝeja mur', 

de l' volbo kaj de l' garda tur'... 


3 


Kartvela manĝaĵo el kokaĵo. 


4 


Kartvela vino. 


5 


Adamo Mickiewicz (1798-1855), granda pola poeto. 


6 


Sankta milito ĉe islamanoj. 


7 


La tradukinto petas pardonon de leganto protio, ke li ne 
sukcesis traduki la kalemburon en Esperanton; sed 
espereble tio estas pardoninda, ĉar la kalemburo montras 
ĝuste neregulecon de rusa vortoderivado, kio nature apenaŭ 
tradukeblas en regulecan Esperanton. 


e; 


Grandan dankon (en la kartvela). 


9 


Monto en Kaŭkazo, sudoriente de Elbruso; havas 
glaciriverojn. 


10 


La plej alta pinto de Pamira montaro. 


11 


Citaĵo el fama poemo de la granda rusa poeto Aleksandro 
Puŝkin «Kupra rajdanto». 


12 


Citaĵo el poemo de M. Ju. Lermontov «Disputo» pri Kaŭkazo. 


13 


Saluton (en la kartvela). 


14 


Saluton, sinjoro (en la kartvela) princo (kripligita rusa 
«knjazj»). 


15 


Dekoracia planto (latina nomo: pittosporum, t.e. 
«peĉosemulo»). 


16 


Aludo al rusa anekdoto pri ĝirafo, kiun ŝercoj atingas 
prokraste pro longa kolo. 


17 


Vespera televida novaĵprogramo je 21:00. 


18 


Dankon pro la helpo (en la kartvela). 


19 


Rusia parlamento. 


20 


Generalo Petro Alekseeviĉ Palen partoprenis murdon de caro 
Paŭlo | la 11-an de marto 1801. 


21 


Dmitrij Vladimiroviĉ Karakozov (1840-1866), rusia 
revoluciulo, kiu malsukcese atencis Aleksandron II la 4-an de 
aprilo 1866. Estis pendumita. 


22 


Paŭlo Ivanoviĉ Pestel (1793-1826) estis unu el gvidantoj de 
t.n. «decembristoj» — nobeloj, kiuj faris kontraŭcaran 
ribelon decembre de 1825, uzinte kiel pretekston la morton 
de antaŭa caro Aleksandro Pavloviĉ kaj surtroniĝon de 
Nikolao Pavloviĉ; la ribelo estis sufokita de Nikolao Pavloviĉ, 
kaj ties gvidantoj estis pendumitaj (inklude Pestel-on) aŭ 
ekzilitaj en Siberion. 


23 


Aleksandro | (1777-1825), rusa imperiestro (1801-1825). 


24 


Nikolao | (1796-1855), rusa imperiestro (1825-1855), frato 
de Aleksandrol. 


25 


Afabla alparolo al caro aŭ reĝo. 


26 


La vorton «Dio» prononcas kun majusklo veraj kredantoj, kaj 
kun minusklo — tiuj, por kiuj tio estas nur kutima parolturno. 
(Rim. de la aŭtoro). 


27 


Rusa proverbo, signifanta malĝustan konsekvencon de agoj. 


28 


Arkaika rusa nomo de «A», unua litero de la cirila alfabeto. 


29 


Arkaika rusa nomo de «B», dua litero de la cirila alfabeto. 


30 


Arkaika rusa nomo de «V», tria litero de la cirila alfabeto. 


31 


Arkaika rusa nomo de «D», kvina litero de la cirila alfabeto; 
krome, la vorto en la rusa signifas «bono». 


32 


Slanga vorto por komputilo. 


33 


Krimea monto. 


34 


Aleksandro Sergeiĉ Puŝkin (1799-1837) — la granda rusa 
poeto. 


35 


Famaj skulptaĵoj en Peterburgo. 


36 


Monumento de fama rusia admiralo lvano Fjodoroviĉ 
Kruzenŝtern (1770-1846), sciencisto kaj maresploristo. 


37 


En Peterburgo domoj estas numerataj ne laŭ stratoj, sed laŭ 
«linioj»; linio estas unu flanko de strato. 


38 


Laŭ rusa superstiĉo oni devas trifoje kraĉi trans maldekstra 
ŝultro, por ke malbona aŭguro ne realiĝu. 


39 


Otrjad Milicii Osobogo Naznaĉenija — Speciala Milicia 
Taĉmento (rus.). 


40 


Laŭ la norma rusa prononco senakcenta «o» proksimiĝas al 
«a», sed en kelkaj dialektoj (inklude kelkajn volgajn) tio ne 
okazas kaj «o» klare diferencas disde «a». 


41 


Rusa proverbo. 


42 


Kartvela konjako. 


43 


Bazilo (Vasilij) Ĵukovskij (1783-1852), fama rusa poeto de 
XIX-a jarcento, amiko de Puŝkin. 


44 
Proverbiĝinta citaĵo el fama rusa anekdoto: 


«En zoologia ĝardeno vizitanto demandas serviston: "Ĉu tiu 
ĉi foko povas formanĝi sitelon da fiŝo?" — «Jes». — "Kaj du 
sitelojn?" — «Jes». — "Kaj tri?" — "Ĝi sendube formanĝos, 
sed kiu ja al ĝi donos?!"» 


45 


Rusa proverbo. 


46 


Fama rusa romanco. Por ĝuste kompreni la aludon, 


rememoru, ke en pluraj lingvoj unu sama vorto signifas kaj 
lunon, kaj monaton. 


47 


Malnova rusa mezurunuo de pezo; proksimume egalas al 16 
kilogramoj. 


48 


Miĥailo Aleksandroviĉ Bakunin (1814-1876), fama rusa 
revoluciulo kaj publicisto, partoprenanto de la revolucio de 
1848-1849 jaroj en Germanio; unu el ideologoj de 
anarkiismo; partoprenanto de Unua Internacio, kontraŭulo 
de marksismo. 


49 


Sergeo Gennadieviĉ Neĉaev (1847-1882), rusa revoluciulo- 
komplotulo, partoprenanto de studenta movado en 
Peterburgo en 1868-1869 jaroj, en 1869-1871 estis 
proksime ligita kun Bakunin, kreis sekretan organizon 
«Popola revenĝo» (1869); en 1872 estis transdonita de 
svisaj potencoj al la rusa registaro, mortis en Petropavlovska 
fortikaĵo (prizono). Liaj revoluciaj ideoj estis aparte kruelaj 
kaj perfortemaj. Li kaj liaj adeptoj iĝis prototipoj por romano 
de Dostoevskij «Demonoj». 


50 


«Kiu estas tio?» (en la pola) 


51 


Idoj de litova grandprinco Gedimino. Nepo de Gedimino 
Jagelo iĝis fundinto de pola dinastio de Jagelonoj. En Rusio 
tio estas princa branĉo, dua laŭ altrangeco post Rurikidoj. 


52 


Ribela kozaka hetmano Stepano Razin, estro de kamparana 
milito (1670-1671). Lia armeo estis finvenkita ĉe Simbirsko. 


53 


Vilaĝo apud Simbirsko. 


54 


Ĝardeneto en la centro de Simbirsko kun monumento al 
Nikolao Mihajloviĉ Karamzin (1766-1826) — fama rusa 
verkisto kaj granda historiisto, kiu naskiĝis en Simbirsko. 


55 


Granda rusa verkisto Ivano Aleksandroviĉ Gonĉarov (1812- 
1891), kiu same naskiĝis en Simbirsko. Lia plej fama romano 
estas «Oblomov». 


56 


Bela bulvardo super kruta Volga deklivo, kurbigita kiel krono 
aŭ diademo. 


57 


Famaj tipoj de pistoloj. 


58 


Bildo de kriminto, sintezita laŭ priskriboj de atestantoj. 


59 


Rememoru pri Boĉjo Jelcin... 


60 


Pasifajo estis mita reĝino de Krito, kiu amis blankan 
virbovon, senditan de Posejdono. De tiu pasio naskiĝis 
monstro Minotaŭro. 


61 


Mafiano el fama romano «La baptopatro». 


62 


Urbo sur insulo Saĥalino, oriente de Rusio, apud Japanio. 


63 


En kriminala slango tio signifas murdon. 


64 


En kriminala slango: parolo. 


65 


Kutima alparolo de krimuloj al enketanto. 


66 


Laŭdkanta preĝo. 


67 


Kaj ankoraŭfoje rememoru pri Boĉjo Jelcin... 


68 


Rememoru pri Miĥailo Sergeiĉ Gorbaĉov... 


69 


Rolulo en fama rusa porinfana fabelo, rabisto kaj pirato, kiu 
manĝas etajn infanojn. 


70 


Speco de vinbero. 


71 


Termino de sekretaj servoj, signifanta speciale elpensitan 
versimilan historion, per kiu oni kaŝas veron. 


72 


Nomo de komunista taggazeto (la vorto signifas «vero»). 


73 


Antikva vikinga ŝipo. 


74 


Marko de fotilo. 


75 


Aleksandro Neva (1220-1263), princo Novgoroda en 1236- 
1251, grandprinco Vladimira ekde 1252. En la «Neva 
batalo» en 1240 venkis svedojn, gvidatajn de Birger, tiama 
reganto (jarlo) de Svedio. Nun Aleksandro Neva estas 
sanktulo de rusa ortodoksi-kristisma eklezio. 


76 


Bonan tagon, Eriko. Mi estas de Miĥailo Sergeiĉ. (angle) 


77 


Frazo el rusa popola fabelo (tiel caro sendas Ivaĉjon- 
stultulon plenumi taskon, elpensitan por lin pereigi). 


78 


T. e. kaŝobservas (en slango de specialaj servoj). 


79 


Rusa imperio estas granda lando (angle). 


80 


Rusoj estas granda popolo... Princo Trubeckoj estas vera 
komunisto... (angle). 


81 


Eriko! Ho, Eriko! Mi amas ilin!! Mi amas ilin ambaŭ!! Ĉu vi 
komprenas? Mi deziras fiki ambaŭ!!! (angle). 


82 


Ĉu fiki kaj vodkon kaj bieron? O kej... (angle) 


83 


Temas pri liberigo de kamparanoj el servuto, komenciĝinta 
en 1861. 


84 
Aleksandro ll (1818-1881), rusa imperiestro (1855-1881). 


85 


Alexis Tocqueville (1805-1859), franca historiisto kaj 
politikisto. 


86 


Aludo al rusa proverbo: «Ne eblas kaŝi alenon en sako» (t.e. 
ne eblas kaŝi veron, ĝi tutegale iam malkovriĝos, kiel la 
aleno nepre trapikos la sakon). 


87 


Heroo de antikvaj rusaj legendoj. 


88 


T. e. «sanga sklaviganto», prononcita kun afekta balta 
misprononco. 


89 


Fama belega sonorilejo en Moskvo, sur Ruĝa Placo. 


90 


Temas pri Krimea milito, kiam Rusio malvenkis al Britio kaj 
Francio. 


91 


Sudgermana familio, reginta en Bavario en 1180-1918. 


92 


Otto von Bismarck (1815-1898), politikisto kaj diplomato de 
Prusio kaj Germanio, ministro-prezidento de Prusio (1862- 
1871), kanceliero de Germania Imperio (1871-1890). 


93 


T. e. kaŝobservadon (en slango de specialaj servoj). 


94 


Citaĵo el fama kanzono de van Beethoven kun vortoj de von 
Goethe. 


95 


Petro Nikitiĉ Tkaĉov (1844-1885), rusa revoluciulo, 
publicisto. 


96 


Termino el slango de specialaj servoj, signifanta rapidajn 
balancajn movojn de la korpo por eviti trafan pafon de 
kontraŭulo. 


97 


Bela Kun (1886-1938), hungara komunisto, partoprenis 
rusian civitanan militon. 


98 


Citaĵo el poemo de granda rusa poeto Aleksandro Blok 
(1880-1921) «Dek du» (1918): «En pala krono el rozoj antaŭ 
ili iras Jesuo Kristo». (Ili estas dek du revoluciaj 
ruĝgvardianoj). 


99 


Tiama prezidento de Ukrainio. 


100 


Prezidento de Kartvelio. 


101 


Virico (Vyrica) — vilaĝo apud Peterburgo. 


102 


Portebla kontraŭavia raketa pafilo. 


103 


Malmultekosta vino, simila al portovino. 


104 


Ironia parafrazo de famaj versoj de granda rusa poeto 
Nikolao Alekseeviĉ Nekrasov (1821-1878): 


Semu racian, bonkoran fervore, 
Semu, vin dankos pro tio elkore 
Rusa popol'!... 


105 


Tiel nomiĝas palaco de eksa instituto Smolnyj, en kiu dum 
sovetia epoko lokiĝis Peterburga/Leningrada komitato de 
komunisma partio. 


106 


Populara rusa kantisto de 1980-1990-aj jaroj; estas fama lia 
ŝlagra romanco «Ce via peronet'». 


107 


Tiel oni nomas en Rusio veteranojn de Afgania milito. 


108 


Gorbaĉov. 


109 


Tiel ironie oni en Rusio nomas kaŭĉukan polican bastonegon. 


110 


Unua kaj eble la plej malfacila jaro de la Granda Patruja 
Milito (1941-1945). 


111 


Ŝtata agrokultura entrepreno en sovetiaj kaj postsovetiaj 
tempoj; mallongigo de «sovetskoe ĥozjajstvo» — «soveta 
mastrumaĵo», distinge de «kolĥozo» («kollektivnoe 
ĥozjajstvo», t.e. «kolektiva mastrumaĵo») — agrokultura 
kooperativo. 


112 


Aludo al fama frazo, dirita en 1941 al soldatoj, pereontaj 
dum defendado de Moskvo: «Granda estas Rusio, sed 
mankas loko por malofensivo: malantaŭe estas Moskvo». 


113 


Temas pri eble unua grava interetna konflikto interne de 
disfalonta Sovetio: tiu inter Armenio kaj Azerbajĝano pri 
Karabaĥo. 


114 


Jelcin. 


115 


Fifama frazo de Jelcin, kun kiu li alparolis al gvidantoj de 
federaciaj respublikoj. 


